
ORTODOXIE ȘI NAȚIUNE 


C reştinismul se adresează persoanei. El nu se adresează 
națiunii, pentru că nu există o conştiinţă ipostatică, de 
sine stătătoare, a naţiunii. Dar persoanele omeneşti nu sunt 
unități abstracte, dezbrăcate de orice determinante şi prin 
urmare întru totul identice. Se pot detaşa, desigur, de la ori- 
ce persoană anumite determinante, ca accidentale şi de supra: 
față. Dar sunt o serie de caracteristici de care nu poate fi 
dezbrăcată o persoană, chiar dacă am pătrunde până la ulti- 
mul ei sâmbure, la ceea ce numim eul ei. Nu numai trupul, 
ideile, sentimentele, experiențele unei persoane poartă anu- 
mite caracteristici, ci şi eul ei, centrul ei ontologic, ceea ce 
e dat de la începutul formării şi organizării unui conținut de 
viață personală, imanența sa, şi conduce din transcendent tot 
procesul acesta. Eul nu este o simplă entitate ipostasială în- 
zestrată cu forța necesară de a constitui un organism ome- 
nesc şi cu acea lanternă la lumina căreia se vede şi pe sine şi 
conținutul său de viață. Dacă centrele acestea ultime ale per- 

soanelor omeneşti ar fi neutre în oricare altă privinţă, fiind 
întru totul identice unul cu altul, şi dacă toate determinările 
care deosebesc atât de mult o persoană de alta ar proveni 
numai din influențele externe, din împrejurările în care tră- 
iesc diferitele persoane, n-am înțelege de ce fraţii născuţi 
din aceeaşi părinți (pot fi chiar gemeni) primind aceeaşi edu- 
cație, trăind (de exemplu, la sat) aceeaşi viață, se deosebesc 
totuşi enorm întreolaltă, pe lângă toată apropierea dintre ei. 

E foarte curentă opinia că deosebirile între eurile per- 
soanelor se reduc la urma urmelor tot la împrejurările externe 
de viață, însă nu la acelea în care trăiesc persoanele respec- 
tive, ci la acelea în care au trăit înaintaşii lor. Experiențele 
înaintaşilor, istoria lor, au străbătut de la suprafața sufletului 
treptat, în curs de generații, spre adâncimile ontologice, ară- 
tându-se în urmaşi ca determinante ale curilor lor. 

Iar dacă urmaşii se deosebesc totuşi atât de radical între 
ei în centrele lor personale, aceasta se datoreşte misterioase- 
lor capricii ale legii eredității, care face ca un copil să se 
apropie mai mult de cine ştie ce strămoş, iar altul de cine 
ştie ce colateral. 

Faţă de această opinie observăm întâi că tocmai capri- 
ciul misterios al legii eredității e o dovadă că singură nu: 
poate explica totul, căci legea naturală se caracterizează prin 
constanță neclintită, prin repetare monotonă. De ce doi ge- 
meni nu sunt niciodată egali? Ar trebui ca măcar uneori să 
vedem gemeni identici. 

Că istoria înaintaşilor ar contribui cu ceva la determi- 
narea eurilor urmaşilor, e foarte plauzibil şi, din punctul de 
vedere creştin, admisibil. Procesul de variare şi dezvoltare a 
lumii nu e determinat nici numai de Dumnezeu şi nici nu- 
mai din imanență. O conlucrare misterioasă are loc şi în scoa- 

terea la iveală a noilor fețe omeneşti. Toate fețele omeneşti 
îşi au modelele lor eterne în Dumnezeu, modele care nu sunt 
idei statice, ci forţe care lucrează la alcătuirea chipurilor lor 
în lumea creată, punând la contribuție şi puterile imanente 
ale lumii. Când lumea a ajuns la acel punct de dezvoltare în 
care e prevăzut să apară o anumită faţă omenească, aceasta 
apare atât ca un rezultat al factorilor imanențţi cât şi ca un 
efect al lucrării modelului-forță din transcendenţă. 

Puterile şi împrejurările imanente n-aduc decât acele 
determinante eului nou, care există în imaginea dumnezeias- 
că a aceluia din veci. Se poate intui şi chiar constata, printr-un 
proces mintal analitic, această misterioasă colaborare între 
procesul imanent şi ceva mai presus de el. Un eu omenesc 
nou nu poate fi produs numai printr-un proces imanent. Dar 
acesta îşi are până la un loc drepturile lui. 

Doi gemeni sunt feţe omeneşti cu totul deosebite din 
momentul naşterii şi chiar al conceperii lor. Pe fiecare din ei 
l-ai putea explica până la un anumit loc, adunând o serie de 
momente şi de feţe antecedente lui şi aducându-le într-un fel 
de legătură cauzală. 

Dar nici unul din cele două lanțuri cauzale nu s-a impus 
prin sine cu necesitate, ci ambele au fost determinate iniţial 
de o putere mai presus de cauzalitatea naturală. Viaţa, chiar a 
tuturor înaintaşilor, nu e suficientă singură pentru a explica 
natura persoanelor descendente. Un temei îl poate constitui 
şi faptul că, după Sfânta Scriptură sau după legendele cosmo- 
gonice orientale, fiii primei perechi de oameni erau tot aşa 
de deosebiți de părinţii lor şi întreolaltă, ca şi fiii de astăzi, 
când în urma fiecărui nou născut sunt sute de generaţii. Nici 
o faţă omenească nu e formată în întregime nici de trecutul 
care o premerge, nici de istoria ei proprie. 

Fiecare om vine cu o schemă originală apriorică, deter- 
minată numai în parte de trecut și în cadrul căreia are să-şi 
manifeste libertatea creatoare, umplând-o cu un conţinut sau 
altul. Ipostasul fiecărui om vine de la Dumnezeu, dar vine 
străbătând prin mediul unui trecut acumulat în părinții pă- 
mânteşti, şi acest drum se integrează în actul constituirii 
sale după imaginea ce-o are în ceruri. 

"Notele individualizante, pe care le primeşte eul nou con- 
stituit în ordinea lumii, din mediul istoriei acumulate în 
părinți, privite din perspectiva noastră cronologică par adău- 
gate la alte note pe care le-ar avea mai dinainte. 

În realitate noul eu se constituie printr-un singur act, 
natural-dumnezeiesc, cu totul simultan. 

De aceea nu se poate spune că notele cu care e înzes- 
trat noul eu de către trecutul anterior lui sunt mai de supra- 
față, de un ordin secundar, deci posibil de lepădat de către o 
persoană, pentru a redeveni în starea de puritate apriorică şi 
față de influenţele trecutului. 

Numai atâta spunem: nici un eu nu se poate explica 
numai din trecutul anterior lui. În nici un caz nu vrem să 
spunem că eul în momentul primei lui apariţii în imanență 
ar avea o stare liberă de orice urmă a trecutului în al cărui 
mediu începe a se scălda. 

Din primul moment al existenţei sale, eul are şi notele 
pe care i le dă istoria înaintaşilor săi. Înainte de-a avea aces- 
te note, înainte de apariţia în imanenţă, el nici nu există. Nu 
există decât imaginea-forță, care până acum a pregătit numai 
terenul pentru lansarea lui în existență, dar n-a parvenit încă 
să-l constituie. lar imaginea-forță a fiecărui eu cuprinde 
virtual toate determinantele lui, inclusiv cele pe care eul le 
primeşte prin mijlocirea istoriei ce-l-premerge. 

În felul acesta calitatea națională a eului omenesc nu 
este ceva accidental, de suprafaţă, aposterioric, ci face parte 
din destinul esenţial al lui, se cuprinde printre determinan- 
tele imaginii lui eterne. Modelul ceresc al fiecărui om e mo- 
delul omului concret, precizat istoriceşte. 

În ce constă calitatea națională? Evident nu într-o ban- 
dieră tri sau bicoloră, nu în afirmarea obstinentă a naționali- 
tăţii proprii, nu în ceea ce se cheamă „naţionalism”, în care 
intră de multe ori şi o notă nesimpatică. Acestea toate se pot 
baza pe calitatea națională. Calitatea naţională nu e o simţi- 
re, un organ spiritual, o facultate în plus a omului. Dacă ar 
fi aşa, s-ar mai putea vorbi eventual de posibilitatea anulării 
acestui plus care deosebeşte diferite grupe de oameni, pentru 
a-i reduce la uniformitatea pretins originară. Calitatea națională 
nu este un accident adaos umanului pur. Calitatea națională 
este însuşi umanul într-o anumită formă a lui. Precum orice 
element material are în mod necesar o anumită formă, aşa şi 
umanul se prezintă cu necesitate într-o anumită formă deter- 
minată dinăuntru şi deci intrinsecă lui. Un uman pur, nede- 
terminat de-o anumită formă, nu se poate închipui. Chiar 
informitatea e o formă. Un uman fără o anumită formă e o 
abstracție cu care nu poate lucra decât gândirea matematică, 
nu însă şi cea imaginativă, aplicată concretului. Calitatea 
națională nu stă la un colț al sufletului, nu constituie o piesă 
deosebită în organismul spiritual-trupesc al omului. Ea nu 
este alături de gândirea — pur umană, de iubirea — iarăşi pur 
umană, de bucuria şi tristeţea — din nou pur umane, o însuşi- 
re deosebită, ci ea este gândirea, iubirea, bucuria, tristeţea, 
acțiunea, conştiinţa purtând o anumită dispoziţie, o anumită 

vibraţie, un anumit iz comun unei grupe de oameni şi neîn- 
tâlnit la celelalte grupe. Farmecul de un anumit gust de care 
e îmbibată iubirea românească, de exemplu, nu face această 
iubire mai puțin umană. Şi nici gândirea românească nu e 
mai puţin gândire. Între naţional şi uman nu e nici un anta- 
gonism. Dimpotrivă, cu cât îți adânceşti simţirile umane, cu 
atât te adânceşti mai mult în miezul calităţii tale naţionale. 
Umanitatea se află în adâncul firii tale naţionale. Doar e 
fapt notoriu că imitatorii simțirilor şi atitudinilor străine sunt 
mai puţin umani, pentru că trăiesc mai la suprafață. Un ro- 
mân înțelege şi iubeşte oamenii de alt neam nu printr-o 
depăşire a realității sale de român, printr-o coborâre undeva 
în substratul pur uman al personalității sale, ci rămânând ro- 
mân. Un român, când simte milă față de un ungur, în milă e 
tot român. Şi se simte cu atât mai mult aceasta, cu cât e mai 
puternică mila, cu cât subiectul ei uită mai mult că e român. 
Iubirea faţă de toţi oamenii, de orice neam ar fi ei, nu e nici 
ea o iubire anaţională. Sentiment anațional, în rădăcinile şi 
factura lui, nu există. 


* 


Acestea ar fi premisele ce le are în vedere Ortodoxia 
când, răspunzând la întrebarea despre raportul între creşti- 
nism şi naţiune, nu subestimează factorul național. 

Ne-ar fi uşor să arătăm cum decurge răspunsul ortodox 
din aceste premise, încheind cu aceasta articolul nostru. Dar, 
deoarece o ramură importantă a creştinismului, catolicismul, 
atrage în dezbaterea acestei probleme două noțiuni care tul- 
bură enorm claritatea datei problemei, e util să consolidăm 
răspunsul ortodox şi prin lichidarea eventualelor obiecţii ce 
decurg din poziția catolică. 

Cele două noțiuni de care face uz catolicismul în dezba- 
terea problemei noastre sunt: natura şi supranatura. În aparență 
aceste două noțiuni ar simplifica mult problema: națiunea e 
naturală, creştinismul e supranatural, prin urmare suprana- 
ţional; creştinismul nu poate fi deci în nici un caz naţional, 
căci atunci n-ar mai fi creştinism, ci păgânism. 

Atitudinea catolicismului în această problemă rezultă 
din doctrina catolică generală, care vede totul prin prisma 
divizării în natural şi supranatural. 

Conform acestei doctrine omul primordial constă din 
două secțiuni: natura şi donum superadditum, sau supranatura. 
Natura avea în ființa ei germenele morţii şi pofta păcătoasă 
(concupiscentia carnis). Nemurirea şi curăţenia nu stăteau în 
natura omului, nu erau în legătură ontologică cu firea ome- 
nească, ci erau adaosuri din afară, neaparținătoare constitu- 
ției intrinsece a naturii omeneşti. Prin căderea în păcat nu s-a 
ştirbit întru nimic natura omului, ci s-a retras numai donum 
superadditurmn. 

„Din cele trei feluri de bunuri pe care le putem consi- 
dera ca fiind în natura umană — principiile esenţiale şi pro- 
prietăţile care rezultă din ele, înclinarea naturală spre bunul 
virtuții şi darurile gratuite care constituiau justiția originală —, 
cel din urmă fel a fost depărtat total şi din toată natura ome- 
nească prin păcatul originar... Dimpotrivă, principiile esenţiale 
ale naturii cu proprietăţiile care decurg din ele rămân abso- 
lut intacte; nici păcatul originar, nici chiar păcatele persona- 
le nu pot nimic în această privință. În sfârşit, înclinarea spre 
bunul virtuţii nu e nici ea diminuată în sine prin păcatul 
originar care nu slăbeşte natura, sursă şi principiu al acestei în- 
clinări” (I.E. Masson, Dict de Theol. Cath., t. XI, col. 41-42). 

Ortodoxia nu ştie de acest dualism ontologic în omul 
primordial, ci învaţă că nemurirea şi curăţenia erau potenţe 
naturale ale lui, pe care avea să le dezvolte deodată cu înt- 
reagă natura sa. Doar chipul dumnezeiesc a fost impregnat 
în însăşi constituţia naturii omeneşti, nu a fost ceva adaos ca 
un supra, ca ceva neesenţial ei. Am face pe Dumnezeu crea- 
tor al morţii şi al păcatului, dacă am spune că natura ome- 
nească pe care a creat-o ar fi prin firea ei, în mod normal, 
păcătoasă şi muritoare. Căderea în păcat ar părea neînțelea- 
să, dacă pe Adam l-ar fi reţinut de la păcat nu voia lui, ci 
donum superadditum, de care catolicii spun că era frâul care 
strunea în Adam concupiscenţa naturală lui. Cum se face că 
acest dar dumnezeiesc a cedat la un moment dat poftei spre 
păcat a omului sau asalturilor şarpelui? În general nu înțele- 
gem de ce ar fi făcut Dumnezeu pe Adam cu două secțiuni: 
cu natură păcătoasă şi muritoare şi cu un frâu supranatural. 

Întrucât e chip al lui Dumnezeu, natura omenească e 
bună, are ca ceva firesc, normal, viaţa spirituală superioară, 
legătura cu Dumnezeu. Dar întrucât e.creată, această natură 
are şi posibilitatea să se schimbe, poate să cadă din viaţa ei 
divino-omenească normală, poate să se ştirbească, să altere- 
ze chipul dumnezeiesc impregnat în ea. Iată ce spune teolo- 
gul rus Pr. S. Bulgakov (Rugu/ aprins, ed. rusă, pag. 24-25): 
„Omu, nedezvoltat şi tânăr avea în sine şi puterea vieţii — 
posse non mori — şi puterea purității — posse non peccare — nu 
ca un dar extraordinar, donum superadditum, ci ca normă in- 
ternă, ca fire autentică a naturii sale. Şi moartea, şi păcatul, 
deşi posibile în om în virtutea caracterului său creat, au fost 
pentru el nenormale şi împotriva firii sale”. Omul era cu to- 
tul deschis acţiunii dumnezeieşti, fiind destinat deplinei reali- 
zări a îndumnezeirii sale, numai în baza neprihănirii sale: 

Dumnezeu venea în fapt de seară să vorbească cu omul, ca 
un prieten, dar această „convorbire” nu era un donum super- 
additum în raport cu natura lui necrescută încă, ci dimpotri- 
vă, această comuniune cu Dumnezeu îi era dată şi destinată 
lui, în baza naturii sale. Astfel, prin păcatul originar nu s-a 
retras simplu donum superadditum, aşa încât natura să ră- 
mână în întregimea ei. Starea omului după căderea în păcat 
nu e o stare naturală, starea „naturii pure”, ci o stare de stri- 
căciune a naturii; el nu-şi mai are natura lui în plenitudinea 
şi sensul ei firesc, el are o natură ştirbită, în care s-a intro- 
dus defectuozitatea. Pentru catolici, însă, omul a rămas cu 
natura lui deplină. 

Avem deci de-a face cu două concepții despre natura 
omenească. Desigur definiția formală a naturalului poate fi 
aceeaşi: sfera naturalului unei ființe cuprinde toate acele pu- 
teri, însuşiri şi acte care țin de acea ființă, cresc din ea, o 
manifestă pe ea şi nu sunt accidente sau adaosuri artificiale, 
nenecesare ei. Dar, în concret, concepția ortodoxă este că via- 
ţa spirituală nu e ceva accidental, nenecesar naturii omeneşti, 
ci ţine de ea, exprimă sensul şi direcția ei. Viaţa spirituală 
fiind participare la viața dumnezeiască, urmează că natura 
omenească e astfel făcută că nu poate trăi o viață adevărată, 
decât participând la viaţa dumnezeiască. Naturii omeneşti nu-i 
este imprimată numai capacitatea de-a participa la viața dum- 
nezeiască, de-a se îndumnezei, ci şi necesitatea după ea, orga- 
nul care caută acea viaţă, fără de care natura sau suferă cumplit 
sau se închirceşte într-o viață subnaturală, oarbă, defectuoasă. 

S-ar părea că e o contrazicere să numeşti naturală viața 
spirituală, comuniunea cu Dumnezeu, îndumnezeirea. Doar 
ce-i natural omului creşte din om, pe când viaţa lui spiritua- 
lă e legătura cu ceva ce vine de dincolo de el, cu Dumnezeu. 


13 


DUMITRU STĂNILOAE 


Totuşi nu-i aici nici o contrazicere. Viaţa spirituală, îndum- 
nezeirea, sau oricum i s-ar mai spune participării omului la 
viaţa dumnezeiască, e în primul rând act omenesc de lansare 
în divin sau de absorbţie a divinului. Act sau funcție ome- 
nească de nutriţie spirituală. Dacă mâncarea materială nu 
este ceva extranatural, nu poate fi nici mâncarea spirituală. 
Floarea încă se nutreşte cu aer şi lumină, dar procesul aces- 
tei nutriții nu e supranatural florii. Dimpotrivă, fără el floa- 
rea se închirceşte şi duce câtva timp o viaţă nevoiaşă, 
subnaturală, ca apoi să moară. Suntem de acord că o aplica- 
re perfectă a definiţiei naturalului (creştere din sine) nu se 
poate face la viaţa spirituală a omului (precum, de altfel, nu 
se poate face la nici o altă activitate a lui). Participarea la 
ceva din afară de sine e într-o anumită privinţă altceva decât 
creştere din sine. Dar dacă ne gândim că omul e în 
întregime făcut de Dumnezeu, deci chiar o creştere din el a 
vieţii spirituale ar fi tot un fel de participare la bogăţia 
dumnezeiască şi dacă ne mai gândim şi la aceea că între 
însuşirile naturale cu care l-a creat Dumnezeu pe om, una 
dintre cele mai esenţiale este aceea să participe, cu preţul 
plenitudinii vieţii sale naturale, la viața dumnezeiască, putem 
socoti această participare la viața dumnezeiască, îndumnezeirea 
omului, ca ținând de natura lui, fiind cerută de ea şi mani- 
festând-o pe ea. . 

De natura omului nu ţine numai trupul şi sufletul, ci şi 
viața dumnezeiască-omenească. Omul e o ființă teandrică în 
natura lui. Noi distingem nu între natural şi supranatural, ci 
între viață fără Dumnezeu şi în Dumnezeu. 

Dar viața naturală e cea în Dumnezeu. 

Are vreo însemnătate practică această deosebire între 
ortodocşi şi catolici cu privire la sensul naturii omeneşti? 

Nu e cumva numai o ceartă pentru cuvinte? Are o însemnă- 
tate destul de mare. Mai ales în legătură cu problema noas- 
tră. Între elementele care constituie natura unei fiinţe există 
o sudare atât de perfectă încât formează la un loc un întreg 
cu un singur sens, o unitate perfectă. Deşi de substanță deo- 
sebită, elementele constitutive ale naturii umane poartă pe 
trepte diferite aceleaşi caractere şi abia toate la un loc expri- 
mă şi realizează, în acte comune, sensul şi destinul ei. Aşa 
cum sufletul, deşi de substanță deosebită în raport cu trupul, 
formează cu trupul un întreg, exprimă împreună un sens şi 
realizează împreună orice act, la fel în viața spirituală a 
omului se întâlnesc într-o unitate misterioasă harul dumne- 
zeiesc cu actele sufleteşti şi trupeşti, exprimând şi realizând 
împreună viața deplină a naturii omeneşti. Şi cum natura 
omenească se prezintă la fiecare persoană cu anumite carac- 
tere individualizate, viața spirituală, care ține de natura cu- 
tărei sau cutărei persoane, va purta şi ea, în felul ei, aceleaşi 
caractere individualizate care se manifestă în suflet şi se fac 
vizibile în trup. 

Viaţa spirituală, oricât ar fi de profundă, e alta la fie- 
care persoană. Nu sunt doi oameni care să experieze la fel 
participarea la viața dumnezeiască şi să o manifeste în ace- 
leaşi roade, în acelaşi chip. N-au fost doi profeţi care să aibă 
aceleaşi viziuni şi să folosească aceleaşi imagini pentru a 
exprima experienţele lor. Nu e vorba aici de deosebiri care 
despart pe oameni, de justificarea individualismului în 
sensul izolării religioase. Cei ce au alte viziuni şi se văd 
siliți să le exprime în mod deosebit, ştiu în acelaşi timp, tot 
prin experiență religioasă, că trebuie să le refere la acelaşi 
subiect care li s-a descoperit. Ei se înțeleg perfect unul pe 
altul, căci ştiu că în fond exprimă acelaşi lucru cu mijloace 

puţin deosebite, după cum puţin deosebită e natura fiecăru- 
ia. Iubirea sub influența experienţei religioase e experiată 
deosebit de fiecare om. Dar aceasta nu înseamnă că nu se 
pot iubi. Sobornicitatea nu e uniformitate, ci armonie, ace- 
eaşi melodie cântată la un loc de instrumente puţin deosebi- 
te. Viaţa spirituală are şi ea caracterul naţional al subiectului 
care o trăieşte. 

Cu totul alte consecinţe rezultă din concepția că viața 
spirituală e supranaturală, că nu formează împreună cu natu- 
ra un întreg ontologic. În sectorul supranatural nu vom în- 
tâlni în mod necesar caracterele individuale pe care le are 
natura în diferitele persoane. Supranaturalul e unul, iar per- 
soanele sunt diferite, natura e variată. Şi oricât s-ar aminti 
adagiul lui Toma d'Aquino: „Gratia non tollit naturam sed 
perficit”!, supranaturalul e conceput totuşi” nu într-o conti- 
nuitate organică cu natura, ci ca un sector despărţit a cărui 
misiune este nu atât să trezească puterile naturii la viața de- 
plină, cât mai degrabă să reducă natura la tăcere, să o poten- 
țializeze, întocmind deasupra ei, nu din pământul ei, un fel 
de grădină aeriană, supranaturală, cu virtuțile ei, cu viaţa ei. 

Astfel se vorbeşte de virtuţi infuzate prin har, nu, cum 
am zice noi, exfuzate din natura omenească. E drept că subi- 
ectul acestor virtuți infuzate e lăsat să fie tot omul, dar evi- 
dent că în acest rol subiectul omenesc e dezbrăcat de toată 
individualitatea lui concretă, redus la rolul unui simplu 
agent fizic pentru manipularea virtuților infuzate. Alte ca- 
ractere ale naturii sunt înăbuşite de har: de pildă concu- 
piscenţa. În general nota personală, determinantele particu- 
lare au să fie înăbuşite de supranatură, care e de caracter 


1 „Harul nu înalță natura, ci o plineşte” (n.e.) 
concepţia catolică (n.e.) 

general, uniform. Perfecţionarea naturii de către har se 
înţelege şi ca o corectare a naturii, ca o reducere la starea de 
potenţă a unor însuşiri ale ei. De calitatea națională suprana- 
turalul nu vrea să știe nimic, fiind o calitate particulară. 
Calitatea naţională nu poate deveni o calitate supranaturală. 
Rămânând numai în sfera naturalului, catolicismul o priveş- 
te cu suspiciune. 

Vom încerca să arătăm și printr-o scurtă cercetare a 
procesului de ridicare a naturii din starea căzută, că separa- 
ţia omului în natural şi supranatural e greşită. 


* 


Fără îndoială, refacerea naturii omeneşti căzute se face 
printr-un ajutor de sus. Faţă de natura deteriorată, se distin- 
ge limpede coborârea puterii de sus, de la Dumnezeu. Dar 
primului om nu i s-au dat tot astfel, în două reprize, o bază 
ca natură cu înclinații spre păcat şi un adaos extraordinar, ca 
frâu contra păcatului. Aceluia i s-a dat totul la un loc, ca un 
întreg. 

Acest infra şi supra îl observăm la omul de azi nu nu- 
mai în momentul când peste ce are el deteriorat vin puterile 
de sus, ci şi după aceea, atâta timp cât între acele puteri şi 
starea sa păcătoasă de mai înainte nu s-a făcut o sudare per- 
fectă, atâta timp cât natura nu e scoasă din defectuozitate, 
nu e reparată. La un creştin neperfect, păstrând încă impul- 
suri tari spre păcat, se poate vorbi încă, nu de natură şi su- 
pranatură (pentru că natura în sensul ei adevărat nu-i ceva 
păcătos) dar în orice caz de ceva infra şi de ceva supra. Ob- 
servăm aceasta intuitiv în sufletul nostru, fiecare. Putem ve- 
dea cum în anumite momente suntem duși de porniri pizma- 
şe, pofticioase, inferioare, şi putem simţi cum în alte mo- 

mente vine peste ele, înnobilându-le, ceva de sus, de dincolo 
de sfera noastră omenească. 

Dar distincţia aceasta nu se mai poate face la un cre- 
ştin perfect. (Sigur, un creştin absolut perfect n-a existat, 
dar au fost personalități care s-au ridicat la mari înălțimi). 
De pildă la Sfântul Apostol Ioan. Se mai pot distinge în su- 
fletul lui două zone: una infz, a lui, păcătoasă, şi una supra? 
Mai poți spune: acestea sunt porniri şi gânduri de jos, cele- 
lalte de sus? Nu este el în întregime creştin? Şi aceasta este 
ținta spre care tind creştinii: la o sudare deplină a puterii de 
sus cu starea deteriorată a lor, astfel ca să nu fie în ei două 
zone, ci un întreg care nu e altceva decât natura omului re- 
stabilită, natura lui cum a fost cugetată şi creată de Dumnezeu. 
Harul şi voia omului nu se mai simt ca două principii de ac- 
țiune, ci ca unul singur: voia luminată şi întărită spre bine. 
Sub har simțirile omului nu mai rămân cele vechi, pentru ca 
prin forța cumva fizică a harului ele să arate numai altfel de 
cum sunt, ci efectul harului trece cu totul în constituția 
intrinsecă a lor, transfomându-le, înnobilându-le. Eficacitatea 
harului nu e reală decât din momentul în care a reuşit să-şi 
convertească forţa lui în forță intrinsecă a puterilor şi orga- 
nelor cu care este înzestrat omul. Harul nu e o entitate ipo- 
staziată, o grămăjoară de putere de la Dumnezeu trimisă în 
suflet, cum învaţă catolicismul când spune că harul e creat, 
că e prin urmare desfăcut de Dumnezeu (,„Graţia sfințitoare 
este deci o realitate distinctă de Dumnezeu, creată, infuzată 
şi inerentă sufletului” - J. van der Meersch, Dicţ. de Theol, 
catl., t.VI, col. 1609). Harul e acfiune, lucrare a lui Dumnezeu, 
nedesfăcută de ființa Lui, izvorând din ea. Ca atare nu poate 
exista în om o viață de sine stătătoare a harului, ci trebuie să 
admitem sau că numai Dumnezeu e subiectul acelei vieţi 

harice, sau că harul devine act şi al omului, al puterilor şi 
funcţiilor lui. 

Prima parte a alternativei nu se poate admite, ea în- 
semnând anularea omului. Rămâne astfel ca singură posibilă 
a doua parte a alternativei: omul subiect al lucrării harice, 
sau împreună subiect cu Dumnezeu. Câtă vreme după catoli- 
cism viața „supranaturală” a barului nu e nici omenească, 
nici dumnezeiască, ci ceva foarte bizar, în concepția ortodoxă 
ea e şi profund umană şi dumnezeiască, sau e cu atât mai 
deplin umană cu cât e mai dumnezeiască, e o viaţă teandrică, 
de om îndumnezeit. 

Cât timp acţiunea barică rămâne exterioară puterilor 
sufleteşti ale omului, chiar fiind în suflet, nu poate produce 
efecte care să fie ale sufletului, virtuți ale omului. Numai 
când acţiunea aceasta a lui Dumnezeu trezeşte, dezvoltă, 
întăreşte facultățile sufleteşti, devine deci forță intrinsecă a 
lor, se vor ivi simţirile şi faptele creştine, care sunt ale omu- 
lui. Se mai poate distinge, în aceste simțiri şi fapte ale 
omului, un sector natural şi unul supranatural? Mai vedem 
aici o natură care rămâne cu starea ei, şi deasupra ei o supra- 
natură, înăbuşind-o? Întregul om, cu toate facultățile, însu- 
şirile, pasiunile, caracteristicile lui, s-a ridicat, toate acestea 
umplându-se ca nişte organe cu forță nouă, îndreptată spre 
bine. Teologul rus B. Vâşeslavţev (Efca erosului tranfăgura- 
tor, ed. rusă, Ymca Press, Paris, 1931, pag. 67-70) spune, 
referindu-se mai ales la Părintele răsăritean, Maxim Mărtu- 
risitorul: „Patimile în totalitatea lor nu sunt rele în ele 
însele; ele sunt bune în mâna celor ce râvnesc o viaţă bună. 
Patimi ca dorința, voluptatea, fiica, prin sublimaţie se trans- 
formă: dorința în dorul puternic după harurile dumnezeieşti, 
voluptatea în fericirea şi încântarea sufletului pentru daruri- 

le dumnezeieşti, frica în teama corespunzătoare de greşeală, 
mâhnirea în căinţă. Viciosul e zidit din acelaşi material ca şi 
virtuosul... Puterile naturale ale sufletului şi trupului... devin 
rele numai atunci când primesc o formă deosebită, adică for- 
ma pervertirii. ldeea fundamentală a întregii ascetici şi mis- 
tici greco-răsăritene e îndumnezeirea (1eoo:6). Îndumnezeirea 
este sublimaţia continuă a întregii fiinţe a omului şi a tutu- 
ror puterilor trupului şi sufletului lui... Sublimaţia opune ca- 
tegoric ascetica şi mistica creştină oricărei ascetici şi mistici 
necreştine, fie ea hindusă, neoplatonică, gnostică, stoică. 
Acolo nu e sublimaţie, acolo e negaţie; nu mântuirea lumii, 
ci mântuirea de lume... Pentru ascetica negativă transfigura- 
rea sufletului şi a trupului, învierea, este o absurditate. Ceea 
ce e inferior (trup, patimi, emoţii, subconştient, natură, cos- 
mos) nu „se mântuieşte”, nu se modelează şi nu se subli- 
mează, ci se dezrădăcinează, se neagă şi se taie”. 

Puterile, însuşirile, caracteristicile omului, nu se con- 
vertesc, nu se topesc în har, ci lucrarea harică se lasă turna- 
tă, se modelează după aptitudinile şi facultățile omului. 
Calitatea naţională, care nu e altceva decât o formă generală 
a sufletului, nu se dizolvă în har, ci harul se lasă turnat în ti- 
parul sufletului național, sublimând această calitate a sufle- 
tului. 

Distincția între ce vine de sus şi ce aduce omul nu se 
mai poate face la un creştin bun decât prin amintire: gân- 
dind cum era înainte de a se fi perfecționat creştineşte. Să 
luăm o asemănare: bolnavul şi medicina. Bolnavul este na- 
tura omenescă după căderea în păcat. Medicina e harul care-l 
vindecă. Omul la început n-a fost făcut în două reprize şi 
secțiuni distincte: după natură bolnav, dar, prin leacul ce i se 
picura, ținut în stare de sănătate. A fost creat ca un întreg 

sănătos. După ce-a devenit bolnav, se observă cum restabili- 
rea se face printr-un leac din afară de el. Şi distincţia între 
omul bolnav şi leac se observă încă până ce leacul a străbă- 
tut bine țesuturile lui, s-a absorbit în ele şi prin aceasta omul 
a devenit sănătos. 

Sigur, asemănarea aceasta are defectul că închipuie pe 
om ca primind harul dumnezeiesc numai într-un anumit răs- 
timp şi după aceea nu-l mai primeşte, îl are în sine. În reali- 
tate omul stă continuu sub efluviile harului şi starea lui se 
înalță, se îndumnezeieşte continuu. Dar aceasta este viața 
firească a naturii lui. Cum toate cresc în trup, aşa şi omul e 
făcut să crească în Duh, în Dumnezeu. Natura nu are o limi- 
tă în înălțarea ei, nu devine nicicând o entitate statică, deşi 
are o cale, un cadru în dezvoltarea ei. Ține de natura omului 
să-l plouă în continuu harul dumnezeiesc, dar să absoarbă 
continuu această ploaie, producând roade tot mai frumoase. 
Lucrarea, acţiunea dumnezeiască asupra omului devine tot 
mai puternică, mai înteţită, cu cât facultățile omului, trezite, 
întărite de har, sunt mai capabile să primească forţe noi, să 
presteze o muncă mai intensă, să-şi mărească capacitatea de 
simţire, de virtute, de lucru, să devină împreună subiect al 
lucrării dumnezeieşti. 

Mărimea harului ce se dă e în funcţie de mărimea şi 
calitatea organelor sufleteşti ale persoanei respective. Viaţa 
internă a organelor sufleteşti şi acţiunea externă a lor e per- 
manent o refracție a lucrării harice asupra sufletului, între 
ele menținându-se o strictă proporție. Se spune în ascetica 
ortodoxă că omul ridicat pe înaltele culmi ale îndumnezeirii 
răsfrânge întocmai cu sufletul lui lucrarea dumnezeiască 
exercitată asupra lui, încât el şi Dumnezeu sunt două 
subiecte în lucrare comună, cu iradiere de forță comună, 

Dumnezeu ca izvorul fiinţial al acestei lucrări, iar omul 
devenit dumnezeu prin participare. Dacă la început, până nu 
a fost în stare să absoarbă deplin în țesuturile sale forța lu- 
crării harice, se observă la om şi observă şi el o discontinui- 
tate între el şi har, un vacuum, un oarecare hiatus, — după ce 
sufletul şi-a câştigat deprinderea acestei absorbiri, după ce 
s-a făcut sinteza cu harul dumnezeiesc, nu mai observă 
această discontinuitate față de puterea harului ce continuă 
mereu să vină. Omul este ridicat în lumina dumnezeiască şi 
nu mai distinge surplusurile care îi vin mereu, ci se simte 
scăldat într-o lumină continuă, articulat în ea, se simte în ele- 
mentul său, se simte subiectul ei. Îndumnezeit și plin de har 
este sufletul său, îndumnezeire şi har îi vine continuu. Nu se 
mai distinge o natură (în sens păcătos) şi o supranatură. 

Dar, dacă nu se mai poate vorbi de-o natură şi de-o su- 
pranatură, ci pur şi simplu de-o natură în normală dezvolta- 
re, nu urmează oar€ de aici pentru creştinism o frângere în 
bucăţi, o variare după fiecare individ şi națiune? Nu se peri- 
clitează ecumenicitatea creştinismului? 

Răspundem hotărât: nu. E drept că din sinteza dintre 
creştinism şi starea pe care o aduce fiecare om sau naţiune, 
rezultă mereu şi mereu alte tipuri de creştini. Altfel de cre- 
ştin a fost Sfântul Apostol Ioan şi altfel Sfântul Apostol Pavel. 
Harul face să înflorească germenii ce se cuprind în fiecare 
om, precum ploaia şi soarele, deşi aceleaşi, fac să înfloreas- 
că fiecare plantă altfel. Harul se manifestă înnobilând şi în- 
frumuseţând, sublimând aptitudinile şi conținuturile de viață 
ale fiecărei națiuni. La o naţiune înfloreşte sub influența 
puterii dumnezeieşti o lirică superioară, pentru că acea naţi- 
une a adus înclinații sentimentale. La alta o filosofie, la alta 
o organizaţie, la alta o artă superioară. Lirica a două popoa- 

re creştine se deosebeşte pentru că altele sunt motivele, amin- 
tirile, incidentele vieții, rezonanţa sufletească la fiecare din 
cele două popoare. Creştin devine tot conținutul de tradiţii, 
de preocupări, de aptitudini, de creaţii, de manifestări al u- 
nui popor. Tot materialul vieţii sufleteşti, diferit de la om la 
om şi de la popor la popor după determinări istorice şi geo- 
grafice, scăldat şi frământat de acelaşi har dumnezeiesc, de 
aceleaşi învățături creştine, devine creştin. Şi atunci evident 
că fiecare popor reprezintă altfel realizat creştinismul. 

Dar atunci cum rămâne cu ecumenicitatea creştinis- 
mului? Există două feluri de ecumenicități. Există o ecume- 
nicitate egală cu uniformitatea. În sensul acesta, ecumenic e 
tezaurul credinței şi harul, privite în sine; ecumenic în sen- 
sul acesta e creştinismul considerat ca un sistem de idei şi 
puteri dumnezeieşti de sine stătător, distinct de roadele pe 
care le produce în fiecare ins sau națiune. Şi există o ecume- 
nicitate înțeleasă ca o simfonie, ca un câmp de flori stropit 
de aceeaşi ploaie, încălzit de acelaşi soare, îngrijit de acelaşi 
grădinar. Aceasta este ecumenicitatea creştinismului consi- 
derat ca viaţă, ca relaţie vie între om şi Dumnezeu. Un su- 
biect al acestei relații este omul cu individualitatea lui, cu 
tot conținutul lui de viață. Ecumenicitatea în acest al doilea 
înțeles nu mai cuprinde numai sistemul uniform de idei şi 
puteri care lucrează în oameni, ci toată spiritualitatea acelor 
popoare în care lucrează credința şi harul. Tot conţinutul 
spiritual al acelor popoare se acordă; e între acele conținu- 
turi o simţire de frate, căci, deşi diferite, răsună în ele ace- 
eaşi melodie de bază. Există o relație de ecumenicitate între 
viața sufletească a unui român şi a unui rus, între folclorul 
grec şi sârb. 

Ecumenicitatea în sens de uniformitate o avem în pri- 
virea credincioşilor şi popoarelor aţintită spre acelaşi soare 
duhovnicesc; ei se simt înfrățiți privind spre aceeaşi ţintă la 
fel de scumpă tuturor. Ecumenicitatea în sens de armonie o 
avem în varietatea de efecte ce rezultă din căderea aceleiaşi 
lumini pe spaţii istorice şi sufleteşti pline de alte motive, de 
alte conținuturi, de alte probleme impuse de geografie, de 
moştenirea trecutului. În felul acesta se poate spune că creş- 
tinismul e şi supranațional, dar şi național. Ecumenicitatea 
nu e sfâşiată prin nota naţională. 

Cu totul alta este situaţia catolicismului. Pentru el na- 
tura nu devine altfel sub influența harului, aşa cum n-a de- 
venit altfel după căderea în păcat. Ea rămâne îngustată la 
ceea ce este omul înainte de a cobori asupra lui harul. Natu- 
ra nu poate ieşi din această stare, care este fonciarmente pă- 
cătoasă. Harul rămâne pururea un pedagog ce ţine în frâu un 
elev care nu poate deveni intern, real, altfel. Elevul se zbate 
continuu, dar nu poate ieşi din zăbală. Dacă pedagogul s-ar 
depărta un moment de lângă el, s-ar deda îndată la blestemă- 
ţii; dispărând frâul, țâşnesc automat poftele şi faptele rele. 

Catolicismul nu ştie de-o schimbare intrinsecă a natu- 
rii omului păcătos sub dogoarea harului dumnezeiesc. 

Dacă-i aşa, evident că un individ, ca şi o naţiune, păs- 
trează sub acel supra de la Dumnezeu o natură care e prin 
fire potențial păcătoasă. Natura nu se poate propriu zis 
creştina. De aceea creştinismul rămâne totdeauna ceva dea- 
supra, nepenetrând ontologic în. natură, neabsorbit de ea. 
Rămân două planuri distincte: unul variabil, al indivizilor şi 
naţiunilor în starea lor naturală potenţial păcătoasă, şi altul, 
uniform, ce planează deasupra tuturor, supranatural. A vorbi 
de-o naţionalizare a creştinismului, echivalează, evident, în 

acest caz, cu o blasfemie. Ar însemna să faci creştinismul 
păcătos, dacă natura cu care voiai să-l fuzionezi rămâne fon- 
ciarmente păcătoasă. Ecumenicitatea în catolicism nu e înţe- 
leasă, de aceea, decât ca uniformitate. În ea n-au ce căuta 
spiritualitățile specifice, dar creştine, ale diferitelor popoa- 
re. Pentru el creştinismul înseamnă numai sistemul de idei şi 
puteri ce planează deasupra. Când zic catolicii despre catoli- 
cism că e supranaţional, aceasta o înțeleg ei în sens exclusiv 
şi unilateral.: Calitatea națională fiind o calitate naturală, nu 
se poate ridica în acel supra, fără a înceta să existe. Şi nici 
acel supra nu poate avea nici un efect intrinsec asupra cali- 
tății naționale, care nu poate fi decât naturală după catolici. 
Faţă de calitatea naţională ca atare, catolicismul nu poate 
avea de aceea nici un interes şi nici o dragoste. Afirmarea 
națiunii, în concepţia catolică echivalează totdeauna şi în 
chip necesar cu afirmarea unei realităţi păgâne, inferioare. 
Nu poate exista naționalism nobil, creştin, moral, cum crede 
Ortodoxia că e posibil. EI e prin definiţie anticreştin. Aceas- 
ta pentru că între supranatural şi natural rămâne pururea o 
prăpastie de netrecut. Supranaţionalul, în care se situează 
catolicismul, înseamnă un loc ontologic în atară de toate 
națiunile: internaționalul. 

Faţă de abstracţionismul catolic, ostil întregii naturi 
concrete şi deci şi factorului național, Ortodoxia apare ca o 
mamă care-şi întinde dragostea mântuitoare peste întreg omul, 
cu toate determinantele lui moştenite şi dobândite, peste 
toată viaţa lui înrădăcinată într-un mediu viu şi concret. 


Februarie, 1935 

Î oate câte sunt pe lume sunt opera lui Dumnezeu. Creş- 
tinul cu dreaptă înţelegere nu dispreţuieşte nici una din 
componentele cosmosului, ci din toate vede strălucind slava 
şi înțelepciunea dumnezeiască. Izolarea de lume şi disprețul 
ei, retragerea în eu şi închiderea ferestrelor dinspre lume, nu 
ţin de experienţa autentic religioasă. Retragerea asceţilor or- 
todocşi are numai o însemnătate metodică: ea urmăreşte 
doar refacerea personalităţii, regăsirea punctului central spi- 
ritual din care apoi să privească lumea şi să-şi îndrepte 
acţiunile pline de dragoste asupra ei. Ascetica ortodoxă de- 
rivă din ideea că omul e centrul şi stăpânul lumii create, dar 
că prin păcat a căzut în robia lumii, lunecând din punctul ar- 
himedic din care e capabil să supraprivească lumea şi s-o 
stăpânească, în angrenajul fără orizont şi fără libertate al 
marii maşini care e necesitatea naturală. Readucerea coman- 
dantului în postul de comandă, dar nu izolarea lui de lume, 
este scopul asceticei creştine. Toţi sfinţii, adică aceia care au 
depăşit stadiul retragerii metodice, au activat în lume cu 
dragoste nemărginită şi s-au bucurat de toate câte vedeau, cu 
nevinovăție de copil. Sf. Serafim al Sarovului, marele ascet 
şi sfânt rus din veacul XIX de pildă, numea pe oricine venea 
la sine „comoara mea” şi „bucuria mea”. „Aceste apelaţiuni 
nu erau o simplă expresie a bucuriei unui suflet transfigurat 
de asceză: pentru Sf. Serafim chipul lui Dumnezeu se desco- 

perea în fiecare om şi acest chip constituia pentru el o reală şi 
adevărată „bucurie de Domnul”. (N.V.Iljin: S£ Serafim al 
Sarovului, Y mca Press, Paris, 1930, pag. 49, în ruseşte). 

Cu adevărat minunată şi sublimă este lumea cu toate 
câte o constituie. E drept, Dumnezeu n-a creat-o pentru a Se 
împlini pe Sine, pentru a-Și desăvârși viața Sa internă care n-ar 
fi fost deplină fără lume; creaţia n-a fost o necesitate natura- 
lă pentru ființa dumnezeiască. Dar libertatea aceasta a lui 
Dumnezeu de necesitate naturală, nu înseamnă că lumea a 
fost creată întâmplător sau arbitrar, ca o jucărie inventată 
ad-hoc de Dumnezeu care Se plictisea, dintr-un capriciu 
momentan al atotputerniciei. Lumea nu e un accident ne- 
trebnic, produs al unei fantezii sau al unui capriciu de-un 
moment, ci are o temelie adâncă în Dumnezeu şi realizează 
o idee eternă a Lui. 

Lumea aceasta întreagă e după conținutul ei eternă. 
Toate lucrurile din ea sunt cugetate etern de Dumnezeu, ide- 
ile lucrurilor din lume constituie materialul cugetării fiinţia- 
le a lui Dumnezeu, sunt nedespărţite de fiinţa Lui. Teologul 
rus S. Bulgakov numeşte organismul ideilor dumnezeieşti, 
viața aceasta intern dumnezeiască, autodescoperirea fiinţei 
dumnezeieşti în Sine însăşi, Sofia necreată. Iar de lume spu- 
ne că este exact aceeaşi Sofie, dar în formă creată. 

Cosmosul este tot lumea dumnezeiască, dar pusă în 
stare de devenire în afară de Dumnezeu. „Crearea lumii con- 
stă metafizic în aceea că Dumnezeu a pus lumea Sa dumneze- 
iască proprie în formă de devenire” (Mielul lui Dumnezeu, 
Paris, Ymca Pres 1933, ed. rusă, pag. 149). 

Dar între lumea creată şi cea necreată nu e numai apro- 
pierea dintre copie şi model, ci una şi mai strânsă. Lumea 
dumnezeiască nu e un model static, ci e un complex de forţe 

dinamice. Ele activează de la granița metafizică a lucrurilor, 
mânând dezvoltarea acestora din urmă spre forma care se 
află realizată în ele din eternitate. Dacă o persoană, sau o 
plantă se dezvoltă într-un anume fel şi până la un anume 
grad, aceasta nu se datoreşte numai întâmplării oarbe şi in- 
fluenţelor externe, ci modelului forță care, de dincolo de 
granița metafizică a acelei persoane sau plante, a străbătut în 
ea şi-i orientează organizarea şi asimilarea influențelor ex- 
terne într-un sens mai dinainte determinat. Mai mult chiar: 
orice persoană sau lucru cuprinde forma sa întreagă în fieca- 
re moment al dezvoltării, numai cât în diverse stadii ale des- 
fâşurării. Copilul implică în sine forma sa deplină de la 
adânci bătrâneţe, iar în pântecele maicii sale de asemenea. 
Se poate merge aşa până la punctul inițial, de limită: în em- 
brionul minuscul se include forma desăvârşită a exemplaru- 
lui. Iar dincolo de embrionul din stadiul inițial, dincolo nu 
în sens spaţial, ci metafizic, e alt model, modelul spiritual, 
modelul-forță din care îşi ia puterea embrionul creat. 

Aşadar, modelul spiritual, modelul-forță, oricât de 
treptat conduce dezvoltarea unui exemplar de vietate, totuşi 
în momentul inițial, în momentul creaţiei a făcut un pas uri- 
aş, a făcut în fond totul: a scos la evidenţă creată şi ipostati- 
că un lucru, care e chipul său. 

Misterul acesta apare în toată adâncimea lui când medi- 
tăm la creaţia propriu zisă a lumii. Prin acţiunea modelelor- 
forță apar deodată germenii creaţi ai copiilor lor; apar deo- 
dată chipurile lor, nedezvoltate. Chipurile acestea nu sunt o 
iradiere a modelelor, dar nici iradierea nu lipseşte din chi- 
puri, căci o comunicare de forță de la modele la chipuri tre- 
buie să aibă loc. S-a făcut aici un transcensus misterios, o 
trecere de la un plan la alt plan cu totul eterogen. 

Dar în embrionul unui exemplar nu se cuprinde numai 
forma deplină a acelui exemplar, ci, ca potenţe, şi ale exem- 
plarelor ce vor descinde din el. 

Astfel creaţia propriu zisă n-a constat într-o arătare a 
lumii în forma ei deplin dezvoltată, cu toate speciile şi 
varietățile lucrurilor din ea. Dumnezeu a creat numai semin- 
țele lucrurilor, dar în aceste seminţe se cuprind potenţial 
toate formele ulterioare ale lor. Dezvoltarea aceasta se face 
printr-o colaborare a lui Dumnezeu ca proniator, cu lumea. 
Ceea ce este de la început în Dumnezeu deplin descoperit şi 
dezvoltat, în lume se arată pe rând, în timp. Dezvoltarea 
lumii e o descoperire în timp a formelor care există etern. 

În ce priveşte pe om în special, Dumnezeu a creat la 
început pe Adam şi Eva. Dar în ei se cuprindeau potenţial 
toate naţiunile. Acestea sunt descoperiri în timp ale chipuri- 
lor care există etern în Dumnezeu. La baza fiecărui tip na- 
țional acţionează un model dumnezeiesc etern pe care acea 
naţiune are să-l realizeze şi în sine cât mai deplin. Nu ştiu 
cât de departe au ajuns cercetările de laborator referitoare la 
deosebirea sângelui la diferite rase sau chiar popoare. Dar 
chiar dacă deosebirile ar fi materialmente prea infime pentru 
a putea fi sesizate cu instrumentele de până acum, e de la 
sine înţeles că precum există alte deosebiri anatomice destul 
de remarcabile între diferitele rase, vor fi existând şi deose- 
biri în sângele (fără ca să se întindă până la spargerea unită- 
ţii neamului omenesc) care stă la baza organizării sistemului 
osos, precum e de la sine înţeles că deosebirile fizice cores- 
pund unor deosebiri în puterile psihice şi spirituale, care sunt 
ultimele forţe imanente ce conduc organizarea corpului. 

Într-un singur caz n-ar fi naţiunile de la Dumnezeu şi 
ar trebui să luptăm împotriva lor: când diversificarea omeni- 

rii în naţiuni ar fi o urmare a căderii în păcat, ar fi o deviere 
de la calea pe care vrea Dumnezeu să se dezvolte omenirea. 

În cazul acesta datoria tuturor creştinilor ar fi să scoa- 
tă omenirea din această stare păcătoasă, să contopească na- 
țiunile într-una singură. 

Este diversificarea omenirii în națiuni un păcat, sau o 
urmare a păcatului? Ar fi de ajuns să respingem această pre- 
supunere cu simpla provocare la legea universală a treptatei 
diversificări a faunei şi a florei. Legea aceasta nu e plauzibil 
să fie contrară voii lui Dumnezeu, mai ales că diversificările 
acestea manifestă cele mai adeseori o înnobilare a trunchi- 
ului de bază, nu o decădere a lui. Dar răspunsul se poate da 
şi altfel: Păcatul sau răul e de alt ordin e de alt ordin decât 
unitatea sau diversitatea. El înseamnă stâlcire, desfigurare a 
lucrului dat, a existenţei produse de alte puteri. Este specifi- 
cul național o stâlcire a umanului, o decădere din ființa ome- 
nească? Ar fi, când acest specific național s-ar prezenta ca 
ceva vicios, meschin, fără înălțimi şi purități de simţire şi de 
gând. Cine nu ştie însă că nimic josnic nu se află în felul 
specific cum percepe şi reacționează în lume membrul unei 
anumite națiuni? În simţirea doinei româneşti şi în hora. 
noastră nu cred că e ceva păcătos, sau dacă e şi aşa ceva, 
aceasta nu e de caracter național, ci omenesc. Națiunea în 
faza păcatului are manifestări păcătoase, pentru că natura 
omenească în general, cu toate diversificările în care se 
înfăţişează, este păcătoasă. Scoaterea oamenilor din starea 
păcătoasă nu se face prin anularea calităţilor naționale, ci 
prin îndreptarea naturii omeneşti în general. Dacă ar fi ceva 
păcătos în însuşi specificul naţional, atunci nu s-ar mai pu- 
tea face deosebire între buni şi răi în cadrul unei naţiuni, 
căci toți ar fi răi. 

Chestiunea îmi pare atât de evidentă, încât socotesc de 
prisos să mai insist. 

Se pune problema greu de descurcat a raportului între 
naţional şi uman. Naţionalul nu întunecă umanul, nu-l exter- 
mină? lar dacă umanul rămâne, nu cumva e naţionalul o 
simplă iluzie, ceva de suprafaţă, pe care să-l poţi lepăda în 
oricare moment voieşti? 

E. de remarcat întâi că nu există om anaţional. Nici 
Adam, măcar, n-a fost anaţional, ci a vorbit o limbă, a avut 
o anumită mentalitate, o anumită construcție psihică şi tru- 
pească. Un om pur, necolorat din punct de vedere naţional, 
fără determinante naţionale, este o abstracție. Aşa cum nu 
poate exista un măr fără determinantele unui anumit soi, aşa 
cum nu poate exista un om fără determinante individuale. 

Umanul există numai în formă națională, colorat na- 
țional, aşa cum există numai determinat individual. Nu se 
pot extrage la un individ sau la o națiune determinantele 
individuale sau naţionale pentru a lăsa umanul pur. Ar în- 
semna să distrugi însuşi umanul. Naţionalul sau individualul 
e însuşi umanul, care are, în mod necesar, o anumită calitate. 
Un uman fără calitate nu există. Individul sau membrul unei 
națiuni e uman, e înţelegător al celorlalți oameni, ai altor 
naţiuni, nu printr-o depăşire a calității sale individuale sau 
naţionale, printr-o coborâre undeva în substratul pur uman al 
personalităţii sale, ci în starea în care este. Un român, când 
simte milă față de un ungur, în mila lui e tot român; senti- 
mentul de frăție umană care simte că-l leagă de un ungur, e 
un sentiment colorat româneşte, nu e anaţional. 

Ceea ce înțelegerii noastre pare antinomic, în luptă 
una cu alta, umanul şi naţionalul, sau, cu alte cuvinte, iden- 
titatea dintre oameni şi deosebirea dintre naţiuni, în realitate 

sunt unite inseparabil, în chipul cel mai intim şi mai miste- 
rios, cu menţinerea deplină a amândurora; numai o minte 
simplistă nesocotește unul sau altul din termenii antinomiei. 

De aici urmează că(armonia între națiuni nu e exclusă, 
ci foarte posibilă, căci ele sunt aceeași umanitate stând în 
diferite formej determinată, în mod necesar, aici într-un fel, 
dincolo în altul. 

Naţiunile sunt, după cuprinsul lor, eterne în Dumnezeu. 
Dumnezeu pe toate le vrea. În fiecare arată o nuanţă din 
spiritualitatea Sa nesfârşită. Le vom suprima noi, vrând să 
rectificăm opera şi cugetarea eternă a lui Dumnezeu? Să nu 
fie! Mai degrabă vom ţine la existenţa fiecărei naţiuni, pro- 
testând când una vrea să oprime sau să suprime pe alta și 
propovăduind armonia lor, căci armonie deplină este şi în 
lumea ideilor dumnezeieşti. 


S£ Paşti, 1934 

-RAPORTUL LOR ÎN CATOLICISM- 


| ntr-un articol anterior am schițat o interpretare teologică 
a naţiunii. Concluzia la care ne-am oprit şi în sprijinul 
căreia s-ar mai putea aduce multe argumente, este că naţiu- 
nile sunt realități voite etern de Dumnezeu. De aceea nu se 
cuvine să le respingem dreptul la existență, ci trebuie să le 
considerăm ca fapte date, de neînlăturat, chiar în planul de 
viață mai înaltă a religiei, în speță a creştinismului. 

Întrebarea este, cum se poate realiza acea sinteză care 
să nu fie păgubitoare nici naţiunii, nici creştinismului, care, 
păstrând specificul diferitelor națiuni, să salveze în acelaşi 
timp unitatea creştinismului, ecumenicitatea lui, care, lăsând 
popoarele distincte între ele, să le unească totuşi în acelaşi 
duh. 

Să vedem ce răspuns ne dă în această chestiune catoli- 
cismul. Putem spune însă de la început că (singură Ortodoxia 
oferă sinteza şi în această privinţă, ca în toate marile proble- 
me ale vieţii) 

Concepţia catolică despre raportul între creştinism şi 
națiune a fost formulată deschis, până la ultimele ei conse- 
cinţe, într-un eseu publicat de curând în revista Hochland 
(Caietul III, 1932/33) de Wilhelm Moock: „Christentum und 
Nation” (Creştinism şi naţiune). Eseul a fost folosit şi de 
autorul magistralelor articole despre „Ortodoxie şi românism” 
din Viaţa Ilustrată, Sibiu, 1934, Nr. 1 şi 2. Dar face să-i 

acordăm o atenţie mai largă pentru că el tălmăceşte de fapt 
sensul întregii acțiuni a catolicismului din trecut şi de azi, 
chiar dacă de altfel catolicismul evită să mărturisească şi în 
cuvinte tendinţele sale antinaţionale. 

Pornind de la cuvintele prin care Dumnezeu îndeamnă 
pe Avraam să părăsească ţinutul şi casa părintească pentru a 
se aşeza în Canaan, precum și de la expresiile Mântuitorului, 
aflate în Matei 19,29; 10,35-37, W. Moock deduee: „Conform 
acestora, natural,(nu se poate spune că ține de misiunea cre- 
ştinismului să apere naţionalitățile; aceasta nu poate fi nici 
măcar o misiune secundară, sau indirectă )sau oricum s-ar 
mai numi diversele încercări de compromis”.(Naţiunile sunt 
pomii pădureți; viaţa creştină e altoiul nobil) În fructele po- 
mului altoit nu se manifestă trunchiul pădureţ, ci altoiul no- 
bil. („Deoarece creştinismul se interesează de acest fruct al 
veşniciei, nu poate fi misiunea lui ca să mai întrețină pe lân- 
gă aceasta o cultură pitorească de pomi. Ba chiar din contră: 
misiunea creştinismului e să acționeze în direcție opusă) să 
oprească orice pădureț de a-şi mai produce fructele lui ori- 
ginale, silindu-l să producă fructe superioare”. 

Obiecţia că harul nu suprimă natura, autorul o numeş- 
te una din acele false invocări ale Scripturii „cu care a voit 
şi diavolul să înşele pe Domnul — căci creştinul presupune 
natura, precum grădinarul, mărul pădureţ sau trandafirul 
sălbatic, dar(fructele sunt determinate de altoi, nu de rădăcină”) 

(„Misiunea creştinismului e să transporte omenirea din 
starea de sălbăticie a naţionalității naturale în starea nobilă a 
seminției celei una, întemeiată de Dumnezeu;)aceasta nu are 
să se ia numai în sens simbolic, alegoric sau metaforic”. 

(„„Sub scutul creştinismului trebuie să se formeze o naţiune 
unitară)care, în urma concepției comune despre viaţă, să 

devină în cursul veacurilor şi o unitate biologică”. „Comu- 
nitatea creştină, dacă s-ar fi realizat în formă pură, cum a 
încredinţat-o Întemeietorul învățăceilor Săi, ar fi fost în stare 
să formeze în cursul veacurilor o nouă naţiune în care să 
circule un alt sânge, mai nobil decât cel pe care ni l-au lăsat 
grecii şi romanii, sau chiar germanii şi rasele nordice”. 
(Hristos a voit să facă din cetatea sa mică „o națiune creştină 
unitară care să cuprindă toată omenirea şi în care să înceteze 
legăturile provenite din trupycare sunt pentru unitatea ome- 
nirii tot atâtea deosebiri”. 

Pentru a dovedi posibilitatea contopirii acesteia biolo- 
gice, nu numai morale, a tuturor naționalităților într-una. 
singură, sub influenţa creştinismului, W.Moock împrumută 
de la alt teolog catolic, Iosef Leo Seifert („Von Bogumil 
iiber Hus zu Lenin, Wien, 19311),(teoria că legile biologice 
se modelează întru totul după spirit, că „din puterea mai 
înaltă a spiritului şi a sufletului emană puteri care străbat 
până în ultimele celule”,)transformându-le în bine sau în 
rău, într-o direcţie sau alta.(Decăderea spirituală aduce cu 
sine o degenerare trupească şi viceversa.)E drept că „sângele 
e purtătorul nemijlocit al rasei, dar el nu e un factor auto- 
nom, ci e dependent de indicaţiile din sfera spiritual-tru- 
pească”.(Dacă se ivesc deosebiri biologice între indivizi şi 
rase, aceasta se datorește în ultimă analiză spiritului.O cul- 
tură spirituală comună poate, de aceea, suprima deosebirile 
biologice între naţiuni, contopindu-le într-una singură. O 
astfel de cultură este(Catolicismul care reţine tot ce e bun de 
la fiecare naționalitate, formând un tot pe care apoi îl impu- 
ne întregii omeniri.) 


1 „De la Boguinil prin Hus la Lenin” (n.e.) 

Argumentarea lui W.Moock este interesantă şi ispiti- 
toare, pentru că are o parte e adevăr în ea. Ce e drept, nu 
vom contesta că spiritul exercită o mare influenţă asupra 
structurii biologice. În articolul „Scurtă interpretare teologi- 
că a naţiunii” vorbeam chiar de-o preexistenţă a chipului în- 
tregului om într-un germene din care nu lipseşte spiritul ca 
forţă ultimă. Pe lângă toată eficienţa legilor naturale în dez- 
voltarea trupului, nu se poate contesta totuşi că(forma lui o 
determină într-o măsură covârşitoare forța interioară nema- 
terială care foloseşte legile naturale în serviciul ei.) Numai 

Ymaterialiştii ar putea să spună că sângele e ultima realitate 
determinantă.)Noi recunoaştem numai că sângele e ultima 
realitate materială, vizibilă a trupului şi de aceea întâi asu- 
pra lui se exercită influenţa spiritului. Deosebirile de sânge 
sunt întâi deosebiri de spirit. 

Concluziile eronate ale lui W.Moock vin însă dintr-o 
confuzie de noţiuni.(EI ia drept spirit, sistemul de idei, doc- 
trina, concepția despre lume. Răspândeşti acelaşi sistem de 
idei, gata, ai sădit acelaşi spirit în toți oamenii. Urmarea va 
fi că şi trupul lor se va schimba, ca şi când oamenii sunt nişte 
vase goale de spirit, în care torni sistemul, sau spiritul tăuj 
sau ca şi când spiritul pe care-l au de mai înainte poate fi 
fugărit de acolo — fie şi numai treptat — de cel pe care-l 
aduci de la un moment dat. 

(Numai într-un sens derivat se numeşte ua anumit sis- 
tem de idei, o anumită învățătură, spirit.) În sens propriu, 
spiritul e o realitate cu mult mai consistentă, e partea care 
poartă toată viața psihică şi trupească a omului, e acea bază 
de limită a fiinţei noastre pe care nici n-o mai poţi determi- 

na ce este, pentru că tot ce se poate determina e numai ema- 
nație a ei, numai manifestare a ei. Spiritul e ipostasul, ceea 
ce stă dedesubt, este eul nedeterminabil, din care izvorăsc la 
nesfârşit cugetările, hotărârile, sentimentele, mişcările, fără 
ca el să se confunde, să se epuizeze în acestea. În propoziția 
„eu am cutare cugetare, cutare sentiment, acest trup, etc.”, 
eul este ipostasul, spiritul, principiul personal, iar tot ce am 
e ființa. Ideile fac parte din ființă, sunt lucru, obiect, nu sunt 
subiectul, eul ca mişcare şi conştiinţă de sine; aceasta cu 
atât mai mult cu cât sunt din afară. 

Eul acesta de la baza ființei omeneşti e aprioric orică- 
ror idei primite, oricărei vieţi intelectuale şi trupeşti. Teolo- 
gia rusească de azi ține această parte a omului de necreată, 
de eternă, de emanată chiar de Dumnezeu, pe când partea 
sufletească-trupească în care e cufundat eul, este creată. Aşa 
învaţă Berdiaev, Bulgakov, Vâşeslavțev etc. (Bulgakov: 
„Omul constă din spiritul dumnezeiesc necreat, adică din 
eul care se ipostaziază în creatură, şi din sufletul şi trupul 
creat — natura sufletească-trupească”; Mielul/ lui Dumnezeu, 
ed. rusă, pag. 209; „În om se deosebesc două părţi: natura 
sufletească-trupească şi spiritul ipostatic de proveniență 
dumnezeiască, care e făcut de Dumnezeu nu din nimic, ci 
şi-a primit viaţa din viața proprie a lui Dumnezeu”; pag. 211. 
După Bulgakov ipostasul dumnezeiesc al lui Iisus Hristos n-a 
însemnat o catastrofă pentru natura Lui omenească, tocmai 
pentru faptul că natura omenească la toți oamenii e purtată 
de un fel de ipostas dumnezeiesc; ibidem). 

Chiar dacă nu-i aşa, spiritul unui om e preexistent nu 
numai întregii vieţi a omului respectiv, ci din veci, măcar 
întrucât modelul şi forța care-l aduce la existență şi-l între- 
ține din adâncul lui ultim, e etern. În acest sens e şi necreat. 

De aceea el nu se formează în cursul vieții omului, prin 
însumarea tuturor ideilor, sentimentelor, experiențelor ace- 
lui om. Acestea au oarecare influență asupra spiritului, dar 
mai mult ele depind de el. În orice caz, nu-l pot schimba ra- 
dical. Aşa se explică faptul că frați născuţi din aceeaşi pă- 
rinți, primind aceeaşi educaţie, trăind — de exemplu la sat — 
aceeaşi viață, se deosebesc totuşi enorm întreolaltă, pe lângă 
toată apropierea dintre ei. Se invocă pentru faptul acesta 
misterioasele capricii ale legii eredității, care face ca un co- 
pil să semene cu cine ştie ce strămoş, iar altul cu cine ştie ce 
colateral. Dar tocmai capriciul acela misterios al legii e o 
dovadă că ea stă sub imperiul unor forţe mai presus de ea, 
căci legea naturală se caracterizează doar prin constanță ne- 
clintită, prin repetiție monotonă. Şi apoi oricât ar semăna un 
copil cu cutare strămoş, deosebirea e totuşi enormă. În ge- 
neral nu s-au ivit pe lume doi oameni identici: cu toate 
apropierile dintre ei, la o mai atentă privire, ţi se descoperă 
deosebiri prăpăstioase. Aci se vede că spiritele omeneşti vin 
de la Dumnezeu, nu din natura uniformă, iar Dumnezeu l-a 
conceput pe fiecare altfel, ca pe o minune, ca pe o nouă sur- 
priză. 

Ideile dobândite din mediu, evenimentele trăite, pot fi 
exact aceleaşi. Dar ele sunt recepționate, frământate, asimi- 
late şi proiectate din nou afară, în alt chip. Eu chiar dacă aş 
fi trăit în alt loc, în alt timp, aş fi primit alte idei şi aş fi 
vorbit altă limbă, m-aş manifesta în fond tot aşa cum mă 
manifest acum; tonalitatea, căptuşeala, rezonanța mentalită- 
ţii şi a acţiunii mele ar fi aceeaşi. Fiecare spirit vine de la 
Dumnezeu desemnat anume; omul îl poate umple — însă şi 
aici colaborează Dumnezeu — cu un material sau altul; sche- 
ma e mai dinainte dată. Omul nu-şi formează totul de la 

început, nu se crează din rădăcini, ci e pus în fața unei scheme 
date, în cadrul căreia are să-şi manifeste libertatea crea- 
toare, umplându-se într-un fel sau altul. Creştinismul n-a fă- 
cut doi oameni identici, ca două piese de fabrică. Chiar sfinții 
care au realizat până la ultimele limite, posibile omului, 
creştinismul, nu sunt identici. Altfel a fost Sfântul Apostol 
Ioan, altfel Petru, altfel Pavel, altfel Sfântul Antonie, altfel 
Sfântul Nicolae, etc. 

Dacă-i aşa cu indivizii, nu înţeleg de ce a-ar fi aşa şi 
cu naţiunile. Cercetarea e îngreunată aici de multe elemente, 
dar totuşi se observă, dacă nu închizi ochii voluntar, deose- 
biri foarte mari între un popor şi altul. Există grupuri de 
euri determinate național, euri de o anumită natură. Şi poate 
din această cauză, sau poate şi din altele mai mult sau mai 
puţin determinabile, eurile fiecărui grup naţional simt între .. 
ele legături deosebite, mai strânse, se simt formând o comu- 
nitate, oarecum o unitate. Va fi contribuit la formarea unui 
popor clima, evenimentele istorice, un anumit amestec de 
alte popoare, ideile de care s-a împărtăşit. Dar în toate aces- 
tea trebuie să fie mâna dumnezeiască. Realizarea noului tip 
național e urmărită pe dedesubtul evenimentelor de un com- 
plex unitar şi specific de modele-forţe, care tind să se reali- 
zeze, chiar de-ar fi vorba numai de-o sumă de oameni, care 
însă îşi au în Dumnezeu, etern, icoanele precise. 

„Spiritul” lui W. Moock, adică ideile comune, chiar 
harul comun al creştinismului, pot înălța şi purifica spiritul 
popoarelor, eul lor specific, şi le poate şi înfrăți întrucât a- 
jung de se preocupă de aceleaşi probleme şi tind spre acelaşi 
Dumnezeu. Dar nu le poate suprima, nu le poate lua locul. 
Influenţa ideilor şi a harului asupra spiritului etnic — ca şi 
individual — îşi are anumite limite, care la rândul lor sunt 

valabile şi în influența asupra sângelui. Să mai adăugăm că 
trecutul nu poate fi omorât nici din viața individului, nici a 
naţiilor; el continuă să direcţioneze şi să trăiască în viaţa in- 
sului şi a națiunii. 

Nu mai vorbim de amănuntele practice ale realizării 
acelei națiuni unice. Ce limbă va avea? Una formată cu ele- 
mente din toate, ar răspunde W.Moock. Deci un fel de espe- 
ranto. Cultura aceea comună ar fi iarăşi ceva foarte superficial. 
O autoritate centrală ar controla pretutindeni să nu se iveas- 
că vreun obicei, vreo mentalitate locală, ceva din solul lo- 
cal; oamenii de pretutindeni ar trebui să trăiască numai din 
marfa adunată la centru din toate părțile, cercetată multă 
vreme, bine selecționată și apoi importată în fiecare ţinut. 
Ar fi o viaţă hibridă, falsă, convențională, de marionete!. 

O palidă pildă de felul acesta ne-au dat latiniștii Şcolii 
Ardelene, care, influenţaţi de catolicismul neînțelegător al 
naturii, au crezut că pot înlocui limba ce creşte organic, din 
viața concretă, printr-una construită artificial, în cabinet. A 
trebuit să vină reacția Vechiului Regat ortodox (Convorbiri- 
le Literare), acompaniată în Ardeal de scrisul Sibiului orto- 
dox de la „Telegraful Român”, pentru ca încercarea eronată 
a Blajului latinist să fie părăsită. 

W. Moock spune că creştinismul nu poate admite să 
mai existe alăturea de idealurile sale, altele pământeşti. Cre- 
ştinismul vrea să absoarbă toate străduințele omului, ne mai 
lăsându-i altele pentru naţiune. 

Are dreptate să spună că totul trebuie să se subordone- 
ze unui singur ideal suprein, dar de-aici nu urinează că tre- 
buie să lupţi contra naţiunii. Idealul naţiunii se poate integra 

deplin în idealul creştin şi aceasta e cea mai frumoasă țintă 
pentru o națiune: dezvoltarea spirituală, creştină, a puterilor 
sale. Chiar numai acest ideal îi poate da puterea de a-şi des- 
făşura deplin darurile naţional. Dar aceasta nu duce câtuşi 
de puţin la o uniformizare a națiunilor. 

Spiritul catolic, care vrea să realizeze o unitate mono- 
tonă, abstractă, a națiunilor şi indivizilor, nu găseşte sinteza 
între creştinism şi națiune. I se pare că una nu se poate ma- 
nifesta nestingherit şi deplin, până ce există a doua. De 
aceea una trebuie suprimată. 

Bunii catolici se silesc să suprime ceea ce le stă mai 
puţin la inimă: națiunea. 


Duminica Tomii, 1934 

A . x . . . A. 
| ntr-o cartel, scrisă cu intenția de-a caracteriza românismul 


pentru a face din el izvorul de inspiraţie şi realitatea care 
să preocupe în mod special politica statului nostru, dl. Ră- 
dulescu-Motru, fără să reuşească a ne spune în ce constă 
specificul românismului, înfăţişează mai multe idei juste, 
dar şi unele afirmaţii nefericite. Cea mai nefericită dintre 
toate este, cu siguranță, afirmaţia că între românism şi Orto- 
doxie, chiar dacă a fost în trecut o strânsă legătură, astăzi 
ele trebuie să se despartă din următoarele motive: „Româ- 
nismul şi ortodoxismul nu pot fi contopite fără să se păgu- 
bească reciproc, fiindcă natura spiritualităţii unuia este cu 
totul diferită de a celuilalt. Ortodoxismul nu poate merge 
mai departe în serviciul unei spiritualităţi naționaliste, fără 
a-şi pierde caracterul de spiritualitate religioasă creştină; iar 
românismul nu poate merge mai departe pe baza ortodoxis- 
mului decât cu preţul abdicării sale de la rolul de promotor 
al progresului în ordinea economică şi politică a României. 
Fuziunea lor, cum o pretind unii, nu poate fi pe viitor, decât 
dacă unul sau altul îşi trădează chemarea. 

Într-adevăr, ortodoxismul, ca spiritualitate creştină, tre- 
buie să rămână deasupra intereselor pământeşti. Fondul său 
este o revelație. Revelaţie invariabilă. Ortodoxismul se poa- 
te desluşi prin examinarea tradiţiilor, dar nu moderniza în 

spiritul timpului. Chemarea ortodoxismului este să ţină, în 
vecii vecilor, învăţăturile lui Hristos, în forma lor nealtera- 
tă. Românismul, dimpotrivă, este spiritualitatea care ne dă 
mijlocul de a merge cu vremea, de a ne moderniza. El este 
focul care purifică etnicul nostru pentru a-l pune pe acesta 
în măsură să creeze opere originale. Ortodoxismul este 
tradiţie, românismul este vocaţie”. 

Vom examina afirmaţia aceasta a d-lui Rădulescu-Mo- 
tru atât din latura Ortodoxiei cât şi. din cea a românismului, 
ca să vedem dacă rezistă unei critici cât de puţin serioase. 

„Ortodoxia trebuie să rămână în veci deasupra intere- 
selor pământeşti”, după dl. Rădulescu-Motru. lar românis- 
mul se rezumă în interese pur pământeşti, ar trebui să-i 
completăm noi gândul; românismul e numai grijă de mâncare 
şi deloc aspirație spre desăvârşire morală şi spirituală; ro- 
mânismul s-a convertit la marxism, ca dl. Rădulescu-Motru. 

Aici ar sta toată antiteza. Această pretinsă orientare 
spre direcţii opuse sau plutirea în planuri total străine le-ar 
face cu neputinţă întâlnirea. 

Realitatea este însă alta. Ortodoxia nu e făcută să stră- 
lucească în vidul absolut sau să se odihnească veşnic în sine, 
ci, cu toată neschimbarea dogmelor sale, ea inundă în sufle- 
te şi lumina ei produce în mintea şi inima credincioşilor 
anumite efecte, care se răsfrâng în manifestările de cultură, de 
muncă, de raporturi sociale, ale grupului etnic care-i aderă. 

Desigur, Ortodoxia ţine „în vecii vecilor învățăturile 
lui Hristos în forma lor nealterată”, dar chemarea ei nu se 
rezumă la atâta, nu aceasta este propriu-zis chemarea ei, ci 
aceea de a face ca învăţăturile lui Hristos să modeleze fără 
încetare sufletele şi popoarele tocmai în direcția virtualităţi- 
lor lor spirituale. 

Soarele încă este acelaşi pentru toată faţa pământului. 
Dar culorile care nasc din întâlnirea diferitelor peisaje cu 
lumina lui se deosebesc la fiecare pas. 

Nici Ortodoxia în sine nu renunţă la universalitatea şi 
la neschimbabilitatea ei şi nici neamurile nu se uniformizea- 
ză sub lumina ei. 

Dl. Rădulescu-Motru nu şi-a putut imagina colabora- 
rea dintre Ortodoxie şi românism decât într-una din cele do- 
uă forme ale acestei alternative. După d-sa nu poate exista 
nici o întâlnire între general şi special, între infinit şi mărgi- 
nit, între neschimbabil şi schimbabil, decât prin căderea 
uneia din aceste două din caracterul lor ontologic, prin con- 
topirea totală a uneia în cealaltă. 

E un mod de cugetare extrem de simplist, care cred că 
nu se mai întâlneşte azi la vreun filosof. Legea antinomiei, 
în virtutea căreia contrastele se întâlnesc într-o unitate nouă 
fără să se contopească fiinţa uneia în alta, este un bun defi- 
nitiv câştigat de filosofie în înţelegerea atâtora din aspectele 
realităţii. 

Ea se întâlneşte în fiinţa noastră omenescă în care eul, 
acelaşi continuu, şi trupul, continuu altul, trăiesc într-o uni- 
tate, fără a se preface unul în altul; ea e norma tuturor fiin- 
țelor în care se realizează prin evoluţie o formă prezentă 
virtual încă din germenele lor; ea explică orice exemplar din 
realitate, fiindcă în toate întâlnim tipul general într-o unitate 
intimă cu caracter individual. 

Dl. Rădulescu-Motru nu poate cugeta decât sau monist 
sau dualist. Treapta aceasta de cugetare a fost depăşită în 
Biserică încă din vremea certurilor monofizite şi nestoriene. 
Întocmai ca dl. Rădulescu-Motru existau şi pe atunci unii 
teologi şi filosofi care nu puteau depăşi, în chestiunea unirii 

firii dumnezeieşti şi firii omeneşti în persoana lui lisus Hristos, 
alternativa: monism-dualism. Cele două firi, dacă s-au unit cu 
adevărat, s-au contopit într-una singură, ziceau ei; dacă nu s-au 
contopit, nici unirea n-a avut loc. Şi după cum se decideau 
pentru prima parte a alternativei, sau pentru a doua, erau 
monofiziţi sau nestorieni. Biserica a stabilit, faţă de unii şi 
față de alţii, la Sinodul IV din Calcedon, că cele două firi s-au 
întâlnit într-o unitate, dar fără să abdice vreuna de la carac- 
terul ei. E legea antinomiei, atât de universală în lumea care 
e mai misterioasă, adică mai adâncă în sensul ei, de cum şi-o 
închipuie dl. Rădulescu-Motru. 

Monofiziţii şi nestorienii nu puteau ieşi din raţionalis- 
mul simplist, geometric. Infinitul suprapus finitului îl înghite, 
raționau ei. Atotputernicul dacă ia în braţe o putere limitată, 
o absoarbe. Dar oamenii în al căror suflet mai era pe lângă 
rațiune şi credinţa, care dă de atâtea ori experiența apropie- 
rii infinitului, şi care mai citiseră şi în Sfânta Scriptură, 
ştiau că focul dumnezeiesc, cu toată puterea lui infinită, nu 
consumă slabul rug al făpturii omenești, oricât ar arde de 
puternic şi de luminos pe altarul lui. 


* 


Dar să vedem cum este posibilă această unire între 
Ortodoxie şi românism fără să sufere nici una în sensul 
amintit. 

Dacă Ortodoxia ar prescrie în detalii tot modul de cu- 
getare şi de viaţă al omului şi dacă din prescripţiile ei s-ar 
crea omul întreg, ea într-adevăr ar uniformiza neamurile, le-ar 
dezbrăca de orice originalitate. Dar nu este cazul. Ortodoxia 
e schemă pentru viaţa normală şi ajutor dumnezeiesc pentru 
viaţa normală, adică dogmă şi har dumnezeiesc. 

Dogmele ortodoxe nu sunt stabilite cu scopul de a in- 
terzice activitatea intelectuală a omului. Nici de a îngusta 
până la strâmtorare. Ele desemnează un contur foarte larg; 
ele jalonează un drum de o lățime cât poate bătători o viaţă 
normală. Negativ vorbind, ele sunt câțiva stâlpi aşezaţi, ca 
avertisment, pe lângă prăpăstiile care mărginesc pe ambele la- 
turi drumul larg cât un câmp cu margini abia vizibile, al vieţii. 

Se cere să te ţii în interiorul lor, dacă vrei ca atât viața în- 
deobşte cât şi cugetarea să poată înainta fără sfârşit şi să nu a- 
jungă la impas şi la distrugere. Dar câmpul din interiorul lor, 
cu vastitatea lui şi mai ales cu lungimea lui care merge în infi- 
nit, oferă fiecăruia ce şi cât vrea pentru cercetare, pentru lucrare. 

Dogma existenței lui Dumnezeu e un stâlp care fereşte 
de prăpastia ateismului şi a iresponsabilității morale care 
înghite iremediabil un neam când n-o evită. Dogma despre 
Dumnezeu Unul în ființă dar întreit în persoane exprimă un 
postulat imperios al realității normale: cât mai deplina sinte- 
ză între personalism şi comunitate, cu salvarea amândurora. 

Dogma păcatului strămoşesc şi a mântuirii de el prin 
suferința celei mai înalte Fiinţe, a Fiului lui Dumnezeu, ne 
fereşte de încrederea că răul, atât ca să existe cât şi ca să în- 
ceteze să mai existe, depinde numai de noi şi ne deschide o 
perspectivă cu mult mai justă de înțelegere a raporturilor 
normale dintre cele înalte şi cele subalterne: nu de simplă 
stăpânire şi supunere, ci de jertfă şi iubire. 

Dogma mântuirii în Biserică şi prin Taine nu face decât 
să prelungească ideea solidarismului cosmic şi a necesității 
ajutorului Dumnezeiesc în scăparea de rău, în suişul spre 
perfecțiune. Numai conştiinţa necesităţii Bisericii şi a Taine- 
lor pentru mântuirea personală, adică a ceva ce te întâmpină 
din afară, te scoate din trufia individualistă. 

Iar dogma permanentizării vieții personale și a răsplă- 
tirii în lumea viitoare exprimă postulatul moral cel mai uni- 
versal şi mai organic concrescut în sufletul omenesc, acela 
al dreptăţii învingătoare totuși, odată şi odată. 

Sunt câteva principii care exprimă însăşi fețele esen- 
țiale ale realității şi virtualitățile ei normale. Sunt muchiile 
poliedrului care e viaţa: Dumnezeu şi om, personalitate şi 
comunitate, iubire şi dreptate, toate acestea existând deplin 
şi condiționându-se deplin, iar sistemul întreg, este tulburat 
de prezenţa serioasă şi misterioasă a răului, care nu poate fi 
învins numai de om şi împotriva căruia arma cea mai efica- 
ce e jertfa, renunţarea la sine. Ele constituie legea care face 
posibilă şi promovează spre tot mai multă normalitate viața 
omului şi a societății. Ele formează ritmul spiritual care 
condiționează conservarea şi dezvoltarea sănătoasă a vieții. 
Ortodoxia e ritmul deplin al vieţii, e entelehia ei. Au fost şi 
există și alte ritmuri spirituale pretinzând să dirijeze viaţa; 
unele au provocat chiar o puternică efervescenţă culturală şi 
politică în societăţile pe care le-au animat. 

Dar efervescența aceasta a avut ceva găunos în ea şi 
repede s-a epuizat. Popoarele respective au dispărut sau au 
decăzut degrabă. Ceea ce a fost pozitiv în acele ritmuri de 
viață a promovat unele creaţii culturale şi politice; dar lipsu- 
rile din acele ritmuri au dus repede la oboseală, la degenera- 
re. Aşa a fost cu diferitele culturi precreştine, pentru care 
realitatea nu era un poliedru cu muchii ce se ţin în echilibru 
reciproc, ci dădeau precădere exagerată uneia sau alteia din- 
tre ele. 

Aşa este cu celelalte ritmuri creştine, cu catolicismul 
și protestantismul: ambele nesocotesc una sau alta din fețele 
esenţiale ale realității, exagerând altele. 

Catolicismul nu vede varietatea eternă a neamurilor şi 
reduce apreciabil chiar sensul și valoarea personalităţii. În 
el se manifestă aproape cu exclusivitate tendinţele uniformi- 
zatoare, centralizatoare, autoritare; el e prea mult juridic şi 
prea puţin duhovnicesc, prea multă poruncă omenească şi 
prea puţin har dumnezeiesc; el e colectivist în paguba perso- 
nalismului. Protestantismul cade în alte extreme: e individu- 
alist şi fără nici o credinţă în ajutorul dumnezeiesc şi în 
posibilităţile de îmbunătățire a vieţii omeneşti în lumea 
aceasta. 

Orice viaţă care funcționează după aceste ritmuri de- 
fecte ajunge repede la tulburări, la epuizare. 

Ortodoxia este însă ritmul în care se regăseşte însăşi 
suflarea cea mai autentică a vieţii totale, a vieţii în dorire 
spre progresul prin care se vindecă răul care a rănit-o şi prin 
care se înalță spre perfecțiunea care este adevărata ei stare 
de normalitate. Ortodoxia este adevărata entelehie a vieţii, 
drumul drept al ei, legea care o duce spre idealul cuprins 
virtual în real. Nu e locul aici să stărui asupra realismului 
Ortodoxiei, dar el i se dezvăluie oricărei minţi care judecă 
cu oarecare insistență asupra acestui obiect. Sfântul Maxim 
Mărturisitorul, un mare filosof antropolog creştin, zicea oda- 
tă: „Dacă suntem după chipul lui Dumnezeu, să devenim de 
fapt ai noştri şi ai lui Dumnezeu” (Migne, P.G., vol. 90, col. 
1189). Realitatea autentică din noi, nu cea accidentală, este 
imaginea dumnezeiască. Să urmăm regimul prescris de Or- 
todoxie ca să ajungem la adevărata noastră realitate, care 
acum e pentru noi un ideal: să devenim noi înşine, ceea ce-i 
tot una cu imaginea dumnezeiască. 

S-ar putea riposta: oricât de realist şi de necesar este 
acest ritm, dar e totuşi un element care ne îngustează liber- 

tatea noastră ca neam. Nu mai avem înainte câmpul larg al 
tuturor posibilităților, fără nici o îngrădire. Răspunsul e uşor 
de dat: nici un popor, nici un grup social, n-a trăit fără un 
ritm oarecare de viață spirituală. Ceea ce este posibil câte 
unui individ, cu viața şi aşa limitată, nu e posibil unui neam 
care vrea să-şi prelungească existența cât mai mult. Lipsa 
oricărui ritm etnic durabil înseamnă ariărhie şi disoluție etnică. 
Iar ritmul etnic cu oarecare durată constituie tradiţia, care 
aduce la unitate toată dezvoltarea unui popor. Nu ne convine 
ritmul ortodox, trebuie să luăm altul, adică o altă religie! 

Întrebarea este însă: găsim undeva un ritm mai bun, şi 
nu cumva a format ritmul ortodox în poporul nostru anumite 
însuşiri care fac acum parte integrantă din spiritualitatea lui 
specifică, nu cumva şi-a imprimat Ortodoxia pecetea adânc 
în firea românească? La prima întrebare am răspuns; pentru 
a doua s-ar cere o dezbatere mai în concret, având continuu 
sub privire spiritualitatea actuală a neamului nostru. 

Noi vom încresta aici numai câteva observații, pentru 
că o conviețuire de două mii de ani ne dă dreptul la o con- 
vingere aproape aprioristă că sufletul românesc a fost fră- 
mântat şi răscopt în mustul Ortodoxiei. 

Dl. Rădulescu-Motru, vorbind continuu de necesita- 
tea ca dezvoltarea noastră viitoare să țină seama de tradiție, 
în special de satul românesc cu credinţele, obiceiurile, orga- 
nizarea lui, nu găseşte totuşi, când vrea să spună în ce con- 
stă românismul, adică tradiția satului românesc, decât două 
note: 1. „Ţăranii liberi aveau proprietăți individuale şi totuşi 
în indiviziune pe neamuri. Vitele erau în proprietate indivi- 
duală, păşunea lor în proprietate de-a valma. Din punct de 
vedere economic, satul românesc ţinea mijlocia între colec- 
tivismul slav şi individualismul latin”. 2. „Din punct de ve- 

dere politic şi cultural, organizația satului îngăduia o largă 
autonomie. Țăranii aveau administrația şi justiția la ei în sat, 
chiar şi organizarea armatei era în sat”. Şi contrazicându-se 
pentru a nu ştiu câta oară pe această temă adaugă: „deşi Bi- 
serica se mărginea la rolul de tradiţie creştină, iar şcoala era 
redusă la experienţa celor bătrâni şi la bunul simţ, cu toate 
acestea o producţie culturală a existat. Ea trece şi azi drept 
foarte originală”. 

Deci două lucruri vede dl. Rădulescu-Motru specifice 
în românism: amestecul de individualism şi colectivism şi 
autonomismul satului. I-am putea spune că ideea păşunii co- 
munale se găseşte în Ardeal şi la saşi, iar lucrarea pământu- 
lui în indiviziune se face numai în cazuri de necesitate, unde 
configurația terenului nu îngăduie rudelor o justă împărțire 
a lui şi această lucrare se face cu destule neplăceri. Dar lă- 
săm aceasta. Concedem că există şi a existat un oarecare a- 
mestec de individualism şi colectivism în sat, precum şi 
mult autonomism. Dar nu cred că în acestea a stat sau stă 
specificul românismului: acestea se găsesc şi s-au găsit mai 
mult sau mai puţin dezvoltate şi la alte popoare. În loc să fi 
pus accentul pe acestea, făcea mai bine dl. Rădulescu-Motru 
să-l pună pe acea producţie culturală, pe care o reduce la un 
singur derivat al autonomismului. În producția culturală a 
satului, în credințele şi concepțiile lui morale, ar fi găsit mai 
degrabă ideile şi tendinţele care constituie spiritualitatea ro- 
mânismului. Ar fi văzut cât de mult e influențată această 
„producție foarte originală” de Ortodoxie. Autonomismul 
nu € de altfel o determinare de cuprins, ci una pur formală. 
El nu poate fi în sine un ideal nici pentru viitor. Autonomie 
închinată cărei spiritualități? Cheia ne-o poate da cuprinsul 
cultural original al vieţii săteşti. 

Să facem aici puţină analiză a obiceiurilor, a manifes- 
tărilor sufleteşti şi sociale ale satului. 

Dar mai întâi câteva consideraţii asupra raportului din- 
tre Ortodoxie în sine — ca dogmă şi cult — şi totalitatea vieţii 
omeneşti. (De har nu vorbim aici, pentru că el nu este decât 
un ajutor care întăreşte sforțările omului în indiferent ce di- 
recţie bună le-ar îndrepta omul. El nu îngustează libertatea 
omului, ci o promovează). Am spus că dogmele se rezumă 
în câteva idei fundamentale. Cultul ocupă iarăşi destul de 
puţin în totalitatea manifestărilor vieții. Nimeni nu poate să-şi 
reducă cunoştinţele, preocupările, manifestările, la atâta cât 
oferă Ortodoxia, pentru a fi din ce în ce mai vaste. Ortodox- 
ia nu te învaţă ce se află pe pământ, sub pământ şi în spaţiile 
astronomice. Tot ce ne dezvăluie ştiinţele naturale şi ce ne 
mai pot dezvălui în viitor, nu poate fi dedus din dogma orto- 
doxă. Chiar în domeniul sufletesc, social, juridic, ştiinţa are 
un câmp întins, despre care Ortodoxia nu ne dă decât câteva 
idei fundamentale, schematice, care s-au dovedit însă juste. 
Ortodoxia nu învaţă pe om cu ce unelte se lucrează mai bine 
pământul şi nu spune nimic despre tehnica organizării în 
mare sau în mic a producţiei de orice fel şi a desfacerii. Ea 
nu-l învață pe om jocuri şi melodii, cioplitul uneltelor şi 
încrestatul lor artistic. Ortodoxia nu dă talente şi aptitudini. 
Filosofia însăşi are adâncuri pe care niciodată nu le va epui- 
za. Ortodoxia nu numai că nu îi împuţinează problemele, ci 
i le înmulţeşte şi-i dă perspective pe care ateismul sau o altă 
religie nu le poate da. Problema divină, problema personali- 
tății, afirmate doar în Ortodoxie, stau deschise ca nişte hăuri 
fără fund; se pot construi în privința lor şi a celorlalte pro- 
bleme, sisteme filosofice nenumărate şi progresul cugetării 
filosofice are înainte drum fără sfârşit. În politică, în cultu- 

ră, în artă, Ortodoxia permite o „modernizare” perpetuă, dl. 
Rădulescu-Motru poate să nu fie îngrijorat. Tot acest vast 
teren de viață depinde de solul pe care e aşezat un popor, şi 
de sângele lui. În cadrul Ortodoxiei pot exista popoare cu 
preocupări, însuşiri, cu politică, artă şi cugetare originale. 
Ortodoxia e ritmul, e măsura, nu melodia vieţii însăşi. Şi 
câte melodii nu pot exista pe aceeaşi măsură? 

Dar oricât de vast ar fi cuprinsul vieţii care nu e dog- 
mă ortodoxă şi oricât de elastică ar fi relaţia între Ortodoxie 
şi cuprinsul economic, politic, cultural, artistic al vieţii unui 
popor, totuşi o relaţie există. Cele câteva idei cardinale orto- 
doxe sunt prezente ca o axă în viața mai simplă sau mai pro- 
gresată a unui popor. Aceste idei au devenit spirit din spiritul 
acelui popor. Ele nu pot fi scoase din viața lui, fără ca să 
urmeze haosul spiritual. Din razele pe care le aruncă ele 
peste întreg cuprinsul vieţii unui popor şi din natura acelui 
cuprins se naşte o sinteză spirituală specifică. 


* 


Desigur e greu de definit matematic şi indiscutabil 
specificul din sufletul şi din manifestările românismului. El 
se poate intui, dar expresia îndată îl trădează pentru că îngroa- 
şă. E un domeniu de nuanţe, de imponderabile, de împletituri 
extrem de fine. Dispoziţii similare la mai multe popoare, se 
deosebesc printr-o nuanţă greu de prins în cuvinte. 

O notă specifică a sufletului românesc şi a manifestă- 
rilor lor artistice, unanim remarcată, e simțirea unei legături 
mistice cu natura animală și vegetală. „Mioriţa” e numai un 
exemplu în această privinţă; cel mai frumos. Românul e fra- 
te cu codrul, se spovedeşte paserilor, mângâie boul din tân- 
jală, se lasă în seama căluţului. Porumbul plivit de buruiană 

râde de bucurie, mărul necurăţit se roagă de fata bărbată să-l 
curețe. În poveşti, în doine, în viaţa de toate zilele românul 
pune umanitate în raporturile sale cu vitele şi cu natura. Nu- 
şi grijeşte vita ca neamţul, dar legătura lui cu ea e mai 
umană, mai adâncă. Neamţul o grijeşte din utilitarism şi 
dintr-un anumit spirit de disciplină pe care îl duce şi-n gos- 
podărie. Românul n-o grijeşte din motivul din care nu-și 
îngrijeşte totdeauna nici copiii: din năcaz, din lipsă, din ab- 
senţa efortului susținut. Dar plânge cu ea şi-o dezmiardă. Se 
dezvăluie aici o direcție în care prin educaţie şi în condiţii 
materiale mai prospere se poate face enorm în economie. 

Ce să spunem în special de legătura cu pământul? Ro- 
mânul, aşa de îngăduitor în alte privinţe, face moarte de om 
şi se judecă o viaţă întreagă pentru o brazdă. 

Legătura aceasta mistică cu lumea extraomenească este 
o influenţă a Ortodoxiei. Catolicismul şi protestantismul ştiu 
numai de-o mântuire a omului, iar aceasta o concep ca un 
simplu act juridic de achitare din partea lui Dumnezeu; Or- 
todoxia consideră tot universul gemând în întuneric şi în rău 
împreună cu omul şi întreg ridicându-se prin iubirea dumne- 
zeiască la starea de frumusețe primordială. E vorba de o 
schimbare ontologică a Universului prin puteri adânci dum- 
nezeieşti, nu numai de modificarea unei relaţii juridice care 
priveşte doar pe om şi se face printr-o simplă declaraţie a 
lui Dumnezeu. 

Preotul ortodox stropeşte curtea, vitele, lanurile cu apă 
sfințită şi pentru toate sunt rugăciuni în Molitfetnic. Puterile 
dumnezeieşti vin nu numai în om, ci şi în natură, pentru că 
şi ea e iubită de Dumnezeu. Să ne gândim la noaptea Învie- 
rii! Când se aude primul sunet de clopot, sătenii iau apă din 
fântâni căci puterea lui Dumnezeu o sfinţeşte atunci. Atmo- 

sfera e atât de paşnică şi de misterioasă, când creştinii se 
îndreaptă spre biserică, încât fiecare are senzaţia că plutesc 
prin ea cete de îngeri. 

Fiecare om are în seama lui şi o parte de natură pe ca- 
re trebuie s-o ridice cu sine spre Dumnezeu, lucrând-o, în- 
frumuseţând-o, gospodărind-o cu vrednicie şi înţelepciune. 
E păcat să laşi pământul nelucrat; e păcat să-l lucrezi de 
mântuială. 

Anticipăm aici o observaţie asupra căreia vom mai re- 
veni. Românul are două pasiuni mari: pământul şi credinţa. 
Sunt cele două realităţi organice şi esenţiale ale vieţii. Ro- 
mânul simte că din ele îi curge viaţa. Din pământ viaţa tru- 
pului, din Dumnezeu viața sufletului. Se vede aici o minte 
care nu e ispitită de iluzii. El dă cu un gest sigur la o parte 
mulțimea de aparențe goale dar pretențioase ale lumii şi ve- 
de singurele lucruri esenţiale, din care decurg toate. Viaţa 
lângă pământ şi lângă Dumnezeu e singura viaţă bine hrăni- 
tă cu ceea ce de fapt îi trebuie, e singura viață sănătoasă şi 
sub raportul fizic şi sub cel moral-spiritual. 

Să observăm că legătura românului cu lumea se referă 
cu deosebire la natura organică în existenţa ei originară: ani- 
male, vegetale, pământ, la cele create de Dumnezeu; nu la 
lucrurile făcute de om, la fabricate şi surogate. Cu acestea 
românul nu se poate lega sufleteşte. Românul ajuns la oraş, 
vrea să aibă puțină grădină lângă casă, puţină natură şi 
tânjeşte într-o zidărie prea exclusivă. 

El se simte străin între cele făcute de om. El simte că 
acestea nu au suflet, că nu poate avea o comunicare cu ele. 
Omul poate face şi fabrica multe lucruri, dar toate cele făcu- 
te de mâna omenească se deosebesc de cele făcute de 
Dumnezeu prin faptul că sunt numai materie. În ele nu e 

viață, nu e ceva care depăşeşte materia moartă. Românul 
simte acesta şi de aceea cu un fir de iarbă nu se simte 
singur, dar cu un zid da. 

Ar fi ispitit să zică cineva că românul e panteist, că 
pentru el toată natura e trupul lui Dumnezeu, e Dumnezeu 
Însuşi, sau că peste tot în părțile de natură vede persoane. 
Dar nu-i aşa. Românul ştie că pasărea sau vita nu e o per- 
soană ca el, cu atât mai puţin o parte din Dumnezeu, căci 
are faţă de ele un sentiment de milă şi ocrotire, un sentiment 
de superioritate. Adevărul e că românul vede în ele mai 
mult decât materie moartă, vede oarecare simţire şi înțele- 
gere. Au şi ele anumite dureri, bucurii şi înțelegeri. Românul 
îşi dă seama că e prea simplist să împarți lumea numai în 
om şi în materie. Există o natură care „suspină”, aşteptând şi ea 
mântuirea, cum spune Sfântul Apostol Pavel (Romani 8, 22). 
Ceva din caracterul de persoană — o mică parte — au şi ani- 
malele. De aceea nu se simte românul între ele singur. 

S-a zis că românul nu iubeşte natura ca sasul, de exem- 
plu, care Duminica pleacă regulat, cu rucsacul încărcat cu 
slănină şi salam, pe munţi. Nimic mai puţin adevărat. Sasul 
se comportă în natură utilitarist şi trivial. Se duce în natură 
ca să ia aer şi să facă sport, să bată recorduri de alergătură şi 
să poată mânca cât mai mult. Se duce pentru a putea extrage 
din ea maximum de sănătate. Românul doreşte natura dintr-o 
necesitate sufletească mai adâncă. Natura îi trebuie ca partea 
de poezie a vieţii, ca minune tainică ce vrăjeşte. Îi trebuie 
natura cum îi trebuie societatea omenească. Românul con- 
templă natura, grăieşte cu ea, îi reflectă în cântec murmurul 
izvorului şi ritmurile mai domolite sau mai repezi ale adierii 
de vreme bună şi ale vântului furtunatic. Cât de neînțelegă- 
tor e sasul se vede de acolo că el n-are alt ritm pentru cântec 

nici în natură decât marşul, care n-are nici o legătură cu rit- 
mul naturii. Marşul e fără îndoială un cântec care animă şi 
organizează puterile de făptuire ale omului, sau ale grupu- 
lui. Sasul se gândeşte la faptă, la exploatarea naturii, ca a 
oricărui obiect util. 

Admirăm muzica lui Beethoven sau Bach şi prin aceas- 
ta declarăm întreg poporul german de foarte muzical. Uităm 
cât de săracă şi de searbădă în melodii, în ritmuri, este muzi- 
ca populară germană față de muzica românească. La fel de 
săracă este muzica populară franceză sau maghiară de pildă. 

Popoarele apusene văd în natură numai materie de 
exploatat. Aceasta pentru că atât catolicismul cât şi protestan- 
tismul socotesc că omul e totul şi afară de el nimic. Româ- 
nul ia natura ca fiinţă, e plin de cuviinţă, de gingăşie față de 
ea. Ortodoxia îi dă un sentiment de înfrățire cosmică. Există 
femeie să imite mai mult câmpul cu flori în îmbrăcăminte ca 
femeia româncă? Există popor în ale cărui basme să se oglin- 
dească atât de mult credința că în floarea cutare şi pasărea 
cutare se ascunde transformată cine ştie ce fată de împărat? 

Originală este comportarea românului în raporturile 
dintre individ și societate. Sunt neamuri cu înclinații -spre 
colectivism şi sunt neamuri de un exagerat individualism. 
Românul rezolvă problema într-un mod unic, singurul co- 
respunzător tendințelor adânci ale realității. El e foarte per- 
sonal, dar în acelaşi timp foarte sociabil, foarte comunicativ. 
Individualismul românesc nu e ca cel nemțesc. Sasul e ego- 
ist şi singuratic; îşi închide gospodăria cu ziduri chinezeşti 
şi plănuieşte veşnic închis în sine; trece pe lângă om ursuz, 
fără să dea bineţe, fără să răspundă la salut. Românul nu 
poate suporta singurătatea; el şi-o plânge în doină. Omul 
singur e o anomalie între români. Fiecare trebuie să se căsă- 

torească, să nu caute colțurile singuratice, să nu fugă de lu- 
me dacă nu vrea să fie socotit cam într-o ureche. Gospodăria 
românului e deschisă vederii oricui, e aşezată chiar pe deal 
ca să poată fi văzută mai de departe şi să poată vedea gospo- 
darul mai departe. Românul se sfătuieşte cu mai mulți şi peste 
tot e cunoscut ca un om care n-are secrete. Românul e familiar, 
cum se zice, el transformă toată lumea într-o vastă familie. 

Dar în acelaşi timp românul e foarte personalist. El 
vrea să se remarce totdeauna, să fie mai mult decât ceilalți, 
să se ia act. de existența lui. Cât de individualist e neamţul, 
în societate persoana lui se şterge. El aşa se simte bine: să 
nu mai existe ca persoană, ci să se cufunde în masa cu miş- 
cări uniforme, militariste, disciplinate. Românul preţuieşte 
societatea pentru plusul ce-l adaugă personalităţii sale; el 
vrea să aibă în societate un rol propriu, deosebit de al celor- 
lalţi, el vrea să facă anumite observaţii care să pună în lumi- 
nă inteligenţa lui, vrea să spună o vorbă de duh şi să cânte 
ceva propriu, dar şi să facă un lucru propriu pentru a i se ve- 
dea destoinicia şi vrednicia. El se simte bine în grup numai 
dacă grupul îi oferă condiţiile unei creşteri a conştiinţei per- 
sonale. Râsul care-i face ecou glumei sale, aprobările, recu- 
noaşterile valorii sale şi peste tot fluidul de înfrățire care 
scaldă grupul, îi dă fiecăruia experiența. unei creşteri a vita- 
lităţii şi a conştiinţei. Persoana creşte cu'spiritul, descoperă, 
se dezvoltă tocmai în mediul antrenant al grupului. 

Astfel comunitatea nu e considerată în românism stând în 
opoziţie cu persoana, ci ca un mediu favorabil ei; nu e conce- 
pută ca la nemți bunăoară sau ca la comunişti, ca tăvălug care 
uniformizează şi maşinalizează, reducându-i pe toți la aceeaşi 
funcţie, ci ca trup cu mădulare şi funcții deosebite, după ima- 
ginea Sfântul Apostol Pavel despre Biserică (| Corinteni 12). 

Şezătoarea românească e mult grăitoare în acest sens. 
În ea toți ajung la cuvânt, fiecare povesteşte şi cântă ceva 
singur, sau împreună cu ceilalți, dar într-o ordine admirabilă 
care nu e menținută de vreo autoritate anume, cu asprime, ci 
de toți în mod natural. Ceva asemănător ar fi în Apus, la 
nemți, întrunirile la chef, aşa zisă „comandă”, dar precum o 
arată chiar numele, ordinea e menţinută acolo de-o autorita- 
te externă şi totul decurge artificial şi greoi. 

Românul concepe societatea după asemănarea Biseri- 
cii. Concepţia ortodoxă despre Biserică s-a filtrat, pe căi nu 
chiar aşa de greu de determinat, în spiritul românesc. 

În felul acesta de-a rezolva raportul între ins şi socie- 
tate se răsfrânge şi dogma Sfintei Treimi. De obicei omul 
caută să viețuiască după cum crede că viețuieşte Dumnezeul 
în care crede. În Ortodoxie Dumnezeu e o ființă în trei per- 
soane, adică o strânsă intimitate între trei euri, o viață 
comună între trei subiecte. Nici unitatea nu e sfâşiată, nici per- 
soanele nu se contopesc. Nici indivizi izolați şi egoişti, nici 
masă în care persoanele sunt înăbuşite. Ci unire familiară; 
în familie e un suflet, un gând, o voință. Între prieteni la fel. 
Aproape că îşi comunică gândurile fără cuvinte. Trăiesc o 
viață comună. 

În Dumnezeu e o ideală viață familiară, plină de iubire: 
nu fără rost o persoană se numeşte Tată şi alta Fiu. Senti- 
mentul acesta de familie, de familiaritate e dominant în su- 
fletul românului. El rezolvă genial raporturile între individ 
şi societate. 

Apusul a alterat credința originală despre Sfânta Trei- 
me. Pentru el Duhul Sfânt purcede nu numai din Tatăl, ci şi 
din Fiul. Aceasta are o mare importanţă pentru tot felul de-a 
gândi şi de-a te comporta. Ca să nu facă pe Duhul Sfânt 

compus, ei zic că Tatăl şi Fiul nu-L purced pe Duhul Sfânt 
întrucât sunt două persoane, ci întrucât sunt o singură ființă. 
Duhul Sfânt nu vine, zic, din două izvoare, ci din unul. Dar 
aceasta înseamnă a spune că peste tot fiinţa e izvorul per- 
soanei în lume, că natura, substanța, masa, ceea ce-i comun 
e la origine; şi persoanele ca subiecte deosebite sunt pe ur- 
mă, sunt neesențiale. Aceasta foarte uşor duce şi în viaţa so- 
cială la dezinteresul față de persoană, la contopirea ei în masă. 

Dar şi ideea de Biserică a dus în Apus la ruperea sinte- 
zei între persoană şi societate, promovând sau extrema indi- 
vidualismului sau pe cea a socialismului. (Din Apus a venit 
şi individualismul şi socialismul. Să ne gândim la individua- 
lismul liberalist şi la socialismul atâtor utopişti, inclusiv 
Marx. lar ceea ce ne oferă azi statele totalitare, nu e o depă- 
şire a acestor extreme, ci mai mult o domnie a colectivităţi, 
chiar de ar fi naţională.) | 

Papismul a centralizat toate funcţiile Bisericii la papa 
şi în legătură cu aceasta tendinţele de uniformizare s-au fă- 
cut tot mai simţite. Personalismul, reabilitat de creştinism, a 
fost tot mai mult dezaprobat. Mai ales în chestiune de cuge- 
tare şi de organizare a Bisericii. De aici se explică multe 
feţe ale Apusului. 

Comunitatea e concepută acolo de multe ori ca opusă 
personalităţii şi repudiată. Aşa s-a născut protestantismul in- 
dividualist şi deodată cu el sau după el şi din el toate cele- 
lalte feluri de individualism. Dar concepția aceasta despre 
comunitate intrase adânc în sângele neamurilor. De aceea 
germanii, oricât de individualişti sunt în chestiunile religi- 
oase şi intim personale, îndată ce vor să facă ceva pentru 
obşte şi recurg în acest scop la foloasele grupării, se unifor- 
mizează, se militarizează, se depersonalizează. Extremele se 

întâlnesc uşor. Oricât de individualişti sunt nemții, nu le-ar 
fi prea greu de suportat un regim comunist. Ideea de comu- 
nitate, care e aşa la modă azi în filosofia şi politica germa- 
nă, e mai aproape de comunism ca de personalism. 

Altceva s-a petrecut cu popoarele rămase fidele catoli- 
cismului. Oprite de a se valida personal în domeniul intelec- 
tual mai înalt şi îndrumate pe albia cucerniciei de sentiment 
şi faptă — faptă care să întreacă pe cele comune, care să 
aducă un supramerit, căci credinţa în putinţa supra-meritului 
e o dogmă de frunte a catolicismului — ele s-au manifestat 
pe terenul creaţiilor sentimentale şi se remarcă prin pasiunea 
pentru aventură, care, când cuprinde cercuri mai largi, ca 
orice pasiune, depersonalizează. Şi aici e o deosebire radica- 
lă între neamul nostru şi celelalte popoare latine, care nu 
cred că-şi pot avea explicația decât în deosebirea de confe- 
siune. Românul e tot ce poate fi mai refiactar aventurii. Ca 
să te poţi antrena într-o acțiune de aventură, trebuie să te 
poţi entuziasma uşor pentru un scop care, contemplat lucid, 
vezi că e irealizabil sau nu merită prea multă pasiune. Şi 
mai e necesar pentru aceasta un optimism uşuratic: credința 
că o dată înfăptuită acțiunea la care porneşti, dispare dacă 
nu tot răul din lume, cu siguranţă cea mai mare parte din el. 
Catolicismul a promovat acest optimism, prin tot spiritul 
său. Pentru catolicism răul nu e o realitate serioasă. Natura 
omenească nu s-a alterat prin păcatul originar şi ea nu are să 
încerce nici o transformare prin mântuirea care e doar un act 
juridic de achitare din partea lui Dumnezeu. 

Catolicismul e atât de optimist, încât susţine în credin- 
cioşi ambiția că pot face mai mult bine decât le trebuie, că 





! Deci şi utopiei, fie ea liberalist-democrată, sau comunistă (n.e.) 

pot trece uşor dincolo de starea de desăvârşire, de împlinire 
ideală. Transpusă ambiția aceasta pe plan social, utopia e 
gata. În popoarele latine utopia trezeşte uşor entuziasm. Ro- 
mânul biciuieşte cu satira lui orice entuziasm dedicat utopiei 
şi orice pornire aventuroasă. Francezii au avut mulţi doctri- 
nari utopişti şi poporul întreg s-a aventurat în sângeroasa 
aventură a revoluţiei pentru cele trei himere. Românii n-ar 
fi putut-o face. Spaniolii luptă cu taurii şi-şi găsesc expresia 
în Don Quijote care n-ar putea fi aflat pe pământul româ- 
nesc. Astăzi pasiunea lor pentru aventură şi utopie se vali- 
dează aşa de tragic în războiul fratricid!. 

La noi „marile principii” ale revoluţiei franceze, ca şi 
toată utopia democrată n-au fost luate de nimeni în serios. 
Cei care au afectat mai multă sinceritate faţă de ele, n-au 
reuşit să fie decât cațavenci. Vorbeşte toată lumea, într-o 
conspirație generală, de ele, dar nici unul nu ia pe celălalt în 
serios. Şi aşa se întâmplă cu orice utopie. Se îneacă la noi 
într-un discredit categoric, fie că e luat susținătorul ei în mod 
manifest în râs, fie că se afectează doar față de ea o credință 
şi un respect care, în fond, e clar pentru toți, lipseşte. 

S-au aprins revoluţii mai în toate țările, iar poporul 
nostru, aproape de focarul bolşevic şi ațâțat cu furie de o 
demagogie care ne-a dominat atâta, a stat liniştit: îi asculta 
pe toți, se ducea acasă şi-i compătimea pe toți. De câte ori 
ar fi trebuit să facă acest neam revoluţie dacă s-ar fi luat du- 
pă noi, după intelectuali, care ne-aprindem la orice discurs 
şi credem în sinceritatea fiecărui orator care plânge de grija 
țării!?... 





! Războiul civil din Spania (18 iulie 1935 - februarie 1937), între naţionaliştii 
şi tradiţionaliştii generalului Franco şi hoardele comuniste-anarhiste susținute de 
U.R.S.S. şi de statele liberaliste-democrate occidentale. 

Unii spun că însuşirea aceasta e un minus, un scepti- 
cism, o lipsă de generozitate, un semn de bătrânețe şi poporul 
nostru nu va putea realiza niciodată nimic mare. Realitatea e 
alta. Poporul nostru nu e sceptic, ci realist; are o judecată 
lucidă şi un calm pe care nu şi-l pierde uşor. El intuieşte just 
până unde poate fi modificată realitatea cu puterile ome- 
nești. Biserica Ortodoxă cunoaşte realitatea profundă a rău- 
lui şi ştie că el nu poate fi învins deplin în lumea aceasta. 
Desăvârşirea e o ţintă situată la o distanță morală neajunsă 
pe pământ. Împotriva răului nu se poate lupta eficace decât 
prin renunţarea la sine, prin jertfă, printr-o asceză susținută 
zi de zi în persoana proprie; răul nu e învins durabil prin 
rău, ci doar momentan; răul poate fi învins doar prin binele 
din tine, care nu se înstăpâneşte însă în tine printr-o singură 
zvâcnire de eroism, ci printr-un efort susținut zi de zi. 
Românul nu crede în bunătatea exagerată a oratorului, pen- 
tru că ştie ce greu se poate dobândi bunătatea. El ştie că nu 
poate fi pogorât raiul pe pământ prin câteva legi şi de aceea 
nu se entuziasmează de discursurile utopice şi deci nesince- 
re când vin de la alţi români. EI ştie că idealurile sociale, 
atât de strâns dependente de cele morale, nu se realizează 
aşa uşor, ci prin îndelungate eforturi. Românul numai pe 
călugări îl ia în serios în eforturile lor spre idealul moral. 

Utopiste sunt popoarele latine sub influenţa catolicis- 
mului, utopiste sunt popoarele în care sectele şi raționalismul 
au ajuns la dominanţă. Sectele cred că Dumnezeu e singur 
activ în om şi-n lume, dacă omul crede numai în El, iar ra- 
ționaliştii şi ateii, neștiind de rău şi de Dumnezeu, sunt con- 
vinşi de atotputernicia rațiunii omeneşti. 

Toţi aceşti indivizi şi toate aceste popoare deplasează 
împărăția cerului pe pământ. Nu mai au deci la ce crede în 

lumea viitoare. Confuzia aceasta de planuri au făcut-o şi or- 
todocşii ruşi, pregătind astfel sufletul poporului pentru esha- 
tologismul marxist. Ortodoxia nu apucase să pătrundă până 
în adâncimi sufletul rusesc. Ruşii s-au încreştinat târziu şi 
dominația mongolă de mai multe veacuri a favorizat o eflo- 
rescență abundentă de superstiții. 

Poporul cel mai pătruns de spiritualitatea ortodoxă se 
dovedeşte cel român. El s-a născut creştin. El n-are la bază 
o altă structură religioasă, care s-o tulbure pe cea ortodoxă. 
Însuşi faptul că a trăit atâta vreme ferit de alte curente spiri- 
tuale, numai în credinţa creştină, a contribuit la deplina cris- 
talizare a sufletului în sensul ei. 

Poporul român se dovedeşte astfel ca ţinând net des- 
părțite cele două planuri de viaţă: pe cel pământesc şi pe cel 
ceresc. În conştiinţa lui e deci mai trează ca la oricare alt 
popor credința în viața viitoare. Pentru că el ştie că binele 
absolut nu se poate realiza în viața acesta. 

Totuşi poporul nostru nu merge atât de departe în 
această direcţie, încât să creadă că în lumea pământească nu 
se poate afla în nimeni nici o scânteie de bunătate şi în 
zadar se forțează omul să se facă mai bun. Ideea aceasta o 
au popoarele protestante, de pildă prusacii, şi în special cele 
calvine. Acestea afirmând că în zadar vroiai să te faci mai 
bun în lumea aceasta, preconizează o comportare lipsită de 
scrupule. Nu trebuiesc alese mijloacele în străduința de îm- 
bogăţire şi întărire individuală şi colectivă. De aceea au 
ajuns popoarele respective la o mare putere politică şi eco- 
nomică. Românul e milos, e plin de scrupule morale. Fără 
să aibă pretenţia că va putea deveni desăvârşit, el ştie că are 
datoria să asculte de legile morale şi să le împlinească pe cât 
se poate. 

E un rău sau e un bine absența utopismului şi a spiritu- 
lui de aventură din poporul nostru? Oricum ar fi, e o realita- 
te şi în ea stă una din trăsăturile originalității noastre. Dar 
eu cred că nu e un rău, ci e un bine. 

Pasiunea de aventură poate aduce anumite străluciri în 
viaţa unui popor, dar fără durată. Căderea de pe urma descu- 
rajării şi a epuizării îi poate fi fatală. Noi n-avem pasiunea 
de aventură a latinului, nici tendințele de dominație ale ger- 
manului, care, necrezând în putinţa de realizare a binelui, 
rumegă cu cinism în singurătatea sa planuri de cucerire, dar 
n-avem nici riscurile şi căderile lor inevitabile. Noi avem o 
altă forță cu mult mai puternică, prin care putem deveni po- 
por mare şi putem înscrie pagini multe de strălucită cultură 
spirituală: natalitatea ridicată, pentru că suntem un popor 
credincios, farmecul şi omenia firii noastre care asimilează 
orice neam şi Ortodoxia, pe care dacă vom păstra-o cu toate 
îndemnurile şi inspiraţiile ei morale şi spirituale ne poate 
asigura o existență îndelungată şi o propăşire netulburată, aşa 
cum ne-a conservat în vremuri îndelungate, cu mult mai grele. 

Am spus că noi n-avem decât două pasiuni: pământul 
şi credința. Pentru acestea orice sat face revoluţie şi a făcut 
Şi în trecut. 

Toate popoarele utopiste sunt şi foarte îngâmfate. Ele 
nu văd marile scăderi ale firii ce nu se pot uşor lecui, nu văd 
neputințele omeneşti, nu văd răul în toată adâncimea lui, sau 
dacă îl văd nu socotesc că trebuie luptat împotriva lui cu 
binele, ci trebuie dat drumul instinctelor. Ele cred că sunt 
aproape perfecte şi în orice caz atotputernice. Pot dintr-o 
mişcare să schimbe lumea. Îngâmfate sunt neamurile catoli- 


! Articolul este scris în 1936 (n.e.) 

ce, îngâmfaţi sunt necredincioşii şi raționaliştii, îngâmfaţi 
sunt sectarii. Îngâmfaţi sunt protestanții prusaci, nu pentru 
ajutorul lui Dumnezeu, ci pentru tăria instinctelor din ei. 
Cred că oricine a simțit aceasta. 

S-ar putea spune lucruri interesante despre trăsăturile 
specifice ale fiecărui fel din aceste îngâmfări. Să ne oprim 
un moment doar asupra îngâmfării sectare. Cinc nu cunoaşte 
înălțimea de la care priveşte sectarul pe oricine nu e din 
gruparea lui? Şi cine n-a auzit pe indiferent care sectar 
afirmând că el înțelege deplin toate tainele dumnezeieşti şi e 
desăvârşit sub raportul moral, deasupra oricărui păcat? Ce 
străină ne apare această psihologie comparată cu sincera, cu 
netrâmbițata, cu naturala smerenie ortodoxă şi românească! 
Se va fi mai mândrind el românul pe alte terenuri ale vieţii, 
pentru alte motive, dar pe teren religios, pentru motive de 
bunătate şi evlavie nu s-a văzut în religiozitatea noastră tra- 
dițională nici o urmă de mândrie. Gospodarii cei mai evlavi- 
oşi, mai bisericoşi, îşi afişau şi trâmbițau mai puțin evlavia. 
Poporul nostru ştie că sfinţii cei mai veneraţi ai Bisericii ne 
dau o pildă elocventă în această privință: Chiar dacă au fă- 
cut fapte uimitoare de milă, dacă s-au silit o viaţă întreagă 
să se îmbunătățească, dacă s-au ridicat aşa de mult prin post, 
rugăciune şi dragoste de om şi de Dumnezeu, spre cele ce- 
reşti, încât au pătruns în ei puterile dumnezeieşti care se 
arătau în facere de minuni, totuşi dacă le venea vreun gând 
că sunt mai buni ca ceilalți oameni îl socoteau ispită satani- 
că şi dacă îi lăuda cineva fugeau departe. Chiar dacă se în- 
tâlneşte mândria şi la român, ea e o manifestare involuntară, 
nu voluntară. 

Îngâmfarea ne lipseşte şi pe teren politic. În vreme ce 
alte neamuri au nutrit şi nutresc ambiţii imperialiste, de cu- 

ceriri, în istoria şi în psihologia noastră ele nu se întâlnesc. 
Nouă ne repugnă să devenim tiranii altor neamuri. Noi în 
toate vedem alte aspecte ale inepuizabilei imaginaţii şi pu- 
teri creatoare a lui Dumnezeu. 

Dar dacă neamul nostru n-a făcut şi nu va face războa- 
ie de cuceriri, războaie din îngâmfare, nu e mai puţin adevă- 
rat că nici un popor nu s-a luptat mai mult pentru cauza 
credinţei, fiind veacuri de-a rândul apărătorul Europei în- 
tregi împotriva asaltului mahomedan. 

Pentru pământul nostru şi pentru credința noastră, fie 
numai a noastră, fie a creştinătăţii întregi, strămoşii noştri 
au făcut minuni. Căci ce e altceva decât o minune faptul că 
am reuşit să ne menţinem în ciuda tuturor furtunilor, lup- 
tând cu arma, suferind silnicii, respingând ispite. 

Cu Dumnezeu, Românul e tare. S-a dovedit mai tare 
ca orice neam. Cu „Doamne ajută!” răzbeşte prin orice. 
„Doamne ajută!" a fost în viața românească secretul succesului, 
cheia biruinţei şi a rezistenței. Dar fără Dumnezeu suntem 
foarte slabi. Simţim aceasta acum după război, când Doamne 
ajută a început să fie uitat în politică, în educaţie, în gospo- 
dărie. Vrem să devenim iar tari, neînfrânți de nici un peri- 
col, să ne întoarcem la Dumnezeu, la puterea verificată 
de. veacuri a neamului nostru! Să ne întoarcem la credinţă 
în organizarea statului, în şcoală, în viaţa socială, să lăsăm 
modelele statelor apusene, necredincioase şi raționaliste! 

Noi nu putem deveni tari prin necredință, ca unele 
neamuri apusene, prin încrederea în instinctele primare (Ur- 
triebe) pe care să ni le socotim mai tari ca ale tuturor celor- 
lalte neamuri, pentru că o dată ce ne-am format sufletul în 
Ortodoxie am văzut o dată pentru totdeauna că tăria ins- 
tinctelor e de scurtă durată. Nu putem săvârşi fapte mari şi 

repurta biruințe nici prin spiritul de aventură, căci suntem 
prea realiști şi nu putem întemeia imperii nici pe ideea nu 
ştim cărei credințe mesianice în superioritatea firii noastre şi 
în inferioritatea altora, căci ştim că ale lui Dumnezeu sunt 
toate neamurile şi toate au calități și defecte. Noi putem însă 
fi mari înstrăduința de a ne apăra fiinţa şi de a ne exterioriza 
şi etemiza pe planul cultural specificul acestei ființe. Noi 
putem fi astfel poporul cel mai iubit şi mai admirat în Euro- 
pa pentru farmecul moral şi artistic al sufletului şi al culturii 
noastre. Noi putem realiza cultura cea mai armonioasă, deci 
cea mai perfectă din lume. Ne putem câștiga cel mai înalt 
prestigiu de nobleţe sufletească şi artistică; avem toate moti- 
vele să credem într-un mesianism al nostru, în sensul de pil- 
dă pe care s-o admire şi s-o aibă ca ideal fiecare neam. 

În legătură cu aceste gânduri şi ca o ilustrare a posibi- 
lităţilor ce le avem în vederea acestui fel de mesianism, ve- 
nim la trăsătura cea mai cuprinzătoare şi mai definitorie a 
neamului nostru: armonia. Ea e un echilibru minunat al în- 
sușirilor, al raporturilor lui cu lumea. E un alt nume pentru 
simțul just al realului. 

Românul nu e un șentimental exagerat ca meridionalul 
sau ca rusul, dar nici un scormonitor în tainele vieţii ca ger- 
manul. Orice exagerare, orice excentrism este pentru român 
o dizarmonie care nu scapă de privirea lui fină şi de ironia 
lui. Sentimentul și cugetarea se țin reciproc în frână. Nu pu- 
tem spune că aceasta e superficialitate. Dar românul se 
fereşte de a merge cu cugetarea dincolo de marginile clarită- 
ţii. EI îşi dă seama de lumea de mistere ce ne înconjoară; el 
are fiorul misterului, dar aşează peste el o surdină discretă. 
Nu-ţi prinde mintea cu adâncurile firii! „Nu cerceta aceste 
legi, că eşti nebun de le-nţelegi!” Ortodoxia propovăduieşte 

credinţa; rezultatele cugetării sunt totdeauna ceva nesigur. 
Numai protestantismul și sectarismul cred că pot dizolva 
credința în înțelegere. 

Am vorbit de armonia românească în ce priveşte ra- 
porturile între individ şi societate şi din cele de până acum 
reiese echilibrul în care se ţine pentru spiritualitatea româ- 
nească activitatea lui Dumnezeu şi a omului. Protestantismul 
calvin şi sectar, şi uneori şi cel luteran, strică acest echilibru 
în favoarea lui Dumnezeu, socotind pe om purtat de forțe 
supra- sau sub-omeneşti şi căzând în profetisme şi mesianis- 
me bolnăvicioase. Catolicismul am văzut că strică acest 
echilibru în favoarea omului şi am văzut cu ce efecte. 

Nici un neam nu prinde atât de repede devierile de la 
armonie: umflările într-o direcţie sau alta. Şi nimic nu bi- 
ciuie românul mai mult ca defectele de armonie. Orice pate- 
tism este pentru român dizgraţios. 

Arta lui e armonie. În muzică jalea e filtrată cu discre- 
ţie, nu se revarsă în umflăturile exagerate ale cântecului de 
jale rusesc. Doina e un cântec de jale de rară distincţie. În 
joc românul îşi manifestă exuberanța cu anumite rețineri. 
Nu se tăvăleşte pe jos ca rusul, nu sare diform ca tirolezul. 
Armonia e tot una cu esteticul. Românul nu uită de estetic 
nici în momentele de exuberanță sau de mare durere. Tăie- 
tura veşmintelor sale, combinaţia culorilor, natura desenelor 
e tot ce poate fi mai departe de ceea ce e podoabă grosolană. 
Graţia şi sobrietatea se întâlnesc într-o admirabilă sinteză în 
arta românească. 

În cusătură şi în crestături de lemn se ţine la linia 
dreaptă, sobră, care exprimă discret, sublimat sentimentele. 
Se fereşte- de linia curbă care uşor degenerează în umflătură 
şi vulgar. Icoana bizantină cu linii drepte, expresii ale puri- 

tăţii, cu priviri în care nu se insinucază nici meritul nici 
păcatul, l-a învăţat pe român ce este discreţia. Românul ştie 
în arta lui un lucru pe care numai un aristocrat îl ştie: ce 
trebuie să omită. Apusul nesincer, lipsit de discreţie şi de 
măsură, cu icoanele călugăraşilor înclinați de prea multă 
smerenie, cu fața gras onctuoasă de prea mare fericire divi- 
nă, cu inimile penibil etalate, se înțelege că au influențat 
într-o direcție total opusă. 

S-ar putea urmări încă mult trăsăturile originalității 
româneşti şi s-ar vedea cum se încorporează în ele concepţia 
cea mai justă despre realitate, care este Ortodoxia. 

Dar şi din aceste puţine considerații se poate vedea 
destul de bine perspectiva care se deschide înspre viitor nea- 
-mului nostru: el este chemat să realizeze o cultură de un cla- 
sicism original, de-o limpezime, de-o armonie dar şi de-o 
adâncime neajunsă încă pe fața pământului. Dar ca această 
chemare să se realizeze, trebuie să nu ne forțăm a ieşi din 
originalitatea noastră, care este legată de Ortodoxie, şi a 
umbla după idealuri de import. Mai aproape de Ortodoxie să 
ne fie lozinca. Căci mai aproape de Ortodoxie înseamnă mai 
aproape de noi înşine şi de misiunea noastră. 


Octombrie, 1936 

1. Rădulescu-Motru a scris o cartc în care şi-a mărtu- 
risit părerea că Ortodoxia nu face parte din factorii 
care intră în componenţa spirituală a „Românismului” şi a 
cerut să nu se mai conteze pe ea în planurile de clarificare şi 
întărire a etnicului românesc. De ce l-o fi incomodând pe dl. 
Rădulescu-Motru prezența Ortodoxiei în spiritul românesc, 
nu e locul aici să cercetăm. Amintim numai că revista 
Gândirea s-a simţit datoare să ia în numărul de pe octombrie 
1936 atitudine față de această enormitate, arătând că Orto- 
doxia, deşi universală în destinația ei şi transcendentă după 
izvorul de unde îşi revarsă învățăturile şi puterile, n-a putut 
rămâne atârnată în văzduhul ce pluteşte pe deasupra neamului 
nostru, ci a pătruns în spiritul lui, operând în el anumite prefa- 
ceri pe care ne-am permis să le semnalăm în articolul „Româ- 
nism şi Ortodoxie”. Dl. Rădulescu-Motru n-a voit să se lase 
convins de evidențele pe care i le semnalam, ci a încercat într-o 
revistă politică național-țărănistă (Țara de Mâine, Cluj, nov.- 
dec. 1936) o deplorabilă replică pe care vom încerca să o anali- 
zăm nu pentru importanţa ei, ci pentru ocazia ce ai se oferă de 
a reveni asupra problemei în discuție, dintr-o nouă latură. 
Dl. Rădulescu-Motru face o primă şi principală gre- 
şeală prin faptul că nu rămâne la subicct. Ne-am fi aşteptat 


! Reprodus sub titlul de „Ortodoxie şi românism”, cu anumite adăugiri, în 
cartea aceasta, înaintea articolului de faţă. 

ca domnia sa să arate în concret că în firea românească nu 
se oglindeşte nimic din Ortodoxie. Ar fi trebuit să mențină 
dezbaterile în jurul nobilei probleme a raportului între ro- 
mânism, ca esenţă etnică durabilă şi specifică, şi între Orto- 
doxie. În loc de aceasta d-sa a deplasat discuţia pe un teren 
mult inferior, în jurul chestiunii despre raportul între 
„Biserică şi politică”. Din faptul că noi am găsit în sufletul 
românesc semnele neşterse ale spiritualităţii ortodoxe, dom- 
nia sa a dedus că vrem să amestecăm Biserica în politică. 
Intenţia aceasta e tot ce e mai străin de noi. Dl. Rădulescu- 
Motru a putut trage această concluzie numai dacă a înţeles 
prin politică şi o acţiune de partid şi de stat îndreptată împo- 
triva a ceea ce-i autentic românesc; o astfel de politică, evi- 
dent, va întâmpina în existența integrală a românismului şi 
elementul ortodox inclus în ființa lui. Între factorul ortodox 
din spiritualitatea românească şi între o anumită politică nu 
există o altă nepotrivire, afară de cea de natură morală, de- 
cât aceea care poate exista între românism îndeobşte şi între 
acea anumită politică. Atât timp cât politica diferitelor par- 
tide, pe lângă toate deosebirile de tehnică, rămâne pe linia 
indicată de spiritualitatea specifică a românismului, promo- 
vând-o pe aceasta cu mijloace variate, nu va întâmpina nici 
o rezistență din partea elementului ortodox din acea spiritu- 
alitate. O politică „românească” nu va fi niciodată incomodată 
din partea Ortodoxiei aflătoare în firea neamului nostru. O 
politică „neromânească”, cu tendințe de a destrăma specificul 
românesc, de a-l uniformiza în masa universală omenească, va 
întâmpina însă, dacă nu activ, cel puțin pasiv, implicată în re- 
zistența românismului, şi rezistența factorului ortodox din el. 
Nu e vorba aici de atitudinea Bisericii în cele politice. 
Aceasta-i o altă problemă. Ne miră faptul că dl. Rădulescu- 

Motru nu sesizează distincția. Indiferent de atitudinea Bisericii, 
pentru infiltraţia spirituală ortodoxă din firea românească 
luptă românismul însuşi în lupta pentru sine. O politică în 
sensul acesta înalt desigur că face, nu Biserica, ci Ortodoxia 
asimilată în spiritul românesc. Și pe linia aceasta Biserica 
Ortodoxă poate fi liniştită că are cine lupta pentru ea, împo- 
triva unei politici care ar vrea s-o lovească: este românis- 
mul. Dacă românismul este viabil, dacă e în stare să-şi apere 
existenţa originală şi puterea de creaţie împotriva oricăror ten- 
tative de a-l altera, este asigurată şi Ortodoxia din firea lui. 


* 


Întrebarea cea mare, prin urmare, tot aceasta rămâne: 
e îmbibată într-adevăr Ortodoxia în spiritualitatea româneas- 
că într-un mod determinant pentru specificul românesc? 

La această întrebare dl. Rădulescu-Motru are un răs- 
puns negativ. În cartea „Românismul” şi-a susținut acest răs- 
puns cu argumentul că transcendentalitatea şi universalitatea 
Ortodoxiei s-ar altera dacă ar deveni element cuprins în mar- 
ginile determinate ale unei spiritualităţi temporale şi locale. 
Argumentul acesta naiv, răsturnat în articolele din Gândirea 
de pe octombrie 1936, e înlocuit acum de dl. Rădulescu- 
Motru cu următorul: Creştinismul nu e altceva decât persoa- 
na lui „Christ” (câtă legătură are dl. Rădulescu-Motru cu 
Iisus Hristos al rugăciunii se vede din această expresie exo- 
tică şi livrescă!) Creştinismul se reduce la a şti pe „Christ” 
ca mijlocitor între Dumnezeu şi oameni, ca răscumpărător, 
prin moartea Lui pe Cruce, al păcatelor ce le facem continuu. 
Știința aceasta despre „Christ” rămâne în mintea omului ca 
o piesă izolată, închisă într-un spațiu vid, neinfluenţând 
întru nimic cugetarea şi viaţa integrală omenească. Dl. Ră- 

dulescu-Motru nu vorbeşte nici măcar de o legătură vie, 
personală, emotivă, în rugăciune, cu „Christ”. lisus Hristos 
sau gândul la El rămâne un element la marginea existenţei 
omeneşti, fără priză asupra acesteia, într-o transcendență 
absolută faţă de viața concretă, aşezat şi uitat într-o arhivă a 
sufletului într-un punct al conştiinţei în totală discontinuita- 
te cu viața de cugetare şi acţiune a omului. 

Dl. Rădulescu-Motru zice: „Personalitatea lui Christ, 
în rolul de mijlocitor între cerescul Părinte şi om,se face ui- 
tată, pentru ca în locul ei să se recurgă la principii cosmice 
universale şi la tot felul de deducţii bazate pe simple analo- 
gii”. Partea de exagerare din această propoziţie o vom arăta 
ulterior. Citatul să servească deocamdată pentru ilustrarea 
felului de a gândi al d-lui Rădulescu-Motru. Şi să mai ob- 
servăm aici că tocmai izolarea lui Iisus Hristos de viața con- 
cretă, omenească, înseamnă uitarea Lui, nu aducerea întregii 
existențe în legătură cu El. 

Acum să identificăm izvorul tezei bizare pe care o 
susţine dl. Rădulescu-Motru numai din dorinţa de-a nega in- 
fluența creştinismului în spiritualitatea românească. Acest 
izvor nu e greu de identificat. Toată lumea cunoaşte doctri- 
na protestantă despre „sola fide”. Conform acestei doctrine 
omul se mântuieşte numai prin credința că lisus Hristos a 
murit pentru păcatele lui. Din aceste păcate omul nu poate fi 
scos cât trăieşte, de Iisus Hristos: Să se resemneze prin ur- 
mare a rămâne mai departe cum a fost înainte de a intra în 
creştinism atât în cugetările sale cât şi în faptele sale. Valoa- 
rea credinţei şi puterea ei stă tocmai în faptul că în ciuda 
acestei crude realități contrazicătoare, omul crede că e mân- 
tuit, că păcatele sale ridicându-se la conştiinţa Tatălui nu mai 
trezesc mânia Lui, ci sunt privite cu un zâmbet atoateiertător. 

Doctrina aceasta a lui Luther şi Calvin a fost reluată în 
anii de după război într-o formă extremă de teologia dialec- 
tică, ale cărei idei se reproduc astăzi în puzderia de cărţi 
teologice şi chiar filosofice ce apar în Germania, şi din care 
vreuna va fi ajuns şi la dispoziţia d-lui Rădulescu-Motru, 
dornic să se orienteze pentru necesităţile acestei polemici şi 
obişnuit să apeleze la cartea străină chiar când e în discuţie 
o problemă aşa de autohtonă ca cea actuală. 

Teologia aceasta, reluând doctrina lui Luther şi Cal- 
vin, rupe orice fir care leagă credința în Hristos de vreunul 
din domeniile vieții sufleteşti sau sociale. 

Pentru ea credința în Hristos e antietică, antimistică, 
antisocială, antimetafizică. Creştinismul nu cere şi nu uşu- 
rează o transformare etică a vieţii, nu impune nici o obliga- 
ție de ordin moral credinciosului. Biserica n-are nici ea 
datoria de-a da îndemnuri etice poporului. Concepţia despre 
lume rămâne cu totul neinfluențată de existența lui Iisus 
Hristos, iar viața socială şi politică stau cu desăvârşire sub 
stihiile imanente ale păcatului, creştinul nefiind obligat la o 
atitudine socială derivată din credință. 

Iată câteva formule cu sensul acesta din Karl Barth, 
cunoscuta căpetenie a teologiei dialectice. Ele se deosebesc 
de frazele d-lui Rădulescu-Motru numai prin pregnanţa lor: 
„Biserica nu are să propovăduiască omului altceva decât pe 
Domnul, aşadar nici o morală, nici internațională, nici 
națională” (Fiir die Freiheit des Evanghelium, Miinchen, 
1933, pag. 7). „Există şi alte bunuri înalte, ideale, de preţ: artă, 
moralitate şi cunoaştere, familie, proprietate şi neam. Dar as- 
cultă porunca: Să nu ai alţi dumnezei afară de Mine” (pag. 6). 


! „Pentru libertatea Evangheliei” (n.e.) 
74 


ORTODOXIE ȘI ROMÂNISM 


Doctrina aceasta stă în strânsă legătură cu dogma pro- 
testantă despre totala stricăciune a creaţiei prin păcatul stră- 
moşesc. Raţiune omenească, libertate, orânduieli sociale, 
familie, neam, stat, totul e cu desăvârşire corupt. Nimic în 
acestea nu înfăţişează crcația dinainte de cădere. Starea ace- 
ea nu ştim cum a fost şi e imposibil de a face vreun pas spre 
refacerea ei. Tot ce-i viaţă şi ordine naturală e o imensă 
ruină, față de care trebuie să ne raportăm ca față de ceva 
blestemat definitiv. Toată lumea noastră e etichetată ca 
„timp”, iar „timpul” e opoziţia, negația „veşniciei”, e una cu 
păcatul, sau e produsul păcatului. Între acestea nu e posibilă 
nici o comunicare, nici o relaţie pozitivă. Una e negația ab- 
solută a celeilalte. Firea noastră şi în general lumea creată 
nu poate oferi nici un punct de înrudire, de legătură, nici o 
bază de colaborare cu ceea cc-i dumnezeiesc. Trebuie să re- 
fuzăm orice idee, orice colaborare cu care ne-ar ispiti ruina 
aceasta, care se numeşte natură; trebuie să abdicăm de la 
orice speranţă că se poate îndrepta ceva în eal. 

De aceca Karl Barth respinge în mod absolut revelaţia 
naturală, rațiunea şi natura, ca element întregitor al revela- 
ției supranaturale. „Libertatea Evanghelici cere să nu admitem 
alte izvoare ale propovăduirii bisericeşti: cartea destinului (na- 
țional n.pr.), a istoriei, a naturii, a experienței, a rațiunii"... 

Exact în cadrul acestor idei se mişcă şi articolul d-lui 
Rădulescu-Motru. Pentru d-sa tot efectul morţii Domnului 
se reduce la răscumpărarea păcatelor pe care avem să le fa- 
cem continuu, uitând că Mântuitorul Însuşi a declarat: Eu 
am venit ca (lumea) viață să aibă, şi mai multă să aibă 
(loan 10,10). „Preoţii au dreptul să intre în viața politică”, 





1 Comp. de ex. scrierile: H.W.Sclunidt, Zeit und Ewigkeit şi Walter Kuneth, 
Die Lele von der Sinde, ambele apărute în Gitersloh, 1927. 

dar în cadrul partidului ei n-au să-şi mai amintească de vreo 
concepție creştină de viaţă care nu există, ci „să-şi laude pe 
şefii partidelor oricât ar voi, iar cu laudele şi cu polemicile 
în materie bisericească să ne slăbească”. Toată viaţa, inclu- 
siv cea politică, trebuie să rămână în câmpul secularului, iar 
preotul trăind în ea să se asimileze întru totul; concepția 
creştină are să se evapore complet din mijlocul societăţii 
pentru a nu incomoda pe dl. Rădulescu-Motru, oricare poli- 
tică s-ar gândi s-o adopte. 

Ar fi de ajuns să respingem teza aceasta exotică a d-lui 
Rădulescu-Motru, poftindu-l să ia în mână o carte de dog- 
matică ortodoxă; ar vedea îndată ce deosebită e doctrina or- 
todoxă de calvinismul extrem al d-sale. Dar cum ne e teamă 
că d-sa nu va asculta recomandarea noastră, îi vom prezenta 
aici un rezumat al acestei doctrine. 

Fără îndoială, lisus Hristos stă în centrul preocupării 
religioase a credinciosului. Creştinismul întreg e dominat de 
persoana lui lisus Hristos. Acţiunea dumnezeiască de 
mântuire a lumii, dialogul între Dumnezeu şi făptură reînce- 
put la plinirea vremii, se desfăşoară prin mijlocirea Fiului 
devenit om. La Tatăl nu se poate ridica nimeni fără a folosi 
„Calea” şi „Scara” care este Fiul cel Întrupat, iar Duhul Sfânt 
cu lucrarea Sa ne e dat tot prin Fiul. Peste prăpastia care 
despărțea transcendența dumnezeiască de făptură şi o păstra 
neajunsă de toate titanicele sforțări ale omului de-a o atinge, 
ne trece numai Fiul, Care a umplut-o cu persoana Sa, fiind 
Dumnezeu adevărat şi în acelaşi timp om dintre noi, cu față 
concretă omenească în istorie, față netrecătoare însă în veci 
şi în legătură interioară frățească cu toate feţele din ciclul 
naturii omeneşti. Dumnezeu, ieşit din inimaginabila trans- 
cendenţă, S-a concretizat într-un chip de om şi în acest chip, 

care, o dată concretizat în anumite trăsături, rămâne în exis- 
tență perpetuă peste scurta durată istorică, noi putem vedea 
pe Dumnezeu. În legătură cu omul lisus, cei ce cred află 
legătura cu Dumnezeu. lisus Hristos este singura cale, sin- 
gurul Mijlocitor spre Dumnezeu. Găsirea lui Dumnezeu şi 
rămânerea în legătură cu El înseamnă în mod exclusiv: 
găsirea lui Iisus Hristos şi păstrarea legăturii cu El. Numai 
icoana Lui ne înfăţişează chipul adecvat al lui Dumnezeu şi 
rugăciunea noastră se îndreaptă mai ales spre El, Care e in- 
finit mai aproape de noi decât Tatăl; e ca oricare dintre se- 
menii noştri oameni; către El îndrăznim mai mult să ne 
dezvăluim şi El ne înțelege perfect, .nu ca Dumnezeu atotşti- 
utor, ci ca un om dintre oameni, ba mai mult, ca un om cu 
care avem legături de frăţie iubitoare. 

Este meritul filosofiei existențiale că a descoperit su- 
perioritatea absolută a persoanei față de lucru, de natură, de 
realitatea impersonală, fie ea chiar spirituală, şi în acelaşi 
timp superioritatea raportului dintre persoane, dintre eu şi 
tu, în comparaţie cu raportul dintre persoană şi lucru. Ra- 
portul dintre persoană şi persoană e ceva cu mult mai gene- 
rator de viaţă, e un raport perfect, de-o plenitudine până la 
care nici nu poate visa să se ridice trăirea săracă ce o în- 
cearcă persoana în raport cu impersonalul. Numai raportul 
cu alte persoane te poate face să-ți trăieşti din plin viața, nu- 
mai el e în stare să-ți răscolească toate ambițiile, capacitățile, 
sentimentele; numai conștiința că te urmăresc alte persoane 
face să urce din adâncurile tale, pe care nici nu le visai con- 
ținând ceva, puteri de creație, sau de distrugere, de-a dreptul 
uriaşe. În schimb, raportul cu un lucru nu poate scoate din 
somnolenţa şi indiferența în care eşti. cufundat decât vibrații 
obosite, superficiale, fără rezonanţe în adânc. Dacă apre- 

ciezi totuşi adeseori cu pasiune anumite lucruri, o faci tot de 
dragul persoanelor care ştii că te urmăresc. 

Numai o altă persoană te face să-ţi trăieşti întreaga e- 
xistenţă, să devii actual ceea ce eşti ca posibilitate, numai o 
altă persoană „te pretinde integral, existenţial”, nu numai cu 
partea mintală, curioasă doar de-a cunoaşte, ca să folosim 
termenii acestei filosofii. 

Propriu zis viaţa eului nici nu se poate închipui decât 
în relaţie, voită sau nu, cu un tul. 

În lumina filosofiei existențiale, spiritul omenesc, atât de 
nedumerit până azi în fața dogmei creştine despre Dumnezeu 
cel în trei persoane şi aşa de aplecat spre a concepe realita- 
tea de bază a existenţei ca pe ceva impersonal, poate înţele- 
ge azi cu mult mai uşor această dogmă. (Dacă ar fi o singură 
persoană dumnezeiască, aceasta ar fi lipsită de posibilitatea 
unui raport deplin cu alte persoane, ar fi o persoană 
nedesăvârşită, insuficientă, inferioară chiar uneia omeneşti. 
După descoperirea raportului între „eu” şi „tu” ca element 
esențial al vieții personale, pluralitatea de persoane în 
Dumnezeu se deduce cu absolută necesitate logică. Afară de 
asta, un Dumnezeu impersonal n-ar avea iubirea ca o 
însuşire esenţială, pentru că aceasta ar fi o însuşire activată 
numai de la crearea lumii, prin urmare cu un rol accidental 
pentru viața lui Dumnezeu. Pe de altă parte nu s-ar putea 
explica creația lumii fără eternitatea iubirii lui Dumnezeu, 
deci fără pluralitatea Lui personală. Căci neexistând iubire 


! „Singularilatea eului nu e ceva primordial în eu, ci rezultatul unui act 
spiritual, al unui act al eului, anume al închiderii lui în faţa lui tu... Eul există 
numai în relația sa cu tu şi în afară de ea, nu”. Citatele acestea le luăm din: 
Ferdinand Ebner, Das Wort und die geistingen Realităten, Regensburg, 1921, 
pg.15. E prima carte care se ocupă cu relaţia între eu şi tu, deşi e certă influența 
filosofului danez Săren Kirkegaard asupra ei. 

în Dumnezeu mai înainte de a fi lumea, ce L-ar fi mişcat la 
crearea ei?) Dar în lumina acestei filosofii apare plină de 
adânc înţeles şi apropierea Fiului lui Dumnezeu de oameni 
în chip omenesc, ca să se poată stabili un raport de eu şi tu 
între fiecare credincios şi El. Raportul credinciosului cu 
Dumnezeu în persoana concretă a lui lisus Hristos e infinit 
superior oricărei filosofii care pune pe om în raport numai 
cu principii impersonale care nu-i pot angaja decât mintea, 
nu întreagă existența. De aceea pentru creştinism lisus Hristos 
ca persoană este izvorul de viaţă şi El nu poate fi înlocuit cu 
nici un sistem de principii, de idei, de valori, nici nu poate fi 
ridicat un astfel de sistem la nivel egal, coordonat cu EI, 
încât afară de El creştinismul să mai recunoască şi vreun alt 
stăpân. 

Până aici dl. Rădulescu-Motru ar avea dreptate. Dacă 
alarma d-sale: „Personalitatea lui Christ, în rolul ei de mij- 
locitor între cerescul Părinte şi om, se face uitată, pentru ca 
în locul ei să se recurgă la principii cosmice universale şi la 
tot felul de deducții bazate pe simple analogii”, ar corespun- 
de la noi vreunui pericol real, noi am fi cei dintâi care ne-am 
mobiliza. Aceasta ar însemna înlocuirea lui lisus Hristos, a 
înțelepciunii lui Dumnezeu, cu o filosofie a lumii acesteia. 
Hristos, Fiul lui Dumnezeu cel Întrupat, Care scandalizează 
mintea filosofului ca ceva ce nu rezultă deductiv din înlăn- 
țuirea naturală a imanenței, ar fi înlocuit cu o construcție 
ridicată spre cer, fără să-l ajungă, de raţiunea omenească. 

Dar alarma d-sale nu e justificată în ce priveşte Bise- 
rica Ortodoxă. În al doilea rând, d-sa rămâne în urmă nu nu- 
mai față de concluziile care se vor vedea că rezultă din rea- 
litatea lui lisus Hristos, dar şi faţă de cele spuse până acum 
în legătură cu El. 

Tocmai fiindcă e persoană şi nu principiu impersonal, 
lisus Hristos pune în mişcarea cea mai serioasă şi mai 
responsabilă toată existența noastră. El priveşte la noi şi în 
această privire nu ne mai lasă în atitudinea calmă şi superio- 
ară de inşi care iau numai la cunoştinţă existența şi fapta 
Lui. Privirea Lui răscoleşte în noi toate valenţele noastre. 
Ştiindu-L deasupra noastră ne ruşinăm să mai păcătuim 
voluntar, ne doare când totuşi am păcătuit, vrem să-l arătăm 
tot ataşamentul, vrem să-l urmăm pilda. Îi auzim îndemnu- 
rile: Iubiţi pe vrăjmaşii voştri, Învățaţi de la Mine că sunt 
blând şi smerit cu inima..., Fiti desăvârșiţi... şi alte nenumă- 
rate. Ne amintim parabola, nu fără rost spusă, a Samarinea- 
nului milostiv, a Vameşului şi a Fariseului, a celor zece 
fecioare, a talanților, etc., etc. 

lisus Hristos nu e o faţă inexpresivă, Care n-are să ne 
spună nimic, închisă într-un mister din care nu putem învăța 
nimic pentru viața noastră. Aceasta e propriu lucrului, nu 
persoanei, şi încă persoanei care nu e numai jertfă de ispă- 
şire pentru păcatele lumii, ci Învățătorul cel mai mare, Ade- 
vărul şi Lumina lumii. Din lisus Hristos radiază firele de 
lumină pentru o morală creştină şi implicit pentru un anu- 
mit fel de relaţii între oameni. Biserica, propovăduindu-le, 
nu propovăduieşte un „şi coordonat cu Hristos şi străin de 
EI, ci pe Însuşi Hristos în viața Lui concretă în mijlocul oa- 
menilor, nu pe un Hristos abstract, nedeterminat, alungat ia- 
Tăşi în transcendența de unde a binevoit să Se coboare. 

El nu este un izolat într-un punct înconjurat de vid, ci 
are o legătură specială şi foarte strânsă cu întreaga creație, 
fiind cel mai aproape de ea, învăluind-o în puterea şi grija 
Sa şi tocmai pentru această legătură deosebită cu lumea, fă- 
cându-Se Mântuitor Întrupat al ei pentru a o readuna în 

câmpul iubirii Sale din împrăştierea şi dezordinea de după 
cădere. Lumea întreagă se rezideşte în El prin Biserică, 
redevenind adevăratul cosmos fizic şi spiritual. 

Starea aceasta se va realiza integral şi vizibil de abia 
trecând prin misteriosul act al morţii şi al învierii. Dimen- 
siunea cea nouă a existenței, cea deplină şi adevărată, față 
de care cea actuală este numai una foarte săracă, un frag- 
ment mâncat de viermii bolii şi ai păcatului, va izbucni atunci 
prin învierea produsă de puterea lui Dumnezeu. Lumea de 
aici nu e ceva ultim, ci o călătorie scurtă în tensiune spre 
viaţa cea adevărată. Dar încă aici ne câştigăm germenele 
existenței viitoare şi suntem datori să-l îngrijim, să-l ţinem 
în climat favorabil. De aici trebuie să ne forțăm printr-o 
viață curată să dobândim pe cea viitoare. 

Lucrurile acestea, o morală şi o metafizică creştină re- 
vărsându-se ca o lumină din viața şi din Învierea Domnului, 
încep astăzi să le spună şi protestanții în reacție față de 
luteranismul vechi şi față de teologia lui Karl Barth, rămas 
astăzi un izolat. (Îl poftesc pe dl. Rădulescu-Motru să citeas- 
că frumoasele cărți: Ewald Burger, Der /ebendige Christus, 
Stuttgart, 1933 şi Walter Kiineth, Die 7heologie der Aufer- 
stehung, Miinchen 1933). 

Cu atât mai mult le susţinem noi ortodocşii pe care nu 
ne incomodează dogma totalei stricăciuni a omului şi a inca- 


! Pentru că într-Însul au fost făcute toate, în cer şi pe pământ, cele văzute şi 
cele nevăzute, fie tronuri, fie donmii, fie căpetenii, fie stăpânii. Toate s-au făcut 
prin El şi pentru El. El este mai înainte decât toate şi toate într-Însul sunt 
aşezate. Și El este capul trupului, adică al Bisericii, cel ce este începutul, întâiul 
născut din morți, ca să fie întru toate cel de frunte. Căci în EL binevoit-a 
Dumnezeu să sălăşuiască toată plinătatea. Și printr-Însul toate cu Sine să le 
împace; fie cele de pe pământ, fie cele din cer, făcând pace printr-Însul, prin 
sângele crucii Lui (Coloseni 1, 16-20) 

pacităţii de a face vreun efort moral, ci dimpotrivă, ne obli- 
gă spre ele dogma că omul nu numai prin credinţă, ci şi prin 
fapte are să-şi însuşească mântuirea și toată societatea şi na- 
tura are să se refacă prin iertarea lui lisus Hristos. 

Mi-aş permite să trag două concluzii din dezvoltarea 
de până aici: 1. Bisericii îi impune Însuşi Iisus Hristos o 
concepție despre lume, metafizică şi morală. De aici nu 
rezultă că Biserica va avea să intervină în vreo luptă cu po- 
litica (nu „în politică”), atâta vreme cât aceasta se reduce la 
metode tehnice de îmbunătățire a vieții dintr-un stat, sau nu 
foloseşte concepții spirituale opuse creştinismului. Dar când 
sub masca politicii se ascunde propagarea unei concepții 
despre lume, opusă celei care derivă din Iisus Hristos, Bise- 
rica va interveni contra acelei politici, desigur cu mijloace 
spirituale. 2. Dacă Ortodoxia nu este numai un „Christ” în- 
cercuit de vid, ci Iisus Hristos care ne îndeamnă spre anumite 
virtuți şi ne dă o explicaţie integrală a vieţii, deşi de contu- 
ruri foarte largi şi conținând mistere de adâncimi niciodată 
epuizabile, atunci evident că două mii de ani de creştere a 
neamului românesc în aceste virtuți şi în această metafizică, 
n-au putut rămâne fără urme serioase în spiritualitatea Lui. 
În articolul din Gândirea de pe octombrie! cred că am sem- 
nalat just câteva din aceste aspecte ortodoxe ale spirituali- 
tății româneşti. 

* 


Făcând o confuzie gravă, dl. Rădulescu-Motru identi- 
fică pe cei ce susțin influența Ortodoxiei asupra spiritului 
românesc cu fariseii Noului Testament. Mă mir cum nu poa- 
te sesiza enorma deosebire de situaţii. Fariseii voiau pe Iisus 

Hristos monopolizat pe seama evreilor, noi recunoaştem 
destinația universală a creştinismului. Ei Îl voiau pe Iisus 
Hristos rege pământesc care să ducă poporul evreu la o biru- 
inţă şi la o dominație definitivă asupra tuturor popoarelor. 
Noi Îl considerăm Fiul lui Dumnezeu, venit pentru toate nea- 
murile, ca toate să se mântuiască şi să-şi desăvârşească însu- 
şirile printr-Însul, prin urmare şi pentru neamul nostru. 
Fariseii L-au respins pe lisus Hristos pentru că n-a voit să 
fie numai al lor, de noi este departe gândul acesta. 

Noi stăm pe punctul de vedere al profeților din Ve- 
chiul Testament, care îmbrăţişau în dragostea lor în acelaşi 
timp pe Dumnezeu şi neamul lor: Ei îşi îndemnau cu cuvin- 
te de foc neamul să nu se depărteze de Dumnezeu, ca să nu 
vină asupra lui nenorocirile şi ruina. Mărirea neamului, ferici- 
rea lui, ei o vedeau dependentă de rămânerea lui în ascultare 
de Dumnezeu şi de primirea viitorului Mesia. Cu siguranță 
că dacă ar fi trăit profeţii în timpul lui lisus Hristos ei şi-ar 
fi îndemnat cu aceeaşi ardoare neamul să-L primească şi ar 
fi suferit la vederea celor ce s-au întâmplat în săptămâna 
Golgotei nu numai din cauza iubirii ce o aveau pentru 
Dumnezeu, ci şi din durerea că neamul lor a apucat pe linia 
decăderii. În sensul acesta îi mustră pe evrei şi lisus Hristos 
arătându-le cât de mult rău îi aşteaptă ca neam, ce neajun- 
suri vor avea de suportat copii de copiii lor. Vrea să le spună 
şi El aşadar că fericirea, nu numai cea individuală, dar şi 
cea naţională, este în funcţie de primirea Lui. (Aceste două 
sunt de regulă strâns legate întreolaltă, căci un neam necre- 
dincios e un mediu în care cu greu se vor ivi indivizi cre- 
dincioşi şi, şi mai greu, îşi vor putea menţine credinţa lor. 
Credinţa individuală e de obicei în strânsă dependenţă de 
starea religioasă a mediului înconjurător. Când neamul tău e 

necredincios, sau e pe cale să-şi piardă credința, e mult pro- 
babil că şi tu eşti sau vei deveni necredincios, ca să nu mai 
vorbim de urmașii tăi. Tocmai de aceea, un individ credin- 
cios va lupta întotdeauna pentru credința întregului neam. 
Credinţa religioasă nu-i o chestiune de interes atât de indivi- 
dual, cum cugetă protestanții şi raționaliştii de soiul domnului 
Rădulescu-Motru, pentru că destinul individului în general 
nu se poate desface, practic şi concret, atât de uşor de desti- 
nul colectivității sociale căreia îi aparține). 

Iubirea de neam şi lupta pentru fericirea lui nu stă 
deloc în contrazicere cu iubirea lui lisus Hristos. Dimpotri- 
vă, în iubirea de neam şi lisus Hristos şi profeții văd un 
motiv în plus, foarte important, pentru iubirea de Dumnezeu. 
Creştinul nu numai că nu are să se raporteze cu indiferență 
față de neam, ci tocmai el îşi iubeşte cu adevărat neamul 
când doreşte şi luptă pentru apropierea lui de Dumnezeu şi 
prin aceasta pentru fericirea lui. Când Biserica îndeamnă 
poporul să rămână în ascultare de Dumnezeu, pentru că 
numai aşa Dumnezeu va fi cu el, îl va ajuta şi-l va duce la 
strălucire, ea se află pe linia cea mai autentică a Bibliei şi a 
Tradiţiei. Din propovăduirea lui lisus Hristos nu se poate 
elimina grija şi iubirea de neam când propovăduieşti unei 
colectivități naționale, aşa cum nu se poate elimina iubirea 
faţă de un individ singular atunci când îi propovăduieşti lui 
îndeosebi. 

Dar naționalismul se foloseşte de Dumnezeu numai ca 
de un mijloc pentru fericirea neamului, se aude ca un veșnic 
reproş. 

Aceasta-i o discuţie oţioasă, asemănătoare cu aceea 
din jurul întrebării, care-i scopul creaţiei: fericirea proprie 
sau preamărirea lui Dumnezeu? Acestea două nu pot fi sepa- 

rate. Fericirea proprie e prin sine preamărire a lui Dumnezeu 
când e adevărată fericire, iar preamărirea lui Dumnezeu de 
către natură e una cu fericirea ei când e adevărată preamă- 
rire. Nu poți ajunge la una fără să ajungi şi la cealaltă. 

Mântuirea şi fericirea sufletelor se obţine prin Dumnezeu 
ca mijloc, dar ele leagă sufletul de Dumnezeu ca scop. Prin- 
cipalul este ca orice dezvoltare şi fericire să şi-o caute crea- 
tura în legătură cu Dumnezeu. 

Să nu se folosească neamul nostru de creştinism pen- 
tru mărirea şi fericirea sa în sens creştin, pe motiv că astfel 
face din creştinism un mijloc? Asta-i tot una cu a refuza pe 
Hristos drept „Cale” pe motiv că în felul acesta Îl facem 
mijloc. Dacă neamul prin mărirea sa se urcă spre Dumnezeu 
ca scop, de ce să nu se folosească de creştinism ca mijloc, o 
dată ce Însuşi Dumnezeu ni l-a dat cu această destinație? 

Lupta pentru mărirea neamului pe linia virtuţilor cre- 
ştine, nu e decât lupta pentru preamărirea lui Dumnezeu în 
făptură. 

Iar când accentuăm elementul ortodox din firea româ- 
nească, arătăm un motiv în plus pentru necesitatea ca nea- 
mul nostru să rămână pe linia ortodoxă, dacă vrea să nu 
decadă din românism şi în general dintr-o situație superioară 
în una inferioară. Aceasta ar fi nu numai o cădere în ordinea 
naturală, ci şi o păcătuire față de Dumnezeu care n-ar rămâ- 
ne nepedepsită. Evreii au fost avertizați în mod special de 
profeţi să nu cadă din religia înaltă a părinților, iar pedeapsa 
pentru această cădere prin neprimirea lui Hristos a fost gra- 
vă, arătându-se ca o degenerare națională. Popuarele păgâne 
n-au fost atât de grav pedepsite pentru că n-au primit îndată 
pe Hristos. La ele nu s-a întâmplat o cădere de la o stare 
superioară şi aşadar o decădere. 

Alte popoare, care n-au ajuns la înălțimea spirituală a 
Ortodoxiei, nu se primejduiesc prea mult dacă nu sunt în 
Ortodoxie. lar o eventuală primire a Ortodoxiei nu le-ar al- 
tera etnicul, pentru că Ortodoxia este o înălțare pe linia na- 
turii. Dar o părăsire a Ortodoxiei, avută timp mai îndelungat, 
echivalează cu degenerarea care e legată de orice coborâre 
dintr-o situaţie spirituală mai înaltă. 


Mai, 1937 

u ocazia FOR-ului de la Târgu Mureş (27 Nov. 1938), 

dl. Sextil Puşcariu a rostit una din acele cuvântări de 
clasică limpezime şi de justă şi adâncă viziune, cu care ne-a 
obişnuit şi ne-a cucerit d-sa la toate congresele anuale ale 
FOR-ului. Reluând ideea d-sale scumpă, că poporul nostru 
înfăţişează o sinteză între latinitate şi Ortodoxie, care dă su- 
fletului românesc o originalitate şi un farmec unic, de astă 
dată a pus în lumină valoarea acestei providenţiale urziri a 
românismului şi prin necesitatea simțită mai ales în timpurile 
noastre ca fiecare neam să se prezinte ca o notă diferențiată 
în melodia spiritualității umane. „Ceea ce crește valoarea 
noastră în ochii străinătății, nu sunt azi formele exterioare 
ale unei civilizații importate în măsură mai mare decât o 
putem asimila, ci ceea ce ne diferențiază de oricare alt po- 
por din lume, aportul de originalitate cu care intrăm în con- 
certul popoarelor civilizate... Ortodoxia noastră este astăzi 
cel mai sigur criteriu de diferențiere, căci noi suntem în 
lume singurul popor latin de credință ortodoxă. Această îm- 
perechere fericită de sânge latin cu alese însuşiri sufleteşti, 
venite de la Răsărit, ne dă acel complex de mari și originale 
calități, care ridică valoarea rasei noastre”, 

Ideea cuprinde, în generalitatea ei, atâta evidență reală 
şi logică, încât ca s-o poată contesta cineva trebuie să se 
dedea în argumentare la cele mai bizare şi mai naive întor- 
tochieri. Şi lucrul acesta era fatal să-l facă monitorul blăjan, 

care fireşte că trebuie să lupte continuu cu evidenţele pentru 
a da o aură de legitimitate existenţei uniaţiei. 

Într-adevăr, iată cum încearcă Unirea (No. 49, 1938) 
să răpească din puterea constrângătoare a argumentării d-lui 
Sextil Puşcariu: 

a) Întâi neagă că noi am avea sânge latin. Am avea 
numai „limbă latină; structura gândirii latine; spiritualitate 
romană”. Prin aceasta foaia mitropoliei blăjene ar vrea, chipu- 
rile, să spună că originalitatea noastră în concertul popoare- 
lor latine e suficient de susținută prin sângele nostru oriental 
şi nu mai avem lipsă de Ortodoxie ca criteriu de diferenţi- 
ere. Dar n-o spune apriat, pentru că se teme ca nu cumva să 
se întoarcă argumentarea aceasta chiar împotriva sa, ridicân- 
du-se cineva să spună: dacă e necesar să fim diferențiați în 
cadrul popoarelor latine, iar această diferență se poate înte- 
meia pe sângele nostru deosebit, atunci să arătăm de fapt 
această diferenţiere în domeniul vizibil, palpabil, al culturii, 
al concepţiei noastre de viață, al spiritualității noastre; prin 
urmare să ne ferim de a avea forma de religie comună cu 
popoarele latine. 

Se tratează în mod precis numai despre necesitatea 
unei diferențieri vizibile şi despre nimic altceva. Foaia blă- 
jană n-a înţeles sau s-a făcut că nu înțelege acest lucru şi-a 
încercat printr-un mic sofism să deruteze pe cititori: a admis 
eventualitatea unei diferențieri de sânge între români şi ce- 
lelalte popoare latine - ca să înşele cu o satisfacţie platonică 
pe cei ce sunt convinşi despre necesitatea unei diferențieri - 
dar îndată a făcut inoperantă această eventuală diferenţiere 
de sânge, adăugând că limba, gândirea şi toată spiritualitatea 
noastră sunt latine. Se respinge deci, în concluzie, necesita- 
tea oricărei diferențieri a noastră în cadrul latinității. 

Este aceasta o răsturnare a teoriei domnului Sextil 
Puşcariu? Nicidecum. Pentru un asemenea rezultat trebuiesc 
argumente, iar foaia amintită n-aduce nici unul, ci afirmă 
simplu că nu-i necesar să ne diferențiem. A! Ba da! Are un 
argument cuprins implicit în afirmarea că „spiritualitatea 
noastră este romană”. E acela că nu putem să ne diferențiem, 
chiar dacă sângele nu ne e roman, căci cum poate un neam 
să-şi părăsească spiritualitatea lui specifică, fără să înceteze 
de a mai fi identic cu sine? Dar argumentul acesta al nepu- 
tinţei de a ne diferenţia de latini înseamnă o totală ignorare 
a realității de la care a pornit domnul Sextil Puşcariu: Orto- 
doxia noastră, care e altceva decât catolicismul celorlalte 
popoare latine. 

În rezumat, prima tentativă a foii blăjene de a slăbi 
logica argumentării, bazată pe realitate, a domnului Sextil 
Puşcariu, constă într-o afirmare simplă: că nu e necesară 
diferenţierea, şi într-o afirmare a neputinței de a ne diferen- 
ţia, nu numai tot atât de simplă, dar chiar potrivnică datelor 
masive ale realităţii care ne arată diferențiați. 

b) Dar ca şi când n-ar fi fost destul de slabă această 
opunere, monitorul blăjan se sileşte să şi-o slăbească şi mai 
mult. Căci adaugă puțin mai la vale: „Să ne lăsăm credința 
spre a întări rasa? Ne întrebăm însă care-i rasa noastră? Căci 
dacă avem sânge latin, apoi după toate teoriile de pe lume, sun- 
tem de rasă latină. Ar trebui să ne debarasăm de ceea ce e o- 
riental şi străin în noi, spre a ne armoniza sufletul cu sângele”. 

De unde mai înainte foaia amintită declara că nu avem 
sânge latin („Sânge latin? Cât? Prea mult, cu siguranță nu”) 
şi totuşi găsea că avem o spiritualitate integral romană, 
acum nu-i recunoaşte nici d-lui Sextil Puşcariu dreptul să 
admită că sângele poate să fie de un fel, iar spiritualitatea de 

alt fel. Şi conchide că dacă sângele ne este latin, atunci şi 
catolicismul trebuie să ne fie latin. 

Aşadar de unde înainte admitea că poate să existe o 
deosebire între sânge şi spiritualitate, acum n-o mai admite. 
Iată cum îşi anulează prima tentativă de răsturnare a argu- 
mentării d-lui Sextil Puşcariu, cu a doua. Neadevărurile se 
surpă prin ele însele! 

La urma urmelor, pe lângă care părere rămâne foaia 
blăjană? Pe lângă aceea că pot coexista într-un popor un 
sânge şi o spiritualitate deosebite ca origine? În cazul acesta 
n-are motiv să se opună domnului Sextil Puşcariu, nici drept 
să mai tot pledeze pentru desfacerea de spiritualitatea răsări- 
teană pe motiv că suntem popor latin. 

Sau poate rămâne pe lângă a doua părere? Că sângele 
trebuie să dicteze şi spiritualitatea unui popor? Dar atunci, o 
dată ce noi „cu siguranță” nu avem prea mult sânge latin, nu 
putem adopta catolicismul. 

Unirea nu se poate fixa pe lângă nici o părere. Amân- 
două sunt dezastruoase pentru ea. Şi atunci discută ... în 
vânt. Fără păreri, fără convingeri, fără busolă. 

Până acum se ştia că uniația reprezintă o părere clară, 
indiferent că era justă sau ba: sânge latin, deci creştinism 
latin. Acesta era marele ei argument pentru catolicism. 

Acum nu mai are nici una. Pentru a face numaidecât 
opoziţie domnului Sextil Puşcariu, a ieşit din rada unui |i- 
man sigur şi neavând cârma nici unei convingeri, e purtată 
jalnic în toate părțile. Aşa se întâmplă când se încumetă un 
om prea nevoiaş să stea la discuţie cu „cei din Olimp”: Pier- 
de echilibrul, ameţeşte şi ajunge într-o stare vrednică de 
toată mila, de se roagă lui Dumnezeu să-l scape cumva de 
discuţia în care singur a intrat. 

* 


De fapt creştinească este numai concepţia că „spiritua- 
litatea” (cel puţin cea religioasă) nu derivă din sânge, căci 
altfel creştinismul n-ar mai putea fi universal. Chiar pentru 
foaia blăjană acesta e un motiv în plus să combată pe dl. 
Sextil Puşcariu (care, cică, ar pune religia în slujba rasei, 
uitând biata că altceva este a vedea binele ce rezultă pentru 
rasă dintr-o anumită religie şi altceva a deduce acea religie 
din rasă), dar nu un motiv destul de puternic să o facă să se 
decidă între cele două ipoteze ale sale, pentru prima: sânge 
de un fel şi spiritualitate de alt fel. 

Dl. Sextil Puşcariu, dimpotrivă, exprimă cu toată deci- 
zia punctul de vedere creştin, lăsând cu mult în urmă, în 
privința justeţii creştine a cugetării, pe hamletienii serenis- 
simi ai Unirii. D-sa s-a exprimat la fel şi în răspunsul ce l-a 
dat la o anchetă întreprinsă în anii trecuţi între intelectuali 
de canonicul Georgescu. La întrebarea cu anumit ascuţiş, a 
aceluia: „În ce direcţie credeți că trebuie orientat sufletul 
românesc: spre romanitatea apuseană sau spre greco-slavismul 
oriental?”, dl. Sextil Puşcariu răspundea: „Spre Dumnezeu, 
spre credința cea adevărată!” (citez din memorie). Frumoasă 
lecție pentru un canonic care uitase de criteriul evanghelic 

al orientării religioase! Deci e fals şi deplasat aerul de mirono- 
siță cu care se smereşte „Unirea”: „că credința e o convinge- 
re religioasă, asta pentru FOR n-are nici o importanţă!” 

Dl. Sextil Puşcariu şi tot FOR-ul presupun motivul 
religios al păstrării Ortodoxiei, ca o temelie sigură şi indis- 
cutabilă. Dar când omul învățat mai găseşte şi alte motive 
pe lângă el pentru Ortodoxie în viața românească, e cu atât 
mai bine, cu condiţia ca aceste noi motive să nu vină în 

contrazicere cu motivul principal, că Ortodoxia e bună prin 
sine la orice popor, ca adevărul revelat. Iar dl. Sextil Puşca- 
riu €, în formularea acestor altor motive, cu totul creştin, 
spre deosebire de canonicii uniați care fac atât zgomot cu un 
motiv păgân („suntem rasă latină, deci ni se potriveşte catoli- 
cismul!”), în favoarea catolicismului. 


* 


Dar să stăruim puţin în analizarea realității ce ne-o in- 
dică viziunea justă, dar exprimată numai în contur general, a 
d-lui Sextil Puşcariu: adică asupra sintezei de latinitate şi 
Ortodoxie, ce o reprezintă neamul nostru. 

Este un adevăr incontestabil că în neamul nostru se 
cuprinde multă latinitate. În sânge, în limbă, în fire, nu 
importă. În limbă e mai vizibilă. (În spiritualitate în nici un 
caz, nu cum crede Unirea, pentru că din spiritualitatea noas- 
tră face parte esenţială Ortodoxia, a cărei prezență nu poate 
fi pusă la îndoială). Avem în noi chiar atâta latinitate încât 
ne aflăm în pericol de a ne pierde orice originalitate etnică, 
lăsându-ne ispitiți de acest fond de latinitate să împrumutăm 
fără încetare cuvinte şi forme de viață de la unul din marile 
popoare latine. 

Acest fapt incontestabil l-a văzut dl. Sextil Puşcariu. 
Dacă a spus odată că latinitatea noastră constă în sânge, a- 
ceastă formulă nu trebuie luată în sensul precis al cuvântu- 
lui, căci în aceeaşi cuvântare de la Târgu Mureş, d-sa se 
îndoieşte dacă mai există rase pure în Europa şi declară că 
neamul nostru s-a format nu dintr-un sânge, ci în urma unor 
influențe climatice şi culturale care au dezvoltat un mănun- 
chi de însuşiri specifice („Dacă se poate discuta în ce măsu- 
ră mai există rase pure în Europa bântuită de atâtea migrații, 

nimeni nu se îndoieşte că în anumite regiuni, sub anumite 
influenţe climatice şi culturale, anumite neamuri au dezvol- 
tat un mănunchi de însușiri, care în combinaţia lor dau un 
anumit caracter etnic”). 

Dl. Sextil Puşcariu a văzut în genere latinitatea noastră. 
Şi numai pentru a exprima mai pregnant, ca un fapt accen- 
tuat şi adânc, acest caracter al românismului, a spus că sun- 
tem prin sânge latini. D-sa a văzut caracterul latin al nostru, 
dar şi pericolul ce ne paşte de a ni se toci, tocmai din a- 
ceastă pricină, reliefurile de popor cu o remarcabilă origina- 
litate. Anticipaţiile triste ale acestui pericol le contemplăm 
de aproape un veac în aspectul jalnic şi caraghios ce-l prezen- 
tăm în multe privinţe ca popor ce trăieşte din imitații. În 
fața acestei alunecări trebuie să punem un stăvilar. În locul 
izvoarelor străine trebuie să ne regăsim un izvor propriu. Şi 
în ce altceva l-am găsi din ce avem propriu în cadrul popoa- 
relor latine, decât în Ortodoxie? 

În zadar ne arată Unirea exemplul celorlalte popoare 
latine care, deşi au aceeaşi formă de creştinism, nu s-au con- 
fundat întreolaltă. Mai întâi noi avem ambiția etnică de a 
înfățişa în cadrul latinităţii o notă mai remarcadilă de origi- 
nalitate, decât celelalte popoare latine, între care un nelatin 
foarte anevoie poate distinge deosebiri mai importante. Și 
noi suntem privilegiați de istorie cu putinţa acestei origina- 
lităţi mai remarcabile, datorită Ortodoxiei noastre. 

Iar în al doilea rând, soarta noastră, în cazul în care 
am adopta catolicismul, părăsind şi ultimul izvor de inspiraţie 
etnică originală, nu s-ar putea compara nici pe departe cu 
aceea a celorlalte popoare latine. Acelea sunt popoare ce s-au 
dezvoltat cultural sincronic, aflându-se totdeauna aproape la 
acelaşi nivel de cultură. Ele n-au avut lipsă să se imite, iar 


93 


DUMITRU STĂNILOAE 


catolicismul ca depozit cultural a fost creat prin contribuția 
activă a fiecăruia şi fiecare recunoaşte în el o parte născută 
din fiinţa proprie. Noi însă, ca unii ce suntem „rămaşi” în ur- 
mă — rămaşi într-un anumit înțeles, în acela că socotim numai 
cultura altora de adevărată cultură, iar pe a noastră o lepă- 
dăm — am adopta un catolicism dezvoltat până la epuizare 
numai de alţii şi deodată cu el, nemaiexistând frâna Orto- 
doxiei, cultura adiacentă şi întreagă a unuia din popoarele 
latine. 

Adevărul acesta ne e confirmat de ceea ce vedem că s-a 
întâmplat până acum, chiar fără să fi abandonat Ortodoxia: 
am devenit mai francezi decât spaniolii, de pildă. 

S-ar putea obiecta: Bine, aşa va fi până ce ne vom fi 
însuşit toată cultura actuală a unui popor latin. Dar pe urmă 
vom păşi şi noi în rând cu ele, creând o cultură proprie pe 
baza celei împrumutate şi dezvoltând catolicismul mai departe 
într-o mlădiță culturală românească. Speranța aceasta nu e 
decât o iluzie naivă. Mergând pe urmele unui popor latin - 
şi nu pe o cale proprie - niciodată nu vom parveni să ne 
punem deplin la punct cu ce creează el, decât în cazul unei 
degenerări culturale a lui - şi atunci de ce să asimilăm o 
cultură ce duce la degenerare? Până ce noi asimilăm ulti- 
mele noutăţi, el produce altele. Şi apoi unde ar fi elementul 
sufletesc propriu cu care amestecând cultura unui popor 
latin să dăm o sinteză specifică, o dată ce ne-am rupe de 
orice tradiție spirituală a noastră? De altfel, unde s-a mai 
pomenit un popor care să-şi anuleze orice tradiţie spirituală 
proprie, să-şi desființeze temeliile proprii ale dezvoltării sale 
culturale? O viaţă culturală ce am începe-o cu totul din nou, 
fără temelii în trecut, e cu neputinţă. Dacă ar putea fi 
cugetată o asemenea cultură, ea s-ar întemeia propriu-zis pe 

premisele din care s-a dezvoltat cultura poporului de la care 
s-a făcut împrumutul, pe trecutul lui, pe experienţele lui, în 
cazul nostru: pe trecutul şi pe experienţele poporului 
francez. Dar poți asimila deplin trecutul altuia, îl poți iubi 
cu transfigurarea creatoare de cultură cu care îţi iubeşti tre- 
cutul tău? Poate rodi o cultură ce a crescut din premise stră- 
ine, în spiritul poporului care a făcut împrumutul? Chiar 
dacă prin absurd ar rodi, aceste roade ar fi aproape egale cu 
acelea care rodesc mai departe în spiritul poporului de la 
care s-a făcut împrumutul, întrucât o cultură împrumutată 
dacă se impune cu exclusivitate în sufletul împrumutător îl 
face pe acesta după chipul şi asemănarea sufletului care a 
rodit acea cultură. (În problema aceasta, a rostit adevăruri de- 
finitive dl. Nichifor Crainic în „Puncte cardinale în haos”). 

Ortodoxia ni se înfăţişează, mai ales în urma experien- 
țelor ultimului veac de aprigă imitație a Apusului, ca singu- 
rul factor susţinător şi creator de originalitate etnică în 
cadrul latinității. 

Poporul român se bucură, datorită sintezei dintre lati- 
nitate şi Ortodoxie, de privilegiul unor însuşiri spirituale şi 
al unei culturi unice, de un deosebit farmec. 

Aceasta se vede şi din faptul că tendințele moderne de 
a subția pecetea Ortodoxiei de pe latinitatea noastră, din limba 
noastră, din cultura noastră, ameninţă să alunge tot farmecul 
firii noastre. Ortodoxia reprezintă în firea noastră aburul 
mistic, senzaţia misterului. Dl. Lucian Blaga distinge (Artă 
și Valoare, „Gândirea”, ianuarie, 1939) în fiecare conștiință 
umană, două moduri de a exista: „existenţa eului gânditor în 
orizontul lumii date şi existenţa ca mister într-un orizont de 
mistere” (pag. 31). Cu cât un om e mai animalic, mai preo- 
cupat de conservarea sa şi de condițiile materiale ale conser- 

vării sale, predomină î în el mai mult eul gânditor, rațional i 
s-ar putea zice şi analitic şi cu cât e mai om” „cu atât se 
simte mai mult existând ca un mister într-o mare de mister. 
(„Omul există desigur şi în lumea dată şi pentru autoconser- 
vare ca animalele, dar acesta numai în măsura animalității 
sale; ca „om”, el există însă în orizontul misterelor şi e în- 
zestrat cu destinul ce se desprinde ca un corolar din acest 
mod, cu destinul de a încerca revelarea misterelor” - pag.33) 

Fără a stărui să pecetluim cu epitetele d-lui Lucian 
Blaga cele. două forme de existenţă, e neîndoielnic că ele 
coexistă în fiecare om și anume în doză diferită. Dar dozajul 
acesta diferit se observă şi la popoare: unele se simt mai 
mult trăind în mister, altele mai mult în categoriile „poziti- 
ve” ale realității. În firea românească Ortodoxia reprezintă 
polul mistic al existenţei, în vreme ce latinitatea polul pozi- 
tivist, practic, raționalist, al precizărilor tăioase şi reci. 

Neamul nostru reprezintă existența de cel mai perfect 
echilibru bipolar, în vreme ce la toate celelalte neamuri 
echilibrul tensiunii e tulburat în favorul unuia sau altuia din- 
tre acești doi poli. Numai „raționalismul” românesc nu e ra- 
ționalism secular, siguranță netulburată în paşii rațiunii, ci 
alternare de siguranţă în terenul de sub picioare şi de fulge- 
rătoare vedere că păşim pe valuri. Şi numai „misticismul” 
românesc nu e val ce cotropeşte lumina minţii şi responsabi- 
litatea conştiinţei, ci privire trează, dar sfielnică în faţa mis- 
terului. Armonia firii româneşti e un echilibru de fiecare 
clipă pe muchia tăioasă între prăpastia raționalistă şi prăpas- 
tia misticistă. 

Noi avem ironia tăioasă, produs al unui ascuţit spirit 
de observaţie şi de comportare „la rece” cu semenii noştri, 
'dar avem şi doina străbătută de duioşia şi de taina meditati- 

vă a presimţirilor nedefinite. Cruzimea ironiei însăşi nu 
durează decât o clipă fulgerătoare, făcând loc bunătăţii, regre- 
tului, milei. Amestecul de „rece” şi de înduioşare e o mani- 
festare obişnuită şi specifică a sufletului românesc. 

Ei îi corespunde acea sublimă împletire de seninătate 
şi înduioşare până la lacrimi, manifestată în toate momente- 
le de intensă trăire sufletească, cum o întâlnim în „Mioriţa”, 
dând ca efect pentru privitori o atmosferă de maximă sfâşie- 
re şi un spectacol de statică transfigurare, de încordare în 
adânc. Oricare alt popor ar transforma motivul „Mioriţei” în 
prilej de agitaţie exterioară, de strigăte, de gemete de revol- 
tă, de melodramă. Românul nu e dramatic în momentele 
culminante ale durerilor sufleteşti, el depăşeşte dramaticul 
în bărbătească reținere şi în supraomeneasca voinţă şi bună- 
tate de-a mângâ:ia tot el pe cei din jurul său. 

Dramaticul şi tragicul românesc e de altă natură decât 
dramaticul şi tragicul oricărui alt popor, fiind străbătut de 
elementul transfigurator al misterului, al credinței însenină- 
toare la față. Eroii suferinței româneşti n-au fața încruntată a 
eroilor din „Niebelungenlied”, dar nici înseninarea superfi- 
cială, ci o împletire de seriozitate din adânc şi de împăcare 
din adânc. 

Se vădeşte aici o mare capacitate de suferință care 
poate provine şi din obişnuinţa istorică, dar cu siguranţă şi 
din pătrunderea creştinismului adevărat până în adâncurile 
firii româneşti. Românul acceptă mormântul convertindu-şi 
durerea într-o sărbătorească şi statică transfigurare, în care e 
copleşitor de prezentă viziunea mistică a continuării vieţii 
pe un plan superior. 

Românul e spiritul cel mai analitic, mai iscoditor al 
detaliilor, dar în aceeaşi vreme sintezele lui sunt de o artă 

superioară. Ajunge să privim portul românesc, sinteză de 
culori de-o superioritate absolută față de toate porturile. Ce 
neîmpăcate sunt sintezele apusului! Aceasta se vede şi din 
veşmintele bisericeşti. Preoţii romano-catolici nu mângâie 
ochiul cu îmbrăcămintea lor, ba sunt de multe ori de-a drep- 
tul caraghioşi. Întâlnim de pildă: un alb lumesc şi copilăresc 
îmbrăcând oameni mari şi graşi, sau un roşu, sau un violet 
țipător. Odăjdiile ortodoxe sunt numai mângâiere, alinare, 
supralumească sugestie. 

Împletirea aceasta de pozitivism şi de misticism o 
întâlnim şi în graiul nostru. Noi avem de pildă pentru marea 
realitate a timpului nu numai termenul geometric şi fizic, de 
măsurare a lungimii şi a temperaturii, „timp”, cum e cazul 
la toate popoarele latine. Noi avem şi cuvântul „vreme”, de 
trăire sufletească a timpului. Cuvintele „vreme”, „vremelni- 
cie” n-au marginile înțelesului retezate în mod precis şi pozi- 
tivist, ci plutesc într-un abur, într-o atmosferă de înțelesuri, de 
sugestii producătoare de trăiri totale ale ființei noastre, nu 
numai de sensuri mintale. Aceste cuvinte sunt ferestrele firii 
noastre spre orizontul de mistere. Prin ele respirăm curatul 
aer „de afară”, de dincolo de închisoarea pozitivistă. 

În această legătură ni se impune constatarea că termenii 
religioşi ai catolicismului, termeni folosiţi de toate celelalte 
popoare latine, sunt lipsiţi în general de polenul misterului. 
Prin aceasta nu voim să zicem că numai termenii slavoni din 
limba românească au virtutea sugerării realităţilor tainice. 
Termenii latini vechi din vocabularul nostru românesc încă 
au această putere. Nu numai cuvântul slavon „veşnicie” ex- 
primă mai bine realitatea vieţii viitoare, decât termenul rece, 
fizic şi impersonal „eternitate” (exemplele se pot înmulți) 
dar şi cuvântul latin „Fecioară” are un înțeles cu mult mai 

învăluit de vrajă înalt sufletească, decât termenul catolic, 
comun celorlalte popoare latine, de „virgină”, termen care 
are un înţeles de precizări fiziologice, fiind aproape jignitor 
pentru simţirea noastră religioasă. 

Explicaţia nu poate fi decât aceea că Ortodoxia şi-a 
coborât în cuvintele religioase româneşti (indiferent slavone 
sau latine) vraja ei mistică, pe câtă vreme catolicismul n-a 
avut această putere față de vocabularul latinităţii, rămas, 
chiar când e religios, secular. Poate să fi secătuit şi filosofia 
scolastică raționalistă termenii religioşi catolici de vraja lor 
mistică, dar şi filosofia aceasta e tot un produs al catolicis- 
mului latin. (Interesant e că cugetarea germană, pornită din 
alt spirit decât cel catolic latin, n-a secătuit termenii religi- 
oşi germani de puterea lor de-a sugera tainicul, deşi tainicul 
protestant german e de altă categorie decât cel ortodox). 

Nu vom stărui aici asupra acestui caracter laic, secu- 
lar, al catolicismului însuși. Îl vom indica numai în două din 
dogmele lui: 2) în cea despre har şi b) în cea despre papa. 

Câtă vreme în Ortodoxie harul este lucrare a ființei 
dumnezeieşti, activând în om şi legându-l deci pe aceasta cu 
Dumnezeu, în catolicism .harul e conceput ca o realitate 
creată. Deci chiar omul ce trăieşte în har e dezlegat de 
Dumnezeu, neîmpreunat cu El. Dumnezeu rămâne cu totul 
inabordabil, inaccesibil omului. Arianii din veacul IV repre- 
zentau aceeaşi mentalitate. Fiindcă socoteau că e nedemn de 
Dumnezeu să se coboare între oameni, să se facă om şi să se 
împreune cu ei, spuneau că Dumnezeu a creat o făptură in- 
termediară, mai onorabilă ca oamenii, dar totuşi mai aproape 
de ei, cu care poate păstra şi Dumnezeu relaţii de intimitate, 
dar care poate să se coboare şi între oameni. Acesta este 
Cuvântul care S-a întrupat şi ne-a mântuit. 

Exact ideea aceasta o înfăţişează catolicismul atât în 
doctrina despre har cât şi în cea despre papa. Mai bine zis 
aceste două stau într-o strânsă legătură. Dacă nu-L avem pe 
lisus Hristos în trăirea harică, nu-L putem avea în nici un 
fel. Numai o singură persoană stă în legătură cu El: e papa. 
Toţi ceilalţi oameni sunt avizaţi la legătura cu papa, pentru a se 
bucura prin intermediul lui, prin intermediul unei făpturi ase- 
menea celei inventate de ariani, de mântuirea în Iisus Hristos. 

Caracteristica fundamentală a creştinismului, care con- 
stă în surparea zidului despărțitor între Dumnezeu şi oameni, în 
împreunarea tainică a celor contrarii, a lui Dumnezeu şi a 
omenirii, idee pentru care a dus Sfântul Atanasie o luptă 
titanică împotriva lui Arie, e înlăturată în catolicism într-o 
nouă formă. Sobornicitatea creştină, însăşi Biserica, trupul 
tainic al lui Hristos, e desfăcută din îmbrăţişarea iubirii atot- 
prezente a lui lisus Hristos şi aruncată într-un spațiu ontolo- 
gic cu totul secular, transformată într-o societate pur laică. 

Pe lisus Hristos nu-L mai are fiecare creştin în tot locul, 
ca pe Unul ce învăluie în mister fiecare punct al spaţiului. 
lisus are o comunitate numai cu un anumit punct al spațiului 
şi numai cu o persoană, cu papa în Vatican. Creştinul nu mai 
are la ce căuta spre cerul prezent oriunde: el trebuie să caute 
numai spre un punct anumit în direcție orizontală. Pentru 
dobândirea şi menținerea mântuirii realizată de lisus Hristos 
se impune o precisă orientare geografică, exterioară. Încer- 
carea sesizării tainice a vreunei realități imediate n-are nici 
un rost şi nici o valoare. Tot ce contează e dependenţa juri- 
dică de o persoană omenească. Misticul e transformat în 
juridic, viaţa în Biserică devine o preocupare de bună şi uni- 
formă orânduială juridică. Cuvintele religioase nu mai ex- 
primă de aceea nici ele misterul unor experienţe religioase 

directe, ci devin termeni juridici şi raționalişti, de precizări 
pozitiviste, pământeşti. 

Fără a urmări mai departe dezvăluirea caracterului po- 
zitivist al catolicismului îmbibat în lumea latină occidentală, 
în comparație cu Ortodoxia pătrunsă în adâncurile firii 
româneşti, este sigur şi din ceea ce am arătat că o prea ex- 
clusă răzimare a noastră pe împrumuturi de la popoarele 
latine şi o lăsare în uitare a factorului ce ne deosebeşte în 
cadrul latinităţii, ar fi pentru noi un mare pericol. 

Latinitatea este prin sine spirit pozitivist ca şi catoli- 
cismul de altfel. Nouă, acest caracter ne apare şi mai accentuat, 
datorită faptului că noi, întărindu-ne latinitatea prin împrumut, 
ceea ce împrumutăm nu are pentru noi şi un conţinut sufle- 
tesc, ci numai unul pozitivist. Noi, fără Ortodoxie, am pre- 
zenta latinitatea cea mai goală de suflet. 

Dar tema aceasta prea e vastă şi bogată în sugestii 
pentru a putea fi tratată suficient de mulțumitor în cadrul unui 
restrâns articol. Ea ar merita o atenție deosebit de stăruitoa- 
re. S-ar cuveni privită şi din latura cealaltă; la nici un popor 
ortodox, forma aceasta de creştinism nu dă o sinteză atât de 
interesantă şi de fermecătoare ca la cel român, datorită lati- 
nității lui. Şi la puţine alte popoare ortodoxe, formează 
Ortodoxia în atât de mare măsură un element absolut nece- 
sar pentru diferenţierea lui, pentru salvarea originalității lui, 
ca la cel român. Încât trebuie să socotim ca o deosebită bine- 
cuvântare faptul că întrunim cele mai alese condiții pentru a 
crea o cultură de o originalitate bine reliefată. 


Ianuarie, 1939 

A n plină vară (1937) s-a încins în publicistica românească 
] o discuţie despre raportul între Ortodoxie şi naționalism, 
extrem de interesantă prin faptul că problema a fost atacată 
dintr-o latură cu totul nouă. 
La discuţie au luat parte domnii Nae Ionescu, Radu 
Dragnea şi Dragoş Protopopescu. 
Vom face un rezumat al punctelor de vedere susținute de 
cei trei preopinenți, adăugând la urmă o serie de observaţii ce 
ni se par necesare pentru cât mai deplina lămurire a adevărului. 


Domnul Radu Dragnea afirmă, având şi asentimentul 
d-lui Dragoş Protopopescu, că „a fi naţionalist este o grea 
cădere în păcat, din care nădăjduim a ne mântui în Ortodox- 
ie”. Domnia sa recunoaşte că „a aparţine unei naţiuni e un 
fapt firesc, de la care nu te poți sustrage ca nici de la naştere 
sau de a avea părinţi”, dar naționalismul „nu s-a născut o dată 
cu națiunea, ci este un adaos, ca păcatul la făptură, care ast- 
fel a sfărâmat ecumenicitatea creştină”. 

Cu alte cuvinte, existența naţiunii, ca un grup omenesc 
deosebit de altele, este un fapt natural şi în aceasta nu e ni- 
mic păcătos, aşa cum existența indivizilor, ca fiinţe aparte şi 
caracteristice, nu poate fi socotită ca un păcat. Păcatul se 
adaugă din momentul în care un grup zis naţiune începe să 
cugete la faptul că e deosebit de celelalte grupuri şi să se 
lase determinat în acțiunile sale de această conştiinţă a dis- 

tincţiei sale, ţinând la ea şi luptând pentru menținerea ei ca 
atare. Am avea aici un fel de egoism al grupului. Membrii 
lui au căzut în păcat fiindcă nu mai cuprind în preocupările 
* lor omenirea întreagă, sau chiar dacă o cuprind, ei nu mai 
pot detaşa aceste preocupări de obsesia că aparțin unui grup 
deosebit în mijlocul omenirii. Ortodoxia ne face să gândim 
şi să lucrăm pentru întreaga omenire, ecumenic, nepreocu- 
paţi de conştiinţa că facem parte dintr-un neam. Orice ope- 
ră, în care autorul nu se gândeşte să arate prin ea specificul na- 
țional şi să promoveze națiunea sa, e ecumenică, chiar dacă nu 
în sens ortodox şi deci mântuitor, căci există şi alte planuri 
de ecumenicitate. Sunt ecumenice poeziile lui Arghezi şi „Cen- 
zura transcendentă” a lui Lucian Blaga, pentru că nu se află în 
ele nici o preocupare de națiunea proprie din partea autorilor. 
Națiunea pur şi simplu existentă, fără adaosul naționa- 
lismului, ar fi ca individul existent ca fapt natural, fără ca 
aceasta să formeze pentru el un obiect de reflexie cu urmări 
serioase în comportarea sa. Câtă vreme diviziunea existentă nu- 
mai ca un fapt natural, nu e păcat; dar din moment ce facem 
caz de ea păcătuim, mărind-o. De vina acestui păcat care e, 
mi se pare după însuşi dl. Radu Dragnea, ceva inevitabil astăzi, 
ne mântuie Ortodoxia. Măcar prin ea să îmbrățişăm ecumenic, 
cu depăşirea hotarelor confesionale şi politice, pe toți oamenii, 
indiferent de naționalitate şi de religie, în aceeaşi dragoste şi în 
acelaşi interes. Ortodoxia n-ar putea fi aşadar în nici un caz 
favorabilă naţionalismului. (Buna-Vestire, Nr. 77 şi 147, 1937). 
Cred că așa trebuie să se înțeleagă teza d-lui R. Dragnea. 


Domnul Nae Ionescu, răspunzând d-lui Dragnea, a 
susținut o părere mult deosebită. Domnia sa reproşează d-lui 
Radu Dragnea convingerea că ne putem mântui încă „aici, 

pe pământ, în istorie”. Acest lucru este imposibil, precum 
este imposibil să depăşim încă aici în veac hotarele confe- 
sionale şi politice. Aceste hotare nu pot fi depăşite pentru că 
nu se poate „anula realitatea formelor de viaţă aşa cum le-a 
lăsat Dumnezeu” şi „pentru că istoria tot de Dumnezeu e fă- 
cută”. E drept că naționalismul nu e tocmai una din aceste 
forme de viață lăsate de Dumnezeu. Atributul acesta se poa- 
te da numai națiunii, dar naționalismul este consecința fi- 
rească a naţiunii. „Dacă, deci, apartenența la o naţiune e un 
fapt firesc, naționalismul trebuie să fie şi el o atitudine 
firească şi nicidecum o cădere în păcat”. 

(În paranteză dl. Nae Ionescu mai face observaţia: „că 
națiunea ca realitate istorică, e o consecință a păcatului ori- 
ginar, prin care s-a început istoria, prin care noi am căzut în 
istorie, asta e altă chestiune”). Iar naționalismul nu angajea- 
ză mumai un sector al activității noastre față de care să fie 
posibilă opoziţia vreunui alt sector, bunăoară a celui orto- 
dox, ci „acoperă tot aşa de bine sectorul spiritual sau econo- 
mic, sau politic, sau cultural-estetic”. Ne revendică total 
întrucât „națiunea ne defineşte pe fiecare din noi, locul, cadrul 
şi principiul întregii noastre acțiuni şi existenţe în veac”. 

Ortodoxia, în special, nu poate fi nici ea liberă de pe- 
cetea națională, ca un sector de viață nedeterminat de națiu- 
ne şi deci indiferent sau defavorabil naționalismului, întrucât în 
istorie nu avem cuvântul lui Dumnezeu în forma absolută, ci 
trăit de oameni. Nimeni nu poate ieşi din determinantele isto- 
rice, pentru a trăi cuvântul lui Dumnezeu cum e în sine, ci la 
fiecare se influențează această trăire şi se colorează prin însuşi- 
rile produse de naţiune. „Cu alte cuvinte, nu există în chip nor- 
mal în istorie feluri individuale, ci numai feluri naţionale de a 
trăi cuvântul lui Dumnezeu”. Urmarea este că Biserica se aco- 

peră cu neamul, cuprinde pe toți membrii unui popor şi se în- 
tinde până acolo până unde se întinde un popor. „De aceea 
comunitatea de iubire a Bisericii se acoperă structural şi spațial 
cu comunitatea de destin a nației”. (Predania, Nr. 8-9, 1937). 


- În discuţie a intervenit şi dl. Dragoș Protopopescu apă- 
rând împotriva d-lui Nae Ionescu teza d-lui Radu Dragnea, dar 
într-o astfel de formă şi cu astfel de argumente, încât a făcut-o 
extrem de vulnerabilă și ne mirăm cum dl. Radu Dragnea, re- 
venind în discuţie cu câteva lămuriri, se declară întru totul de 
acord cu ceea ce a susținut dl. Dragoş Protopopescu. Acesta, 
exprimând un gând nemărturisit atât de brutal de dl. Radu 
Dragnea, susține că naționalul (deci nu numai naționalismul) e 
pură biologie. Spiritualul (şi deci şi ortodoxul) este atunci cu 
totul altceva decât naționalul. Ultimul, ca biologie, este închis 
în „hotare confesionale şi politice”, „dar spiritualul e prin defi- 
niție ecumenic, depăşitor de hotare şi națiuni, dincolo de națiu- 
ne”. „Naționalismul e profund biologic... Nu e nici o acoperire 
structurală şi spaţială între naționalism și spiritualitate. Cu atât 
mai puţin între naționalism şi Ortodoxie”. Naționalismul fiind 
„0 aprigă inițiativă a omului întru apărarea grupului său etnic”, 
trebuie să meargă „până la ură şi vărsare de sânge”. „El e luptă 
pe viaţă şi pe moarte între speţe”. 

D-lui Nae Ionescu, care susține că nația, deşi păcat, e 
de la Dumnezeu, ca şi consecința ei firească, naționalismul, 
şi prin urmare nu trebuie să tindem a le depăși, dl. Dragoş 
Protopopescu îi răspunde că admițând concluzia aceasta 
„devin indiferente din punct de vedere moral şi a ucide şi a 
provoca avort şi a trişa, fiindcă şi acestea sunt de la 
Dumnezeu” şi păcate ca şi acelea. Chiar dacă sunt de la 
Dumnezeu, răspunde dl. Dragoş Protopopescu, trebuie să le 

evităm, pentru că Dumnezeu, „punându-le în calea omului 
le pune nu mai puţin ca păcate, adică interzicându-ni-le”, ca 
un fel de „gesturi ascunse ale Lui, pentru a încerca sau ispiti 
pe om”. E limpede prin urmare că națiunea şi naționalismul 
şi biologia sunt, după părerea d-lui Dragoş Protopopescu, 
lucruri tot aşa de păcătoase ca şi a ucide, a provoca avort, a 
trişa şi a fura. Ca şi de păcatele enumerate la sfârşit, tot aşa 
şi de cele dintâi ne absolvă numai spiritualul (pentru dl. 
Dragoş Protopopescu e indiferent că acest spiritual e orto- 
dox sau nietzscheian sau francmason). 

D-sa insistă asupra ideii că naționalismul ca biologie 
trebuie socotit printre cele mai grele păcate. „Naționalismul 
nu e numai tragerea consecințelor îngăduite, dar şi neîngă- 
duite din faptul firesc al apartenenței la o naţiune. Mai mult: 
pretind că naționalismul începe cu această mică neîngăduin- 
ță... După cum membrii unei familii pot cădea în păcat (în 
mod firesc, dar nu mai puțin neîngăduit!) duşmănindu-se şi 
omorându-se între ei, aşa şi națiunile pot (ba pretind că au 
chiar obligația, şi de aici începe naționalismul!) de a exter- 
mina pe celelalte din raza dreptului lor la viață, cu toate că 
lucrul e de neîngăduit între membrii aceleiaşi familii mari a 
lui Dumnezeu”. Observaţiei d-lui Nae Ionescu că nu ne pu- 
tem sustrage nației, îi răspunde iarăşi dl. Protopopescu: „Bine, 
dar tot aşa nu te-ai putea sustrage nici beţiei!” Şi încheie 
gândul acesta declarând naționalismul „o beţie de la Dumnezeu 
lăsată”. (Buna-Vestire din 30 lulie - 1 August 1937). 


Cea mai mare greşeală în punctul de vedere al d-lui 
Dragoș Protopopescu rezidă din identificarea biologicului 
natural şi necesar cu biologicul — dacă-i mai putem spune și 
acestuia biologic! - ca abuz. 

Să lăsăm deocamdată în paranteză chestiunea dacă 
națiunea şi naționalismul sunt sau nu urmări ale păcatului 
originar, ca o chestiune de metafizică a credinței. Sa scru- 
tăm numai realitatea empirică. Apartenența la naţiune prin 
naştere ni se prezintă ca un păcat asemănător beţiei sau 
pruncuciderii? A spune aşa ceva înseamnă a părăsi terenul 
experienței concrete şi a te avânta în afirmații complet opu- 
se realităţii şi deci arbitrare şi gratuite. Înseamnă a nu mai 
ține seama de nici un criteriu în categorisirea faptelor din 
punct de vedere etic, căzând în cel mai complet haos şi indi- 
ferentism moral. 

Prin ce faptă din decursul vieții mele, o primă condiție 
ca ea să fie evitabilă, m-am făcut eu vinovat născându-mă 
ca membru al unei națiuni? Naşterea în sânul unei națiuni 
nu e în nici un caz o continuare personală de-a păcătui, o 
cădere actuală în păcat, precum este pruncuciderea sau avor- 
tul sau eventual naționalismul. 

Dar naționalismul este el un păcat asemenea beţiei sau 
pruncuciderii? Ce e naționalismul? Să-i dăm deocamdată o 
definiție foarte generală, dar şi deplin cuprinzătoare. El este 
conştiinţa că aparții cutărui grup etnic, iubirea respectivului 
grup şi activarea acestei iubiri în slujba binelui lui. Rădă- 
cina acestei iubiri şi a acestei slujiri e foarte plauzibil să fie 
de ordin instinctual. E voinţa ta de-a trăi nu numai ca indi- 
vid incolor, dezbrăcat de toate atributele ce le ai prin naştere 
şi educaţie, ci aşa cum eşti în concret, cu toate determinan- 
tele tale istorice şi geografice, şi întrucât simți că aşa cum 
eşti nu poţi trăi decât menținându-se grupul căruia îi aparţii, 
luptând pentru tine, lupți pentru menţinerea în existență a 
întregului grup. 

Dar fie că privim această rădăcină instinctuală a națio- 
nalismului, fie că privim la floarea lui morală — slujirea neamu- 
lui cu iubire — el e foarte departe de beţie sau de pruncucidere. 

Să-l privim ca instinct şi deci să-l considerăm biolo- 
pie. Ca atare e voință de a trăi şi activarea acestei voințe. lar 
voința de a trăi şi luarea măsurilor indispensabile pentru 
acest scop, e necesară, adică nimeni nu se poate sustrage, 
dacă nu caută moartea. Hrana de pildă, ca activare a voinţei 
de a trăi, e ceva inevitabil. Căsătoria, ca activare a voinţei 
de a trăi a speciei, la fel. A le evita nu înseamnă numai a 
muri tu personal, ci a te ridica împotriva unor rânduieli fun- 
damentale, puse de Dumnezeu ca legi după care se desfăşoară 
viaţa; înseamnă a socoti tu, cu mintea ta, că aceste orânduiri 
fundamentale, prin care Dumnezeu condiționează viaţa, nu 
sunt la înălțimea cerințelor tale, că Dumnezeu cu opera Lui 
nu S-a putut ridica la ceea ce gândeşti tu. Şi înseamnă a sa- 
bota viața de Dumnezeu lăsată, lucrând direct împotriva Lui, 
fie din răzvrătire față de El, fie din credința greşită că viaţa 
nu există din voia lui Dumnezeu, ci datorită cine ştie cărei 
cauze păcătoase, cum cred budiştii. A refuza hrana pentru că o 
socoteşti în mod principial un păcat, prin urmare a te lăsa să 
mori de foame, aceasta e în concepția creştină, un păcat. 
Precum a nu te căsători, nu pentru idealuri deosebite, ci din 
dispreț față de căsătorie şi a propovădui aceste idei, e iarăşi 
un păcat, cum a arătat Biserica prin condamnarea ereticilor 
care propagau astfel de idei. 


1 Vezi canoanele Sinodului din Gangra, contra ereticilor Eustaţieni. Citez 
ca pildă canonul 9: „Dacă cineva se dedică fecioriei şi înfrânării, nu pentru 
bunătatea şi sfințenia fecioriei, ci pentru că scârbindu-se se îndepărtează de 
căsătorie, să fie anatema”, Can.15 „Dacă cineva şi-ar părăsi copiii săi şi nu i-ar 
creşte şi nu i-ar îndrepta, cât atârnă de el, spre cuvenita cinstire de Dumnezeu, 
ci sub pretextul ascezei i-ar neglija, să fie anatema”. Vezi şi can.51 apost. 

E un păcat să fii potrivnic vieţii, ba e un păcat chiar 
indiferența față de această datorie. Creștinismul, spre deose- 
bire de religiile hinduse, este religia vieţii. Toată acţiunea 
dumnezeiască de mântuire a omului are scopul să-l scape de 
moarte. Dumnezeu nu voiește moartea păcătosului, ci să se 
întoarcă și să fie viu. Moartea a venit în lume ca pedeapsă și 
deci e o stare anormală. Viaţa e o valoare supremă în con- 
cepţia Sfintei Scripturi. Nu o viaţă înţeleasă platonic, ca o 
nemurire a spiritului pur, în lumea ideilor eterne, plutind 
detaşat şi pe deasupra lumii corporale. Corporalitatea e pentru 
creştinism manifestarea necesară a puterii de viață a eului. 
Ceea ce nu se poate exterioriza, ceea ce e neputincios: față 
de lumea externă, e slab, e nedeplin ca putere de viaţă. Cine 
abdică față de mișcarea şi frământarea materiei, retrăgându-se 
în planul suprastelor al cine știe cărei spiritualităţi iluzorii, 
o face din neputinţă. Dumnezeu şi eurile omenești, făcute 
după asemănarea Sa, nu pot renunţa la stăpânirea materiei, 
la modelarea ei în formele voite de spirit, căci altfel ar trebui să 
admitem o dualitate eternă de forțe. Creştinismul propovă- 
duieşte învierea cu trupul. Abia atunci va fi învinsă moar- 
tea. Câtă vreme trupul cade încă victimă pieirii, moartea 
este încă stăpână asupra vieţii. Numai atunci când nu va mai 
fi pândită viaţa fiecărui om şi a fiecărei existenţe de strică- 
ciune, când se va îmbrăca stricăciosul acesta (de trup) întru 
nestricăciune şi muritorul acesta întru nemurire va fi cuvân- 
tul ce este scris: „Înghițitu-s-a moartea întru biruinţă” (1 Co- 
rinteni 15, 54). 





Cineva obiecta aici că Sf. Vasile cel Mare consideră păcat şi omorul din 
neştire, fără voie. Dar lăsând la o parte faptul că în general Sfinţii Părinţi şi 
doctrina creştină nu socotesc păcate relele comise fără voie, obiecţia se referă 
la altceva: relele din întâmplare, nu la actele sistematic necesare, inevitabile 
pentru susținerea vieţii, săvârşite însă cu voie. 

S-ar putea obiecta că creştinismul vorbeşte de o viaţă 
eternă, care va urma după forma actuală, istorică, de exis- 
tență, de o viaţă pentru care trebuie să ne pregătim nu afir- 
mând-o pe cea pământească, ci, dimpotrivă, jerifind-o. 

Obiecţia e justă numai în parte. Viaţa eternă, fiind pe 
de o parte în trup, iar pe de alta nefiind decât o restabilire a 
vieţii pe care ar fi avut-o omul şi acum dacă n-ar fi intervenit 
păcatul şi moartea, nu poate fi cu totul tot deosebită de cea 
pe care o avem acum. În orice caz scopul lui Dumnezeu în 
legătură cu omul culminând în restabilirea acestuia în viața 
deplină, instinctul fundamental al omului prin care îşi afir- 
mă viaţa se dovedeşte nu ca un instinct păcătos, ci ca unul 
care corespunde deplin voinţei lui Dumnezeu, slujind planul 
dumnezeiesc. Lucrul cel mai mare pe care îl vrea 
Dumnezeu, pe acela îl vrea şi omul, deşi de multe ori prin 
mijloace greșite. 

Dacă i se cere creștinului să-și jertfească viața actuală 
şi creştinul o face bucuros, nu i se cere-cu perspectiva de a 
şi-o pierde definitiv şi nici creştinul nu şi-ar da-o atunci aşa 
de fericit, ci pentru a ajunge mai repede la deplinătatea vie- 
ţii. Jertfirea vieţii actuale se cere numai în împrejurări!:: în 
care, nejertfindu-şi-o, omul ar pierde-o pe cea viitoare, sau, 
jertfindu-şi-o, dobândeşte mai curând pe cea viitoare, adică 
în împrejurările în care e necesar sacrificiul suprem pentru 
credinţa în lisus Hristos. Lăsând la o parte faptul că jertfirea 
aceasta nu face nici ea, în definitiv, excepţie de la instinctul 
afirmării vieţii, în împrejurările normale, când nu se cere în 
interesul credinţei, renunțarea la viață, aşa tam-nesam, e 
considerată la Dumnezeu păcat, iar la oameni nebunie sau 
laşitate. 

Cu atât mai puțin reproşabil este acest instinct mani- 
festat în favorul unui grup de indivizi, în favorul națiunii. El 
capătă valoarea unui act altruist, a unui act moral. Uneori se 
obiectează: afirmarea vieții unui grup național propriu, e în 
orice caz un păcat întrucât ea înseamnă negarea vieții altor 
grupuri naționale sau cel puțin nepăsarea față de soarta lor. 
Am putea răspunde uşor rămânând la cazul individului: dacă 
această obiecţie ar fi justă, ar însemna că afirmarea vieții 
individuale este un păcat, întrucât ea ar implica negarea 
altor vieți individuale sau cel puțin nepăsarea față de ele. 
Acelaşi lucru se poate spune şi despre grija părintelui pentru 
copii săi. Numai amintind aceste exemple se vede cât de 
greşită este obiecția. 

Afirmarea vieții propriului neam nu înseamnă eo ipso 
negarea altor neamuri, ba nici chiar dezinteresarea de soarta 
lor. Viața omenească se mişcă în cicluri care se cuprind unul 
în altul, plecând de la cel mai mic, cel individual, şi sfârşind 
cu cel mai larg, care cuprinde omenirea întreagă. Precum 
grija de viața proprie individuală nu te împiedică şi nu-ţi ră- 
peşte ocaziile de a te îngriji şi de viața familiei, iar aceste 
două griji îţi lasă destulă posibilitate să slujeşti şi neamului, 
la fel aceste trei cicluri de viață nu-ți vor absorbi aşa de total 
preocupările şi puterile încât să nu poți fi de folos şi umanită- 
ţii. Nici unul din aceste cercuri nu te poate angaja exclusiv. A- 
ceasta ar fi într-adevăr ceva şi păcătos şi nenatural. Între aceste 
cercuri nu există o relaţie de exclusivitate, ci de întregire. 

Afirmarea vieţii proprii nu implică necesar ura față de 
alte persoane. E drept că de multe ori aşa se manifestă. Dar 
acesta e adaosul păcatului la ceea ce-i este vieții esențial în 
veci, prin urmare şi înainte de păcat şi în viaţa viitoare. Si- 
linţa noastră e vrednică de laudă când împuținăm buruiana 

păcatului din jurul rădăcinii vieţii, nu când smulgem dintr-o 
râvnă rău înțeleasă însăşi rădăcina. 

Atitudinea pozitivă faţă de familia proprie, iarăşi nu 
implică în noțiunea ei atitudinea negativă față de alte familii. 
Munca devotată în slujba neamului nu înseamnă nici ea nu- 
maidecât ura împotriva altor neamuri şi lupta împotriva lor. 

Poţi să vrei, cu toată dragostea pentru neamul propriu, 
fericirea şi libera dezvoltare şi a celorlalte neamuri, ba chiar 
să le dai din prisosul tău, pentru că afirmând spiritualitățile 
tuturor, afirmi toate formele în care se arată mărirea şi înțe- 
lepciunea lui Dumnezeu cel neepuizat în puterea sa de 
creaţie şi de invenţie. A fi orb şi nesimţitor pentru frumuse- 
țile deosebite ce le reprezintă neamurile ca grupuri distincte 
şi a lucra pentru ştergerea acestor varietăţi de frumuseţe sau 
chiar a asista nepăsător la o astfel de întreprindere, înseam- 
nă a nu vedea, a nu lăuda, ci a deprecia opera lui Dumnezeu. 

Ar mai rămâne însă un rest de obiecție: Naționalismul 
e totuşi un păcat pentru că el te face să nu iubeşti pe toată 
lumea la fel. Oricât de nobil ar fi naționalismul, el înseamnă 
totuşi o iubire mai mare a neamului propriu. 

Noi întrebăm: Şi apoi dacă iubeşti pe toată lumea la fel? 
Ce urmări practice poate să aibă această iubire egală a întregii 
lumi? Să slujeşti tuturor egal de mult? Dar pentru aceasta ar 
trebui să te preumbli continuu pe tot globul pământesc ca să-i 
slujeşti fiecăruia, continuu grăbit că nu vei ajunge la toți. Ai 
putea realiza ceva serios măcar într-un singur loc sau pentru o 
singură persoană? Viaţa întreagă ar fi o dezordine de neînchi- 
puit. Omul este o ființă cu puteri limitate, oricât de infinită i-ar 
fi dragostea de oameni. E adevărat că sufletul creştin e chinuit 
când vede şi ştie nemărginirea oceanului de suferințe şi neajun- 
suri omeneşti şi, în raport cu el, micimea puterilor sale de 

ajutorare, dar, neputând ieşi din această orânduire a lucrurilor 
mai presus de voia sa, va da cât are în cercul social limitat 
în care este aşezat, rămânând ca Dumnezeu să ajute prin 
alții sau direct în marea întindere a suferințelor pământeşti, 
aşezată dincolo de raza cercului său de viață. Dumnezeu l-a 
lăsat, se vede, pe om ca mai ales în strădaniile sale spre bine 
să-şi vadă micimea sa şi mărimea lui Dumnezeu. 

Aşa încât efectele practice ale dragostei omului, oricât 
ar fi ea de mare, manifestările ei în faptă — cuvânt, ajutor 
material — nu pot fi decât extrem de reduse. Să se ducă 
atunci fiecare ins la alt neam cu mica lui putere de ajutor şi 
să fie de folos acolo, ca să scape de păcatul naţionalismului? 
Haosul n-ar fi mai mic ca în cazul alergării dintr-un loc în 
altul, făcând abstracție de sforțările inutile pe care ar trebui 
să le facă fiecare până să se aclimatizeze în noul loc. 

Este evident că o rânduială superioară aşează pe fieca- 
re om, cu micile lui servicii ce le poate aduce, în cadrul 
unor cicluri restrânse în care are să-şi actualizeze toată dra- 
gostea de care e capabil față de oameni. 

lubind în duh toată omenirea la fel, practic el este silit 
de orânduirea superioară a lucrurilor să-şi activeze dragos- 
tea față de cei apropiaţi. În persoana lor iubeşti omenirea şi 
pe Dumnezeu. Cine nu iubeşte pe apropiaţi, pe cei care-i 
vede, din motiv că acesta-i lucru egoist şi spune că tânjeşte 
după cei de departe ca să-i iubească, acela nu are nici o 
iubire. Cine are iubire, iubeşte pe cei din jurul său uitând de 
grija iubirii universale. Ciclurile acestea organice în care-i 
aşezat omul sunt orânduirile dumnezeieşti care fac posibilă 
menţinerea vieţii. Dar despre ele puţin mai încolo. 





1 N-aş vrea ca aceste gânduri să dea loc la o interpretare laxă a datoriei ce 
ne-o impune creştinismul de-a iubi pe toți oamenii. Și aceasta sc va putea 

E drept că uneori se ivesc împrejurări când, cu toată 
voinţa de a nu-ți interpreta naționalismul ca pornire împotri- 
va neamurilor străine, ajungi împreună cu neamul tău în 
conflicte cu alte neamuri şi chiar la război. Dar atât timp cât 
eşti în funcţia pură de legitimă apărare a neamului tău împo- 
triva unor neamuri acaparatoare, nu putem spune că păcătu- 
ieşti. Sfânta Scriptură îţi cere, e adevărat, ca celuia ce te 
loveşte pe o parte a obrazului să-i oferi şi cealaltă parte, iar 
celui ce-ţi ia haina să-i dai şi cămaşa. Dar tot Sfânta Scrip- 
tură ne spune că statul poartă sabie şi o poartă în calitate de 
slujitor al lui Dumnezeu spre mânie celui ce face rău, pentru 
menţinerea rânduielii pământeşti prin forță atâta vreme cât, 





numai dacă nu se va căula să se aplice teoria de mai sus cu exclusivitate în 
toate momentele. Ea ţine cont numai de faptul general şi de situaţia normală 
că oamenii se află de regulă între cei de neamul lor. Când însă, în mod 
excepțional, unii oameni se află între cei de neam străin pentru un timp mai 
lung sau mai scurt, ei au datorii practice de iubire şi faţă de aceia. 

Nu trebuie uitat totuşi nici în aceste cazuri că „apropierea” nu se constitu- 
ie numai prin elementul spaţial. Trăieşti într-un oraş, între oameni necunoscuţi, 
dar inima şi gândul ţi-e întreg la familia din cine ştie ce depărtare. Apropierea 
se constituie şi din identitatea de limbă, de amintiri, de simţiri, de reciprocă 
„înţelegere”. E o categorie ontologică aparte, constând din multe elemente. 

Eşti departe spaţial de familie şi totuşi simpatizezi cu ea, simţi durerile şi 
bucuriile ei fără comunicare prin simțurile obişnuite. Am vorbit de ciclurile 
organice ale vieţii, numind familia un astfel de ciclu şi neamul altul. În aces- 
tea trăieşti, acestea îţi sunt cele mai apropiate: organic, ontologic apropiate. 
Apropierea în spațiu sau în văzul ochilor, este numai unul din elementele 
acestei apropieri organice. Poţi să treci printre oamenii unui oraş în fiecare zi, 
dar nu eşti apropiat de ei, nu le simţi durerile lor, însă simţi durerile celor de 
care te-ai despărţit spaţial pentru câtva timp. Nu zic că apropierea spaţială nu 
te obligă să-i ajuţi pe cei pe care îi vezi în cazul când le vezi durerea. Dar nici 
tu nu le-o vezi (căci nu comunici cu ei prin toate simţurile sufleteşti) şi nici ei 
nu ţi-o arată decât în cazuri de creştere covârşitoare şi de izbucnire puternică a 
ei. Şi-i ajuţi în acele momente. Să-mi spună cineva că e creştin necomportân- 
du-se astfel în cazurile acelea! Dar încolo, în curgerea obişnuită a vieţii, tu 
treci pe strada oraşului, absorbit de gândul ce mai poţi face pentru ajutorarea 
alor tăi pe care i-ai lăsat necăjiţi în cine ştie ce colț de lume, pe care-i „vezi” 
prin toate fibrele fiinţei tale, în modul cel mai concret. 

nefiind toți oameni fără păcat, nu se poate ţine rânduiala de 
bună voie. Conflicte şi războaie au fost şi când nu era atât 
de clară conştiinţa națională. Astăzi statele sunt aproape 
toate şi aproape deplin naționale. O naţiune poartă război 
împotriva alteia întrucât e organizată ca stat. lar membrul 
națiunii e îndatorat de voia lui Dumnezeu ca atunci când e 
ostaş al statului să lupte, oricât aceeaşi voie a lui Dumnezeu 
îi cere o atitudine exact contrară când e simplu particular. 

Dar putem merge şi mai departe. Dacă atunci când stai 
în slujba unei organizaţii supraindividuale, eşti îndatorat să 
lupţi pentru apărarea ei, ca element al ordinii sociale, de ce 
nu ai avea aceeaşi îndatorire să lupţi pentru apărarea unui 
neam, care este o construcție supraindividuală mai organică, 
cu rădăcini mai adânci în existență decât statul? Dacă în 
calitate de individ poți primi să mori mai curând cu câțiva 
ani, când Dumnezeu a lăsat şi aşa o viață extrem de scurtă 
pentru indivizi, nu pare aproape ca o datorie să ţii ca neamul 
să trăiască mai mult decât tine, o dată ce şi Dumnezeu a 
rânduit o viață cu mult mai lungă pe seama neamurilor? 
Neamurile cuprind milioane şi miliarde de indivizi şi numai 
venind toţi la existență îşi arată mulțumitor fața la lumină. 
Când lupţi pentru apărarea neamului, lupţi pentru multe fețe 
omeneşti pe care le vrea Dumnezeu să vină pe lume. 

Dar din punct de vedere al iubirii, ce e de preferat? Să 
asişti cum cel care a ajuns la o anumită superioritate de for- 
ță, ucide lent pe cel pe care l-au slăbit o serie de împrejurări 
nefericite? Iubirea îţi cere să fii îngăduitor cu fapta neamu- 
lui ucigaş şi să nu faci nimic pentru salvarea victimei? Nu-ţi 
cere iubirea mai degrabă să pui mâna pe cel care-i deasupra, 
să-l arunci la o parte şi să ridici pe cel prăbuşit? E egoism 
acesta? Ar fi egoism cel mult când ai fi numai tu personal în 

primejdie, dar nu în cazul acesta când și cei din neamul tău 
au cel puţin tot atâta drept să trăiască cât şi cei de alt neam. 
Să fie un păcat să salvezi pe alți oameni, când aceia sunt de 
un neam cu tine? Dacă ai drept şi chiar o înaltă obligaţie 
morală să fii cât se poate de conciliant atunci când se aten- 
tează la avutul şi chiar la viaţa ta, n-ai acelaşi drept când e 
în joc viața semenilor tăi. Dacă Samarineanul milostiv şi-ar 
fi făcut apariția în momentul în care acel om oarecare era 
lovit de tâlhari, n-ar fi sărit el în apărarea lui? Există o sin- 
gură împrejurare când îți poţi îndemna întregul neam să 
primească moartea: când prin aceasta trece mai repede la 
plinătatea vieţii. E cazul când neamul, ameninţat să-şi sacri- 
fice credinţa pentru a dobândi viaţa pământească, se salvea- 
ză sacrificând-o pe cea din urmă în favoarea credinţei şi a 
vieţii veşnice. Cred că există şi un naționalism capabil să-şi 
interpreteze iubirea de neam astfel. Şi atunci unde e biolo- 
gia, domnule Dragoş Protopopescu? 

Dar să fugi spre moarte din neglijență, din lenea de a 
face un efort, sau dintr-o iubire pe care am datora-o străinu- 
lui chiar când ucide, tocmai pentru că-i străin, iar fratelui n-am 
datora-o nici când e pe cale să fie ucis, tocmai pentru că ne 
e frate, cred că nu mai e de loc o faptă plăcută lui Dumnezeu. 

Din toate acestea rezultă că familia, națiunea, statul, 
împreună cu atitudinea pozitivă față de ele şi cu mijloacele 
inevitabile prin care ne manifestăm această atitudine poziti- 
vă: căsătoria şi iubirea de familie, naționalismul şi loialita- 
tea cetățenească, sunt orânduiri mai presus de voia noastră, 
cărora trebuie să ne supunem şi care sunt absolut necesare 
pentru menţinerea vieţii. 

În rând cu ele trebuie să aşezăm afirmarea vieţii 
individuale cu mijlocul principal al acestei afirmări: hrana, 

Dacă sunt mai presus de voia oamenilor şi absolut necesare 
pentru menţinerea vieţii, ele sunt de la Dumnezeu, creatorul 
şi conservatorul vieţii. DI. Dragoş Protopopescu aşează în 
rând cu aceasta: furtul, avortul, trişajul. E o eroare evidentă. 
Acestea nu sunt necesare pentru menținerea vieții. E păcatul 
care desfigurează acest instinct. 

În teologia germană actuală s-a creat termenul „Gottes 
Erhaltungsordnungen”, orânduirile dumnezeieşti de conser- 
vare a lumii. El exprimă foarte potrivit fiinţa acestor legi ale 
vieţii, care conservă lumea împotriva puterilor distrugătoare 
ale răului. 

Nu putem afirma sigur dacă aceste orânduiri au existat 
şi înainte de căderea în păcat. Cine poate reface, măcar în 
închipuire, tabloul vieţii depline dinainte de căderea în 
păcat, sau cum ar fi rămas ea fără căderea în păcat? Sigur e 
că atitudinea pozitivă faţă de viaţă, afirmarea vieții, a existat, 
însă fără adaosurile de egoism, de exclusivitate venite prin 
păcat. Şi a existat căsătoria. Foarte probabil că s-ar fi născut 
şi neamurile, ca varietăţi ale frumuseţii spirituale infinite, 
dar fără straturile de opacitate ale limbilor deosebite, aşeza- 
te între neamuri în urma păcatului, la turnul Babel. A existat 
hrana ca legătură vie a omului cu tot universul. Singur statul 
nu s-ar fi născut poate, el fiind o instituție de forță împotriva 
răului, deşi sunt elemente în fiinţa statului, ca de exemplu 
ierarhia, deplin compatibile cu ordinea cerească şi cu abso- 
luta domnie a binelui. Dar acestea sunt probabilităţi. Ceea 
ce trebuie remarcat este că în starea actuală toate aceste 
orânduiri sunt datorii impuse nouă de Dumnezeu. Nu ca 
păcate în sine. Căci ceea ce-i inevitabil pentru conservarea 
vieţii nu poate fi păcat în ființa sa, chiar dacă ni s-ar fi im- 
pus numai pentru starea de cădere în păcat. Altfel ar însem- 

na că Dumnezeu ne silește să păcătuim, că însăşi funcţiile 
esenţiale ale vieţii, ba însuşi viaţa e în sine un păcat. Faptele 
păcătoase ni le interzice Dumnezeu şi nu sunt absolut nece- 
sare pentru susținerea vieţii, nu sunt constitutive vieții, dar 
pe acestea nu ni le interzice Dumnezeu şi au caracterul 
absolutei necesități pentru viață, oricât le-ar confunda dl. 
Dragoş Protopopescu sub raport moral. Dacă şi acestea ar fi 
păcate în ființa lor şi dacă Dumnezeu ne-ar sili prin urmare 
să păcătuim, n-am mai purta nici o responsabilitate pentru 
păcate. 

Ele nu sunt păcate în esenţă, în principiu. E drept însă 
că pot deveni păcate, pot fi practicate păcătos. Mâncarea 
poate deveni lăcomie şi rafinament, căsătoria poate deveni 
prilej de pur senzualism, naționalismul pornire de ură şi poftă 
de hegemonie faţă de alte neamuri, etc. Dar graiul nu e tot 
aşa? Nici el nu e păcat în sine, dar poate fi întrebuințat păcătos. 

Ba mergem mai departe precizând cele spuse până a- 
cum: nu numai că aceste funcţii necesare pentru menţinerea 
vieţii pot fi practicate şi păcătos, ci chiar nu pot fi practica- 
te sistematic în curăţenie morală de către om după căderea 
în păcat şi înainte de renaşterea în Hristos. Fără să fie în 
sine păcătoase, după căderea omenirii în păcat chiar şi func- 
țiile acestea naturale, inevitabile, de Dumnezeu lăsate, ale 
vieţii, se împlinesc de regulă în duh păcătos. Nu există do- 
meniu al vieții omeneşti netulburat şi necorupt de păcat. E 
posibil ca în câte un scurt moment omul neîncorporat în 
Hristos să împlinească în chip nepăcătos vreun act al funcți- 
ilor sale naturale; Biserica Ortodoxă nu împărtăşeşte doctrina 
protestantă că orice act al omului neîncorporat în Hristos e 
păcătos. Dar pe de o parte aceste emancipări de sub păcat în în- 
făptuirea personală nu durează decât o clipă. Linia generală a 

desfăşurării vieții omeneşti, chiar în funcţiile cele mai na- 
turale şi mai inevitabile, rămâne păcătoasă. Singură Fecioara 
Maria a fost liberă sistematic de păcatul actual în viața sa, dar 
numai datorită faptului că a fost „plină de dar” coborât de la 
Dumnezeu. ar pe de altă parte chiar faptele omului (din afară 
de Hristos) care nu sunt grevate de un păcat actual, nu mântu- 
iesc. Nu sunt rele, dar n-au putere mântuitoare, pentru că 
mântuirea nu o produce omul, ci e dar dumnezeiesc!. 

În lumina acestor adevăruri trebuiesc judecate şi faptele 
inevitabile săvârşite de om în ciclurile naturale ale vieţii sale, 
atâta vreme cât omul nu e creştin, cât ele nu sunt străbătute de 
dubul credinţei. Nu sunt în sine păcătoase. Dar în concret 
aproape neîntrerupt ele sunt alterate de corupția sufletului ome- 
nesc. Nu ele, în noțiunea lor, sunt păcătoase, ci modul în care 
se săvârşesc. Nu biologia e păcătoasă, ci modalitatea în care e 
trăită şi desfăşurată de om. Şi întrucât chiar furtul şi trişajul fac 
parte din modalitatea păcătoasă a împlinirii poruncilor inevita- 
bile ale biologiei, dl. Dragoş Protopopescu are puțină dreptate 
când le pune în aceeaşi categorie cu toate actele biologice şi 
când exprimă paradoxul că chiar ceea ce-i inevitabil — de pildă 
naționalismul — e păcat. Dânsul a avut în vedere faptul că 
omul căzut împlineşte întreaga biologie păcătos. 

Dar distincţia între funcțiile naturale, inevitabile ale 
biologici, şi modalitatea păcătoasă de-a le împlini, totuşi se 
poate face, nu numai logic — ceea ce încă este ceva — ci şi 
real, în faptă. O face omul creştin, îmbrăcat în lisus Hristos. 


! Mărturisirea lui Dosoftei declară: „Că omul poate face binele din fire, a 
spus-o acoperit Domnul, zicând că şi păgânii iubesc pe cei ce-i iubesc pe ei... 
Deci urmează şi aceea că este imposibil ca orice bine pe care-l face omul să 
fie păcat. Binele este cu neputinţă să fie rău. Fapta îndeplinită însă numai cu 
puterile naturale şi care nu face pe ori decât psihic, nu Şi spiritual, nu contri- 
buie la mântuire, lipsind credința, dar nici la condamnare”. 

E adevărat că şi acesta îşi purifică foarte greu chiar funcţi- 
ile necesare, inevitabile ale vieţii, de modalitatea păcatului 
şi poate că deplin nu poate face acest lucru nimeni. Dar un 
progres tot este. Recunoaştem că a fi naţionalist în chip cu 
totul nepăcătos e enorm de greu, precum şi a mânca fără a 
păcătui e tot aşa de enorm de greu. Dar pe de o parte func- 
țiile acestea sunt inevitabile pentru om — chiar în principiu — 
iar pe de alta creştinismul aduce în ele o purificare cu atât 
mai mare cu cât e mai adânc pătruns în subiectul respectiv. 

Când recunoaştem că într-adevăr toate faptele omului 
neîmbrăcat în Hristos sunt în regulă păcătoase prin calitatea 
sufletească ce le stă la bază, sau cel puţin nu au putere mân- 
tuitoare, indiferent că sunt necesare sau nu pentru viață, prin 
aceasta recunoaştem şi motivul care a făcut pe dl. Nae Iones- 
cu să susțină că toată viața istorică, prin urmare aceea în 
care trăim, e produsul căderii originare în păcat: este nepu- 
tința omului în istorie, după căderea în păcat, de-a scăpa de 
păcat, fără intervenţia puterii extraistorice a lui Iisus Hristos, 
neputinţa istoriei de-a se desfășura prin sine nepăcătos. 

D-sa a tras însă de aici concluzia greșită mai sus amin- 
tită, care este în dezacord cu învățătura Bisericii Ortodoxe şi 
se acoperă cu doctrina teologiei dialectice, extrem luterane 
şi extrem pesimiste. Biserica noastră (condamnând şi orige- 
nismul) nu recunoaşte că istoria a început sau a putut începe 
numai datorită păcatului originar. Cartea Facerii ne spune că 
timpul, elementul constitutiv şi esenţial al istoriei, a fost 
dinainte de-a păcătui omul. Dacă istoria ar fi produsul păca- 
tului, ea n-ar putea da sălaș pe arena ei la nimic bun. lisus 
Hristos n-ar fi fost nici EI fără de păcat şi îndreptarea omului 
nu s-ar putea începe nicidecum în viaţa aceasta, rămânând 
ca să credem numai că Dumnezeu totuşi ne va mântui, chiar 

dacă urmăm mai departe viața noastră deplin păcătoasă. 
Cum se vede, avem aici o teorie care duce la consecința au- 
tentic protestantă a doctrinei „sola fide”, cu corolarul ei 
firesc desfiinţarea libertăţii voinţei.! 

Timpul însă nu e prin sine o categorie a păcatului şi în 
el se poate concepe şi e posibilă o viață fără păcat. Omul în 
starea primordială a nepăcătoşeniei a fost o realitate pămân- 
tească, corporală, nu metafizică. Nu putem şti sigur care 
erau atunci funcţiile naturale, inevitabile ale vieţii lui. Am 
spus mai înainte că probabil au fost aceleaşi pe care le are 
azi, dar evident se desfăşurau atunci neimpregnate de calitatea 
păcătoasă a sufletului. În orice caz au fost unele compatibile 
cu viața corporală şi istorică. E foarte probabil de asemenea 
că nu toate din orânduirile sociale care azi, în starea de 
păcat, sunt absolut necesare, cum e statul, s-ar fi cuprins şi 
în ordinea vieţii dinainte de cădere. 

În orice caz, cum am spus înainte, fie că orânduirile 
acestea sunt esenţiale firii omeneşti de totdeauna, fie că sunt 
necesare numai pentru starea de după cădere, ele ne impun 
datorii inevitabile care, de aceea, în principiu nu sunt păcate 





! Karl Barth căpetenia teologiei dialectice, declară căderea în păcat ca ceva ce 
„premerge istoriei și determină toată istoria” (Das Wort Gottes, p.145). Karl Heim 
spune: „Căderea originară trebuie să fie un act supratemporal şi supraistoric, care 
face parte din. temeliile întregii lumi spaţial-temporale” (Dogmatik II, p.48). 
Citatele le iau după Walter Kiineth, Die Lehre von der Siinde, p.84 şi 86. În 
capitolul „Spezielle Kritik der itbergeschichtlichen Falles”, W. Kâneth supune unei 
juste critici această teorie. Între altele el spune: „O preexistenţă a căderii determi- 
nând viaţa în timp... face să apară... o împletire periculoasă a păcatului cu ideea de 
fatalitate şi duce, gândilă consecvent, la o slăbire a vinovăiei şi cu aceasta a 
principiului crucii” p.101. „Păcatul este, în teoria căderii supraistorice, o mărime 
metafizică”, nu spiritual-voluntară, p.103. „Înălțimea supraistorică a stării primor- 
diale şi a căderii face neînțeleasă și imposibilă şi duce la o depreciere totală, ba 
chiar la o abandonare a ideii libertăţii. Păcatul devine ceva impersonal, nespiritual, 
devine identic cu o substanțializare (Verdinglichung) metafizică”, p.105. 

şi cu mari eforturi creştine pot fi şi împlinite nepăcătos. Şi 
nu încape îndoială că este pentru noi o datorie să ne silim să 
le săvârşim nepăcătos şi de aceea respingem indiferentismul 
moral al d-lui Dragoş Protopopescu care le pune de-a valma 
cu furtul şi cu avortul, sau fatalismul d-lui Nae Ionescu (şi 
chiar al d-lui Radu Dragnea) care declară aceste funcţii fon- 
ciarmente păcătoase şi în acelaşi timp inevitabile. 

Toate orânduirile şi faptele naturale şi necesare pot fi 
împlinite cu gând bun, cu inimă curată. În toate putem să ne 
comportăm cu suflet legat de Dumnezeu. Dar toate pot fi 
împlinite şi cu intenţie rea, abuziv, cu pornire împotriva lui 
Dumnezeu. Gândul ce-l punem în fapte, acesta este impor- 
tant: Deci ori de mâncaţi, ori de beţi, ori altceva de faceţi, 
toate spre slava lui Dumnezeu să le faceți (| Corinteni 10, 31). 

Nu ne mântuim fugind de cele naturale, plutind în 
văzduhul inacţiunii, sau al credinței și dragostei teoretice, 
ecumenice. Ci făptuind ceea ce ne impune locul şi timpul şi 
aşezarea noastră în ciclurile de viață unde ne-a destinat Cel 
de sus. Nu ne mântuim fugind de căsătorie, căci atunci căsă- 
toria n-ar mai fi una din cele şapte Taine; nici fugind de 
mâncare, căci atunci nu ni s-ar fi dat Domnul ca mâncare de 
pâine şi vin. Nu ne mântuim uitând şi fugind de neamul în 
care ne-am născut, căci atunci şi lisus ar fi plecat din primul 
moment de la Evrei. 

E drept că nu ne mântuim punând accentul pe împlini- 
rea acestor datorii inevitabile ale vieţii naturale. Nu ne mân- 
tuim prin hrană, prin căsătorie, prin naționalism. Accentul 
trebuie pus pe creştinism, pe legătura cu Dumnezeu. Dar 
aceasta nu e ceva separat între preocupările omului. Ci ea 
trebuie să străbată ca o altă calitate a sufletului în toată făp- 
tuirea omului. În ultima analiză nu ce lucrăm ne mântuieşte, 

ci cum lucrăm. Conţinutul făptuirii ne e dat însă de structura 
naturii noastre, de condiţiile ei esenţiale. Creştinismul nu 
recomandă fuga de aceste condiţii, pentru a crea altele arti- 
ficiale, ci vrea să trăim în ele după duhul lui. Creştinismul 
nu vrea să ne scoată din lume, ci să ne mântuiască împreună 
cu lumea, în relaţiile noastre naturale. 
Fără a fugi de conţinutul natural al vieții noastre, ac- 
centul totuşi trebuie să-l punem întreg pe modul cum îl trăim. 
DI. Radu Dragnea crede că numai ieşind cel puţin cu su- 
fletul din ciclurile naturale ale vieţii ne mântuim. Dar omul 
este o ființă unitară în creştinism. Orice lucrează trebuie să 
lucreze nu numai cu trupul, ci şi cu sufletul. Nu poți lucra pen- 
tru neam cu trupul, iar cu sufletul să zbori pe alte meleaguri. 
După domnia sa ne-am mântui teoretizând asupra ecu- 
menicităţii sau scriind cărți, producând cultură (mai reliefat 
o spune aceasta dl. Dragoş Protopopescu). Dar atunci nu se 
mântuiesc milioanele de plugari care-şi muncesc ogorul cu 
sufletul nădăjduind spre Domnul? Se mântuieşte numai Petru 
Movilă sau dl. Lucian Blaga, sau chiar dl. Tudor Arghezi? 
Dl. Nae Ionescu împărtăşeşte cu dl. Radu Dragnea 
părerea că trăirea în ciclurile naturale ale vieții nu ne mân- 
tuieşte, că mântuirea e în funcţie de trăirea în universalism. 
Dar întrucât socoteşte că ieşirea din aceste cicluri nu e posi- 
bilă, conclude că nici mântuirea nu e posibilă în veacul de 
acum, în istorie. Prin urmare un fatalism şi un pesimism 
absolut. Ortodoxia însăşi fiind şi ea un ciclu limitat, o spiri- 
tualitate ce nu depăşeşte spiritualitatea neamului, nu ne 
poate nici ea mântui. Dar atunci de unde ştim că ne vom 
mântui măcar în veacul ce va să vie? După care criterii tră- 
ind, putem nădăjdui mântuirea în veacul ce va să vie? Pen- 
tru care motiv unii se vor mântui şi alții nu? La ce mai e 


123 


DUMITRU STĂNILOAE 


bună atunci Ortodoxia? Pentru o funcție pur național-pă- 
mântească? Gândirea d-lui Nae lonescu, oricât s-ar părea 
altfel, e puţin creştină. Ea îndeamnă la cel mai deplin 
indiferentism moral. Cel puţin dacă ar susține că mântuirea 
o vom obţine în baza trăirii noastre în graniţele ontologice 
ce ni le-a impus destinul. Am şti ceva, am avea un criteriu 
de orientare. (Las că teza că ne mântuim numai în veacul ce 
va să vie, că nu începe de aici mântuirea noastră de păcate, 
îmbunătăţirea noastră, că istoria nu se resimte întru nimic de 
jertfa şi învierea Domnului, e, cum am mai amintit, dogma cla- 
sică şi fundamentală protestantă). Atât în susţinerile d-lui Nae 
Ionescu cât şi în ale d-lui Dragoş Protopopescu se citeşte prin- 
tre rânduri tendința de a înlătura din calea naţionalismului ro- 
mânesc orice scrupul, orice preocupare de discernământ moral. 

Adevărul este că ne mântuim prin fapte (nu prin cultu- 
ră ecumenică!). Iar faptele sunt cele pe care ni le determină 
locul, timpul în care trăim şi constituția noastră naturală. 

E necesară însă o distincţie. Nu faptele goale ne mân- 
tuiesc, ci întrucât sunt făcute cu credință (care însă fără 
fapte e moartă). Aceleaşi fapte, fără credință sau împotriva 
credinţei, n-au nici o valoare pentru mântuire, sau sunt chiar 
păgubitoare mântuirii. 

Ne mântuim muncind la plug, în fabrică, la masa de 
scris, îngrijind de copii, slujind neamului şi statului, silindu-ne 
să ne cultivăm mintea şi să ne întreținem viaţa. Însă toate 
acestea făcându-le cu credință. Săvârşindu-le fără de credin- 
ță, animalic (pur biologic!) sau diabolic, toate acestea ne 
pierd. Propriu zis nu ele ne mântuiesc, ci legătura cu 
Dumnezeu manifestată în ele. 

Există prin urmare naționalism şi naționalism. Există 
un naționalism care poate fi o grea cădere în păcat — şi de 

multe ori așa este — dar antinaţionalismul e prin sine, ca fugă 
nu numai de forma creştină a viețuirii, ci şi de conţinutul ei 
firesc, o şi mai grea cădere în păcat. Desigur o formă cre- 
ştină a vieţuirii poate compensa şi, dacă e arzătoare, chiar 
supracompensa dezavantajele ce apar când se alege alt con- 
ţinut de viață decât cel natural, dar care se alege nu din dispreţ 
faţă de cel natural, ci pentru idealuri mai înalte. Naţiona- 
lismul însă, ca tot conţinutul natural al vieţii, chiar dacă nu 
ne mântuie el, ci credința din el, nici nu ne pierde practi- 
cându-l cu credință. Există deci şi un naționalism pe care 
practicându-l cu credință nu ne pierdem mântuirea, chiar 
dacă nu el propriu zis ne mântuieşte, ci credința, spiritul 
creştin cu care îl infuzăm. 

Naționalismul, în sine luat, nici nu mântuie nici nu pier- 
de. Dar în practică orice naționalism sau mântuie sau pierde, 
după cum este sau nu este străbătut de credința creştină. 

Ortodoxia nu este un sector al vieţii, detaşat de toate 
faptele şi condiţiile naturale ale omului. Ea nu este numai 
mers la biserică sau numai cărturărie universalistă sau sis- 
tem de sfere cristaline plutind pe deasupra valurilor vieţii, 
neatins de ele şi neintervenind în ele. Ea este forță ameste- 
cată în totalitatea faptelor şi situaţiilor omeneşti, mântuind 
pe om nu întrucât îl scoate din ele, ci întrucât acela lucrează 
în ele după duhul ei. Dacă e drept până la un loc că neamul 
acoperă sectorul Ortodoxie, dând unei forme universale în 
anumite privinţe un colorit propriu, la rândul ei şi Ortodoxia 
cea universală acoperă întreg pe fiecare neam care-i aderă. 


Noiembrie, 1937 

- INTERPRETAREA VEDENIILOR LUI PETRACHE LUPU -— 


S n toiul discuţiilor iscate în jurul arătărilor ce declară Pe- 
| trache Lupu că le-a avut, s-a auzit din partea multora afir- 
maţia că Dumnezeu nu Se poate arăta, deoarece în Evanghelie 
se spune că pe Dumnezeu nimeni nu L-a văzut niciodată 
(loan 1, 18). Mi se pare, de aceea, foarte oportun să vădesc 
eroarea unei asemenea păreri, încercând să schițez şi o ex- 
plicaţie teologică a modului în care Se arată Dumnezeu oa- 
menilor. 

Că Dumnezeu S-a arătat oamenilor de multe ori, ne 
mărturiseşte însăşi Sfânta Scriptură. Ajunge să amintesc des- 
pre arătarea lui Dumnezeu la stejarul Mamvri, de care s-a 
împărtăşit Avraam (Facere 18) şi de cea de care s-a împărtă- 
şit Daniil (Daniil 10). 

Acei care se înțepenesc lângă citatul Sfântului Evan- 
ghelist loan (1,18) n-au observat poate aşa numitul grai an- 
tinomic al Scripturilor şi în general al oricărui mistic. Sfânta 
Scriptură mai puțin sistematic, dar cei mai mulţi mistici 
foarte sistematic, vorbesc despre Dumnezeu în termeni di- 
rect contrazicători. 

Aşa de pildă Sfânta Scriptură ne spune pe de o parte că 
pe Dumnezeu nimeni nu L-a văzut niciodată, că locuieşte 
într-o /umină neapropiată (inaccesibilă) (1 Timotei 6,16), că 
cele ale lui Dumnezeu nimeni nu le ştie fără numai dulul lui 

Dumnezeu (| Corinteni 2, 11). Pe de altă parte locurile mai 
sus amintite ca și toată Sfânta Scriptură, este o continuă 
descoperire a adâncurilor lui Dumnezeu, pe tot felul de căi: 
prin arătări în chip de om, prin diferite alte semne şi mai 
ales prin comunicări de-a dreptul în inima omului. 

Cum avem să împăcăm aceste expresii contradictorii 
referitoare la accesibilitatea, respectiv inaccesibilitatea lui 
Dumnezeu? 

Răspunsul cel mai satisfăcător la această întrebare l-a 
dat mistica ortodoxă în vâltoarea discuţiilor isihaste din vea- 
cul XIX. Iată acel răspuns: cu fiinta Dumnezeu este inaccesibil, 
cu puterile și lucrările Sale EI coboară până la noi. Prea de- 
parte n-a putut ajunge însă teologia de atunci în explicarea 
şi aprofundarea acestui răspuns. 

Material preţios pentru dezvoltarea doctrinei se află în 
teologia rusă mai nouă (Bulgakov-Berdiaev-Vâşeslavţev ş.a.) 
şi la misticii germani din evul mediu. Această doctrină ar 
putea avea în rezumat forma următoare: 

Fiinţa lucrurilor şi în deosebi a subiectelor personale 
rămâne inaccesibilă oricărei sforțări de-a intra în contact ne- 
mijlocit cu ea. Suportul ultim al unei persoane, cu care sunt 
în strânse legături, îmi rămâne ascuns sub şapte peceți. 
Există mai adânc de stările de conştiinţă şi de manifestările 
unei persoane o realitate indeterminabilă. Chiar adâncul nos- 
tru ne rămâne nouă ascuns şi indeterminabil. Cunoaştem 
manifestările, lucrările, puterile acelui ascuns, dar el însuşi 
nu e identic cu nici una din aceste lucrări şi nici cu ele în 
totalitate. Ascunsul acesta nu e suma tuturor manifestărilor 
sale, chiar dacă acestea s-ar realiza în număr infinit. Nu numai 
cantitativ le depăşeşte, ci, ca să spun aşa, oarecum chiar calita- 
tiv, deși fiinţial este identic cu ele. El e incolor, neactualizat, 

nedeterminat, dar din el ţâşnesc toate culorile conştientului, 
toate manifestările determinate. El nu e nici cugetare, nici 
voință, nici putere activă, nici ideea din acest moment, nici 
decizia din momentul următor, nici sentimentul acesta, nici 
gestul sau mişcarea cutare, nici toate la un loc. Şi totuşi 
toate acestea sunt din el: el e şi cugetare şi simțire şi lucrare 
etc. Propriu-zis, pentru orice mijloc de investigație omeneas- 
că, e/ nu este, nu poate fi aflat, constatat. El e abisul pustiu 
pentru privirea noastră, golul fără sfârşit, dar golul fecund, 
creator la infinit. Am văzut că despre el nu putem vorbi 
decât antinomic, determinându-l prin manifestările (măştile) 
lui, dar, nemulțumiți cu această determinare imperfectă, a- 
runcând peste bord orice adjectiv şi rămânând la constatarea 
inexistenței lui pentru mijloacele noastre de a-l cunoaşte. (A 
se vedea dezvoltarea acestor idei în special în opera lui S. 
Bulgakov, Die Tragâdie der Philosophie, Darmstadt, 1927). 
Acest ascuns care e dincolo de stările determinante ale 
conştiinţei, nu-l numesc „eu” cum face părintele Bulgakov. 
Acest ascuns e altceva decât ceea ce numim „persoană”, 
deşi face parte integrantă din persoană. „Eul” este factorul 
voluntar şi luminător care trece prin vama sa aproape toate 
țâşnirile din acel câmp gol şi fecund. „Eul” este nu numai o 
strungă pasivă prin care sunt silite să treacă, determinându-se. 
ŞI luminându-se astfel, toate valurile plecate din adâncul inde- 
terminant, ci are şi un rol de iniţiativă, oarecum de constrân- 
gere a „ascunsului”. Mişcându-se „eul”, mişcă prin aceasta 
şi ascunsul, silindu-l să emită din sânul lui o anumită mani- 
festare. Totuşi puterea aceasta de constrângere a „eului” îşi 
are limitele ei. Sunt manifestări ale „ascunsului” care nu 
trec prin vama „eului” pentru a se realiza şi de multe ori 
„eul” nu poate obţine din sânul „ascunsului” ceea ce doreşte. 

Să numim acel ascuns „ființă” sau „substanță”, pentru 
că este de fapt ceea ce stă mai dedesubtul lucrurilor, este 
esenţa lor. Se înțelege că la lucruri ființa nu-şi trece țâşnirile 
prin vama unui factor regulator, conştient şi voluntar. 

La Dumnezeu „adâncul”, „ascunsul” sau „ființa” e infi- 
nit mai plin de posibilități. Şi Dumnezeu fiind persoană de- 
săvârşită, toate manifestările „fiinţei” trec prin sfera ei de 
inițiativă. „Abisul” fiinţei divine nu e față de factorul perso- 
nal divin în aceeaşi stare de obscuritate şi oarecum de liber- 
tate, ca la om. Dumnezeu are o viziune clară în „adâncul” 
Său şi acesta Îi stă cu desăvârşire la dispoziţie. La Dumnezeu 
nu se produce nici o manifestare involuntar, El nu-Şi cu- 
noaşte ființa treptat şi nu o aduce în stare de manifestare cu 
greutate şi numai în urma unor condiții legate de timp. 
Dumnezeu nu lucrează nicicând silit de ascunsul Său, iar 
Eul Său nu are nici o dorință pe care să nu o poată realiza 
imediat. La El între voință şi putere („eu” şi „ființă”) este o 
deplină acoperire. Puterea Lui se întinde până unde se în- 
tinde voința Lui actuală sau potențială: nu e nici mai res- 
trânsă nici mai largă ca voința Lui, cum este cazul la om, la 
care uneori voința e mai slabă ca impulsurile, iar alteori mai 
tare ca puterile ce le are. Din faptul că Dumnezeu e o ființă 
desăvârşită, o voință ce prezidează deplin puterea Sa, rezul- 
tă şi aceea că Dumnezeu nu e silit să facă tot ce poate face, 
în fiecare moment, ca o forță fatală, impresională, panteistă. 
Actele săvârşite de Dumnezeu nu sunt adică una cu ființa 
Lui, aceasta nu se epuizează în fiecare act al Lui. Dumnezeu 
Tămâne ca un suveran deasupra fiecărui act al Său, putând 
săvârşi în fiecare moment alte acte nenumărate decât cel pe 
care îl săvârşeşte. Dumnezeu deci nu e „actus purus” epuizat 
deplin în acte, ci peste acte stă un izvor voluntar şi infinit al 

lor, fiinţa personală. Tomismul nu se poate menține în nici 
un fel. 

Eventuala obiecție că admițând la Dumnezeu un „adânc 
fără fund” pe 'de o parte, pe de alta lucrări sau manifestări 
deosebite de EI, îl facem pe Dumnezeu compus, € cu totul 
neserioasă. „Adâncul”, „fiinţa” divină e cu totul simplă, in- 
terminabilă, unitară, dar plină de posibilităţile infinite. Posi- 
bilităţile acestea realizate, nu sunt „ființial” deosebite de 
adâncul din care au ieşit. Totuşi nu le putem identifica nici 
pe câte una în parte, nici toate la un loc cu „adâncul”, cu 
„ființa”, căci aceea e cauză, izvor, iar acestea efecte şi aceea 
nu poate fi substituită prin acestea, nici vice-versa. 

Ceea ce ne e accesibil nouă de la Dumnezeu sunt numai 
iradierile, manifestările, lucrările „fiinţei” divine. Toate nu- 
mirile ce le dăm lui Dumnezeu, chiar numele de „fiinţă” le 
luăm de la aceste lucrări. Îi zicem lui Dumnezeu „viaţă” de 
la lucrarea lui de viață făcătoare, „înțelepciune” de la lucra- 
rea lui de înțelepciune dătătoare, „ființă” de la lucrarea de 
ființă ziditoare. Însuşi „adâncul”, „fiinţa” Lui, rămâne mai 
presus de orice nume, de orice apropiere, fie cu gândul, cu 
simţirea, cu experiența inimii, etc. Acel „adânc” „nu este” 
pentru noi, sau „încă nu este” (un ov); el e „tăcerea”, „as- 
cunsul”. Numai imperfect îi dăm numirile lucrărilor ce izvo- 
răsc din el. Când vrem să fim mai adecvaţi, nu-i dăm nici o 
numire. Spunem că Dumnezeu e „viață”, dar ne grăbim să 
spunem că totuşi El nu e „viață”, ca unul ce e mai presus de 
viaţă. De aici graiul antinomic când vorbim de Dumnezeu. 

Nouă ne sunt accesibile şi împărtăşibile lucrările lui 
Dumnezeu, ființa Lui rămâne inaccesibilă şi neîmpărtăşibilă 
(Vasile cel Mare, citat de Palama de multe ori; Dionisie 
Areopagitul în diferite locuri). În lumea relativă nu vin de- 

cât lucrările divine. Aceasta nu înseamnă că „fiinţa” lui 
Dumnezeu nu e pretutindeni. Dar precum adâncul nostru ră- 
mâne neîmpărtășibil, chiar dacă e prezent în acelaşi loc 
unde apar şi manifestările noastre, cu atât mai mult adâncul 
divin rămâne inaccesibil, metafizic, ontologic inaccesibil, 
nu spaţial. E o categorie de existență ce nu se împărtășește, 
la care nu e nici un fel de acces. Trebuie să operăm aici cu 
categoria „adâncului”, a „intensivului” spiritual, nu cu a 
spațiului. 

„Lucrările lui Dumnezeu ni se împărtăşesc şi le putem 
lua într-o măsură oarecare (după om) la cunoştinţă în două 
forme: întâi avem rezultatele lor, toate cele create, şi al doi- 
lea ele în însăşi acțiunea lor actuală şi prezentă. Lumea 
creată, rezultatele lucrărilor dumnezeieşti (ra anoreisouara), 
ne spune că aici a fost activă o dată puterea dumnezeiască. 
Lucrurile poartă în ele impregnat semnul fostei lucrări dum- 
nezeieşti, aşa cum roşeața cărămizii e semnul rămas al focu- 
lui ce-a fost odată prezent în cărămidă. Unii oameni nu văd 
decât atâta din Dumnezeu. Aceştia sunt cei cu argumentele 
cosmologice, raţionalişti deişti, sau chiar teişti! 

Dar lucrările lui Dumnezeu sunt în fiecare moment ac- 
tive şi prezente. Nu toţi însă le pot simți sau primi, sau se 
pot împărtăşi de ele. 

Şi aici vine al doilea motiv pentru care Sf. Scriptură 
spune că Dumnezeu este inaccesibil omului. Atâta timp cât 
omul rămâne singur cu puterile sale, nu poate sesiza divini- 
tatea şi nu se poate împărtăşi de ea. Cum explică foarte 
frumos Sfânta Scriptură Palama, omul nu poate cunoaşte şi 
vedea cele ale lui Dumnezeu; numai Duhul lui Dumnezeu le 
poate cunoaşte. Deci lipseşte doar ca Duhul lui Dumnezeu 
să se sălăşluiască într-un om,-ca acela să poată cunoaşte cele 

ale lui Dumnezeu. Aşa încât nu mai e omul care cunoaşte 
ale lui Dumnezeu, ci Însuşi Duhul Lui. Omul care leapădă 
duhul lumii „primeşte înăuntrul său Duhul de la Dumnezeu, 
care cunoaşte cele ce sunt ale lui Dumnezeu, precum duhul 
omului cunoaşte cele ce sunt ale omului... Cum nu va vedea 
acela prin Duhul primit lumina nevăzută?... Doar nu-Şi este 
Sieşi nevizibil Dumnezeu, ci celor ce-L privesc şi-L cugetă 
cu ochi şi cugetări create şi naturale. Celor în care se inarti- 
culează Dumnezeu ca organ conducător, nu le va oferi, prin 
Sine, într-un chip manifest şi vederea darului Său?... Căci 
precum raza din ochi numai unind-se cu razele soarelui de- 
vine lumină activă şi vede cele sensibile, în acelaşi chip 
mintea numai devenind un Duh cu Domnul, vede clar cele 
duhovniceşti” (Din Sfântul Grigore Palama, trad. de subsem- 
natul în Anuarul Academiei teologice Andreiane 1932-33, 
pag. 39-40). 


* 


Dar o treaptă şi mai înaltă în apropierea de Dumnezeu 
este simțirea Lui lângă şi în tine ca persoană. Desigur şi 
persoanele dumnezeieşti ca şi persoanele omeneşti ancorează 
şi acționează în om prin manifestările lor, dar cea care diri- 
jează şi susține lucrarea este persoana care e tot atât de 
prezentă ca şi lucrarea. Nouă ni se întâmplă adeseori să 
sesizăm vreo acţiune, vreo influență, vreo presiune exercita- 
tă asupra noastră, dar nu ne dăm seama că această acţiune e 
intenționată, se leagă de-o persoană. Simţim că ne tulbură o 
influenţă din afară, nu dinăuntrul nostru, dar nu ne dăm sea- 
ma că această tulburare se datorează deznădejdii, necazului, 
suferinței în care se află un apropiat al nostru la depărtare 
de noi. De la el vin lucrări, manifestări până la noi, dar fie 

că nu suntem legaţi prea mult sufleteşte de el, fie din altă 
cauză, nu sesizăm în acea lucrare ce ajunge la noi persoana 
proprietară a ei. Simţim o nelinişte în spate. Nu ne dăm 
seama, decât după ce ne întoarcem, că acțiunea ce-o suferim 
vine de la o persoană şi anume de la cutare persoană. Cunoaş- 
terea persoanei care conduce o acțiune asupra noastră e o 
treaptă superioară cunoaşterii acțiunii ei. Până cunoaştem 
numai lucrarea, acțiunea, înclinăm să luăm aceasta drept o 
acţiune a naturii, a cine ştie cărei forţe din natură. În orice 
caz foarte puţin suntem înclinați să o derivăm dintr-o per- 
soană. 

Aşa şi cu lucrările exercitate de Dumnezeu asupra 
noastră: le sesizăm, una sau alta, dar până n-am progresat la 
sesizarea Lui ca persoană, le luăm drept lucrări ale unei 
forțe impersonale. Sunt foarte mulți cei ce prind în antenele 
conştiinţei lor suflarea unor puteri mai presus de ei şi de 
natură, dar sunt foarte puțini cei care văd, nu teoretic, ci 
concret, persoana dumnezeiască manifestându-se în cutare 
lucrare sau cutare, în sufletul lor. De aici frecvenţa panteismu- 
lui şi greutatea de a ne raporta, practic, față de Dumnezeu 
ca față de-o persoană ce stă în preajma mea ca oricare cas- 
nic, cu singura diferență că e invizibil ochilor trupeşti. 
Cugetăm pe Dumnezeu deistic — din efectele fostelor Lui 
lucrări — şi-L simţim panteistic — ca lucrări suspendate sau 
emanate din cine ştie ce forță impersonală — dar nu-L simţim 
personalistic. Aceasta e realitatea de cele mai multe ori. Cât 
de greu şi de rar ajungem să ne facem din rugăciunea noas- 
tră chiar, o convorbire cu Vecinul nostru Dumnezeu. De cele 
mai multe ori rugăciunea ne este un fel de meditaţie, adică o 
gândire la ceva departe de noi, o stare de vorbă cu noi înşi- 
ne, o rostire de cereri fără conştiinţa actuală că ele merg la o 

persoană, ci undeva în vid. Intelectualul modern poate exe- 
cuta destul de uşor o meditație „religioasă”, dar rugăciunea 
îi este un lucru aproape imposibil. În meditaţie eşti numai tu 
singur, sau Dumnezeu coborât la nivelul unui obiect imperso- 
nal, pasiv, la discreţia cugetărilor tale. Nu e aici Dumnezeu 
care te priveşte în ochi şi te scoate din calmul şi superiorita- 
tea savantelor tale cugetări. Socotesc meditaţia o amarnică 
autoînşelăciune religioasă, un surogat primejdios care nu 
ajută cu nimic la scoaterea omului din individualismul şi 
neputința de a intra în contact viu cu Dumnezeu. În Sfânta 
Scriptură nu se vorbeşte deloc de meditaţie ca ajutor de-a 
găsi pe Dumnezeu. Meditaţia e bună îndreptată la orice o- 
biect creat, dar nu la Dumnezeu. 

Dar dacă trebuie să simțim vecinătatea lui Dumnezeu 
ca persoană, nu urmează că trebuie să-l simțim lucrând în 
noi multe lucrări, că trebuie să-L simțim aproape cu o mul- 
ţime de atribute. Precum putem constata prezența unei persoa- 
ne omeneşti în vecinătatea noastră, chiar dacă acea persoană 
ni se manifestă printr-o singură intenție sau atribut, tot aşa 
putem constata persoana sau persoanele dumnezeieşti în 
jurul nostru, chiar dacă ni se revelează în acel moment cu o 
singură însuşire sau intenție. Putem avea astfel într-un 
moment conştiinţa că Dumnezeu ne priveşte cu severitate, şi 
numai cu severitate, altădată că ne ușurează de o grijă, 
altădată că ne face să înțelegem cutare idee. Cu alte cuvinte 
chiar dacă ne revelează Dumnezeu într-un moment dat un 
singur atribut, un singur act de voință, acel atribut sau act 
de voință nu se prezintă suspendat, detaşat de persoana 
dumnezeiască, ci însăşi persoana dumnezeiască se arată în 
acel atribut, concretizată în el. De aici multiplicitatea chipu- 
rilor în care ni se pot revela nu numai persoanele omeneşti, 

ci şi cele dumnezeieşti. Privirea cu care simțim că ne priveş- 
te într-un moment dat persoana dumnezeiască, cuvintele ce 
ni le spune, gesturile ce le face, chiar îmbrăcămintea în care 
Se arată, sunt concretizarea acelui act de voință prin care ni 
se revelează atunci persoana dumnezeiască. 


* 


Dar acum să abordăm însuşi miezul chestiunii. Cum e 
posibil să se arate Dumnezeu oamenilor sub o formă senzo- 
rială? 

Mai întâi să vedem: forma aceasta senzorială este într- 
adevăr externă nouă din punct de vedere spaţial, ocupă ea 
un loc în spaţiu şi prin urmare e întinsă şi oarecum materia- 
1ă? Îşi face Dumnezeu ad-hoc o formă spaţială sau obiectiv 
sonoră? Lucrul se pare posibil. Dar aici cercetăm modul mai 
frecvent de apariţie a lui Dumnezeu, acela în care nu se 
serveşte de ceva spaţial. Câteva exemple: vedeniile Sfântului 
Ioan din Apocalipsă s-au petrecut în Dub (1,10). Lumina de 
pe Tabor, şi în ea Moise şi Ilie, deşi strălucea ca soarele 
(Matei 17,2), n-a fost văzută de cei de la poalele Taborului. 
Arhidiaconul Ştefan fiind plin de Duh Sfânt, căutând la cer, 
a văzut slava lui Dumnezeu şi pe lisus stând de-a dreapta lui 
Dumnezeu, fără ca cei din jurul lui să vadă ceva (Fapte 7,55). 
Daniil (cap. 10) spune că cei din jurul lui n-au perceput 
vedenia lui. Îngerii ce cântau în noaptea naşterii Mântuito- 
rului n-au fost văzuţi şi auziţi de altă lume afară de păstori. 
Şi, ca să vedem întrucât corespund condiţiilor teofaniilor 
vedeniile lui Petre Lupu, ele n-au fost văzute de ciobanii de 
lângă el sau de preot, deşi îl auzeau vorbind cu cineva. Toţi 
aceştia au privit cu ochii deschişi, dar şi lumea din jurul lor 
avea ochii deschişi şi totuşi nu vedea. 

Aceasta-i dovadă că nu prin puterea naturală a ochilor 
au văzut toţi aceştia şi prin urmare ceea ce au văzut nu era 
ceva întins în spaţiu, un obiect între celelalte. Imaginii vă- 
zute de aceştia nu-i corespundea deci ceva spaţial, material, 
sensibil. Ceea ce spune Sfântul Grigorie Palama despre lu- 
mina de pe Tabor, se poate aplica tuturor vedeniilor înşirate 
de noi. El zice: „Dacă deci nu prin puterea senzorială au 
văzut acea lumină, căci atunci ar fi văzut-o şi necuvântătoa- 
rele, ci prin puterea mintală care percepea prin simțţiri, sau, 
mai bine zis, nici prin puterea mintală — căci atunci orice 
ochi ar fi văzut-o, şi mai ales cei apropiaţi, strălucirea ei 
fiind mai presus de soare — dacă deci nici prin aceasta pro- 
priu zis n-au văzut acea lumină, atunci nici lumina aceea n-a 
fost propriu zis sensibilă” (op. cit. pag. 49). 

Nu sunt atunci cumva toate aceste vedenii, închipuiri, 
produsele imaginaţiei, sau halucinaţii, cum cred aşa de mulţi? 
Aceasta e întrebarea capitală. 

Ce sunt produsele imaginaţiei, ce sunt produsele halu- 
cinaţiei? Și unele şi altele sunt imagini şi sunete, adică date 
senzoriale, care nu au ca suport şi ca punct de plecare un 
obiect extern, spaţial. Întocmai ca şi vedeniile sfinte. Există 
totuşi mari deosebiri între aceste trei genuri. 

În cele următoare vom căuta să le arătăm. 


* 


Imaginaţia este o facultate a spiritului nostru cu o 
sferă de activitate mult mai largă decât i se atribuie de obi- 
cei. Ea nu este numai facultatea prin care creăm imagini 
pentru lucruri care ştim că există dar nu le cunoaştem de 
aproape, sau tot felul de imagini neraportate numaidecât la 
vreo realitate, nu este aşadar numai o substituire a percepției 

şi un loc al spiritului, ci este calea unică prin care se for- 
mează, progresând de la o fază neclară şi inconştientă la 
faza de perfectă conştiinţă, toate conținuturile vieţii noastre 
spirituale, ca o precizare a unor mişcări ce pornesc din 
adâncurile noastre sufleteşti. Şi când zic adâncuri sufleteşti 
nu înțeleg prin aceasta nici numai imagini percepute în tre- 
cut şi depozitate acolo şi nici numai un subconştient redus la 
vreo unică sau mai multe potențe biologice în sensul şcolii 
lui Freud sau a celor înrudite. Ele sunt izvorul nesecat al 
vieţii integrale omeneşti, de acolo creşte, printr-o colaborare 
continuă a împrejurărilor externe care au şi o importantă 
funcţie de ocazionare, înțelegerea lumii, virtuțile omului, 
sentimentele, acolo se desemnează primordial drumul fiecă- 
rui ins. Adâncul sufletesc este puterea creatoare a omului. 
Toată viaţa lui manifestată, trece pe acolo şi iese pe acolo. 
Iar imaginaţia este calea pe care vine în fața conştiin- 
ţei, precizându-se, tot ce pleacă din adâncul nostru sufletesc, 
sau pe care smulgem şi formăm câte ceva pentru conştiinţă 
din întunericul acela nesecat şi în stare de amalgam. Într-ade- 
văr orice idee, orice simţire, orice tendință, din moment ce 
începe a-şi spori prezența în conştiinţă şi a exista aşadar ca 
o individuaţie în ordinea vieţii sufleteşti, începe a se îm- 
brăca într-o imagine mai mult sau mai puțin precizată. 
Fenomenul e mai evident în legătură cu ideile. Să urmăreas- 
că oricine în sine procesul naşterii unei idei. Îndată ce-a 
apărut primul colțişor al ei sub obiectivul atenției, aşadar 
îndată ce a început să existe, ea are o oarecare haină care e 
un început de imagine. Nu vorbesc numai de noțiunile gene- 
rale ale lucrurilor văzute, ci şi de ideile referitoare la date 
imateriale. Şi de legăturile dintre diferitele idei. Anumite le- 
gături dintre ele ţi se prezintă ca un fir, altele ca nişte supra- 

puneri, etc. Se observă mai ales la oricare idee un început de 
imagine sonoră, ca să numesc astfel cuvântul în care se îm- 
bracă ideea. Un fel de tensiune de a-şi preciza haina sonoră. 
Cu cât insişti mai mult asupra ideii, cu atât se preci- 
zează, se înviorează, se umple de detalii ca imagine. Cu cât 
se apropie spre punctul de a fi comunicată, aşadar cu cât 
sporeşte pe calea manifestării, cu atât se plasticizează mai 
mult ca imagine. Parcă auzi cuvântul pe care nu l-ai rostit 
încă, dar stai gata să-l rosteşti. E drept că în uzul zilnic, mai 
ales oral, dar şi în scris, ideile vin şi trec fără să le mai ima- 
ginăm. Dar aceasta înseamnă că nu insistăm asupra lor, asupra 
cuprinsului deplin al lor. Acum insistăm mai mult asupra 
legăturilor dintre ele. Şi poate nici la aceasta. Dar odată şi 
odată tot am insistat asupra lor şi imaginea lor care am 
văzut-o, deci şi înțelesul lor deplin, rămâne neutilizat acum, 
intrând în scenă numai un rudiment de imagine, un simbol. 
Cine n-a insistat niciodată asupra ideilor pe care le întrebu- 
ințează, cine n-a avut cândva o imagine cât mai vie a lor, 
face uz prost de ele. E un superficial sau un erou caragiali- 
an. Se poate observa că îndată ce convorbirea dintre doi inşi 
devine mai plină de sens, ei încep să insiste asupra a câte 
unei idei, asupra detaliilor ei. În acele momente intră în 
funcţiune vederea ideii. La artişti, care nu insistă mult asu- 
pra legăturilor dintre idei, ci asupra lor luate de sine stătă- 
toare, ideile au un maxim de vizibilitate şi sonoritate, de 
imagine adică. La cugetători, care insistă mai mult asupra 
legăturilor dintre idei, au mai mult caracter imaginativ legă- 
turile şi mai puţin ideile. 
Adâncurile noastre sufleteşti ni se manifestă prin ima- 
gini. Lipsa totală de imagine echivalează cu lipsa de sens, 
de înţelegere, de conştiinţă. Inteligibil este tot una cu imagi- 

nabil. Viaţa spirituală nu e posibilă fără imagini. Omul nu 
poate avea nici o idee fără corp. Corpul ideii ţine, pentru 
noi, de însăși existența ei. (Subconştientul, făcând abstracție de 
funcţia lui de depozitar al reprezentărilor ce nu stau actual în 
conştiinţă, este pentru noi baza ultimă a ființei noastre, 
suportul tuturor manifestărilor, şi această ființă întreagă e 
înzestrată cu un anumit fel de-a îmbrăca în imagini, de-a da 
corp, de-a concretiza mişcările sale ocazionate şi chiar de- 
terminate uneori într-o foarte mare măsură de prilejuri inter- 
ne sau externe. Întregul om este un laborator, o funcţie, o 
facultate formatoare de acțiuni şi reacţii sociale întrucât îşi 
concretizează şi încorporează mișcările ce pornesc de la 
baza fiinţei sale şi sfârşesc în rostirea lor prin scris, grai, 
cântec. Preexistentă e numai o predilecție pentru anumite 
încorporări, capacitatea de-a reacționa la anumite cauze 
eficiente sau ocazionale, tempo în care se desăvârşeşte în- 
corporarea. În orice caz, „subconştientul” nu fabrică singur 
încorporările, ideile, ci împreună cu conştiinţa. El face nu- 
mai începutul.)! 


1 Cele de mai sus ne îndeamnă la câteva gânduri asupra stării sufletelor după 
moarte şi înainte de înviere. Dogma ortodoxă, spre deosebire de anumite idei pro- 
testante, spune că după moarte nimeni nu mai poate face nimic pentru îndreptarea 
sa, pentru modificarea sorții sale, ci rămâne cu cea realizat pe pământ. Deci vieții îi 
Sunt închise anumite posibilități. 

Coroborând aceasta cu faptul că, lipsindu-i omului trupul după moarte şi înain- 
te de înviere, îi lipsesc poate atâtea prilejuri de-a se pune în mişcare funcția lui 
formatoare de imagini noi şi în general fără trup această funcție nu poate activa 
cum trebuie, am putea risca închipuirea că sufletul omenesc în acest răstimp 
trăieşte mai mult din amintirile vieţii pământeşti, concentrat asupra lor, reprodu- 
când fără încetare materialul de imagini, deci de idei, simțiri, îapte, dobândit şi 
produs în viața de pe pământ. Se ştie că muribundul revede într-o clipă tot filmul 
vieţii sale. Poate aceasta e viața sufletului tot timpul până la recâştigarea trupului 
înviat. În răstimpul acesta ar avea loc o oprire a omului din mers, o închidere faţă 
de cele din afară, o profundă întoarcere şi meditaţie la sine, la drumul parcurs, o 
stare care poate fi o mare „odihnă” şi împăcare şi mulțumire, o fericită „pauză” sau 

Două concluzii țâşnesc din cele anterioare. Prima: în- 
tre spirit şi imagine nu poate fi numai o legătură incidentală, 
laxă, ci una foarte intimă, organică, dacă relaţiile spirituale 
devin imagini îndată ce încep a exista pentru conştiinţă, 
dacă existența întregi vieți spirituale în noi e una cu existen- 
ţa unei lumi de imagini. Asupra acestei legături intime între 
spirit şi imagine vom insista mai încolo. 

A doua concluzie, strâns legată de prima: Imaginaţia 
nu are numai un caracter reproductiv, readucând în conştiin- 
ță şi aplicând la noile idei imaginile percepute în trecut, ci 
este prin excelenţă o funcţie de sinteză, o funcţie creatoare 
de imagini noi. Din material senzorial cu totul nou? La a- 
ceastă întrebare n-am putea răspunde pozitiv. Dar chestiunea 
n-are aproape nici o importanță o dată ce din aceleaşi câteva 





„repausare”, dar şi un îngrozitor chin, sufletul fiind ținut încătușat cu faţa spre un 
trecut mustrător. 

Aceste gânduri ar fi potrivite cu cealaltă dogmă ortodoxă care, spre deosebire 
de cea catolică, afirmă că sulletul dreptului după moarte şi înainte de înviere nu 
primeşte bucuria deplină, n-ajunge la vederea deplină a lui Dumnezeu şi la gusta- 
rea fericii negrăite, ci numai la o aşteptare în siguranţă a lor şi în această siguranță 
la o gustare anticipată. De un lucru de care eşti sigur, parcă-l şi ai. Sufletul dreptu- 
lui ar avea această siguranță prin contemplarea trecutului, dar şi printr-o apropiere 
internă, de adâncul său al lui Dumnezeu, prilejuindu-i astfel o stare de fericire, dar 
nu una concretizabilă în imagini noi, lipsindu-i pentru aceasta trupul, ci una de 
simţire generală. Fericirea deplină o va avea însă numai la învierea cu trupul, când 
prezenţa lui Dumnezeu înăuntrul său îi va fi o continuă ocazionare de înţelegeri şi 
de vederi tot mai clare, îmbrăcate în imagini. 

Iar sufletul celui păcătos, cu toate că înainte de înviere e chinuit de trecutul său 
şi de prezența duhurilor rele în lăuntrul său, întrucât nu-şi concretizează încă în 
imagini şi înţelesuri noi fioroasa stare şi tovărăşie în care se află, ci simte numai 
difuz depresiunea şi chinul, nu se află nici el încă în starea de nefericire şi de 
pedeapsă totală în care va ajunge după ce va recăpăta trupul în tovărăşia căruia se 
vor concretiza nesfârşitele imagini şi scene ale nenorocirii sale veșnice. 

Dar acestea sunt simple gânduri trecătoare ca fumul, provocate de solidele şi 
netrecătoarele columne ale dogmei ortodoxe, neavând alt scop decât să arate că 
această dogmă ascunde, chiar în cele mai bizare afirmări ale ei, înțelesuri posibile 
pe lângă care nici intelectualul de azi nu e în drept să ireacă chiar aşa de nepăsător. 

elemente senzoriale sunt formate în natură şi se pot forma în 
spirit imagini la infinit. În orice caz imaginile formate prin 
imaginaţie nu sunt numai aranjări variate ale unuia și acelu- 
iaşi material senzorial perceput în trecut. Feţele de om pe 
care le formăm cu imaginația, nu sunt numai nişte agregate 
din părțile de la niscai feţe văzute. Ele ni se reprezintă ca 
nişte individualități unitare în trăsăturile şi în sensul ce-l ex- 
primă aceste trăsături. În special marii artişti crează în pictu- 
ră şi literatură fețe noi, care se prezintă ca dintr-o bucată. 

În procesul de formare al acestor imagini iarăşi nu se 
observă o lucrare de cârpeală, ci imaginea izvorăşte unitară, 
deşi nu deodată în deplină claritate. 

Imaginaţia nu fabrică cum fabrică croitorul, pantofarul 
sau zidarul, ci naşte. Materialul percepţiilor e totuşi utilizat, 
dar nu printr-o operație de adunare, ci după o asimilare, o 
topire a lui. Chiar dacă a putut face cineva numai puţin timp 
uz de simțurile capitale, câştingându-şi un număr minim de 
date senzoriale, el totuşi poate forma după aceea imagini la 
infinit. Sunt chiar orbi din naştere care-şi imaginează culo- 
rile, surdo-muţi care-şi imaginează sunetele. Sunt cazuri când 
anumite persoane văd cu zile înainte fețele unor oameni pe 
care nu i-au mai văzut şi pe care îi întâlnesc după câtva 
timp. Cu drept cuvânt se ivește aici întrebarea: nu cumva e 
capabilă imaginaţia să producă imagini, fără a utiliza câtuşi 
de puţin un material perceput pe care eventual să nu-l aibă? 
Oare nu cumva ţin anumite forme, anumite conturări de idei, 
de senzații lăuntrice, de-a dreptul de conștiință, de inteligen- 
ță? Orbul care trăieşte numai în întuneric, nu-şi poate oare 
închipui prin contrast cu întunericul, culoarea albă, lumi- 
noasă? Sigur e că ţine de cugetare, nu de simțuri, să indivi- 
dualizeze ideile ce se ridică din tine, să le dai contururi, să 

le simți că fiecare stă deosebit şi că e altfel decât celelalte. 
Şi însăşi această individualizare a lor e o imaginaţie. La urma 
urmelor nu e numaidecât necesar un material de percepții 
venit din exterior pentru ca să se poată contura cugetarea noas- 
tră, pentru a individualiza totuşi în oarecare imagini (în sensul 
cât de impropriu al cuvântului) ideile, simțirile lăuntrice. 


* 


Dacă vrem să caracterizără din altă latură produsele 
imaginaţiei, din cea opusă produselor halucinatorii, observăm 
că cele dintâi implică o asistență cât mai activă a conştiinţei 
personale. În crearea de imagini subiectul face sforțări. 
Uneori mai mari, alteori mai mici. Chair când eforturile 
sunt mai mici, când deci „inspiraţia” e mai pronunţată, con- 
ştiinţa e totuşi perfect de trează. Alta e situația la produsele 
halucinatorii. Aici conştiinţa personală nu se mai păstrează 
în toată integritatea ei. Ea intră într-o destrămare, care'poate 
fi de diferite grade. S-ar putea stabili patru categorii de pro- 
duse halucinatorii, după gradul de destrămare al conştiinţei 
personale: iluzie, coşmar, delir, alienare. 

Iluzia are loc când iei un obiect drept altul. Are deci în 
mare măsură drept cauză ceva exterior, interpretat greşit din 
cine ştie ce înclinații sau motive interioare. Iei seara un stâlp 
drept un hoţ care te aşteaptă. Ea nu este propriu zis halucinație 
decât de la un anumit grad înainte. De când începi a crede 
foarte serios în realitatea imaginii care n-are suport real ex- 
terior, afectându-ți întreaga ființă. Ea poate ajunge atunci 
până la delir. Dar chiar până n-ajunge la nivelul delirului 
subiectul numai e cu totul stăpân pe sine. El intră într-o sta- 
re de pasivitate cu mult mai accentuată decât în jocurile 
imaginaţiei. Nu se mai poate elibera de imaginile care s-au 

produs involuntar. Ele devin un chin. Subiectul cade pradă 
obsesiei şi chiar panicii. Face gesturi nestăpânite, automate. 
Manifestările instinctive nu mai pot fi stăvilite de conştiinţă. 
Sunt momente în care subiectul respectiv își uită chiar de 
sine, cuprins cu totul de vârtejul obsesiei sale. Totuşi conşti- 
inţa nu se eclipsează total. E numai un început de destrămare 
al ei, continuă să existe un cât de mic rest din ea ca un 
martor rieputincios şi zăpăcit. Paralel sau alternativ cu cre- 
dinţa în realitatea imaginilor-iluzii, subiectul respectiv are şi 
conştiinţa că e prada unei iluzii, dacă nu în fiecare clipă dar 
măcar alternativ cu credința în realitatea imaginii închipuite. 

Dl. dr. |. Stănescu, psihiatru legist din Paris, care a fă- 
cut eroice şi repetate eforturi prin ziarul Zorile să explice 
vedeniile lui Petrache Lupu cu elemente de psihopatologie, 
a crezut că-l poate înghesui pe Petrache Lupu şi-n această 
rubrică. Domnia sa, reținând mărturisirea lui Petrache Lupu 
că nu s-a dus în primele două rânduri să spună la lume po- 
runca arătării, a luat acest fapt drept argument că Petrache 
Lupu nu credea serios că imaginii aceleia i-ar corespunde 
ceva real. Şi astfel Domnia sa a identificat cazul lui Petra- 
che Lupu cu acela al unei femei, descrisă de Briere de Bois- 
mont. Această femeie vedea că un hoț îi intra în cameră şi 
se ascundea sub pat: pacienta devenea anxioasă şi oarecum 
agitată, cunoştea însă falsitatea percepţiilor şi făcea eforturi 
ca să-şi risipească temerile, pe care viziunea le năştea în su- 
fletul ei (Zorile din 11 Octombrie 1935). Dl. dr. |. Stănescu 
a neglijat însă un amănunt care deosebeşte total cele două 
cazuri: Petrache Lupu mărturiseşte că nu s-a dus în primele 
două rânduri să spună lumii cea văzut şi auzit, nu pentru că 
îşi dădea seama de falsitatea imaginii, ci pentru că îi era 
teamă de oameni că-l vor lua în râs. („Nu m-am dus să spun 


143 


DUMITRU STĂNILOAE 


la lume ca să nu râdă lumea de mine... La urmă, Moşule, 
degeaba mă trimiţi, că nu crede lumea, va râde lumea de 
mine”). 

Pe când în iluziile halucinatorii, anumite halucinoze 
persistă alături sau alternativ cu credința în realitatea obiec- 
tivă a imaginii şi conștiința falsității ei, Petrache Lupu n-are 
nici o urmă de îndoială că ceva obiectiv i s-a arătat, însă nu 
ştie ce a fost aceea. Cel puţin de la a doua arătare convingerea 
lui e deplină. Deci n-avem aici nici un element psihologic 
din categoria halucinozelor. De sinceritatea lui Petrache 
Lupu nu ne putem îndoi. În orice caz ar trebui să-i atribuim 
o prea mare istețime ca să credem că intenționat şi-a modifi- 
cat în expunere acest amănunt. 

Coşmarul e un fel de halucinație în stare de semi- 
somn. Când nu poți dormi cazi uneori într-o toropeală ce 
vine dintr-o mare oboseală nervoasă. În astfel de stări se în- 
cheagă în fața ta fel de fel de întâmplări şi scene bizare şi 
fără o logică potrivită cu realitatea cunoscută în stare de tre- 
zie. Tu dispari aproape cu totul din aceste asocieri ciudate 
de scene. Numai din când în când te trezeşti parcă şi revezi 
cu o neplăcută uimire, oarecum retroactiv, aceste înlănţuiri 
halucinatorii. Ai fost şi n-ai fost prezent cu conştiinţa la 
desfăşurarea lor: n-ai fost pentru că eşti surprins în momen- 
tele de trezie; ai fost pentru că eşti în stare să rememorezi 
acea deşirare de halucinaţii. Pasivitatea atinge un grad şi mai 
mare ca la halucinoze. În momentele luminoase ale deplinei 
trezii ai vrea să nu mai cazi pradă acestei toropeli halucina- 
torii. Dar eforturile îți sunt zadarnice. 

Nici în această rubrică nu poate fi aşezată vedenia lui 
Petrache Lupu. În coşmar lipseşte logica. Înlănţuirea dintre 
acele imagini involuntare este, ce-i drept, provocată de anu- 

mite înrudiri între ele, dar de înrudiri bizare, cu totul secun- 
dare, accidentale, periferice, de dispoziţia afectivă în care 
îmbraci tu, subiectul cutare, percepții cu totul străine între 
ele, de împrejurările identice în care ai perceput lucruri 
foarte deosebite între ele. Nu e în coşmar o logică intrin- 
secă, determinată de sensurile principale esenţiale ale imagi- 
nilor, o logică cu ajutorul căreia să poți găsi o utilitate practică 
sau teoretică acelei înlănțuiri. Lipseşte conştiinţa şi puterea 
ei care să impună această logică şi să selecteze numai 
imaginile care se pot încadra în ea. În vedenia lui Petrache 
Lupu este însă o logică perfectă; între arătare şi poruncile ei 
şi între porunci e cea mai firească înlănțuire. Petrache Lupu 
este în tot timpul în posesia conştiinţei depline, perfect de 
treaz. Dovadă e faptul că e conştient până în amănunte de 
peisajul fizic în care se petrece faptul. Toată ordinea fizică 
exterioară lui şi cea mintală, interioară, rămân în 
“limpezimea lor, fără a se produce răsturnări şi confuzii. 
Nimic din acestea n-are loc în coşmar când subiectul pierde 
conştiinţa spaţiului în care se găseşte, iar mintea lui încetea- 
ză să mai activeze. 

Delirul ar putea fi socotit ca halucinaţia în sensul cel 
mai strict al cuvântului. Imaginea are, în acest fenomen, 
pentru conştiinţa subiectului, un caracter deplin detaşat de 
el, o perfectă aparență de consistență extrasubiectivă. Imagi- 
nea cu caracter de obiect exterior subiectului, apare din ni- 
mic, din senin, în faţa ochilor lui deschişi. Nu mai e aici 
numai o greşită interpretare a vreunei percepții exterioare. 
Astfel delirul e la polul opus al imaginaţiei, subiectul ne- 
maifăcând nici o sforțare pentru producerea acestor imagini 
halucinatorii, iar ele prezentându-se cu totul detaşate de su- 
biect, independente de el. Conştiința personală, din punct de 

vedere al producerii acestor imagini, e redusă la cea mai 
completă pasivitate. Dar din punctul de vedere al judecării 
acestor imagini, al orânduirii lor, e activă conştiinţa şi e 
trează? Când am numit delir acest fel de halucinație, am 
anticipat răspunsul la întrebarea pusă. Am înțeles că acest 
fel de halucinație nu se produce decât în stare de boală şi 
prin urmare de întunecare a conştiinţei. Să vedem dacă am 
avut dreptate. * 

Acest fel de halucinaţii se întâlneşte la bolnavii cu 
temperatură foarte urcată. Cu ochii deschişi ei văd în odaie 
persoane şi obiecte care nu sunt de față. Dar conştiinţa lor 
nu funcționează normal nici măcar în ce priveşte judecarea 
şi orânduirea acestor imagini halucinatorii. Imaginile nu 
persistă, nu-şi dau rândul într-o ordine logică, ci se ameste- 
că, se încalecă, se leagă bizar una de alta, încât îl zăpăcesc, 
îl chinuiesc pe bolnav. El nu poate înțelege ceva sistematic, 
ci numai frânturi. Ba foarte des conştiinţa i se cufundă cu 
totul, încât se miră când îi spun cei din jur, după câtva timp, 
despre vorbele ce le-a spus şi despre imaginile ce le-a re- 
marcat. (O conştiinţă totuşi există la aceşti oameni, dar nu 
cea normală, care leagă orice clipă prezentă de viaţa trecută. 
Există o conştiinţă în sensul că omul respectiv ia în serios şi 
trăieşte întreg şi se simte chinuit de scena halucinatorie. Nu 
e un fapt pe care nu-l ia la cunoştinţă, petrecut subconştient. 
El are o conştiinţă, dar o conştiinţă bolnavă, rătăcită. Aşa că 
rămâne valabil ceea ce am spus mai înainte că nici o imagi- 
ne nu există în om actual fără să ia omul act de ea, fără să 
fie „conştient” de ea. Nici visele nu fac excepţie). Dar sunt 
indivizi care au astfel de halucinaţii şi fără temperatură ur- 
cată. Un delir fără febră. Astfel unii ucigaşi văd adesea vic- 
tima lor apărându-le ca din pământ. Sunt aceşti indivizi 

sănătoşi? Conştiinţa lor se menţine lucidă? De sănătate nu 
poate fi vorba. Dar la ei nu e o boală de plămâni sau de in- 
testine, ci una de nervi. Şi boala se manifestă chiar înainte 
de a ajunge acel ins în fața halucinaţiilor. Nelinişte, remuş- 
care, temere, obsesia ideii ce i se va concretiza în imaginea 
halucinatorie, sunt tot atâtea indicii ale bolii ce progresează. 
Observăm apoi că toate halucinaţiile de acest fel au un sens 
defavorabil subiectului; aproape totdeauna, dacă nu totdea- 
una, ele sunt concretizarea unei pedepse pentru cine ştie ce 
faptă rea. De mai puţine ori sunt realizarea vreunor temeri 
provenite din caracterul fricos sau din vreo spaimă mare 
trecută a individului. De aceea cu intrarea în faza halucina- 
țiilor starea individului respectiv nu se îmbunătăţeşte, ci se 
agravează în aşa fel că, fără intervenţie medicală, el ajunge 
sigur la alienare. În momentele de halucinație însăşi, starea 
sufletească a subiectului e tulburată până la paroxism, el 
face gesturi reflexe dezordonate, îşi pierde puterea de jude- 
cată şi chiar conştiinţa de sine, se diminuează uneori până la 
dispariție. Bolnavul, după trecerea crizei, ştie să-ți spună 
despre momentul iniţial al balucinaţiei, dar, de cele mai 
multe: ori, nu ştie să-ți spună nimic din ce a urmat după 
aceea. 


* 


Cazul lui Petrache Lupu nu se poate identifica, dacă 
nu forțăm lucrurile, nici cu delirul din categoria din urmă. 
Bolnav de nervi n-a fost nici înainte de ce a avut vedeniile, 
nici după aceea. Calmul lui, veşnica lui egalitate cu sine în- 
suşi o dovedeşte cu prisosinţă. Nimic ilogic, nimic bizar, în 
purtarea lui, în cugetările lui, nimic sinistru, speriat, în pri- 
virea lui. Dimpotrivă, o foarte pozitivă logică şi o foarte 

sănătoasă „lege comună” în ce spune şi ce face. În loc să-i fi 
stricat sănătăţii, vedeniile lui l-au făcut mai sănătos, trupeş- 
te şi sufleteşte. Acesta e un criteriu esențial stabilit de Sfân- 
ta Scriptură şi de Biserică pentru autenticitatea vedeniilor. 
Înainte de a avea vedenia, pe drum spre stână, el nu se 
gândea la imaginea lui Dumnezeu, cum mărturiseşte însuşi 
şi cum dovedeşte mirarea lui. „Ce vorbă a fost asta, ce moş 
a fost ăla?” Dacă ar fi fost obsedat în prealabil de imaginea 
lui Dumnezeu şi de vorbele ce i le-a spus, s-ar fi manifestat 
în purtarea lui instinctivă în acele clipe o imediată înțelege- 
re a vedeniei şi a cuvintelor ei. În momentele cât a durat 
vedenia, Petrache Lupu îşi păstrează judecata în toată lu- 
ciditatea ei. Nu numai că vede precis peisajul fizic şi ţine 
minte toate cuvintele ce i le spune arătarea, dar se gândeşte 
şi la greutatea situației lui de aici înainte: va trebui să spună 
la lume, căci cu această arătare nu-i de glumit, dar cum va 
putea face aceasta căci va râde lumea de el? Simţul realității 
pozitive, prin care vede importanța lumii concrete, nu se 
lasă bagatetizat, neglijat, ori cât de minunată şi de superioa- 
ră „lumii” apare vedenia. Precum vedem o judecată rece, 
neinfluențată, nedeviată întru nimic de caracterul excepţio- 
nal al momentului. Conştiinţa lui face o perfectă legătură 
între clipa de acum şi ansamblul mai larg al împrejurărilor 
sale de viaţă, între prezent şi trecut. El se păstrează în cea 
mai sănătoasă continuitate de conştiinţă. 

Deosebirea între vedenia lui Petrache Lupu şi haluci- 
națiile deliricilor se poate observa şi din durata vedeniei. 
Halucinaţiile deliricilor ţin scurt şi e imposibil să nu se pro- 
ducă ceva dezordonat, ilogic în perindarea scenelor din cur- 
sul lor; vedenia'lui Petrache Lupu durează a treia oară, timp 
îndelungat: se duc împreună la stână parcurgând un drum de 

vreo 800 metri, stau împreună până ce Petrache Lupu mul- 
ge, pleacă de la stână înapoi tot împreună. A durat cel puțin 
o jumătate de oră. Şi în perindarea scenelor a existat cea mai 
logică înlănțuire, iar la Petrache Lupu o încăpăţânată rezistență 
pe lângă gândul la „lume”, un refuz de a se înflăcăra, manifes- 
tat în încetineala cu care îndeplineşte lucrurile, în diversele 
şi intenționatele lui zăboviri. Unde se vede aici vreo ieşire 
din logică, din bun simț, din realism? EI dă o luptă cu arăta- 
rea, înarmat cu toate armele de bun simţ şi de realism, de 
critică. El nu se lasă luat de aripile vreunui sentiment, vreu- 
nui zel religios care totdeauna e grăbit să ia de adevărate şi 
lucrurile mai suspecte, el nu se lasă orbit, scos din conştiinţa 
de sine. Este în comportarea lui Petrache Lupu în aceste 
momente un realism cum numai la poporul românesc se 
poate întâlni şi cum nu cred să se mai poată întâlni în vreun 
caz asemănător în toată istoria arătărilor sfinte. (Moise refu- 
ză numai o dată când îl trimite Dumnezeu la Faraon; lona şi 
profetul Ieremia tot numai o dată). 

Despre alienație nu e necesar să spunem prea multe, 
căci e cu totul exclusă vreo apropiere între acest fel de feno- 
mene şi cazul lui Petrache Lupu. Ceea ce caracterizează 
aceste fenomene este amnezia, sau cel puțin ecmnezia, adică 
dispariția conştiinţei personale total sau numai cea care se 
referă la o perioadă de viaţă (o persoană uită viaţa sa din ul- 
timii 20 ani şi se socoteşte tânăr de 10 ani, de ex., dacă în 
realitate are 30 de ani). Conştiința personală poate fi înlo- 
cuită cu o altă conştiinţă personală. Cutare persoană de ex. 
uită cine este şi se socotește drept împăratul Chinei sau alt- 
ceva. La alienaţi dispare factorul conştiinţă care selectează, 
ordonează şi ajută la producerea de imagini noi şi rămâne 
suveran depozitul acela subconştient de imagini care face 

între ele legăturile cele mai bizare. După ce bolnavul trece 
peste stările de amnezie sau revine la conştiinţa eului pro- 
priu, el nu-şi mai aduce aminte de halucinaţiile sale din faza 
de boală. 


* 


Petrache Lupu este un om sănătos din punct de vedere 
mintal, sănătos în sensul clarificat în rândurile anterioare. 
Aceasta au stabilit-o şi psihiatrii dr. Gh. Marinescu şi dr. |. 
Popescu-Sibiu. Dânşii au precizat că la Petrache Lupu n-avem 
de-a face cu o halucinație, ci cu o viziune, nu cu ceva mor- 
bid şi promovator de boală, ci cu un fenomen superior, pro- 
movator de sănătate şi de putere sufletească. „Halucinaţiile 
sunt proiecţii cu efect distructiv atât pentru individ, a cărui 
personalitate o destramă, cât şi pentru societate. Viziunile 
apar ca forţe constructive de o valoare socială, aducând tot- 
odată şi o consolidare a eului ce le are. Personalitatea cioba- 
nului Petrache Lupu n-a suferit nici o deformare prin viziunea 
ce-a avut-o” (dr. ]. Popescu-Sibiu în Curentul din 23 
Octombrie 1935). Acelaşi medic citează şi următoarele rânduri 
ale celebrului psihiatru Laignel-Lavastine: „Eul profund al 
misticilor este un eu profund normal, însă cu o creştere a 
energiei psihice; al psihonevrozaţilor, un eu maladiv cu o 
diminuată energie sufletească”. Iar dl. profesor dr. G. Mari- 
nescu spune: „Este vorba dar de o ridicare a potenţialului 
psihic al individului, dându-i puterea de-a face lucruri mari” 
(Universul din 6 noiembrie, 1935). 

Dar dacă Petrache Lupu e sănătos şi vedenia lui nu e 
ceva morbid, putem ajunge la concluzii şi mai înaintate. La 
oamenii sănătoşi mintal nu poate avea loc o trecere a produ- 
selor imaginaţiei în produse halucinatorii. Detaşarea unei 

imagini de funcția imaginaţiei şi transformarea ei în imagi- 
ne cu perfectă aparenţă de consistență exterioară, nu poate fi 
înțeleasă decât în două feluri: prin boală sau prin intervenţia 
unei forțe extrasubiective. Cu elemente pur subiective, adi- 
că, fenomenul acesta nu se poate explica decât la indivizii 
cu nervii bolnavi. Când nu e cazul de astfel de boală, expli- 
caţia pur subiectivă nu mai e suficientă. În unele cuvinte ale 
domnilor psihiatri mai sus pomeniţi încă se poate citi o 
asemenea recunoaştere, deşi într-o formă mai învăluită. Dl. 
dr. Marinescu declară: „Fenomenul Bernadettei, ca şi al lui 
Petrache Lupu se explică prin activitatea inconştientului di- 
namic, creator. Sufletul lor avea intuiţia divinității, căci prin 
simpatie şi credință vedea pe Sfânta Fecioară şi pe Dumnezeu 
în care inima lor credea, fiindcă îi iubea. Intuiţia religioasă 
provine din inconştientul dinamic şi din intuiţie... Trebuie 
să spun că e o greşeală dacă credem că religia ar fi rezulta- 
tul unei fantezii morbide, sau ar avea o origine ireală”. Iar 
dl. dr. Popescu-Sibiu spune: „Întrucât nu se cunosc încă toa- 
te cutele sufletului omenesc — această intensitate interioară — 
consideraţiile ştiinţifice nu pot epuiza total fenomenul Ma- 
glavitului; se pot face doar apropieri ştiinţifice, dar nu 
explicaţii efective. Încât credem că nu s-ar putea impune 
exclusiv valoarea punctului de vedere ştiinţific; trebuie să se 
țină seamă şi de realitatea şi de forța unei alte valori: cre- 
dinţa ce-şi are şi ea o lumină a ei”. 

" Astfel încât socotesc că rămân aproape de linia ideilor 
domniilor lor, deşi sunt preocupat mai mult de factorul „de 
dincolo” al viziunii mistice şi nu atât de cel „de dincoace”, 
în dezvoltările ulterioare. Nu voi vorbi deci atât de mult de 
antena în care se prind semnalele divinității, adică de incon- 
ştientul dinamic, ci mai mult de dovezile că divinitatea este 

aceea care e prinsă de inconştientul dinamic (sau de altceva 
din suflet!) în viziuni. 

La transformarea imaginilor imaginative în imagini 
halucinatorii are loc o afectare a nervilor perceptivi; a celui 
optic şi auditiv cu deosebire. După neurologie mecanismul 
halucinaţiei constă în coborârea unor sentimente spre orga- 
nele simțurilor, pe calea de la centrii imaginativi la centrii 
perceptivi (Psihiatrul P.Quercy, /'Ha//ucination, Philosophes 
et mistiques, 1930, pag. 179). Dar afectarea aceasta când se 
datorează unor cauze subiective, e morbidă. Dacă nu se face 
prin boală, înseamnă că trebuie să căutăm o cauză care nu 
face parte din organismul omenesc. Din cauze pur subiecti- 
ve se pot face imaginile mai vii de parcă acum le vezi, pot 
deveni imagini aşa numite pseudohalucinatorii (câtva timp 
după ce ai văzut un mort care te-a impresionat, parcă îl vezi 
mereu înaintea ochilor), dar nu pot deveni, în stare de 
sănătate mintală, chiar halucinaţii, adică vedenii de a căror 
realitate extrasubiectivă să nu te îndoieşti. Între pseudoha- 
lucinaţie şi halucinație e totuşi o prăpastie. (Asupra pseudo- 
halucinaţiilor, studiate acum vreo 40 de ani de psihiatrul rus 
Kandinski, insistă mult filosoful rus N.Losski, în studiul 
„Vedeniile sfinţilor şi misticilor”, publicat în revista Puty, 
Nr. 43, 1934 şi tradus în 7e/egraful Român Nr. 45 şi urm., 
1935, încercând să explice cu ajutorul lor vedeniile sfinţilor). 


* 


Dar să facem plauzibilă şi prin alte consideraţii inter- 
venţia unei cauze extrasubiective, pe care a trebuit să o postu- 
lăm pentru explicarea vedeniilor sfinte ce le au oamenii sănă- 
toşi, rămânând să analizăm la urmă mecanismul formării sau, 
mai bine zis, modul în care le produce acea cauză nesubiectivă. 

Imaginile ce se perindă prin conştiinţă nu sunt toate 
scoase la iveală de amintire sau de forța creatoare a imagi- 
naţiei conştiente sau inconştiente. Sunt destul de dese ca- 
zurile când ele sunt trezite sau produse în noi, folosindu-se 
însă totuşi de aparatul nostru individual, de o cauză depărta- 
tă de noi, nesubiectivă. Într-o noapte recentă eu am fost ob- 
sedat, într-o lungă toropeală, de imaginea preotului dintr-o 
localitate depărtată pe care nu-l văzusem decât de două ori 
foarte fugitiv, în viață. Dimineaţa, prima persoană cu care 
m-am întâlnit pe stradă a fost preotul respectiv, venit cu tre- 
buri în orașul în care mă găsesc. Cine n-a trăit adeseori ca- 
zuri identice? Sunt foarte frecvente cazurile când te gândeşti 
sau vorbeşti de o persoană şi îndată acea persoană apare fără 
să fie așteptată. Voi da două exemple şi mai ciudate din cele 
observate şi adunate de F. Maxwel în opera Les phenomenes 
psychiques (Paris, 1920). Sunt fenomene de previziune, rea- 
lizate prin privirea într-un glob de cristal, sau într-o oglindă, 
sau în corpuri cu suprafeţe poleite. Astfel o doamnă a văzut 
odată în oglinda dulapului ei — aşezată în fața ferestrei ca să 
nu reflecte nici un obiect din cameră, ci numai o culoare 
uniformă, în cazul acesta cea a cerului albastru — un om 
şezând pe trotuarul unei străzi anumite; omul acesta avea în 
frunte o rană de o formă iarăşi determinată; între alte detalii 
ale costumului, el avea un sac înfășurat în jurul gâtului, iar 
pe sac erau imprimate două iniţiale: V.L. Doamna se văzu, 
în viziunea ei, abordând pe rănit, conducându-l la spital şi 
cerând acolo să fie pansat. A doua zi, ieşind din cameră de 
dimineață, ea întâlni pe rănit exact la locul unde îl văzuse în 
ajun şi viziunea se realiză integral până la inițialele de pe 
sac. Exemplul care urmează e şi mai interesant, căci viziu- 
nea a fost povestită lui F. Maxwel înainte cu 8 zile de a se 

realiza şi a povestit-o şi el mai departe înainte de realizare. 
Un senzitiv a văzut într-un glob de cristal scena următoare: 
un mare vapor având un pavilion din trei fâşii orizontale, 
una neagră, alta albă şi a treia roşie şi purtând numele Leutsch- 
land naviga în plină mare; vaporul fu deodată înconjurat de 
fum, marinari, pasageri şi oameni în uniformă alergară în 
număr mare pe punte şi el văzu vaporul scufundându-se. Opt 
zile mai târziu ziarele anunțau accidentul vaporului Deutsch- 
land, căruia i se spărsese un cazan, obligându-l să-şi întreru- 
pă lucrul. F. Maxwel relevă la această premoniţie faptul 
curios că ea nu s-a îndeplinit întocmai: vaporul nu s-a scu- 
fundat. Dar încolo s-au realizat toate detaliile. Detaliul că 
senzitivul a citit în loc de Deutschland, Leutschland n-are 
mare importanță, cuvintele străine fiind de multe ori citite 
greşit. Şi adaugă F.Maxwel: „În sfârşit, un fapt demn de ob- 
servat este absența completă a vreunui interes ce l-ar fi 
putut prezenta această previziune senzitivului, care n-a avut 
niciodată vreo relaţie cu Germania şi ignora cel puţin con- 
ştient existența acestui vapor”. Exemplele de premoniţie, zice 
mai departe F. Maxwel, pe care le-am observat şi controlat şi 
din care am dat câteva aici n-ar putea fi, îmi pare, pure coinci- 
denţe. Care poate fi cauza acestor previziuni? Ce semnificaţie 
au în raport cu realitatea timpului? De ce se adresează aceste 
viziuni unor oameni care n-au, adeseori, nici un fel de interes 
să le aibă? Iată tot atâtea chestiuni pe care le pun fără a-mi 
permite să indic soluţia. F. Maxwel prezintă în aceeaşi carte 
şi câteva vise premonitorii, prin care anumite persoane au 
aflat cu anticipație ce se va întâmpla cu alte persoane sau 
chiar cu ele însele, şi telepatice, prin care anumite persoane 
află ce se petrece în aceeaşi clipă cu alte persoane la distan- 
ță. Recunoscând că visele telepatice sunt „impresii primite 

într-un fel pe care simţurile ordinare nu le explică”, F. Max- 
wel propune pentru explicarea simțurilor şi imaginilor tele- 
patice, aşa numitelor clarviziuni, fenomenul exteriorizării 
sensibilităţii. La anumite persoane sfera sensibilităţii, deose- 
bit de pronunţată, se extinde pe o zonă destul de depărtată 
de trup. Un mediu simţea în piele împunsăturile ce se făceau 
în căptuşeala hainei sale pe care şi-o scosese, fără să fie pre- 
venit. (Toate aceste cazuri şi comentarii se află în op. cit. 
pag. 181-194). 

Fenomenul exteriorizării sensibilităţii mi se pare că nu 
poate explica singur senzațiile şi imaginile telepatice. E 
plauzibil că imaginea unei anumite persoane ce mi se trezeş- 
te în conştiinţă să fie efectul ajungerii vreunui simţ al meu 
până la ea. Dar ce determină acel simț al meu să se lanseze 
tocmai spre acea persoană şi de ce alteori când aş vrea să-mi 
trimit puterea vreunui simţ la vreo persoană nu reuşesc să 
prind nimic de la ea? De ce se lansează uneori apoi puterea 
perceptivă a unui astfel de simţ spre o persoană necunoscu- 
tă, ca într-unul din cazurile citate înainte? Nici persistența 
cu care se gândeşte la tine o persoană de la distanță, nu te 
face întotdeauna să simţi ceva de la ea sau să-i vezi imagi- 
“ nea. Şi dacă voinţa unei persoane de a se gândi la tine ar fi 
ultima cauză a exteriorizării sensibilităţii tale în direcţia ei, 
am face sensibilitatea noastră şi a oricărei persoane, depen- 
dentă în această activitate a ei de un factor spiritual de dina- 
fară: de voinţa altei persoane; îi percepem imaginea pentru 
că ne porunceşte. (Că nu întotdeauna ne vin imagini de la 
distanță pe cale fizică, arată şi faptul că adeseori numai sim- 
țim în suflet, în gândire, ceva de la altă persoană, dar nu-i 
avem imaginea). Lucrurile se pot întâmpla de multe ori aşa 
şi acest fapt ne uşurează avansarea spre concluziile ce le 

dorim. Dar se pare că de multe ori nici persoana a cărei 
imagine ne apare în conştiinţă de la distanţă, ca o încunoşti- 
ințare a stării în care se află, nu se prea gândeşte la noi. În 
aceste cazuri ce a determinat sensibilitatea noastră să se de- 
plaseze chiar la ea? Cum are să se explice, îndeosebi, imaginile 
unor realităţi de viitor, care nu sunt, aşadar, în momentul 
viziunii constituite exterior? Aici nu poate fi vorba în nici 
un caz de simpla lansare a sensibilităţii cuiva până la o 
realitate situată la distanță, nici de alunecarea imaginii ace- 
lei realități până la persoana perceptivă. Aici imaginea se 
arată constituită înainte de realitate. Poate culege persoana 
previzionară cu antenele subconştientului, din forma prezentă 
a unei realități, forma ei viitoare? În cazul acesta imaginea 
acelei realităţi de viitor n-ar putea veni în câmpul simțurilor 
persoanei perceptive pe o cale fizică, ci ea s-ar consitui în 
acea persoană în urma unei lucrări, fie şi subconştiente, în 
psihicul ei? Sau poate că persoana perceptivă depăşeşte în 
aceste viziuni timpul, deplasându-se din momentul actual cu 
realitățile lui, într-unul viitor? De o venire pe cale fizică a 
imaginii la acea persoană tot parcă nu poate fi vorba nici în 
acest caz. 

Reţinem din aceste consideraţii atâta: între imaginile 
ce ne apar în conştiinţă nu toate sunt efectul memoriei, al 
imaginaţiei creatoare subiective şi al percepţiei obiectelor 
din faţa noastră. Unele sunt produse de influența vreunui 
factor exterior nouă, pe o cale dacă nu totdeauna, cel puţin 
uneori nefizică, de voinţa şi gândirea aceluia în simţirea şi 
gândirea şi abia după aceea în viziunea noastră. Nu totdeau- 
na voința noastră, sau interesul nostru, este ceea ce ne pune 
în legătură cu acel factor. Ştiinţa nu este încă în situaţia să 
poată fixa în mod definitiv şi general criteriile în baza căro- 

ra să ştim cu precizie care dintre imaginile ce apar în conşti- 
ința noastră sunt avizuri de la realități actuale sau viitoare, 
făcând abstracţie, se înțelege, de percepțiile prezente. 


* 


Dar chiar dacă ştiinţa n-a fixat încă într-un mod 
definitiv criteriile de care vorbim — dată fiind încă marea 
obscuritate a acestui teren — totuşi la anumite cazuri în parte 
se pot vedea destul de clar indiciile nesubiectivităţii imagi- 
nii. lar imaginea ce a avut-o Petrache Lupu este, cum am 
văzut înainte, una din acestea. Şi întrucât toate imaginile din 
categoria aceasta se prezintă ca ştiri cât mai adecvate despre 
o realitate efectivă, n-avem nici un motiv să nu credem că şi 
imaginea avută de Petrache Lupu e o ştire cât mai adecvată 
despre realitatea a cărei expresie se prezintă: Dumnezeu. 

Dar indiciul cel mai puternic despre originea nesu- 
biectivă a acestei imagini, este perfecta ei aparență de con- 
sistență extrasubiectivă. Pe ce cale şi-a luat însă un astfel de 
caracter imaginea aceasta? Iar în legătură cu acest răspuns 
trebuie să dăm unul şi la întrebarea: pe ce cale şi-a format 
Dumnezeu, ca mod de arătare lui Petrache Lupu, imaginea sub 
care i S-a arătat? Se înțelege că un răspuns sigur nu se poate 
da la aceste întrebări. Sau s-ar putea da mai multe răspunsuri. 

Unul din ele ar putea fi următorul: Persoana dumneze- 
iască Şi-a adăugat lucrarea Sa la funcția subconştientă crea- 
toare de imagini a lui Petrache Lupu influenţând-o pe aceea 
să formeze, folosindu-se de materialul de percepții şi de 
imagini din subconştientul lui Petrache Lupu, o imagine vi- 
zuală şi auditivă — şi prin aceasta inteligibilă — cât mai po- 
trivită cu ceea ce voia să-i descopere Dumnezeu. Astfel s-ar 
confirma ceea ce spune dl. profesor dr. G. Marinescu în cu- 

vintele citate mai înainte despre o intuiție, o vedere a divini- 
tății prin inconştientul dinamic. Dar trebuie să accentuăm că 
în această întâlnire a inconştientului dinamic cu Dumnezeu, 
inițiativa o are Dumnezeu, atât prin aceea că se coboară de 
se face sesizabil de sufletul omenesc cât şi prin aceea că se 
adaugă imaginaţiei creatoare, adică puterii de sesizare a su- 
fletului, stimulând-o şi ajutând-o să prindă obiectul acestei 
cunoaşteri într-o imagine cât poate mai adecvată cu el. Ba 
suntem înclinați să spunem că în aceste momente puterea 
imaginativă a omului e suspendată cu totul, substituindu-i-se 
lucrarea dumnezeiască ca organ de percepţie, cu ajutorul 
materialului imaginativ din om, a lui Dumnezeu. Numai aşa 
s-ar putea explica sentimentul de totală neparticipare a pute-. 
rilor tale omeneşti la formarea vedeniei, un sentiment mai 
accentuat cu mult ca la apariţia în conştiinţă a altor imagini 
telepatice, pe care e sigur că nu le formăm noi. E mai accen- 
tuat acest sentiment de neparticipare chiar şi la produsele 
delirante, întrucât suntem conştienţi că la ideile fixe anteri- 
oare, prin care se pregătesc vedeniile halucinatorii, contri- 
buim şi noi cu ceva. Petrache Lupu însă n-a anticipat prin 
vreo imagine obsedantă, vedenia ce-a avut-o. Aceasta am 
dovedit-o la locul său. La el s-a întâmplat această arătare cu 
totul surprinzător, dintr-o dată şi chiar împotriva voii lui. 
Admiţând acestă totală substituire a imaginaţiei omeneşti — 
funcţie de cunoaştere a domeniului intelectual şi spiritual — 
prin lucrarea dumnezeiască, confirmăm şi luminăm cuvin- 
tele Sf. Grigorie Palama, citate mai la începutul acestui arti- 
col, că nu omul este cel care vede pe Dumnezeu în experi- 
enţele mistice, ci Dumnezeu Se vede pe Sine Însuşi, vede 
omul prin Duhul lui Dumnezeu, sau Duhul lui Dumnezeu 
prin aparatul omenesc. În modul acesta am avea să înțelegem 

dintr-o latură nouă ceea ce cer toți misticii drept condiţie 
pentru vederea lui Dumnezeu: încetarea oricărei activități 
intelectuale, imaginative, precum şi încetarea oricărei pa- 
siuni. „Căci această unire a celor îndumnezeiţi cu lumina de 
sus se întâmplă în vreme ce încetează orice activitate inte- 
lectuală, cum zice marele Dionisie. (Aici Sfântul Grigorie 
Palama citează din marele teoretician al misticii ortodoxe, 
Pseudo-Dionisie Areopagitul, Patrologia Graeca, t. III, col. 
1001.) Ea nu e o aflare a lui Dumnezeu cu ajutorul cauza- 
lităţii, sau a analogiei, căci atunci am avea de a face cu o lucra- 
re a minții; ea se întâmplă după suspendarea (par ațaupeotiv) 
oricărei idei, fără ca ea însăşi să constea numai în această 
suspendare. Dacă acestă unire ar fi numai o astfel de sus- 
pendare, atunci ar sta în puterea noastră. Nu e deci numai 
înlăturare, suspendare şi negaţie privirea aceasta, ci unire şi 
îndumnezeire, produsă prin harul lui Dumnezeu în chip tai- 
nic şi ascuns, după înlăturarea impresiilor de jos, sau mai 
bine zis după încetarea activităţii minţii” (Op. cit. pag. 40). 
Dumnezeu, străbătând cu lucrarea Sa în sufletul lui 
Petrache Lupu, Şi-a constituit din materialul găsit în el o 
imagine cât mai potrivită, în cadrul acelui material, cu ati- 
tudinea în care a voit să Se descopere oamenilor. Imaginea 
este cum am dezvoltat la începutul studiului, forma necesară 
în care apar în conștiință realitățile spirituale. Dacă ideile 
trebuie să devină imagini când intră în conştiinţă, cu atât 
mai mult mi se pare că au să ni se reveleze ca atare, într-un 
mod mai manifest şi mai plauzibil, persoanele lumii spiri- 
tuale, pentru că o persoană are prin natura ei un caracter 
ipostatic, de independentă, vie şi detaşată existență, chiar şi 
atunci când pătrunde în spiritul nostru. Detaşarea aceasta de 
spiritul nostru, în cadrul lui, precum şi viața aceasta inde- 

pendentă mi se pare că înseamnă, pentru conștiința celui ce 
o sesizează, o imagine. lar persoanele lumii spirituale, fiind 
după puterea, după influența lor, de grade diferite, 
consituind o ierarhie, mi se pare că această deosebire dintre 
ele, această ierarhie a lor, ar putea-o experia acela în a cărui 
câmp de conștiință ar pătrunde în acelaşi timp mai multe 
persoane de acelea, aşa cum experiem în conştiinţă varieta- 
tea de persoane omenești ce ne înconjoară. Deosebirile aces- 
tea ce le-ar face între diferitele persoane ale lumii spirituale 
cel ce le experiază, este încă un fel de precizare a lor, un fel 
de prindere a lor în imagini. Intenţia cu care pătrund ele în 
conştiinţa noastră, misiunea ce o au către noi, sunt iarăşi 
elemente care intră în constituirea imaginilor lor. 

Între persoanele lumii spirituale şi imaginile prin care 
ni se revelează — mai ales imagini de persoană omenească — 
este o aderenţă intrinsecă, nu o legătură accidentală. La fel 
între persoanele dumnezeieşti şi imaginile de om. Dacă spi- 
ritul omenesc, străbătând în lumea materială şi ataşându-şi-o, 
o polarizează pe aceasta în mod necesar în forma trupului 
omenesc, care e un chip al sufletului, oare spiritul dumneze- 
iesc, Care e modelul celui omenesc, n-are şi El în Sine, ca 
un fel de virtualitate, tensiunea spre imaginea de om, atunci 
când vrea să-şi facă mai plauzibilă prezența? Dacă diferitele 
funcţii ale spiritului omenesc îndată ce vor să se sădească în 
materie, clădesc această materie în organele cunoscute, pen- 
tru a se manifesta prin ele în lumea văzută, imaginea aceasta 
văzută nu e cuprinsă entelehial în spiritul omenesc şi, în 
oarecare sens, şi în cel dumnezeiesc, al cărui chip e cel 
omenesc? Ceea ce face spiritul omenesc în urma înclinaţiei 
sale fireşti în curs de câțiva zeci de ani, nu ar putea face, cu 
o deosebită preferință, când vrea să-şi facă evidentă 

prezența, Spiritul dumnezeiesc într-o clipă? E doar o deose- 
bire de durată. Cred că putem spune că Dumnezeu, atunci 
când vrea să Se reveleze într-un mod care să nu mai lase 
îndoieli despre arătarea Sa, Se arată mai firesc ca om. 
Înaintând în ființa omenească, în acest magazin şi laborator 
de imagini, să zicem în această „materie”, Dumnezeu aprin- 
de acolo o lumină: Îşi sintetizează o imagine, actualizând o 
înclinație a fiinţei Sale. Imaginea de persoană omenească în 
general este forma oarecum firească în care apare Dumnezeu. 
Detaliile în care se îmbracă această imagine omenească 
generală, într-o revelaţie sau alta, depind apoi atât de inten- 
ţia cu care Se revelează de fiecare dată Dumnezeu, cât şi de 
„materia” de imagini în care străbate şi din care îşi formea- 
ză, transfigurând-o, o imagine Sieşi. Detaliul de om bătrân 
apare adeseori, întrucât în materialul de imagini lansează 
calitatea şi deci lucrarea de Părinte al tuturor. „Moşul” văzut 
de Petrache Lupu are privirea aspră, deoarece Dumnezeu a 
vrut să-şi manifeste nemulțumirea Sa cu viața actuală a oa- 
menilor, anticipând în această severitate asprimea cu care va 
întâmpina pe cei răi la Judecata din urmă. Părul alb, lumi- 
nos, în care a apărut acoperit până jos şi care a format pen- 
tru atâţia un pretext de ironii, este hlamida maiestuoasă de 
împărat (maiestosul nu apare în haină scurtă, care arată o 
fire zglobie, sau uşuratică), pe care Petrache Lupu a expri- 
mat-o cum a putut. Ce ar zice cei ce se scandalizează de 
imaginea atât de plină de sens cu care S-a arătat Dumnezeu 
“lui Petrache Lupu, dacă ar cunoaşte imaginile cu mult mai 
stranii sub care s-a arătat Dumnezeu adeseori în Sfânta 
Scriptură? Afară de aceea, ca toţi care s-au învrednicit de 
asemenea vederi, Petrache Lupu nu pretinde că poate reda 
exact ceea ce a văzut, ci numai aproximativ, şi foloseşte, de 

aceea adeseori, particula „ca”. „De aceea se atârnă de cele 
mai multe ori la aceste descrieri particula ca, prin care se 
caută o asemănare, fiindcă vederea e negrăită şi mai presus 
de orice nume” (Sfântul Grigorie Palama, Op. cit. pag. 28). 
Imaginea pe care a avut-o Petrache Lupu a apărut ca 
exterioară lui şi plasată într-un peisaj fizic. Acest caracter a 
putut fi dat de Dumnezeu imaginii Sale prin aceea că lucra- 
rea Sa, adăugată ca un plus de forță spiritului lui Petrache 
Lupu, a străbătut până la nervul optic şi auditiv influențân- 
du-le în aşa fel ca să vadă mai vie, mai concretă imaginea şi 
să o audă nu numai mintal, cum ni se întâmplă adeseori să 
auzim voci dinăuntru, ci sonor. Noi ne dăm seama că există 
o mare deosebire între imaginile sau reprezentările din noi 
şi intuițiile sau percepțiile actuale ale obiectelor externe. Ce 
ajută conştiinţei noastre să constate această deosebire: că 
unele sunt derivate de noi, altele independente de noi, exte- 
rioare? „Intensitatea şi ordinea diferitelor reacții care se 
înşiră între aparatul senzitiv extern şi pătura cerebrală” 
spune dl. Rădulescu-Motru (Psihologie, 1923, pag. 123). 
Plusul acesta de intensitate în nervii perceptivi trebuie să se 
datoreze unui stimulent mai energic pe care-l exercită ima- 
ginea care vine de la un obiect exterior, prin aceea că e mai 
vie, mai palpabilă, cu o realitate mai mare. Acest stimulent 
mai energic l-a putut exercita şi imaginea divină ce a văzut-o 
Petrache Lupu, în urma marii ei realități şi vioiciuni. 
Imaginea aceasta, atingând nervii din el, o energie nouă s-a 
descărcat în aceştia, făcându-i să reacționeze aşa cum reac- 
ționează în fața imaginilor exterioare, văzând o imagine in- 
dependentă şi auzind cuvintele de la ea. Că din spirit vin 
impulsuri şi adaosuri de energie în organele trupului, e un 
fapt asupra căruia nu mai trebuie să insistăm. Energia aceas- 

ta nouă poate confirma ceea ce spune Sf. Grigorie Palama 
într-un citat de la începutul acestui studiu, că nu prin pute- 
rea naturală a ochilor privesc sfinții vedeniile cereşti, căci 
atunci le-ar vedea orice om, ci printr-o putere nouă ce vine 
de la Duhul Sfânt. 

Şi imaginile halucinaţiilor morbide se produc poate 
printr-o extraordinară stimulare a nervilor perceptivi, dar în- 
cordarea aceasta la ei e ceva bolnăvicios, aşa cum toată vio- 
iciunea mişcărilor din trupul bolnavului nu e un fenomen de 
sănătate, ci de morbiditate, încordarea disperatului înainte 
de prăbuşire. Pe când la cel ce se învredniceşte de vedeniile 
sfinte, acest surplus de forță în nervii săi nu e ceva morbid, 
obositor, ci ceva natural, liniştit, având ca urmare nu o scă- 
dere ci o înmulţire fără sforțări a energiilor sale psihice. E- 
nergia aceasta nouă, prin care nervii perceptivi fac pe cineva 
să dea imaginilor fără obiect material ceea ce orice om dă 
numai imaginilor cu suport material, e ceva atât de impor- 
tant încât ea nu poate proveni din cadrul ființei omeneşti 
decât ca un simptom al unei boli grave, urmând după ea 
dezlănţuirea bolii. Când însă nu se manifestă în legătură cu 
acest fenomen nici un semn de boală, e dovadă că avem de a 
face cu o forță din afară de cadrele fiinţei omeneşti. 

Dar dacă am numit caracterul exterior al imaginii di- 
vine ceva aparent, prin aceasta nu am înțeles că în exterior 
nu e nimic din ceea ce reprezintă ea ca realitate, ci numai că 
nu e în afară un obiect material de tipul acesta. Puterile spi- 
ritului străbat prin trup în lumea exterioară. Gândurile unei 
persoane, chiar nerostite, străbat uneori chiar la persoanele 
din jur. Sentimentele cuiva la fel. Voința unei persoane se 
impune prin concentrare asupra vietăţilor şi obiectelor în- 
conjurătoare. Oarecum în jurul unei persoane pluteşte rețeaua 

forţelor sale spirituale. Marele plus de putere spirituală, care 
e puterea dumnezeiască, a străbătut cu siguranţă prin trupul 
lui Petrache Lupu în exterior, umplând locul din jurul lui. 
Spiritul nostru este imaterial, dar puterile lui, lucrările lui 
izbucnesc la suprafață în şi asupra celor materiale. La fel şi 
Spiritul dumnezeiesc. Întrucât puterea dumnezeiască a stră- 
bătut în magazinul şi laboratorul de imagini din ființa lui 
Petrache Lupu, a sintetizat acolo o imagine. Dar puterea a- 
ceasta, care-Şi dovedea mai convingător şi mai clar prezența 
în imagine, a umplut toată ființa şi toată împrejurimea lui 
Petrache Lupu. Aceasta nu înseamnă că Dumnezeu nu e 
pretutindeni de față, dar în cazul Maglavitului avem de a 
face cu o revelație dumnezeiască, iar revelația este o păşire 
a lui Dumnezeu din planul insesizabil în cel sesizabil şi 
acestea nu sunt deosebiri spaţiale, ci de cunoaştere, de 
percepere. Imaginea însăşi sub care S-a arătat Dumnezeu nu 
am putea-o plasa într-un punct fix, căci nu putem face acest 
lucru nici cu imaginile noastre. Dar cu siguranţă că ea a fost 
şi de-a lungul nervilor perceptivi, până la punctul lor exteri- 
or, reprezentând până acolo puterea dumnezeiască. Puterea 
divină putea lucra astfel asupra lui Petrache Lupu nu numai 
din interior, ci şi din exterior. În orice caz e absurd să izo- 
lezi spiritul de materie, închizându-l într-o celulă dinăuntru, 
cum face protestantismul cu sectele lui. 

Precum se vede, nu există nici un motiv serios care să ne 
împiedice de-a crede că Petrache Lupu a văzut pe Dumnezeu. 
Dimpotrivă, vedenia lui întruneşte toate criteriile teofaniei. 


Januarie, 1936 

eologul rus B. Vâşeslavţev, publicând un eseu despre 

Stat („Problema stăpânirii şi sensul ei religios”, Pury, 
Nr. 42, 1934), vede fiinţa acestuia într-o împrejurare anti- 
nomică de divin şi de satanic. Chiar Statul care stă mai de- 
cis în slujba teocratică are în el ceva diavolesc: e sabia, e 
constrângerea, e degradarea omului cetăţean la rolul de in- 
strument al unei voințe străine. Supusul are să împlinească 
ordinul stăpânirii nu pentru că se convinge printr-un raționa- 
ment despre valoarea lui, ci pentru că-i ordin. Numai aşa e 
posibilă menţinerea rânduielii în Stat, în armată. 

Iar antinomia aceasta poate fi depăşită, după B. Vâşes- 
lavţev, printr-o oarecare sublimare a stăpânirii, lăsându-se 
străbătută în legile ce le dă şi în raporturile ei cu supuşii de 
conştiinţa că stă în slujba a ceva mai înalt decât ea, păstrând 
legături cu puterile iubirii şi ale dreptăţii. O sublimaţie de- 
plină a stăpânirii, o lichidare totală a antinomiei nu poate 
avea însă loc, pentru că ea înseamnă o anulare a stăpânirii. 
Iar stăpânirea e necesară pe acest pământ după căderea ome- 
nirii în păcat, pentru a susține ordinea împotriva asalturilor 
dezordinii. 

Gândirea aceasta a lui B. Vâşeslavţev trezeşte o gravă 
nedumerire. | 

Dacă Statul stă în serviciul ordinii şi în această privin- 
ță e instrument necesar al lui Dumnezeu împotriva răului, 
cum se face că pentru menţinerea ordinii lui Dumnezeu e 

necesar ceva al răului, sabia şi constrângerea? Constatarea 
că Statul e în fiinţa sa o împreunare de contradicții extreme, 
divine şi satanice, nu mulţumeşte cugetul. Vom încerca şi de 
aceea un răspuns mai liniştitor în problema Statului. 

Vom îngloba ideea de Stat în ideea mai largă de lege, 
pe care o vom lua, la rândul ei, într-o accepțiune cât mai 
cuprinzătoare. j 

Legea este mijlocul de a sta în calea dezordinii, de a 
opri înaintarea ei, nu prin îndemn, nu prin rugăminţi, ci prin 
porunca prevăzută cu putere constrângătoare. Într-o formu- 
lare şi mai generală legea se prezintă ca o preîntâmpinare a 
răului şi ca o reacţie față de rău. Intenţia ei directă nu este 
însă să creeze binele în om; când vreo dispoziţie a legii se 
întinde până acolo, dispoziția respectivă nu mai e lege, ci 
dorință, îndemn, rugăminte. E drept că mai toate legile vi- 
zează indirect şi îmbunătățirea omului, dar nu aceasta e 
caracteristic pentru ele, nu aceasta e ființa lor. Legea se 
întinde până acolo până unde se poate întinde puterea ei re- 
strictivă şi constrângătoare. Intenţia ei directă este să opreas- 
că manifestările răului şi să constrângă la manifestări bune. 
Scopul ei nu este unul moral, individual, ci unul social. El 
constă în asigurarea ordinii sociale. 

Dar legea cuprinde în ființa sa un paradox pe care nu-l 
poate depăşi; deşi e mijloc de luptă împotriva răului ea nu 
poate desfiinţa prin sine, răul; dimpotrivă, ea îl înmulțeşte. 
Dacă uneori se face câte un om mai bun prin lege, este pen- 
tru că acela se lasă pătruns de sfatul luminat, de îndemnul, 
de rugarea, de omenescul iubitor cuprins în rezerva, în pla- 
nul indirect al ei. Legea stoarce manifestarea bună sau înă- 





! Vorbim aici nu de legea din ordinea fizică, ci de cea din ordinea socială. 

buşă pe cea rea în mod silnic, chiar dacă nu convine dorinţei 
de libertate a omului; ea scoate binele din om fără om; nu 
lasă la suveranitatea nelimitată a omului să facă binele sau 
să evite răul. Nu libertatea este ultimul for de care depinde 
facerea binelui sau evitarea răului, cerute prin lege. Această 
născocire a libertăţii omului trezeşte însă în el reacția dem- 
nității ultragiate şi ura împotriva legii şi a ordinii căreia ea 
îi serveşte. Legea în sine însă nu este un rău. Dar ceea ce nu 
este un rău se face prilej de înmulţire a răului. Paradoxul 
acesta l-a descris dramatic Sfântul Apostol Pavel în Epistola 
către Romani, capitolul 7.! 

Dar dacă aşa stau lucrurile n-ar fi preferabil să nu exis- 
te legea? Să observăm că înlăturarea legii o doresc nu cei 
buni, ci cei răi. Pe aceştia din urmă îi incomodează prezența 
legii. Cei buni nu-i simt prezenţa. Ei lucrează în favoarea 
ordinii şi potrivit indicaţiilor legii, fără să audă că legea le-o 
cere. Se produce nesilit o conformitate deplină între felul 
lor de-a cugeta şi lucra şi ordine, fără ca să fie necesară 
poliţia intermediară a legii. Sau ordinea devine o realitate 
asimilată în făptura lor, felul lor de-a fi devine una cu ordi- 
nea. Legea, obiectiv sau virtual, există în ordine, dar nu mai 
există subiectiv sau actual pentru conştiinţa celor buni. Exis- 
tă ordinea ca realitate ontologică, ce decurge, dar nu se mai 
simte desprinzându-se de ea fața imperativă a ordinii, care 
poruncește să fie realizată. Îndată ce subiectul omenesc se 
dezlipeşte de ordine, apare ca un intermediar între el şi ordi- 
ne şi legea, paznicul poruncitor şi amenințător al ordinii. Şi 





! Este legea păcat? Ferească Domnul! Dar păcatul nu l-am cunoscut fără 
numai prin lege. Caci n-aş fi ştiut pofia, dacă legea n-ar fi zis: Să nu pofieşti... Şi 
porunca spre viață, tocmai ea, la mine s-a nimerit spre moarte (7,10). 

invers, pe măsură ce un subiect omenesc devine bun, în via- 
ţa lui pătrunde organic ritmul ordinii şi cu aceasta fața legii 
se retrage ca o limbă de flăcări în cuptorul ei, în ordinea 
devenită normă organică a omului. Cei buni au ieşit de sub 
lege, nu printr-o desființare obiectivă a legii, ci prin trans- 
formarea ei într-o normă autonomă, într-o normă ce şi-o dă 
subiectul voluntar şi nu îi este impusă din afară. 

Pentru cei răi prezenţa legii este o realitate care le în- 
ghite o enormă parte din preocupări, din viață, din orizont. 
Pe ei legea îi copleşeşte. Ei văd legea crescând uriaş în de- 
favoarea vieţii libere. Cu cât viaţa lor e mai stăpânită de rău 
şi dezordine, cu atât şi legea se întinde mai mult ca o negură 
peste lumina cerului lor sufletesc. Şi pe măsură ce se întinde 
legea peste cuprinsul vieții lor, se întinde şi răul şi vice-ver- 
sa. E aici un cerc vicios care creşte continuu. Ei înțeleg 
biruința asupra legii ca o înlăturare obiectivă a legii, ca o 
desființare şi a ordinii, nu ca o absorbire a legii, ca o înghi- 
țire a ei, ca o desființare subiectivă a ei. Pentru ei a trăi în 
afară de lege înseamnă a trăi în dezordine, în anarhie. 

Din acestea reiese cu evidență răspunsul la întrebarea: 
n-ar fi preferabil să nu existe legea? Legea în mod obiectiv, 
ca latenţă cuprinsă în ordine, nu poate să nu existe. Dar su- 
biectiv, pentru cei buni, nu mai există. Pentru cei răi e necesar 
să existe, e necesar să iasă din starea de virtualitate. Legiui- 
torul suprem când a prevăzut această apariţie a legii şi când 
o vede împlinindu-se trebuie să simtă o mare durere, ca şi 
oricare legiuitor când dă o lege într-un domeniu în care până 
atunci nu era necesară: el ştie că legea va servi de prilej la 
înmulțirea răului în cei răi, la producerea infracțiunilor, dar 
în acelaşi timp ştie că legea e necesară chiar din pricina lor. 
Dacă n-ar apărea legea, răul din cei răi s-ar revărsa în afară 

distrugând ordinea şi împiedicând pe cei buni de la propășirea 
morală. Cu riscul de a se înmulţi răul în cei răi, ea trebuie 
dată. Din fericire ea nu influențează în rău şi pe cei buni. 

Şi acum putem să formulăm întrebarea: este legea de 
la Dumnezeu? Și în ce raport se află ea cu harul? Legi în 
sensul de porunci care cer săvârşirea binelui şi evitarea răului, 
având ca forță amenințarea ce se poate uşor transforma în 
constrângere şi pedeapsă, e neîndoielnic că a dat Dumnezeu 
multe în Vechiul Testament. Înainte de cădere, cât timp 
protopărințţii erau cu cugetul curat şi bine intenţionat, nu le-a 
dat decât o singură poruncă, aceea de a nu mânca din pomul 
cunoştinței binelui şi răului. Încolo viaţa le-a fost lăsată să 
se orienteze după aspiraţiile ei organice, ştiind Dumnezeu că 
acestea sunt bune. Din nefericire porunca aceea unică a fost 
călcată. Puterea legii, pedeapsa, n-a întârziat să se manifeste 
în toată asprimea ei. Şi, ceea ce-i mai semnificativ, la poarta 
paradisului e aşezat ca paznic un înger, și sabie de foc învârti- 
toare ca să păzească calea către pomul vieţii (Facere 3, 24). 
Apare deci simbolul sabiei. Nu e sabie de oţel, dar nu e mai 
puţin sabie care pedepseşte. Ea avea forma de sabie şi repre- 
zenta o ameninţare, constrângând pe protopărinţi să evite in- 
trarea în paradis. Nu era un simplu apel la libertatea lor. Sabia 
aceasta de flăcări e de la Dumnezeu şi numai de la Dumnezeu, 
ca şi mânuitorul ei, îngerul. Diavolul n-a contribuit cu nimic 
la plămădirea acestei săbii. Dar ea apare după căderea în 
păcat. Apariţia ei e dependentă de păcat. Pe urmă legile s-au 
înmulțit. Pentru că s-a înmulțit şi păcatul în oameni. Răul 
din ei se revărsa în tot mai multe direcții şi în tot mai multe 
direcţii trebuiau puse stăvilarele legii, paznici cu sabia în 
mână. S-au dat nenumăratele legi ceremoniale şi legi de via- 
ță civilă care sancționau adeseori cu moartea transgresiunea. 

Astfel în interpretarea celor zece porunci, interpretare dată 
tot de Dumnezeu, se prevedea pedepsirea cu moartea pentru 
adulter (Deuteronom 22,22), pentru fata care la căsătorie se 
găseşte că nu şi-a păzit cinstea (Deuteronom 22,21), pentru 
fiul neascultător (21,21), pentru cel ce dispreţuieşte pe preot 
(17,12), pentru duşmani în război (20,13), pentru idolatri 
(17,5), pentru prooroci mincinoşi (13,5) etc. 

E drept că împărăţia apare la evrei fără ca Dumnezeu 
să se bucure. În cererea poporului de a i se da împărat se 
manifestă neîncrederea în' Dumnezeu. Până atunci Dumnezeu 
condusese poporul evreu prin bărbaţi aleşi de El pe cale ex- 
cepţională şi în împrejurări excepţionale, având El un rol 
direct în conducerea poporului. Acum apar împărați cu atri- 
buţii mai autocrate, Dumnezeu rămânând în umbră. Teocra- 
tismul începe a-şi pierde din densitatea lui. Aceasta nu a plăcut 
lui Dumnezeu: apucarea organizației politice a omenirii pe 
calea autonomizării. Samuil spune poporului: Afi văzut că 
Naliaș, împăratul fiilor lui Amon, a venit asupra voastră şi 
ați zis: «Nu, ci numai împărat să împărățească peste noi», 
deși Domnul Dumnezeu împărățea peste voi (| Regi 12,12). 

Şi mai este un motiv pentru care împărăția e socotită 
ca ceva rău: eventuala samavolnicie la care e de prevăzut că 
se va deda, adică nedreptăţile ce le va aduce, strâmbarea le- 
gii de la Dumnezeu, care este dreaptă (1 Regi 8, 11-18). 

Legea în principiu este de la Dumnezeu; legea oricât 
de aspră, dar dreaptă. Legea a existat şi s-a aplicat şi înainte 
de împărați. Erau altele organele care o păzeau şi o aplicau. 
Exista o organizaţie naturală a poporului, la care se adăugau 
uneori Judecătorii şi peste toată viaţa lui plutea Dumnezeu. 
Dacă împărăția, spune poporului evreu Samuel, va păstra 
aceste două margini: să ştie pe Dumnezeu ca adevăratul îm- 

părat şi să ţină legea dreaptă, Dumnezeu va privi cu bunăvoin- 
ță ca adevăratul împărat şi să ţină legea dreaptă, Dumnezeu 
va privi cu bunăvoință la ea, o va ajuta, va fi cu împăratul şi 
poporul (1 Regi 12,14). 

Statul în sine, ca paznic al legii, al legii drepte, nu este 
un rău, aşa cum nu se poate vorbi de rău la Dumnezeu pe 
motiv că pune legi şi veghează să fie respectate. Răul se 
adaugă îndată ce şi pe măsură ce Statul devine un paznic 
autonom al unei legi nedrepte. Asprimea, oricât de mare, a 
Statului, sau a reprezentanţilor lui, când e dezinteresată, fără 
patimă şi ambiţii personale, ci slujbă a ordinii drepte a lui 
Dumnezeu, nu are nimic rău. E drept că e foarte greu ca 
omul stăpânitor să păstreze aceste condiţii. 


* 


Dar să trecem la Testamentul Nou. Mântuitorul a venit 
să întemeieze o împărăție, altfel de cum sunt cele pământeşti, 
împărăția cerului sau a lui Dumnezeu. În această împărăție 
nu mai stăpâneşte porunca amenințătoare şi la necesitate pe- 
depsitoare, ci iubirea şi iertarea. Omului nu i se mai ordonă 
să facă binele şi să evite răul, ci este rugaf, vrăjit, încântat. 
Libertatea omului este restabilită ca for suprem de decizie 
morală, nefiind prin nimic înghesuită, strâmtorată, silită. Iar 
în caz că omul totuși nu se lasă dus de îndemnurile dulci ale 
cuvântului blând, ale pildei desăvârşite şi ale harului care nu 
sileşte, ci păcătuieşte mai departe, nu e pedepsit în această 
împărăție, ci e iertat.! Forţa care e întrebuințată în împărăția 


1 E drept că se prezice o pedeapsă şi de către Biserică, dar numai în lumea 
viitoare. Întrucât deci omul ştie că va fi iertat continuu până în clipa din urmă a 
vieţii sale pământeşti, de se va căi, nu-și simte libertatea cât trăieşte pe pământ aşa 
de strâmtorată de perspectiva pedepsei din lumea viitoare, căci gândește că mai are 
timp de căință. Aceasta, în cazul când e un om rău, păcătos. Căci dacă e un om 

cerului e exclusiv harul, iubirea, bunătatea şi ea se adresea- 
ză libertăţii omului, ca el de bunăvoie, fără nici o teamă de 
pedeapsă, să facă binele. 

Dumnezeu a ştiut şi a preştiut că legea nu e în stare să 
convertească răul în bine. Rolul şi puterea ei se rezumă la 
menţinerea ordinii, la oprirea răului de a se manifesta în 
proporții primejdioase pentru ordine. A ştiut şi a preştiut 
chiar că ea va prilejui înmulţirea păcatului. Dar tocmai prin 
aceasta ea avea să pregătească omenirea pentru a aştepta 
întemeierea unei astfel de împărăţii, unei alte maniere de a 
lupta cu răul. Neputinţa legii de a-i scăpa de rău a trezit do- 
rința după iertarea şi iubirea dumnezeiască, singura în stare 
să topească şi metafizic, dar şi psihologic răul din oameni. 
Aşa a coborât Fiul lui Dumnezeu iubirea şi harul dumneze- 
iesc între oameni, întemeind împărăția cerului care lucrează 
acum cu forța bunătăţii efectiv la dezrădăcinarea răului din 
om, la sădirea binelui. lisus nu se mai opune răului cu legea, 
cu pedeapsa, cu dreptatea, ci cu iubirea şi aşa învaţă şi pe 
ucenicii săi: Jubiţi-pe vrăjmașii voştri, binecuvântaţi pe cei 
ce vă blestemă, faceţi bine celor ce vă urăsc și rugați-vă 
pentru cei ce vă vatămă și vă prigonesc (Matei 5,44). 

Şi totuşi împărăţia cerului este o împărăție reală, iar 
Hristos este împărat, deşi Îşi concepe această demnitate ca o 
slujire. Este împărăție pentru că are cele două caractere 
esenţiale ale împărăției: tăria şi ordinea. Hristos domneşte 
de fapt în sufletele care vin la credință; domneşte prin ade- 
vărul pe care-l reprezintă şi-l varsă în suflete şi căruia 





evlavios, e şi mai puţin incomodat de lege, aceasta nemaiexistând pentru el ca o 
poruncă externă, ordinea creştină fiind asimilată în el. Creştinul care face voia 
Domnului din fica de pedeapsă, nu e încă creştin deplin, nu cunoaşte încă harul şi 
iubirea lui Hristos. 

sufletul se supune, şi prin iubirea ce o trezeşte în suflete față 
de Sine prin iubirea Sa. E un Domn care întrece pe toţi 
domnitorii pământeşti şi în ce priveşte devotamentul absolut 
al supuşilor. Şi e ordine în împărăţia cerească. Fiecare res- 
pectă persoana fraţilor săi cu care este unit în iubire. Iar 
ierarhia valorilor adevărate nu-şi află nicăieri pe pământ o exis- 
tență mai necontestată ca în împărăția aceasta în care Hristos e 
în cap, iar eroii credinței şi ai moralității, sfinți venerați. 

Dar oare n-a desființat Hristos împărăţia legii, odată 
ce a adus o manieră superioară de a lupta contra răului? La 
aceasta răspundem: dacă toţi oamenii ar fi primit pe Hristos 
Şi s-ar fi desăvârşit dintr-odată, n-ar mai fi fost necesară 
legea şi paznicul ei, Statul. Dar nu e acesta cazul. Oamenii 
primesc pe rând pe Hristos în decurs de milenii, iar desăvâr- 
şirea este o stare care nu se realizează decât cu sforțări mari 
şi îndelungate şi niciodată deplin şi de toţi pe acest pământ. 
Dacă Dumnezeu ne-ar transforma mecanic prin voința Sa, ar 
fi uşor, dacă n-ar fi după legile vieţii spirituale şi psihologice 
pe care Dumnezeu nu le suprimă, şi n-ar fi desăvârşirea o 
operă ieşită din colaborarea liberă a omului cu Dumnezeu. 
Dacă ar fi, cu alte cuvinte, Hristos deplin împărat peste toți 
oamenii, dacă împărăția Lui s-ar fi impus deplin şi universal, 
împărăţiile legii s-ar fi desființat de la sine. Dar aceasta se 
va întâmpla numai la sfârşitul timpului. 

Atât timp cât mulți oameni nu cunosc pe Hristos şi 
mulți Îl cunosc numai nominal şi aproape toți sunt stăpâniți 
încă şi de mult rău, legea şi paznicul ei continuă să existe în 
mod automat, am zice. Într-adevăr, ordinea e eternă. Ea exi- 
stă şi în împărăţia cerului. Acolo e susținută benevol prin 
iubire. Dar oamenii stăpâniți încă de mult rău foarte uşor 
înclină să o tulbure. Iar în ordine se cuprinde latent, ca însăşi 

puterea ei de autoconservare în caz de călcare, legea cu pe- 
deapsa. Dacă pentru cel convertit până în străfunduri de har, 
sabia legii s-a înghiţit în ordine, iar ordinea în spiritul său 
liber, pentru cel în care răul mocneşte încă şi izbucneşte din 
când în când, legea apare şi ea. Având în vedere dezac- 
tualizarea legii pentru cei convertiți, Apostolul Pavel pro- 
clamă: „Voi nu mai sunteţi sub lege, voi aţi murit legii; trupul 
păcatului din voi, care susţinea legea deasupra noastră, mu- 
rind, acum viaţi lui Hristos” (Romani 7, 4-7). Dar având în 
vedere că legea, virtual, ca latenţă în ordine, continuă să 
existe etern, cât va exista ordinea, Hristos declară: Să nu 
socotiți că am venit să stric legea sau proorocii, n-am venit 
să stric, ci să o împlinesc (Matei 5,17). Şi în strânsă logică 
cu aceste cuvinte Mântuitorul arată cum prescripţiile Legii 
Vechi cereau evitarea răului, iar El cere acum sădirea bine- 
lui pozitiv în suflete. Dar aceasta e tocmai absorbirea legii 
în spirit, dezactualizarea ei ca lege pentru cei ce se schimbă 
lăuntric. Dar pentru cei ce nu se schimbă, ea rămâne ca lege 
exterioară, normându-le exteriorul. Mântuitorul cere în fond 
mai mult ca legea. Afi auzit că s-a zis celor de demult: să nu 
preacurvești. Eu însă, vă spun vouă că oricine se uită la 
femeie, poftind-o, a şi preacurvit cu ea în inima lui 
(Matei 5, 27-28). E clar că pentru cel care nu poate sau nu 
vrea să se reţină de la poftirea simplă a femeii, nu se dă în acest 
loc deplină dispensă şi de la prescripţia de a nu preacurvi. 
Hristos n-a îndemnat la dezordine. Pentru cel care nu poate 
îndeplini acel plus pe care îl cere Mântuitorul, rămâne vali- 
dă legea. Cel care nu-i creştin şi nu împlineşte ceea ce cere 
Mântuitorul — şi în cerința Lui mai mare cuprinde şi legea — 
rămâne supus legii şi paznicului ei, Statului. Biserica n-are mi- 
siunea să păzească legea externă, pedepsind pe cel ce o calcă. 

Împărăția cerului nu poate aplica maniera legii nici 
membrilor ei pentru transgresiunile lor sociale. Cazurile de 
aplicare a legii ar fi atât de dese încât n-ar mai avea aproape 
când şi cum folosi maniera iubirii. Afară de aceea, maniera 
legii şi a iubirii se exclud. Iubirea iartă, iar legea pedepseşte. 
Nu se exclud întru totul, căci după scop se întregesc: una 
menține ordinea, iar cealaltă produce binele în suflete şi unde 
nu e ordine e stânjenită şi Biserica în lucrarea ei. E posibil 
deci să coexiste şi să pornească aceste două maniere din acelaşi 
subiect, dar omul vizat de ele, în starea actuală de păcat, ia pri- 
lej de scandal când e tratat din acelaşi loc şi cu legea şi nu mai 
vede iubirea. Deci pentru slăbiciunea omului Dumnezeu a se- 
parat cele două maniere, ca să reliefeze existența iubirii atât de 
puternic încât omul să vadă clar că în Dumnezeul providenția- 
tor şi păzitor al legii, aşa cum se manifestă în Vechiul 
Testament, se cuprinde şi o nemărginită iubire. De aceea Şi-a 
luat în Fiul cel Întrupat o figură şi o atitudine închinată exclu- 
siv iubirii. lar Biserica este continuarea lui Iisus Hristos. 

Pentru aceeaşi oameni sunt deci necesare împărăția 
harului care să lucreze cu iubirea pentru transformarea rău- 
lui din ei în bine şi împărăţia legii pentru a-i împiedica, până 
se desăvârşesc, să tulbure ordinea socială. Acelaşi om pentru 
aceeaşi faptă rea este iertat de Biserică şi pedepsit de Stat. 

Conform acestora natura raporturilor dintre Stat şi 
Biserică, se poate uşor determina. Biserica va respecta Sta- 
tul ca fiind în ființă o altă manieră a lui Dumnezeu de a 
lucra împotriva răului şi viceversa. În principiu maniera sa- 
biei şi a tuturor mijloacelor legii nu va fi pentru Biserică 
obiect de critică, atât timp cât ele vor sta în serviciul ordinii 
drepte, nu a unei ordini de suprafaţă, nedrepte. Peste tot as- 
primea sancţiunilor nu va forma obiect de critică din partea 

Bisericii, căci ea nu poate pretinde ca Statul să lucreze după, 
maniera ei de milă, iertare, iubire, ci are să răspundă lui 
Dumnezeu pentru ordinea dreaptă. Asprimea mai mare sau 
mai mică a sancţiunilor, Statul şi-o va face dependentă nu- 
mai de starea morală mai bună sau mai rea a cetățenilor. 
Biserica poate lucra indirect pentru evitarea sancţiunilor as- 
pre sau pentru rărirea lor prin ridicarea nivelului moral al 
cetăţenilor care sunt şi membrii ei. 

Biserica romano-catolică îşi întinde critica asupra în- 
tregii acţiuni a Statului, blamând orice faptă care nu-i con- 
vine ei. Biserica romano-catolică ar fi trebuit să precizeze: 
orice faptă a Statului care contravine dreptăţii intră în 
domeniul criticii, dar nu orice faptă care-i convine ei. 

Peste tot Biserica romano-catolică afirmă că Statul e 
supus regalității temporale a lui Hristos, Bisericii. „Statul 
este suprem în domeniul său, dar domeniul său e subordo- 
nat, astfel că suveranitatea sa nu poate fi absolută şi univer- 
sală. Nu există decât o suveranitate absolut universală, aceea a 
Creatorului. Suveranitatea Bisericii, universală în toată 
ordinea mântuirii, este evident mai vastă şi mai înaltă ca a 
Statului” (J. Maritain, Primaute du spirituel, pag. 18, vezi şi 
Enciclica Papei Pius XI, Quas Primas, 1926). 

Teza e greşit pusă. Din suveranitatea absolută a lui 
Dumnezeu ca Creator nu urmează că Statul e subordonat 
Bisericii, ca şi cum Biserica ar avea în fond şi în principiu şi 
sabia legii şi numai din motive practice ar da-o Statului, pe 
care l-ar tutela întru totul. Biserica nu reprezintă pe Dumnezeu 
Creatorul, ci pe Dumnezeu Mântuitorul. Noţiunea de Creator 
e mai largă decât aceea de Mântuitor: ea cuprinde şi funcţia 
de păzitor al legii, de apărător al creaţiei prin pedeapsă. 
Dacă Dumnezeu în forma de Mântuitor a voit să prezinte iu- 

birea în stare pură, detaşată cu totul de funcția Sa de păzi- 
tor al legii, de ce să amestece Biserica aceste domenii uitând 
de ființa şi de rostul ei, zădărnicind întruparea lui Dumnezeu 
în „chip de rob”, ca „miel” ce n-a venit să zdrobească gru- 
mazul nimănui? Statul şi Biserica stau cu totul pe alte pla- 
nuri. Sunt două maniere distincte și independente prin care 
lucrează Dumnezeu față de rău. Biserica, fiind încorporarea 
unei maniere, a celei mai perfecte şi mai eficace, nu poate 
să fie nici o formă posesoare şi a celeilalte maniere, nici mă- 
car în ipostasul de transmițătoare a sabiei de la Dumnezeu 
Statului. Ea e o manieră superioară, se înțelege, dar în sine, 
nu deasupra Statului. Ea e cu totul din alt plan. E superioară 
pentru că împlineşte ceva mai mult decât Statul: crearea bi- 
nelui în om. Dar în starea actuală de păcat lucrarea ei are 
lipsă de temelia pusă de Stat, de ordine. În nici un caz nu 
poate împlini Biserica lucrul Statului. 

În două forme au încercat unele curente creştine să re- 
ducă importanța Statului: crezând că e suficientă iubirea pen- 
tru menţinerea ordinii, sau că-şi poate însuşi Biserica maniera 
sabiei pedepsitoare. În primul caz, propriu sectelor, Statul e 
transformat în Biserică, în al doilea, propriu catolicismului, 
Biserica e transformată în Stat. Primul caz duce la anarhie, 
al doilea la dispariția Bisericii în ceea ce-i propriu ei! Şi 
într-un caz şi în altul negarea Statului, ca realitate deosebită 
de Biserică, se răzbună amar. 

Biserica romano-catolică e străbătută în toată doctrina 
ei despre raportul cu Statul de tendința de-a amesteca cele 
două maniere. Statul e supus normelor Bisericii, iar Biserica 
vrea să subsituie Statul. Şi ceea ce-i mai grav e tendința de- 
a face din Biserică Stat. Într-adevăr ea nu critică numai 
faptele Statului sub raport moral, ci ia împotriva lui măsuri 

care ţin de maniera specifică a Bisericii, măsuri care, spune 
Maritain, sunt în funcție de timp. În Evul Mediu pornea cru- 
ciadă împotriva Statului: astăzi nemaiavând cu cine să o facă, 
foloseşte altfel de măsuri de constrângere, prin urmare tot legi. 

Dar unde îşi arată mai mult Biserica romano-catolică 
tendința de a deveni Stat este în ambiția papei de-a avea un 
stat teritorial şi-o putere temporală şi materială, de-a purta 
sabia ca orice Stat. Legea şi iubirea, pedeapsa răului şi ier- 
tarea lui numai în concepţia catolică pot încăpea în aceeaşi 
teacă. În realitate ştim că mai întotdeauna sabia iubirii a 
rămas la rugină în ocârmuirea Statului pontifical de către 
papi. E şi firesc: cine are în mână şi sabia legii, greu va face 
uz de cea a iubirii. Biserica romano-catolică ținând să aibă 
un Stat, liber în toate privinţele de celelalte State, Statul 
pontifical, trebuie să pedepsească ea în Statul ei pe transgre- 
sorii legii civile, e silită să folosească ea maniera legii. 
Această libertate vrea să o aibă catolicismul în toate statele. 
Cel puţin pentru membrii ordinelor religioase, Pius XI cere 
în Enciclica Quas Primas libertate absolută în orice stat. 
Catolicismul tinde să devină astfel un fel de suprastat sau un 
Stat în Stat în toate țările. Dar Biserica poate fi ferită de 
pericolul de-a deveni împărăție a legii, numai dacă membrii 
ei, chiar şi slujitorii cei mai înalți ai ei, sunt lăsaţi să stea 
pentru transgresiunile legii civile sub jurisdicţia Statului, 
dând Cezarului ce este al Cezarului. 

În general Biserica catolică concepe greşit împărăţia lui 
Hristos. Papa Pius XI în enciclica Quas Primas din 1926, 
deduce dreptul Bisericii de-a fi o împărăție alături cu celelalte, 
din acelaşi plan cu ele şi folosind şi maniera lor de lucru, din 
teza că Hristos este împărat şi ca om, deci şi Biserica nu e 
numai o împărăție spirituală, ci şi pământească, omenească. 

Fără îndoială că Hristos şi ca om e împărat, dar în 
Hristos omul nu e o realitate separată, Hristos nu e numai 
om, ca ceilalți, ci şi Dumnezeu. Subiectul din Hristos e 
Dumnezeu Cuvântul devenit persoană a naturii omeneşti. Iar 
raportul lui Dumnezeu Cuvântul față de omenitatea pe care 
a primit-o e reprezentativ pentru raportul Lui față de toată 
omenirea. Căci e fapt ce se dovedeşte şi prin experienţă tot 
mai mult că natura omenească reprezintă un ciclu de exis- 
tență cu oarecare unitate de viaţă, în oricât de mulţi indivizi 
s-ar actualiza. Vezi în vis şi în alte împrejurări feţe nemai- 
văzute care îți apar real a doua zi: simți strâmtorările prieteni- 
lor şi rudeniilor de la distanță. Peste tot se vede că există o vie 
mişcare, de comunicare subterană între oameni, pe care indivi- 
zii cu un sistem nervos mai fin, cu un trup mai puțin încărcat 
de grăsimea materiei, le sesizează. Sfinţii văd la distanță şi ştiu 
gândurile cele din depărtare. Subiectul părtaş de natura ome- 
nească stă într-o legătură de interinfluență cu toată omenitatea, 
cu atât mai mult, cu cât e mai proeminent ca personalitate. 

Hristos, prin firea omenească pe care a luat-o asupra 
Sa, a intrat în acest ciclu al naturii omeneşti, în această uni- 
tate a naturii omeneşti pe care o influențează prin natura Sa, 
care e ca o verigă începătoare a unui mare lanţ, verigă ținută 
în mâna lui Dumnezeu Cuvântul. 

Hristos, ținându-Şi natura omenească în condiția de 
smerenie în care a ținut-o cât a fost pe pământ, a arătat în ce 
sens vrea să influențeze natura omenească generală în exis- 
tența ei pământească, înainte de-a ajunge la slava cerească. 
Mântuirea şi-o câştigă fiecare om însuşindu-şi această mani- 
eră a lui Hristos. Fiul lui Dumnezeu nu Şi-a luat chip de om 
pentru a face din acest chip un împărat, ci tocmai ca să se 
srerească; chipul lui de om, a fost chip de rob (Filipeni 2,7). 

Tocmai fiindcă Dumnezeu vedea că prin maniera împără- 
tească, în sensul de stăpânire prin forță, nu se pot mântui 
oamenii, S-a întrupat: împărat era în cer cum nu se poate 
mai mare. Pe pământ n-a venit pentru a adăuga ceva la 
mărimea Sa împărătească. Căci oricât de mare împărat S-ar 
fi arătat ca om, tot n-ar fi ajuns nici pe departe majestatea 
împărătească din cer. Smerenia a fost ţinta întrupării, nu 
împărăţia. Desigur, Hristos a fost şi este şi împărat. Dar nu 
în sensul de stăpânitor plin de forță constrângătoare, ci de 
împărat care biruie prin blândeţe, prin jertfă, prin iubire. 
Hristos a fost împărat peste natura omenească a Sa încă de 
pe pământ, căci ea 1 se supunea cu bucurie şi cu fericire, în- 
tru totul. Dar n-o domina prin constrângere, ci prin luminare 
şi har. Iar împărăţia lui Hristos peste ceilalți oameni tot aşa se 
manifestă: dinăuntru în afară, lucrând în adâncul sufletelor cu 
adevărul, cu harul, cu iubirea Sa, nu impunându-Se din exte- 
rior împotriva voinţei, cu puteri de ale legii şi ale constrângerii. 
Hristos n-a venit să mai întemeieze o împărăție de 
aceeaşi manieră cu celelalte. El a venit tocmai pentru că 
maniera împărăţiilor de felul acela n-a putut mântui lumea, 
a venit ca să aducă o manieră cu totul deosebită. De câte ori 
au voit mulțimile să-L proclame împărat a respins, iar lui 
Pilat i-a spus: împărăfia Mea nu este din lumea aceasta. 
Dialogul acesta cu Pilat e foarte categoric în sensul ce-l 
exprimă. Pe de o parte Iisus îi spune lui Pilat că puterea ce o 
are de a-L răstigni este „de sus”, că puterea Statului este adică 
de la Dumnezeu (loan 19,11), pe de alta declară că împără- 
ţia Sa nu e din lumea aceasta ca cea a Statului, deşi, evident, 
şi ea e de la Dumnezeu. Şi dezvoltând în ce constă împărăţia 
din lumea aceasta, adaugă: Dacă împărăția Mea ar fi din: 
lumea aceasta, slujitorii Mei s-ar fi luptat ca să nu fiu dat 

prins ludeilor. Dar, acum, împărăția Mea nu este de aici 
(loan 18,36). În opoziţie cu aceasta arătând puterea împără- 
ției Sale, continuă: Tu zici că Eu sunt împărat. Eu spre 
aceasta M-am născut și pentru aceasta am venit în lume, ca 
să mărturisesc adevărul. Oricine, care purcede din adevăr, 
ascultă glasul Meu (loan 18,37). lisus n-a întemeiat deci o 
împărăție a cărei putere stă în constrângere, ca a celorlalte, 
ci un adevăr căruia spiritul i se supune liber. El şi Biserica 
ce-L continuă nu mai poate folosi maniera legii, Statul, pen- 
tru că atunci şi-ar zădărnici maniera iubirii, a adevărului, a 
harului, ar pune piedici convertirii răului în bine. 

lisus împărăţeşte prin iubirea care suferă din partea 
răului, nu-l pedepseşte. El e mielul care Se înjunghie şi as- 
tăzi în Biserică. Domnia lui e domnia Mielului. Antinomia 
Împărat şi Miel ce Se înjunghie pentru oameni numai aşa 
rămâne nesfâşiată dacă nu-L facem pe lisus împărat aseme- 
nea împăraților pământeşti, cum Îl face catolicismul pentru 
a-şi justifica pofta sa după o astfel de împărăție. 

Biserica nu are să caute vreo supremație asupra Statu- 
lui căci această supremație nu şi-ar putea-o menţine decât 
prin mijloace ca ale Statului. Nici nu-i va criiica asprimea 
legilor. Ea poate cere Statului numai ceea ce derivă din 
adevărata lui ființă: 1. să fie drept şi 2. să fie conştient că stă în 
slujba lui Dumnezeu, nu e de sine. Încolo să fie Stat, adică 
să fie tare, să păzească bine legea şi ordinea. Sub acest raport 
Biserica nu numai că nu-l critică, ci îi dă toată binecuvântarea. 

Astfel între Biserică şi Stat, între împărăţia legii şi a 
harului, e de dorit o strânsă colaborare, prețuind fiecare mi- 
siunea celuilalt, dar nici una din aceste instituţii nu are să se 
amestece în domeniul celeilalte, să o substituie pe cealaltă. 

Dacă Statul e liber faţă de Biserică, şi Biserica e liberă 
faţă de Stat. Statul nu-i poate cere Bisericii altceva decât să 
rămână Biserică. Numai aşa se serveşte din două părți, com- 
plet, voia dumnezeiască. Autonomia Bisericii rezultă din 
acestea cu absolută necesitate, cu observarea că Biserica nu 
are să incomodeze ordinea şi dreptatea căreia îi serveşte 
Statul. O Biserică dependentă de Minister, mânată şi îndru- 
mată la lucru prin lege, prin mijloace constrângătoare, în- 
seamnă o Biserică absorbită în Stat. 


* 


Între a face răul din dorinţa de-a strica, de-a tulbura, 
de-a produce suferinţă sau din egoism, pentru a-ţi asigura a- 
numite avantaje de onoare, de comoditate, de plăcere şi între 
a pedepsi răul, din râvna pentru ordine, pentru bine, pentru 
fericirea obştească şi fără nici o patimă meschină, necăutând 
nici un profit personal, este o diferență. Răul pentru rău şi 
din egoism îl comite Satana şi cei inspirați de Satana. 
Această acțiune este Satanism. 

Pedeapsa răului e de la Dumnezeu. 

Dar o mare nedumerire se ridică aici: pedeapsa încă 
este un rău, un rău obiectiv, care nu e simțit ca atare numai 
de cel pedepsit. De aceea e necesar să stăruim mai în special 
asupra acestei probleme. Actul de pedepsire a răului nu este 
un act direct a lui Dumnezeu, aşa cum este iubirea manifes- 
tată în mântuire. Pedepsirea răului e o reacție automată a 
ordinii creaţiei. Cine conturbă buna funcţionare a unei ma- 
şini printr-o intervenţie, e călcat el personal sau primeşte 
decepția şi suferința chiar prin actul său de obstrucţie. De 
pildă cine stă în calea mersului normal al vieții sale prin 
beţie, suferă prin beţie. Creaţia e prevăzută cu mecanismul 

autoconservării zdrobind sau înlăturând piedicile ce se pun 
în calea ei; ea se reaşează în fiecare caz cu o smucitură pe 
care o simte, e adevărat, şi întreagă, dar mai ales cel ce-i 
zdrobit sau aruncat la o parte. Răul ce vrei să i-l faci se în- 
toarce asupra ta; răul se pedepseşte prin sine. Aşa încât 
pedeapsa răului nu e decât o autopedepsire, şi în această 
privință nu e de la Dumnezeu. Dar întrucât Dumnezeu a 
orânduit lucrurile astfel ca răul să se pedepsească prin sine, 
pedeapsa poate fi socotită şi ca venind de la Dumnezeu. 
Răul nu porneşte din Dumnezeu, nici măcar cel pedepsitor, 
dar Creatorul a orânduit şi concede ca răul să descrie în 
afară de El un cerc cu acelaşi punct de plecare şi de întoar- 
cere, ricoşând în ordinea universală imperturbabilă. 

Dar pentru că cel mai mare rău — dat ca cea mai mare pe- 
deapsă — e moartea, ne vom opri puţin la întrebarea: Cum se 
poate să aducă Dumnezeu asupra oamenilor moartea? Răs- 
punsul e acelaşi ca la problema răului pedepsitor în general. 

Moartea e socotită în Sfânta Scriptură ca un duşman al 
oamenilor şi al lui Iisus Hristos, pe care El a învins-o la În- 
viere în trupul Său, dar definitiv, pentru toți credincioşii, n-o 
va învinge decât la urmă, după ce va învinge pe toți duş- 
manii Săi. El trebuie să împărățească până ce va supune pe 
toți vrăjmaşii Săi sub picioarele Sale. Vră/ymașul cel din 
urmă care va fi nimicit este moartea (| Corinteni 15, 27). 
Atunci moartea va fi „înghițită de biruință” şi se va putea 
striga: Moarte, unde este biruința ta? Moarte, unde este 
boldul tău? Și boldul morții este păcatul (| Cor. 15, 54-55). 

Moartea ca ştirbirea cea mai radicală, ca o desfigurare 
extremă a vieții, ca o mare reducere din plenitudinea vieţii, 
este un rău pe care nu-l poate produce Dumnezeu pozitiv. Ca 

atare este ceva opus chiar şi lui Dumnezeu, un fenomen prin 
care se lucrează împotriva operei pozitive a lui Dumnezeu. 
Ea vine ca urmare naturală a păcatului, iar păcatul nu 
e de la Dumnezeu. Dar în acelaşi timp moartea, ca sărăcire a 
vieţii, nu s-ar putea valida dacă s-ar opune Dumnezeu, dacă 
n-ar exista o concesie activă din partea Lui. Moartea se reali- 
zează printr-o colaborare între Dumnezeu şi voia liberă a făptu- 
rii, însă în aşa fel că iniţiativa o are făptura, iar Dumnezeu 
cedează din respect pentru libertatea ei. Moartea este retragerea 
voluntară a făpturii din pliroma vieţii divine, însă ca răspuns 
la acest gest al naturii se efectuează totodată o retragere a 
energiilor divine, care susțin viața, din adâncurile făpturii. 
Retragerea făpturii nu s-ar putea efectua fără a i se da libertatea 
din partea lui Dumnezeu, iar Dumnezeu nu S-ar retrage fără a 
fi luat făptura o astfel de decizie. Însă Dumnezeu susține viața 
unui om prin creație, prin aceea că e integrată îr. ordinea uni- 
versală în care e prezent Dumnezeu Atotţiitorul. Când o viață 
sfârşeşte, aceasta se întâmplă prin slăbirea legăturilor ei cu or- 
dinca creaţiei, sau printr-o zdrobire a ei de către această ordine. 
Dumnezeu tot numai indirect colaborează la aducerea morţii. 
Aşa se face că Sfânta Scriptură ne vorbeşte când de 
moarte ca duşman al lui Dumnezeu, care va fi învins la sfâr- 
şit, când de moarte ca trimisă de El. Lupta cu moartea din 
oameni a început-o lisus prin învierea Sa şi ea se continuă 
până la sfârşitul istoriei omeneşti. Biruinţa vine aşa de greu, 
ca cea din urmă, pentru că întâi, trebuie învins ultimul rest 
de păcat, căci păcatul susține moartea şi pentru că lisus nu 
duce lupta cu ea ca Dumnezeu Atotputernic, ci ca cola- 
borator cu omul. Acţiunea de penetrare în spiritul omenesc a 
energiilor divine învingătoare de moarte se face încet, pe 
măsură ce înaintează şi omul în mediul de viață dumneze- 

iesc prin depăşirea treptată a păcatului. Precum moartea s-a 
constituit prin colaborarea omului cu Dumnezeu, având ini- 
țiativa omul, aşa învierea se face prin aceeaşi colaborare dar 
inițiativa o are Dumnezeu, care lucrează acum pozitiv. 

Moartea este deci o pedeapsă a lui Dumnezeu dar nu o 
aplică El direct. Este o pedeapsă rostită asupra tuturor oame- 
nilor pentru păcatul strămoșesc, dar este şi o pedeapsă pentru 
păcatele personale. Chiar când moarte vine în împrejurări 
mecanice, când nu se vede prea bine decizia omului de-a se 
retrage şi mai mult din legătura cu Dumnezeu, această deci- 
zie tot a putut avea loc în străfundurile fiinţei sale. Fără 
îndoială că mai există uneori şi alte motive misterioase ale 
morții timpurii sau în împrejurări mecanice: viaţa fiind înca- 
drată după cădere de moarte, multe gesturi riscante sau eroice, 
multe complexe fizice şi istorice pot aduce moartea timpurie 
pentru om. Dar se poate distinge de mai multe ori o moarte 
timpurie dată de Dumnezeu prin natură pentru păcate, ca şi 
o moarte dată de stăpânire pentru grave transgresiuni ale legii. 

În orice caz pedepsitor direct se arată natura în ordi- 
nea fizică şi socială. Iar Statul e ordinea naturală socială în 
funcție de apărare şi de pedepsire, în funcția legii. Revenind 
la elementele care prezintă Biserica superioară Statului, aici 
mai avem unul; în Biserică lucrează direct Dumnezeu, în 
Stat indirect. Pentru maniera mântuitoare a iubirii S-a întru- 
pat Fiul lui Dumnezeu, pe cea a legii o aplică prin Cezarul. 
Nu e ciudat că lisus Hristos prezintă în opoziție nu pe 
Dumnezeu în funcţia de Atotţiitor şi Mântuitor, ci pe 
Dumnezeu şi Cezarul? Şi totuşi Cezarul are puterea „de 
sus”. Sabia la poarta Raiului şi în luptă cu Satana o mânu- 
ieşte Arhanghelul (o făptură), jertfa pe Golgota şi pe altar o 
aduce Însuși Fiul lui Dumnezeu. 

Statul reprezintă deci natura, o parte din natură. Exis- 
tenţa şi funcţia lui e necesară şi e de sus: el nu poate fi 
substituit de Biserică, nici împiedicat şi nici nu-şi poate a- 
mesteca Biserica maniera ei cu cea a Statului. Există o 
autonomie ireductibilă a funcţiei Statului. Totuşi întrucât e 
natură şi întrucât toată natura e cuprinsă de păcatul univer- 
sal, şi funcţia aceasta a Statului, deşi e necesară, are conti- 
nuu lipsă de iertarea dată în Biserică, cu atât mai mult cu cât 
e o funcţie provocată de rău şi nu constă în mântuirea 
omului de rău, ci în întoarcerea răului la izvorul de unde 
pleacă. Reprezentanţii Statului au cu atât mai mult lipsă de 
iertare cu cât e enorm de greu, ba chiar imposibil pentru sta- 
rea de slăbiciune actuală a naturii omeneşti, să servească 
drept zid al ordinii sociale în care să ricoşeze răul, fără a o 
afecta. E greu să tratezi răul, în altă manieră decât a iubirii, 
fără a te tulbura şi infecta. 

Păcatul îşi arată cea mai mare putere asupra omului toc- 
mai luând prilej de la funcția lui de stăpânitor. Coborârea mer- 
ge aşa de departe, mai ales în zilele noastre, încât avem azi 
State cu totul atee. Împărățiile acestea nu mai sunt în slujba lui 
Dumnezeu, ci au devenit satanice, stând în slujba lui Antihrist. 

Dar între treapta aceasta de extremă desfigurare şi 
treapta cea mai înaltă a împărăţiilor teocratice cu împărați 
aproape sfinți sunt o mulțime de alte trepte. Pe una sau alta 
din aceste trepte intermediare se află cele mai multe State. 

Biserica în principiu n-are deci față de Stat alt rol 
decât de a-i cere căință şi de a-i acorda iertare, de-a cere 
legi şi judecăţi drepte şi credință în Dumnezeu. Ea foloseşte 
însă şi faţă de Stat tot maniera iubirii. Nu poate folosi față 
de el maniera poruncii şi a forței, nu-l poate împiedica în 
funcția lui de paznic al legii şi nu-i poate limita această 

funcţie în marginile granițelor lui, pretinzând să scoată de 
sub jurisdicţia lui categorii de persoane şi de teritorii. Tot 
cel ce în graniţele unui Stat comite transgresiuni sociale, e 
supus legii, Statului. Acesta e domeniul lui ireductibil. 

Am spus însă că legea şi paznicul ei nu poate converti 
răul în bine. De aceea e necesar să existe o organizaţie care, 
folosind maniera iubirii, să poată servi acestei opere. Ea e 
cu atât mai necesar să existe şi să nu se amestece maniera ei 
cu cea a legii, cu cât folosirea legii din partea oricui, şi am 
văzut că şi din partea Statului, ușor duce la păcat nu numai 
pe cel supus, ci şi pe cel ce mânuieşte legea. Legea face su- 
pus sieşi nu numai pe subordonat, ci şi pe stăpânitor. Şi 
păcatul din ea se înmulțeşte şi în unul şi în altul. 

Dacă n-ar fi lăsată Biserica în puritatea ei, nu s-ar mai 
vedea cerul, n-ar mai avea cine mângâia pe om, cine înmuia 
şi topi păcatul din el. Oamenii Bisericii pot binecuvânta ma- 
niera legii, dar nu şi-o pot însuşi. Maniera Statului e ne- 
cesară, dar să nu facem zadarnică jertfa continuă a Mielului. 

Dar iubirea Bisericii nu trebuie înţeleasă ca moliciune 
şi frică de rău, ci ca un eroism cu mult superior celui care 
porneşte contra răului cruciada spadei. Iubirea Bisericii nu 
înseamnă abandonarea convingerilor şi nici neglijarea dato- 
riei de-a le propovădui oricând cu glas tare, chiar cu riscul de-a 
te vedea părăsit de prieteni şi de lauda opiniei publice dintr-un 
moment dat; chiar cu riscul de-a suferi chinuri îngrozitoare, 
moartea de martir şi oprobiul public dintr-un anumit timp. 

Martirul, nu cel fără voie, ci cel căruia nici perspectiva 
apropiată a morții nu-i poate închide gura blândă dar hotărâtă, 
este cel mai sublim erou. EI este eroul specific al Bisericii. 


Ianuarie, 1937 

ub direcția P.S. Irineu Mihălcescu, arhiereul vicar al 

Sfintei Patriarhii, s-a iniţiat la Bucureşti publicarea unei 
serii de temeinice cărți teologice tratând teme din cele mai 
interesante. În această serie, numită Biblioteca Teologică, au 
apărut până acum: /nferpretarea sociologică a religiei și a 
moralei de Emilian Vasilescu, Problema răului la Fericitul 
Augustin de Constantin C. Pavel şi Împăratul Iustinian I și 
ereziile de Pr. V. Gh. Sibiescu. Toate sunt lucrări serioase, 
întocmite cu multă pricepere şi erudiție, pe baza unei vaste 
bibliografii. Autorii sunt toți teologi tineri cu frumoase 
studii de specialitate la facultăţi din străinătate. 

Insistăm în aceste rânduri îndeosebi asupra cărții 
„Problema răului la Fericitul Augustin "în care dl. Constan- 
tin C. Pavel concentrează într-o expunere sistematică ideile 
marelui gânditor creştin asupra misterioasei şi tragicei reali- 
tăți a răului. Dureroasa prezenţă a răului în viață a format 
obiect de meditaţie pentru toţi cugetătorii omenirii. Dar toa- 
te asalturile minţii de a-şi arunca lumina ei cuceritoare asu- 
pra acestei crunte taine s-au dovedit neputincioase, deviind 
în explicaţii necorespunzătoare realităţii. Nu satisfac nici 
teoriile dualiste în sensul cărora răul îşi are izvorul său 
etern, substanţial, alături de izvorul etern al binelui, nici 
teoriile moniste după care răul nu e decât o treaptă în evolu- 
ţia totului care se desfăşoară ajungând la deplina dezvoltare 
abia la capătul procesului. Răul e simţit ca ceva ce nu trebu- 

ie să fie, ca ceva ce trebuie condamnat, şi el nu se împuţi- 
nează cu trecerea timpului. Asemenea el stă nu într-o parte a 
fiinţei noastre, ci în centrul ei, el vine de acolo de unde vine 
şi binele. De el nu scapi mortificând trupul, căci există cât 
existăm noi, ca centru de gândire și de acțiune. Nici teoria 
budistă că răul stă în legătură cu viața şi scăparea de el o 
dobândim prin omorârea tuturor simţirilor care ne leagă de 
viață, nu satisface. Viaţa nu poate fi decât dintr-un izvor pozi- 
tiv al ei, de la Creator, iar a nu mai simţi nimic o fi echivalând 
cu lipsa răului, dar nu vedem aici nici prezenţa binelui. 
Simţirile pot fi şi curate. Nu în nepăsare şi nesimţire, în 
ceva negativ, într-o ostracizare a vieţii, vedem idealul spre 
care trebuie să tindă omul, ci într-o iubire curată a semeni- 
lor săi şi a vieţii care e din izvorul tuturor. 

Singurul creştinismul a indicat just fiinţa şi originea 
răului, fără să dea însă o explicaţie detaliată, ci numai una 
schematică, atât cât ne e suficientă pentru a şti cum putem şi 
scăpa de el. 

Răul n-a izvorât din om, ci omul şi l-a însuşit liber, 
sub o influență venită de la o ființă superioară, însă şi aceea 
creatură a lui Dumnezeu, ieşită bună din mâna lui şi deveni- 
tă rea prin libertatea proprie. Răul nu e de la Dumnezeu, ci 
din voia liberă a creaturii, întâi a unei creaturi superioare 
omului, apoi şi a omului, influențat de aceea. Mai mult nu 
ne-a explicat Revelația. Poate pentru că nu voia să ne dea un 
sistem de gândire, ci să ne mântuie. Sau poate pentru că 
realitatea răului e un mister pe care nu-l putem înţelege în 
abisul lui. Revelația ne-a indicat numai caracterul lui de 
mister şi ne-a abătut privirile de la explicaţiile nepotrivite 
cu natura lui. Ne-a spus: nu acolo şi nici acolo stă izvorul 
răului, ci aici, în adâncul tainic al libertăţii, cu atât mai tai- 

nic cu cât e vorba la începutul răului de o ființă superioară 
nouă pe care n-o putem înţelege (Satana), în influenţa puter- 
nică dar nevăzută şi misterioasă a acelei ființe asupra omului şi 
în solidaritatea, neînţeleasă încă de noi, a genului omenesc. 

Cum a fost posibilă însă ivirea răului prin libertate, 
răspuns la acei mulţi „de ce?” „de ce?” ai minţii care vrea să 
înțeleagă tot, nu ne-a dat Revelația. 

Fericitul Augustin a încercat să dea răspunsuri la aceşti 
„de ce”. Şi răspunsurile lui au rămas până astăzi în filosofia 
creştină, circulă în dogmatică şi în morală şi noi trăim în 
atmosfera lor. Meritul d-lui C. Pavel e că ni le prezintă în 
cadrul sistematic al gândirii lui Augustin. 

Posibilitatea răului, apărut prin libertate, stătea după 
Augustin în caracterul creat al făpturilor. Fiind create, adică 
scoase din nimic, nu puteau fi absolute, infinte în existenţă, 
întocmai ca Dumnezeu, ci stăteau pe o treaptă ontologică in- 
ferioară Lui, aveau deci latitudine de progres în existenţă, 
dar şi de regres spre neantul din care au fost scoase. Fiind 
create erau mutabile în sus şi în jos, singur Dumnezeu fiind 
neschimbabil. Libertatea a uzat de această posibilitate de 
schimbare şi le-a dus în sus, spre tot mai multă viaţă, spre 
Dumnezeu, ci în jos, spre neant. „Create înseamnă făcute 
din nimic; iar ceea ce vine din neant se împărtăşeşte nu nu- 
mai din ființă, dar şi din neființă. În orice creatură există, 
prin urmare, o lipsă originară. De aici vine necesitatea de 
schimbare şi sporire a fiinţei, pe care o observăm la orice 
creatură”. „Dar această inferioritate faţă de ființa supremă... 
nu constituie cauzalitatea răului, ci ne lămureşte numai asu- 
pra posibilităţii lui în lume” (pag.37). 

Răul e cauzat de libertate, dar e posibil prin poziţia in- 
termediară a făpturii între existență şi neant, prin faptul că 

nu e existența absolută. Producerea răului constă într-o co- 
borâre a făpturii de pe treapta de existență pe care se află pe 
una mai jos spre neant, o înmulțire a neantului şi o scădere a 
existenţei în ea. Răul nu e neființă pură, încetare totală de a 
mai exista, căci ceea ce nu există deloc nu e nici rău, nici 
bine, ci o existență cariată de neant, o slăbiciune, o diminu- 
are a existenței. „lar această corupție nu este o substânță 
cum susțineau maniheii, ci o coborâre pe scara ființei... De- 
ficiența morală e o deficiență ontologică, pentru că «in 
quantum sumus, boni sumus... et in quantum mali sumus, in 
tantum etiam minus sumusy” (pag.42)!. 

Concepţia aceasta despre rău nu se află numai la Feri- 
citul Augustin, deşi el a sistematizat-o mai complet şi nici 
nu € liberă cu totul de influenţele neoplatonice. Pseudo-Di- 
onisie Areopagitul a preluat şi el cunoscuta imagine a 
neoplatonicilor după care Dumnezeu e conceput ca un soare 
ontologic din care se revarsă toată existenţa într-o densitate 
tot mai diluată cu cât aceasta cade mai departe de focar. Bi- 
nele şi răul nu sunt decât alte nume pentru această gradație 
ontologică. Cu cât existența e mai plină, deci mai aproape 
de Dumnezeu, cu atât ea se bucură mai mult de bine şi cu 
cât e mai umbrită şi mai diluată de neant, e mai puțin bună. 

Fericitul Augustin a fost un mare cugetător şi teoria lui 
domină până azi mai toată teologia. Şi totuşi această identifica- 
re a răului cu un minus ontologic nu satisface. Ea pare verifica- 
tă de răul fizic, dar nu explică răul spiritual, păcatul, care e 
altceva, sau în orice caz şi altceva decât un minus ontologic. 

Un minus ontologic ar fi-o lâncezeală a simţurilor, a 
poftei de viaţă, o lipsă de interes față de toate, dar ura e o 


1 Pe cât de mult existăm, suntem buni... şi pe cât de răi suntem, cu atât mai 
mult existăm mai puţin” (n.€.) 

mare forță pozitivă în puterea ei, chiar dacă e orientată spre 
distrugere. Iubirea de sine e şi ca o aprigă şi neadormită 
zvâcnire de viaţă şi peste tot răul îl simțim în noi ca pe o 
forță uriașă împotriva căreia nu putem de multe ori opune 
mai nici o rezistență. Istoria şi societatea omenească cu- 
noaşte forțele uriaşe ale atâtor răi care dacă s-ar fi pus în 
slujba binelui ar fi fost adevărate binecuvântări pentru 
omenire. 

Răul din noi ni se evidenţiază ca ceva pozitiv, şi în a- 
cest pozitiv trebuie prins el. 

Dacă răul ar fi tot una cu un minus de forță, diavolul 
ar trebui să fie mai slab ca noi căci el este mai rău. Ori 
atunci de unde atâta zvârcolire şi atâta putere şi venin, încât 
tulbură serios echilibrul lumii până la sfârşitul ei? Un om cu 
cât e mai rău ar trebui să fie mai slab, ori vedem că unul 
mai rău e mai tare decât unul mai puţin rău şi cu mult mai 
puternic decât unul indiferent. Se va spune că nu răul e tare, 
ci voința noastră de a i se opune e slabă. Dar intuiţia internă 
ne arată că răul însuși, privit în el însuşi, e o mare forță, iar 
voinţa e slabă tot din pricina puterii lui sau pentru că el a 
slăbit-o. A recunoaşte că răul a avut putere să slăbească 
voinţa, înseamnă a-i recunoaște puterea. Sigur că puterile 
puse în acțiune de rău sunt tot de la Dumnezeu. Răul lucrea- 
ză cu uneltele dumnezeieşti: cu inteligența dată de Dumnezeu, 
cu organele date de El. Dar acestea le are şi un indiferent. De 
ce el este slab? E dincolo de aceste puteri date de Dumnezeu, 
ceva, un motor, care le pune în maximă lucrare. 

Mai sunt şi alte dificultăți care arată că răspunsul dat 
de Fericitul Augustin se prezintă cu multe imperfecţiuni. 

Una din aceste dificultăți e următoarea: Dacă răul e un 
minus în existența ce revine în baza creaţiei unei făpturi, 

cum are să se explice primul păcat? Ca să-l fi făcut respecti- 
va ființă trebuie să fi căzut deja în acel minus printr-un pă- 
cat anterior. Iar ca să fi săvârşit pe cel anterior, iarăşi a fost 
necesară o cădere şi mai anterioară în acel minus ontologic. 
Şi aşa în infinit. : 

Identificarea răului cu un minus ontologic, duce şi la 
ideea că Dumnezeu putea mântui omenirea printr-un act de 
atotputernicie, iar moartea pe Cruce a Fiului Său apare ca un 
act care nu se impunea prin nici un fel de necesitate. Era de 
ajuns ca Dumnezeu să ridice făptura într-o zonă ontologică 
superioară şi co ipso s-ar fi făcut bună în totul, chiar şi în 
libertatea ei. 

Vom încerca, de aceea, să vedem dacă nu se poate arun- 
ca o rază de lumină în problema răului, fără a-l identifica cu 
un minus ontologic, ci ţinând cont de uriaşa lui forță pozitivă. 


* 


Despre posibilitatea răului se poate vorbi numai în 
legătură cu ființa lui. Dar e atât de greu să spui ce e răul în 
fiinţa sa... Se spune că răul stă în mândrie. Aceasta ar fi rădă- 
cina tuturor celorlalte păcate. Dar sunt aspecte ale răului 
care nu pot fi reduse la mândrie. Aşa sunt îndeobşte diferi- 
tele patimi. Este apoi altceva mai adânc care te face să fii 
mândru, care te face să te bucuri de nenorocirea altora, care 
te face să fii lacom, care te face să-ți fie silă de oameni. 
Este uneori în noi o răutate care nu-şi evidențiază nici un 

- motiv, o dorință de-a face rău altora care nu ni se prezintă 
prin nici un argument justificată. Dostoievski a descris cu 
măiestrie acest caracter de aparenţă iraţională al răului şi 
sub influenţa lui unii cugetători ruşi au declarat că răul este 
cu totul irațional, o noţiune de limită, ce nu mai poate fi 

descompusă în alte elemente, aşa cum o axiomă în matema- 
tici nu mai poate fi analizată. Atributul de răutate nu poate 
fi redus la altul. Este una din categoriile ultime şi ireductibi- 
le ale vieții noastre. Nu ştim ce e răul şi nu ştim de ce-l fa- 
cem. Orice teodicee, orice încercare de a-l explica, de a-i 
motiva şi înțelege prezența este condamnată dinainte de in- 
succes (Vezi B.Vâşeslavţev, „Tragische Theodizee”, în re- 
vista Orient und Occident, 1929, 1 Heft. E drept că Vâşe- 
slavțev afirmă aici totala ignoranță referitor la suferință, dar 
suferinţa stă în legătură cu răul). 

Dar la teoria aceasta a absolutei iraționalităţi a răului 
nu putem rămâne. Răul poate să se prezinte puterii noastre 
de intuiţie limitată, ca irațional. Noi poate că nu suntem în 
stare să vedem rădăcinile lui. Dar în sine trebuie să aibă o 
motivaţie, căci o motivaţie este una cu un punct de plecare, 
în care e dată posibilitatea şi argumentul lui, pe când în ab- 
soluta lipsă de motivaţie e inclusă lipsa de început, lipsa a 
ceva anterior lui. Dacă răul are un început, trebuie să fi 
început din cauza a ceva anterior, trebuie să aibă o explica- 
ție; numai dacă n-are nici un început nu are nici motiv. 
Motivul acesta poate să fie mai adânc decât puterea noastră 
de pătrundere şi deci răul poate să ne apară nouă ca irațional, 
dar în sine nu poate fi cu totul fără motiv, cu totul irațional. 

Că teza absolutei iraționalități a răului poate să ducă 
pe cineva la admiterea unui izvor supracreatural, deci la o 
eternitate a lui, ne-o dovedeşte cazul filosofului rus N. Ber- 
diaev care concepe neantul din care Dumnezeu a creat lu- 
mea ca pe ceva pozitiv şi afirmă că libertatea din om este o 
proprietate a neantului şi răul comis de om e comis propriu 
zis de această libertate suprapersonală şi eternă. Dumnezeu- 
Creatorul Însuşi a răsărit din acest neant divin şi pozitiv, şi 

deci omul e în oarecare măsură frate cu Dumnezeu. Răul 
constă propriu zis într-o luptă între cele două ramuri ale 
aceluiaşi izvor: Dumnezeu şi libertatea-neant şi ea va dura o 
vreme oarecare, apoi va urma împăcarea (De /a destination 
de I'homme, Paris 1935, pag.39 şi urm). 

Declarându-se împotriva lui Dumnezeu-Creatorul, liber- 
tatea meonică (cea din neant) refuză să consimtă la opera de 
creaţie a Lui şi tinde să se întoarcă spre neant din care a 
ieşit. Dar neantul e ceva pozitiv. „Dumnezeu-Treimicul Se 
naşte din abis, din Neantul divin şi Se înfruntă cu libertatea 
acestui neant. El creează lumea şi omul din neant şi răspun- 
sul pe care-l aşteaptă de la ei trebuie să vină din profunzi- 
mea libertății. Acest răspuns a fost întâi un asentiment la 
creaţie, apoi o revoltă şi o ură contra lui Dumnezeu, adică o în- 
toarcere la non-existența originară. Căci orice rebeliune con- 
tra lui Dumnezeu este o întoarcere la non-existență” (pag.42). 

Ideea aceasta, care scoate de sub răspundere persoanele 
omeneşti şi nu poate concepe mântuirea lor decât în bloc, 
reduce răul la o iluzie, la un proces trecător în sânul totului. 

Ideea de neant, care preocupă persistent cugetarea ce- 
lor ce au încercat să explice răul, are, credem, o importanță 
în originea lui. Dar alta decât cea pe care i-o atribuie Ferici- 
tul Augustin sau N. Berdiaev. 

Am văzut că în rău se manifestă o forță uriaşă poziti- 
vă. N. Berdiaev a văzut aceasta şi de aceea a conceput nean- 
tul, izvorul liber al opoziției contra lui Dumnezeu, ca pe o 
realitate pozitivă. „Desfacerea de Dumnezeu presupune la 
creatură o mare elevaţie, o libertate şi o forţă considerabilă” 
(pag.43). Ca şi Augustin vorbeşte şi N. Berdiaev de-o căde- 
re a răului spre neant, dar coborârea spre neant insuflă, după 
el, putere. 

Dar e absurd să concepi neantul ca pe o forță pozitivă 
care ar împrumuta putere răului. Orice putere vine de la 
Dumnezeu, deci şi puterea făpturii în rău. Numai N. Berdi- 
aev, care concepe neantul ca pe o realitate pozitivă, din care 
Se naşte chiar şi Dumnezeu, poate afirma că răul, deşi e co- 
borâre spre neant, e o forță considerabilă. După noi, con- 
tribuția neantului la producerea răului e de natură indirectă. 
Făptura se teme de recădere în neexistență. Fiind creată, nu 
e infinită în puteri, e limitată. Simţind aceasta şi având des 
sentimentul împuținării acestor puteri limitate, se teme că 
împuținarea va merge până la dispariţie totală. Aceasta o 
face să se încordeze spre a-şi consolida cât mai deplin exis- 
tența. Obsedată de teama dispariţiei, când vede cât de slabă 
e şi cum slăbeşte, făptura trăieşte într-o încordare continuă 
spre înmulțirea existenţei sale. Simte că cu cât va avea mai 
multă existență, cu atât va fi mai asigurată contra dispariţiei, 
contra neantului. Dar pe orice treaptă de putere ar ajunge, 
atâta vreme cât nu are viaţă infinită, nu se simte destul de 
asigurată. Tot ce nu-i fără sfârşit, se poate epuiza. Slăbiciu- 
nea şi limitarea proprie şi-o simte şi atunci, sau mai ales 
atunci, când vede că alții sunt mai tari. Vrea de aceea să fie 
mai sus ca toți cei mai tari. În dependenţa altora de sine, 
omul capătă impresia că e mai asigurat împotriva neantului, 
dar slăbiciunea sa îi apare îndată ce priveşte la alții care 
sunt mai tari. Astfel se explică lupta şi invidia împotriva 
celor mai tari, mândria față de cei mai mici. Mai mult îi 
evidențiază slăbiciunea Dumnezeu Atotputernicul. El apare 
omului, lacom de siguranță în existență şi ca un veşnic peri- 
col. Dacă poate face cu mine ce vrea, ce ştiu eu că nu mă va 
distruge într-un moment sau altul! De amenințările naturii 
crede că va putea scăpa şi puterile ei crede că şi le va aservi 

toate. Dar de dependenţa de Dumnezeu nu poate oare scăpa? 
Mintea poate să-i arate că acest gând e absurd, dar lăcomia 
sa organică după infinită existenţă şi independență, după 
aşezarea în centrul existenţei, îl mână la acest absurd. Caută 
să se sustragă de sub puterea lui Dumnezeu, să nu-l împli- 
nească poruncile, iar de la o vreme caută să se iluzioneze 
chiar cu gândul că nu există Dumnezeu. Omul, din teama de 
dispariţie, vrea să posede şi să stăpânească toată existenţa, să 
fie el Dumnezeu, răstumând pe unicul şi adevăratul Dumnezeu. 
(Filosoful contemporan Heidegger a ajuns la concluzia că o 
structură fundamentală a omului este o teamă continuă, pro- 
dusă de faptul că viaţa sa merge spre moarte. O teamă care 
la început nu-şi dă seama de cauza ei. „Dass es seinem Tod 
iiberantwortet ist, und dieser somit zum In-der-Welt-sein 
gehârt, davon hat das Dasein zunachst und zumeist kein 
ausdriickliches oder gar teoretisches Wissen. Die Geworfen- 
heit in den Tod enthullt sich ihm urspriinglicher und ein- 
dringlicher in der befindlichkeit der Angst. Die Angst vor dem 
Tode ist Angst „vor” dem eigensten unbezuglichen und un- 
iiberholbaren Seinkonnen. Das Wovor dieser Angst ist das In- 
der-Welt-sein selbst. Das Worum dieser Angst ist das Sein- 
konnen des Daseins schlechthin”! (Sein und Zeit, Halle 1935, 
pag.251). Nu e locul şi nu e nici necesar să spun că gândurile 
noastre nu au decât o apropiere aproximativă de aceasta). 

În această fugă de starea condiţionată, în această do- 
rință de-a fi Dumnezeu, se află rădăcina tuturor felurilor de 


1 „Deoarece se predă morţii sale şi, prin urmare, aparține lui A-fi-în-lume, din 
acest lucru, în primul rând şi de cele mai multe ori, existența nu are nici formal, 
sau chiar deloc, cunoştinţe teoretice. Saltul în moarte i se relevă primordial şi nai 
mişcător prin găsirea fricii. Frica de moarte este frica pentru cel mai intim, 
nerelativ şi indestructibil existenţialism. Înaintea acestei fiici este însuşi acel A-fi- 
în-lume. În jurul acestei frici stă existențialismul simplei existenţe” (n.e.). 

păcat. Mândria, invidia, ura, lenea (teama de-a obosi, de-a 
slăbi), minciuna (pentru a-şi salva interesele), lăcomia după 
avuţie, ştiinţă, lux, glorie (putere şi nemurire de orice fel, cu 
orice preț); chiar poftele nesăturate trupeşti (după mâncare, 
plăceri) se explică dintr-un elan după viață, ce ține de con- 
'stituţia naturii create. 

Dacă citim atenţi, cu acest gând a ispitit Satana pe 
protopărinți în Paradis, din acest motiv s-a comis primul act 
de neascultare: ca să fie ca Dumnezeu (Facere 3,5), ca să 
iasă din starea condiţionată, din starea de supunere. 
Cunoaşterea binelui şi a răului a amintit-o ispititorul în al 
doilea rând, ca cel mai esenţial atribut al dumnezeirii. Prin 
ea ieşim din starea de dependenţă şi de nesiguranță; ştiind 
ce e bine și ce e rău, ştii cum trebuie să trăieşti ca să-ți con- 
solidezi existenţa, ca să fii tare. Pofta Evei (socotind că ro- 
dul pomului este bun de mâncat şi plăcut ochilor) e trezită 
în al treilea rând, servindu-se ispititorul de elanul după viață 
al naturii trupeşti. Avem deci o lăcomie pozitivă după exis- 
tență, culminând în dorința de a fi ca Dumnezeu. 

Despre căderea lui Lucifer, a primului dintre îngeri, 
iarăşi se spune că a căzut pentru că s-a răzvrătit împotriva 
lui Dumnezeu, vrând să-L răstoarne. Păcatul lui stă în aceea 
că duşmăneşte pe Dumnezeu, concurând la locul lui de 
stăpânitor al lumii. De aici numele de Duşmanul, Satana. 

În această tendință înnăscută a făpturii de întărire a 
propriei existențe, stă forța pozitivă, uriaşă, a răului şi în 
acelaşi timp aspectul său irațional, căci teama făpturii de 
neant şi încordarea ei spre tot mai multă existenţă nu e ceva 
dat de voia şi de rațiunea omenească, ci e pus la temeliile ei. 

Dar dacă Dumnezeu a pus în structura făpturii teama 
de nimic şi încordarea spre tot mai multă viaţă, oare nu 

facem din El cauza răului? Sau mai sunt faptele săvârşite 
din acest imbold, păcate? La aceste întrebări răspundem că 
tendința spre mai multă viață nu este ceva rău. Dumnezeu 
Însuşi le-a spus primilor oameni: Creșteţi și vă înmultiți şi 
umpleți pământul şi-l stăpâniți pe el (Facere 1,28), poruncă 
reînnoită şi către Noe după ieşirea din corabie. Iisus Hristos 
iarăşi de aceea a venit, ca lumea viaţă să aibă și mai multă 
să aibă. Dumnezeu n-a pus pe om prin creaţie pe cea mai 
înaltă treaptă de viață, ca el să guste static din această 
plinătate, ci l-a înzestrat cu un neastâmpăr dinamic pentru a 
merge singur mai departe în lărgirea şi mărirea conţinutului 
său de viață. Însă acest progres avea să-l facă omul nu îm- 
potriva lui Dumnezeu, ci cu El şi spre El. Chemarea din ne- 
existență s-a făcut numai prin Dumnezeu. Progresul în exis- 
tență avea să se facă prin colaborarea omului, dar nu fără 
Dumnezeu şi împotriva Lui. Dinamismul vital, care se 
manifestă în păcat, e de la Dumnezeu. Cu el a izbucnit omul 
în existență şi prin el are să continue actul creaţiei. El nu 
poate fi din altă parte, căci numai Dumnezeu e izvor de pu- 
tere. Rău e în acest dinamism absența gândului la Dumnezeu. 
De aici partea de măreție care se află, incontestabil, şi în 
cele mai scelerate acţiuni şi în realizările unei civilizații fără 
Dumnezeu. Progresele tehnice ale lumii de azi, punerea în 
slujba omului a atâtor forțe ale naturii, sunt lucruri care 
storc admiraţia, cu toate că sunt produsul unei strădanii fără 
Dumnezeu. Ele nu sunt în sine realizări păcătoase. Atitudinea 
creştinului față de ele nu poate fi unilateral negativă. Inven- 
ţia avionului, a luminii electrice, a telefonului şi televiziu- 
nii, nu sunt produse ale diavolului, pentru a cufunda lumea 
şi mai mult în păcat, ci ale elanului vital pus în om de 
Dumnezeu, pentru consolidarea şi lărgirea vieţii sale. Creşti- 

nismul nu poate fi contra elanului creator al omului. Sme- 
renia nu poate însemna desconsiderarea minunatelor puteri 
ce sunt puse în noi şi renunțarea la desfăşurarea lor, renun- 
țarea la muncă, cu toate puterile ce ne sunt date. Ea e numai 
recunoaşterea infinitei măreţii a lui Dumnezeu în raport cu 
omul. Dar măreţia lui Dumnezeu nu se vede fără a vedea 
minunea, puterea şi frumuseţea celor create de El, între care cel 
dintâi e omul. Omul să se minuneze de însuşirile sale, dar să se 
minuneze. pentru a lăuda şi mai mult pe Dumnezeu, Care l-a 
creat, şi să vadă puterea lui Dumnezeu în orice semen al său. 

"Dar nici nu putem avea o atitudine cu totul pozitivă față 
de acest elan creator al omului şi faţă de rezultatele lui, 
deoarece ştim că, lipsind Dumnezeu din el, s-a alterat, iar 
produsele lui, fiind lipsite de armonie şi de justă utilizare, 
fac pe om mai mult să sufere decât să se bucure. În monstru 
admiri forța şi unele trăsături ce amintesc anumite armonii, 
dar deteşti îngrămădirea inestetică a forței. Aşa şi în chipul 
omului, care păstrează toate elementele date de Dumnezeu, 
dar în dezorganizare şi proastă întrebuințare şi în realizările 
lui, impunătoare în măreţia lor, dar triste în tulburarea şi ne- 
fericirea ce o întrețin în viața omenească. 

Cum s-a dezorganizat omul interior, chipul lui 
Dumnezeu în om, prin aceea că omul a ieșit din ascultarea 
Lui şi s-a ridicat împotriva Lui? Dacă omul n-ar fi rămas să- 
şi consolideze viaţa fără Dumnezeu, n-ar fi fost în el o atât 
de mare teamă de dispariţie, de moarte, de slăbire a existen- 
ței. Ar fi ştiut că nimicul îl ameninţă numai într-o eventuală 
părăsire a lui Dumnezeu. Fiind cu Dumnezeu, ar fi avut în 
El siguranța că oricât ar slăbi muncind, nimicul nu-l va 
înghiţi. Lipsind această teamă, această neliniște, având sigu- 
ranţa în Dumnezeu, nu s-ar fi simţit avizat numai la puterile 

lui pentru a se menține şi întări în existență. N-ar fi muncit 
cu disperare, n-ar fi lăcomit cu nesaț la bunurile materiale, 
n-ar fi urât şi invidiat pe cei ce au izbânzi în viaţă. Ar fi 
muncit nu din lăcomie materială pentru sine, ci pentru a 
colabora cu Dumnezeu la înfrumusețarea cosmosului, la 
uşurarea vieţii tuturor. Fiind asigurat împotriva neantului 
prin Dumnezeu, n-ar fi căutat să se suie tot mai sus printre 
semenii săi, ar fi lipsit lupta de dominație, vrajba, extermi- 
nările. Nu s-ar fi dezlănțuit, prin colaborarea fanteziei, nici 
poftele nesăturate şi deci s-ar fi mulțumit fiecare cu atât cât 
îi era necesar pentru viață. Iubirea de viață sădită în firea 
omului s-ar fi manifestat în iubirea lui Dumnezeu, în 
străduința de a-L cunoaşte şi de a se apropia de EI, căci El 
ne asigură viaţa, în iubirea frumuseţilor universului lui 
Dumnezeu şi gustarea bunătăților lui, în munca de a le evi- 
denția şi de a le face accesibile la fel tuturor. Ar spune poate 
unii că n-ar fi fost strădanie şi creație fără concurență, fără 
marile ambiţii de a fi mai mult şi de a avea mai mult ca 
alții. Dar ar fi creat omul din dragostea de Dumnezeu şi de 
semenii săi şi pentru frumuseţe. Marile creații chiar în sta- 
rea de păcat au mult din aceste. nobile impulsuri. 

Cu alte cuvinte omul ar fi trăit în armonie cu Dumnezeu, 
cu sine, cu semenii săi şi cu natura. Ar fi lipsit total egois- 
mul în iubirea vieţii. N-ar fi căutat să fie el centrul lumii, ci 
un frate cu ceilalți oameni şi un fiu al lui Dumnezeu. Patima 
nu i-ar fi întunecat judecata şi vederea adâncilor taine ale 
vieții. 

Fără îndoială, răul apare şi sub un al doilea aspect: ca 
slăbiciune a făpturii: în boli şi moarte în ordinea fizică şi în 
slăbiciunea ce-o simte omul, chiar dacă nu e rău, de a presta 
lucruri mari în favorul aproapelui. Câţi, şi de câte ori nu 

simțim că nu e suficient să nu urâm şi să nu păgubim pe 
alţii, ci e necesar să activăm intens, dintr-o mare iubire, în 
folosul altora?! Şi ce mare durere nu simţim că nu ne ajung 
puterile pentru o lucrare mai remarcabilă în slujba obştea- 
scă! În fenomenul acesta se manifestă un alt pol al existenţei 
ocaeneşti, opus celui care se încordează spre cât mai multă 
putere şi viață. În el îşi descoperă din nou prezența neantul 
- din care suntem scoşi. Dar totuşi nu ca forță pozitivă, cum 
spune Berdiaev, ci ca inerție, ca greutate ce ne trage în jos. 
De remarcat este că această inerție a neantului o simt 
mai puţin cei răi. Puterea lor lacomă de ascensiune nu se 
simte atenuată de slăbiciunea produsă de atracția neantului. 
Ea nu este propriu-zis răul, ci urmarea lui. Atâta timp 
cât în cuprinsul făptuirii vuieşte patima pozitivă a răului, nu 
se simte această lâncezire a puterilor de viață. Ea e o urmare 
a răului în adevăratul înțeles al cuvântului. Ea vine pe urmă. 
După înălțarea semeață spre Dumnezeu, care e o maximă des- 
făşurare a puterilor vitale puse în noi de Creator, vine epuiza- 
rea datorită faptului că n-am luat pe Dumnezeu ca ajutor al 
întăririi noastre în existență. Dar întâi e înălţarea, şi cât 
durează ea, slăbiciunea nu se simte; ea se simte în raport in- 
vers proporțional cu puterea ce se manifestă în înălțare. De 
aceea răul e propriu-zis forță pozitivă; urmarea lui numai, e 
prăbuşire în țărână. 
Unii pot să nu fie agitaţi de porniri rele. Dar ei simt 
inerția neantului, ca urmare a păcatului general omenesc. 
Răii cei mari, îngerii răzvrătiți, vor fi aduşi în starea 
de slăbiciune, de lâncezeală a puterii lor, abia înaintea Jude- 
căii din urmă. 
Dar fie că suntem încă în plină încordare a înălțării 
fără Dumnezeu, fie că simțim în toată tristeţea ei relaxarea 


202 


ORTODOXIE ŞI ROMÂNISM 


puterii de viață, vindecarea şi viaţa noastră adevărată este 
numai la Dumnezeu. Un indiferent, un sceptic, un neputin- 
cios de-a face binele, chiar dacă nu face nici răul, nu e mai 
bun ca un rău. Ba poate că e mai rău ca acela. Pentru că nici 
el nu se încrede în Dumnezeu. Răul luptă să-şi întărească 
existența fără Dumnezeu; indiferentul e un descurajat. Ştie 
că nu poate face nimic singur, dar nu crede nici în ajutorul 
lui Dumnezeu. Îşi închipuie că totul e pierdut. 

Şi răul, şi indiferentul, trebuie să se hotărască să 
primească viața din mâna lui Dumnezeu, Stăpânul şi 
ajutorul nostru. E ceea ce ne învață Răstignirea şi Învierea 
Domnului, care ne dau adevărata teodicee. 


August, 1938 

A . . _ x . = a 
] n starea de depresiune a anilor de după război a apărut în 


cugetarea filosofică şi teologică din Germania ideea pesi- 
mistă că în istorie nu-şi manifestă Dumnezeu prezenţa şi pu- 
terea, că istoria e tot ce poate fi mai opus lui Dumnezeu, ea: 
_fiind produsă de căderea în păcat şi deci păcatul şi răul fiind 
în mod necesar elementul ei constitutiv şi esențial. Ideea 
aceasta, susținută de curând şi de unii gânditori români, for- 
ma punctul principal de opoziţie împotriva filosofiei idealis- 
te de mai înainte, potrivit căreia istoria este încorporarea şi 
realizarea succesivă a principiului divin, prin urmare toată 
desfăşurarea istoriei este plină de sens, de scop, este irepro- 
şabilă sub raportul moral şi se realizează cu necesitate. De 
observat că prin această identificare a naturii ş; a istoriei cu 
Dumnezeu, uşor s-a ajuns la concepţia ateistă, spunându-se 
că nu există Dumnezeu. Natura în evoluţie este totul. 

Pentru credinţa creştină amândouă concepţiile acestea 
referitoare la sensul istoriei sunt erori produse de înclinarea 
sufletului omenesc de-a exagera, de-a duce la extrem o ju- 
decată răsărită dintr-o stare afectivă personală, sau formată 
pe baza observării unor prea puţine şi parţiale evenimente 
istorice. 

Istoria nu este una cu viața lui Dumnezeu, dar nici nu 
e goală de prezența Lui şi în afară de raza puterii Lui. 

Precum nu există nimic în spaţiu fără sau peste voia 
lui Dumnezeu, aşa nu se petrece nimic în timp în afară de 
puterea şi departe de prezenţa Lui. 

Vom evidenția acest lucru privind istoria din cele două 
laturi care ni se par constitutive pentru realitatea ei: istoria 
ca dar dumnezeiesc şi ca libertate sau ca misiune omenească. 

1. Istoria este posibilă prin creaţia lui Dumnezeu şi 
prin providența Lui. Nu numai obiectele fizice, animalele şi 
vegetalele au fost făcute de Dumnezeu, ci şi omul. Şi având 
în vedere că fiecare ființă omenească este o lume aparte, 
unică şi nerepetată, spre deosebire de celelalte făpturi, care 
sunt uniforme ca piesele unei serii, înţelegem de ce Biserica 
extinde în învățătura sa actul creator al lui Dumnezeu la fiecare 
suflet omenesc în parte, chiar dacă au şi părinții aici o anumi- 
tă contribuţie. Fiecare persoană omenească ce vine pe lume îşi 
datorează darurile sale, cu care va face istorie, lui Dumnezeu. 

Iar providența dumnezeiască nu se înțelege numai ne- 
gativ, ca o păzire a lumii ca să nu fie distrusă de niscai fiinţe 
duşmane. De unde şi-ar avea acele ființe puterea lor, dacă 
nu din singurul izvor de putere, care e Dumnezeu? Dacă 
deci fiinţe duşmane n-o pot distruge şi dacă providenţa con- 
servatoare a lui Dumnezeu tot e necesară, urmează că prin 
sine tinde lumea spre neființă. Şi de fapt, lumea s-ar putea 
conserva prin sine numai dacă Dumnezeu ar fi înzestrat-o în 
momentul creării cu putere infinită, care să nu se împuţine- 
ze prin consumare. Dar lumea nu putea fi creată cu putere 
infinită, fiind prin fiinţa ei limitată. De aceea, după primul 
moment de existență s-ar fi resimțit în cuprinsul ei o tulbu- 
rare prin împuţinarea puterii ei. Lumea are nevoie astfel în 
fiecare moment de putere nouă aşa cum fiecare dintre făp- 
turi se menține prin primirea de putere nouă de la cele 

înconjurătoare. Lumea în întregime însă nu poate primi 
această putere nouă de la elementele care o constituie, ci de la 
un izvor de putere care e deosebit de ea. Puterea aceasta nouă o 
primeşte lumea continuu de la Dumnezeu prin providență. 

Prin urmare atât talentele cu care intră în istorie orice 
om, cât şi dinamismul de credinţă şi de faptă ce-l desfăşoară 
pe arena istoriei este dar al lui Dumnezeu. 

Ce dă omul atunci? Întrebuințarea darurilor (şi ascultarea 
de inspiraţiile trimise de Dumnezeu) sau ncîntrebuinfarea lor, 
ori întrebuinfarea lor împotriva scopului cu care 1 s-au dăruit. 

Întrebuinţarea darurilor în scopul pentru care i s-au 
dat, ascultarea de chemarea de sus, sau refuzul ei, este operă 
a libertăţii omeneşti, însă în aşa fel că omul îşi dobândeşte 
cu adevărat libertatea, o libertate eroică, numai ascultând de 
chemarea de sus, numai întrebuințând bine darurile dumne- 
zeieşti. Dar putinţa dobândirii adevăratei libertăţi, libertatea 
ca virtualitate, este iarăşi un dar al lui Dumnezeu, darul 
suprem. Despre libertatea aceasta creatoare de înaltă istorie 
va veni vorba mai la vale. | 

Am spus că de om depinde şi neîntrebuinţarea daruri- 
lor sau întrebuințarea rea a lor. Acesta e păcatul şi din păcat 
s-a născut şi se naşte tot restul răului. Păcatul nu e deci o 
nouă creaţie, alături de a lui Dumnezeu. Nu s-a văzut nică- 
ieri vreo făptură produsă exclusiv de vreun principiu al rău- 
lui. Oriunde vedem păcatul sau răul, îl vedem ca parazit pe 
făpturile create de Dumnezeu, ca schimonosire a lor. Păcatul 
şi răul au totdeauna ca premisă creaţia, posibilitatea lor e 
dată de abia prin existenţa făpturilor lui Dumnezeu. Un pă- 
cat sau un rău care să nu mai aibă ceva înaintea sa, ca 
premisă a sa, nu se poate închipui. Păcatul apare în lume 
după creaţie, el are ca presupunere totdeauna darul lui 

Dumnezeu. Păcatul nu e creator, ci schimonositor. Păcatul 
nu poate crea nici istoria; el nu poate decât schimonosi isto- 
ria. Nu poate exista un principiu pur al răului care să nu fie 
la baza lui creatură a lui Dumnezeu: îngerul căzut. Şi nu 
poate exista nici ceva în care să fi fost distrusă total urma 
făpturii dumnezeieşti, reprezentând în forma pură răul. 

Păcătosul trăieşte şi făptuieşte tot prin darurile şi prin 
puterea lui Dumnezeu. Inteligența pe care şi-o pune în ser-: 
viciul scopurilor rele e dar al lui Dumnezeu şi-ţi stoarce 
adesea admiraţia; oratoria intrigantului, a lichelei şi a dema- 
gogului e de asemenea dar al lui Dumnezeu; forța uriaşă 
pusă în slujba distrugerii de o mare ură e şi ea darul lui 
Dumnezeu. Răul n-are unelte proprii de lucru şi n-are obiec- 
te proprii ale urii sale: toate sunt făpturile lui Dumnezeu. 
Dumnezeu Creatorul Îşi arată măreţia şi prin inteligenţa şi 
forța păcătoşilor, precum şi prin neputința păcatului de a se 
dezrobi de făpturile lui Dumnezeu, de a duce o viaţă pe cont 
propriu, independentă. Nu există, nu poate exista o indepen- 
denţă a răului, precum există şi poate exista una a binelui. 

2. Un al doilea element al istoriei este libertatea, liber- 
tatea actualizată, întrebuințată, nu virtuală. Ea e propriu-zis 
elementul caracteristic care face istoria, pe când darurile şi 
.inspiraţiile divine sunt o condiţie a istoriei. 

Darurile ne sunt date nu spre gustare fericită, ci ca o 
datorie de ale folosi. Unde nu se face uz de libertate nu este 
istorie. Unde nu se iau hotărâri, ci se satisfac instinctele cu 
regularitatea cu care îşi cer, îşi impun satisfacerea, nu e isto- 
rie, ci proces natural. Universul fizic n-are istorie, animalele 
n-au istorie, pentru că viața lor decurge, nu e supus fiecare 
moment ulterior unei decizii a eului. Un om, când trăieşte 
prin instincte, mănâncă atunci când îi e foame, doarme când 

îi e somn, fuge când îi e frică, loveşte când se mânie, când 
în viaţa sa nu se intercalează între cerințele instinctelor sau pre- 
siunea împrejurărilor şi reacţia proprie eul care judecă şi deci- 
de atitudinea, n-are istorie. Viaţa care curge nu e istorică, fie 
că această curgere se repetă în acelaşi cerc, fie că inscrie o linie 
de evoluţie cum se pretindea în veacul XIX. Viaţa istorică nu 
e proces care curge, ci viață care se decide în fiecare clipă. 

Categoria principală, ființa vieții istorice, este decizia 
(die Entscheidung, cum îi zice filosofia germană, care îi dedică 
astăzi o mare atenție). În luarea de decizii se distinge omul 
de natură. Prin ea se ridică omul din viața sa animalică în 
sfera unei vieţi a spiritului. Decizia este contrarul curgerii, 
chiar se opune curgerii. Fapta decisă nu decurge din stările 
trupeşti sau sufleteşti anterioare, ci îşi ia ființă prin liberta- 
te, care ține seamă numai dacă vrea şi cum vrea de stările 
psihice şi trupeşti anterioare. 

Libertatea însă, nu trebuie înțeleasă ca un factor de ul- 
timă suveranitate, care nu simte asupra ei nici o obligație, ca- 
re stă indiferentă pe tronul în fața căreia îşi pledează punctul 
de vedere un obiect sau altul, o faptă sau alta, iar ea măsoară, 
cântăreşte şi se decide potrivit cu rezultatul acestei cântăriri. 
Libertatea aude deasupra sa o poruncă aspră, necondiționată. 
Cu cât e mai liber omul de pormnirile instinctive, de patimi, 
de opinia publică, cu atât aude mai clar această poruncă. 

Decizia are caracter grav, istoric, nu atunci când alege 
omul între o mâncare sau alta, între o plimbare sau un joc, ci 
când sub porunca acelei voci ia o hotărâre în împrejurări şi 
chestiuni de supremă importanță pentru existența sa, pentru 
existenţa celor din jurul său, când îşi dă seama că prin hotărâ- 
rea sa într-un sens sau altul se joacă o carte mare a destinului 
său şi al altora. Auzi pe câte un om în anumite împrejurări 


208 


ORTODOXIE ŞI ROMÂNISM 


când ia o hotărâre care îi aduce toate riscurile pentru viața 
aceasta, care îl pune în conflict cu întreaga opinie publică, 
care îl face să se lipsească de avantajele sigure ale unei vieți 
comode şi fericite, îl auzi rostind „cu încăpățânare” la insis- 
tențele altora de a părăsi decizia sa „nebunească”: „nu pot 
altfel”. Nu poate să nu asculte de porunca de sus. Atunci e 
omul liber. Căci porunca, cu oricâtă forță se impune acestui 
om, nu se realizează decât prin consimțământul voinţei, nu 
se revarsă în acțiune ca un instinct, sau ca o patimă, ca un 
râu în inundație. O poruncă o asculți şi apoi o împlineşti 
luptând cu infinite greutăți, cu obositoare încordări, pe când 
pofta te duce, pofta se împlineşte ea prin tine ca printr-o 
unealtă involuntară, degradată de la nivelul de persoană. 

Hotărârile acestea cer încordări eroice, ele sunt totdea- 
una ruperi din angrenajul unei vieţi care decurge biologic; 
ruperi din dorințele obişnuite ce se cer satisfăcute; ruperi 
din agrementul opiniei publice; ruperi din brațele cele multe 
ale unei vieţi care vrea să decurgă natural, fără sforțare, 
plăcut, care vrea să lase totul în seama procesului firesc al 
lucrurilor. Ele sunt sfăvi/iri ale pornirilor din firea noastră, 
ale cerințelor opiniei publice. Ele sunt ridicări împotriva a 
tot ce ne este plăcut, împotriva felului curent de a fi al 
nostru, sau al societăţii. Neamţul zice acestui act: Ent- 
scheidung, despărţire de ceva, despărţire de tine, cum eşti în 
cenuşia curgere a vieţii. Fiecare decizie .e o mereu repetată 
despărțire, pentru că mereu cazi în automatismul procesului 
natural. Cuvântul românesc: Aotărâre, încă spune mult: pui 
un hotar curgerii fireşti, unor cerinţe şi porniri de jos, le pui 
o stavilă şi întreprinzi ceva potrivnic lor, sau pui o piatră de 
hotar pentru o orientare potrivnică curgerii de până acum a 
vieţii tale. 

Viaţa de hotărâri înseamnă eroism, credință, spirituali- 
tate şi adevărată libertate, care e opusul naturii ce trăieşte 
prin curgere. 

Înseamnă eroism, pentru că e încordare şi luptă împo- 
triva a ce se face, a ce decurge de la sine, luptă cu curgerea 
inertă, dar de mare forță a vieţii. Chiar dacă prin hotărâri nu 
se vizează înfrânări sau fapte mereu noi sau unele continuu 
repetate, ele totuşi înscriu o eroică şi susținută încordare a 
vieţii. Un post de o zi e uşor, dar un post de 7 săptămâni, 
deşi pare monoton, e o înlănțuire zilnică de hotărâri eroice, 
o linie înaltă pe care se înscrie triumful susținut al voinței 
asupra forţei ce-o exercită de jos natura, care în fiecare clipă 
vrea să ne atragă din nou la ea. Din acest exemplu se vede 
că eroismul deciziilor nu implică numaidecât o depărtare de 
tradiție, dacă înțelegem prin tradiție nu meschina linie a 
vieţii cotidiene, ci un anumit stil de spiritualitate. Eroismul 
nu se măsoară numaidecât nici cu mărimea excepțională a 
faptei externe. Un salahor, care printr-o depăşire continuă a 
repulsiei naturii sale față de monotonia, modestia şi greuta- 
tea muncii ce-o prestează, o adoptă prin hotărâre lăuntrică, şi 
nu cârteşte, e un mare erou. Neamul nostru are mai multă ne- 
voie de acest eroism al stăruinței, al împletirii sale intime cu 
munca sa. Desigur, faptele mari, de profunde şi vaste repercu- 
siuni, cer de la hotărârea pentru împlinirea lor o încordare mult 
mai puternică. Ele sunt în cel mai înalt grad creatoare de istori- 
e. Dar ecoul lor s-ar scufunda repede în inerția generală dacă 
nu ar fi urmate de acest eroism de stăruință al celor mulți. Isto- 
ria, în acest caz, n-ar fi altceva decât rare şi singulare pâlpâ- 
iri căzute repede în linia orizontală a unei vieți neistorice. 

Viata trăită istoric, adică prin hotărâri încordate, nu e 
posibilă însă fără credință. Trebuie să crezi în autoritatea 

supremă a vocii care îţi porunceşte intern pentru ca să fii în 
stare să rupi cu comoditatea ce te ispiteşte de jos, pentru ca 
să alegi drumul ostenelilor şi al luptelor fără sfârșit. Nu 
există faptă mare istorică, nu există personalitate proemi- 
nentă în istorie, precum nu există epocă înaltă la temelia că- 
reia să nu stea credința. Au putut exista oameni inteligenți, 
dar ei n-au realizat opere durabile fără credință. 

Epocile fără credință au putut fi epoci remarcabile prin 
rafinamentul cu care se organiza gustarea plăcerilor, dar ele nu 
înseamnă prea mult sub raportul adevăratei creaţii. Păcatul, 
inerția trăirii meschine, atât de puternică prin generalitatea ei 
în cele mai multe epoci, e important în istorie numai ca povara 
care trage în jos avânturile cu adevărat istorice, făcând ca pro- 
gresul în direcția spirituală să fie continuu împiedicat, continuu 
redus aproape la punctul de plecare. Dar istoria ar putea exista 
şi fără păcat, ca o continuă înaintare prin cunoaştere, prin 
creaţie, în lumea fără de sfârşit a spiritului, a personalității. 

Hotărârile sunt cele care fac cu adevărat /iber şi spiri- 
tual pe om. Desigur, omul are de la început o libertate de a 
se lăsa sau nu dus de curentul pornirilor proprii şi al împre- 
jurărilor. Dar întărirea libertăţii se face afirmând-o tot de la 
început în sensul desfacerii de acest curent. Dacă nu şi-o 
afirmă de la început, ea se închirceşte, omul devine tot mai 
mult rob al „necesităţii” naturale, tot mai slab. Acesta-i pă- 
catul care cuprinde cu mai multă uşurinţă pe om: păcatul 
lenei, al slăbiciunii, al evitării eforturilor; e păcatul de a nu 
voi să dezvolţi libertatea pe care ţi-a dat-o Dumnezeu, de a 
o refuza. E păcatul căderii din libertate, păcatul refuzării da- 
rului suprem al lui Dumnezeu. 

Creştinismul spune că originea păcatului se explică prin 
libertatea pe care a dat-o Dumnezeu omului. Aceasta se poa- 

te interpreta şi aşa: că păcatul este o abdicare de la libertate; 
omul n-a vrut să facă un efort ca să stea drept, aşa cum dorea 
Dumnezeu şi cum îl înzestrase să poată sta, fără ca să-l țină 
El cu sila drept. 

De aceea, în păcat nu se manifestă bărbăţia (vir-tus, 
virtute), puterea impresionantă, eroismul pe care-l manifestă 
omul care luptă pentru bine. Păcătuieşti fără a face eforturi, 
dar nu faci binele fără mare cheltuială de energie. De aceea 
e aşa de general păcatul şi așa de rară virtutea. Păcatul e tare 
prin generalitatea lui şi prin uşurinţa cu care se comite, nu 
prin forța: personală a celor care-l comit. 

Răul se săvârşeşte prin fapta „naturii”, binele prin for- 
ţa personală. Păcatul e „strămoşesc”, e gravitație ereditară şi 
socială, mântuirea e încordare personală. În rău se manifestă 
teama naturii de neant şi lăcomia ei după tot mai multă via- 
ță, de aici marea forță iraţională a răului, forță ce-o are tot 
de la Dumnezeu, Care a creat viaţa şi i-a dat puternicul ins- 
tinct de autoconservare şi înmulțire. E o goană neînfrânată 
şi oarbă a naturii după tot mai multă existență, din pricină 
că nu se lasă pătrunsă de siguranța că Dumnezeu este Acela 
care o va menţine şi întări şi pentru că, gâlgâind în fiecare 
om, nu vrea să se ştie limitată de Dumnezeu şi de alte fiinţe. 
Omului i s-a dat voinţa tocmai pentru a disciplina, a înfrâna 
această lăcomie fără frâu după existență, din conştiinţa că 
Dumnezeu este Cel care ne asigură viaţa şi ne-o înmulțește. 

Voința trebuie cu atât mai bărbătească, să se încordeze 
cu atât mai mult cu cât are de stat în calea unui instinct 
puternic ca un râu în inundație. Tocmai pentru că răul e pu- 
ternic prin forţa vitală a naturii, libertatea, atunci când i se 
poate opune, e şi mai puternică. Libertatea creşte prin exer- 
cițiu. Şi prin creşterea libertăţii creşte binele. Jar răul se 

iveşte unde slăbeşte libertatea. Dumnezeu nu ne-a dat numai 
natura cu darurile, cu instinctul ei vital, ci ne-a dat şi liber- 
tatea, caracterul de persoană, pentru a cârmui şi stăpâni na- 
tura. Prin libertate ne ridicăm din starea de natură, ne descope- 
rim chipul de persoană, ne activăm asemănarea cu Dumnezeu 
şi ne apropiem de El. Lupta libertăţii de a stăpâni natura poate 
apărea ca o luptă împotriva vieţii create şi voite de Dumnezeu. 
Dar aceasta e numai o aparenţă. Tocmai prin asceza pe care o 
impune libertatea naturii, o fereşte de a se epuiza în excese, de 
a se cheltui în revărsări, şi o face să se concentreze în interior 
adunând maximum de forță. Şi mai ales tocmai prin înfrânge- 
rea lăcomiei exagerate de viață se arată şi se păstrează credința 
în Dumnezeu, că El susține viața noastră, ceea ce are ca urma- 
re, de fapt, o întărire a vieții noastre prin Dumnezeu. 

Într-un moment poate părea că asceza, înfrânarea, jert- 
fa, îi duce unui om viaţa la completă dispariție. Dar în mo- 
mentul ulterior viaţa lui răsare mai nouă, mai puternică, din 
mâna lui Dumnezeu. Când cineva „se ascunde cu viaţa lui” 
prin jertfă, s-a ascuns în Dumnezeu, Care îl va arăta într-un 
timp viitor mai puternic, mai viu. Cine va voi să-și scape 
sufletul îl va pierde, iar cine va pierde sufletul său pentru 
Mine şi pentru Evanghelie, acela îl va mântui (Marcu 8,35). 
E aici taina răstignirii care aduce mântuirea, învierea. Răs- 
tignirea cauzând învierea, aceasta e teodiceea creştină, care 
dă înțelegerea adevărată a tainei răului. 

Dar dacă omul eroic e legat de Dumnezeu prin credin- 
ță, iar cel păcătos se desface de această legătură liberă şi 
creatoare neascultând şi de la o vreme chiar nemaiauzind 
vocea de sus, de aici nu urmează că el a ieşit de sub stăpâni- 
rea lui Dumnezeu, făurindu-şi alături un câmp de existență 
cu totul exempt de sub puterea dumnezeiască. Nu există câmp 

de existență în afară şi alături de suveranitatea lui Dumnezeu. 
Păcătosul, dacă nu se supune liber şi în interesul creşterii 
personalităţii, a puterii sale de creaţie, a fericirii sale, lui 
Dumnezeu, rămâne totuşi fără voia lui sub supremație divi- 
nă. Păcatul îngăduit de Dumnezeu pentru a nu sili pe om să 
fie liber, păcatul comis chiar cu puterea de viață ce-o dă 
Dumnezeu şi păcătosului, nu e îngăduit decât până îşi împli- 
neşte singurul rost pentru care e îngăduit: până demonstrea- 
ză cum s-a decis omul, pentru sau contra lui Dumnezeu. El 
e îngăduit numai ca demonstrație liberă a omului că nu vrea 
să asculte de Dumnezeu. El nu e îngăduit să crească la infi- 
nit potrivit cu tendința sa şi să năruiască creaţia lui Dumnezeu. 

Păcatul posedă în sine germenul neputinței sale, ger- 
menul limitării sale şi al distrugerii păcătosului. Păcatul, 
cum zice Scriptura, naşte moarte, poartă în sine microbul 
morţii. Ca să nu vorbim de topirea lui frecventă sub focul 
binelui, remarcăm numai formele de autolimitare. 

Păcatul des repetat devine viciu, care înseamnă nepu- 
tință şi distrugere organică pentru păcătos. Pildele de natura 
aceasta, semnalele în organismul propriu în acest sens, fac 
pe mulţi oameni să lupte împotriva lui. Aceasta se referă mai 
mult la păcatele trupeşti. Dar este şi o formă şi mai intere- 
santă de autolimitare şi autodistrugere, aceea care se arată la 
păcatele sufleteşti: răul sufletesc e egoism, ură, duşmănie a 
unuia față de alții. Ca atare trezeşte în aceia o reacţie fie 
prin creşterea binelui în ei, a unui bine care limitează răul 
prin convertire sau prin pedeapsă — şi aici e mare deosebire 
între un fel de bine şi altul —, fie prin creşterea unui rău 
analog; la ură se răspunde cu ură, limitându-se reciproc. 

În general, niciodată în istorie răul pornit dintr-o parte 
n-a putut să-şi ducă setea sa pustiitoare până la capăt. Îndată 

s-a ivit din altă parte o stavilă în calea lui, opacinzându-l. 
Cu cât sunt armele ofensive mai periculoase, cu atât se gă- 
sesc arme defensive mai ingenioase pentru a le face inofen- 
sive. Aşa încât răul nu reuşeşte să distrugă nici ordinea 
fizică, nici cea socială a creaţiei. Ordinea creaţiei rămâne 
inalterabilă ca arena în care cine voieşte poate să-şi îndepli- 
nească misiunea sa şi să ajungă la fericirea pentru care l-a 
destinat Dumnezeu. Cel rău se distruge numai pe sine şi pe 
cel care se lasă contaminat. Dar nimeni nu poate spune că 
prin rău lumea a fost adusă într-o stare în care nu mai e cu 
putință să-ți câştigi, desigur, pentru viaţa cea eternă, ferici- 
rea, să ajungi la scopul ultim pentru care eşti creat. Aşa 
încât, în general, chiar şi după căderea în păcat lumea e bună, 
adică oferă omului toate posibilitățile împlinirii destinului 
său, a ajungerii la fericirea în Dumnezeu. Creştinismul nu e 
pesimist şi fatalist în sensul că ar socoti orice sforțare spre 
bine zadarnică. Nu e nici de un optimism naiv, de credința 
că chiar fără sforțări binele e biruitor. Realizarea binelui e 
condiționată de bărbăţie, de luptă, dar tocmai aceasta dă 
omenirii o demnitate. 

Răul impus până la capăt ar echivala cu distrugerea 
completă a binelui în istorie, dar în acelaşi timp cu distruge- 
rea vieții omeneşti, a vieţii istorice. Istoria deci, fără rău se 
poate închipui, dar fără bine, fără năzuința spre tot mai mult 
bine, spre tot mai înaltă spiritualitate, nu. Istoria e constitui- 
tă esenţial nu prin rău, ci prin bine. Cât bine, câtă năzuință 
spre bine este în viața omenească, atâta istorie este în ea. 

Soarta istoriei este legată de soarta binelui în viața 
omenească. lar de soarta favorabilă a binelui, de posibilita- 
tea lui, se îngrijește şi Dumnezeu prin legile aspre care pla- 
nează asupra răului şi în rău. (Notăm că aceia care consideră 

ca element esenţial al istoriei răul, cum sunt teologii protes- 
tanţi dialecticieni şi unii gânditori români, sunt inconsec- 
venți cu ei înşişi când, făcându-se apologeţii unei vieți trăite 
istoric, cer omului acte de hotărâre şi de eroism. Răul se 
face şi fără astfel de acte, sau tocmai fără ele se face. Iar 
viaţa de hotărâri şi eroism înmulțește spiritualitatea şi bine- 
le, care după ei sunt neistorice. De altfel, însăşi noţiunea 
creatoare de istorie: Entscheidung, hotărâre, nu poate avea 
nici un rost în teologia protestantă dominată de fatalismul 
păcatului. E greu de înţeles de ce face teologia dialectică 
atâta uz de ea. Ea se potriveşte cu mult mai bine în Orto- 
doxia mai optimistă.) | 

Aşa încât istoria se zbuciumă sub puterea şi oblăduirea 
lui Dumnezeu, Care dăruieşte, inspiră şi pedepseşte. Dăru- 
ieşte tuturor talente şi putere şi-i inspiră pe toţi, iar pe cei ce 
nu vor să folosească cum trebuie darurile Lui şi să asculte 
de inspiraţiile Lui, îi face să cunoască puterea Sa pedepsi- 
toare, făcându-i să se macine prin ei înşişi, împreună cu răul 
pe care-l produc. 

Majestatea lui Dumnezeu răzbate astfel strălucitoare și 
prin cei buni și prin cei răi. Paşii lui Dumnezeu calcă dudu- 
ind magnific prin întreaga istoriel. 


Martie, 1938 





! Impulsul pentru acest articol l-a dat scrierea lui H.W.Schmidt: Die Christus- 
frage, Beitrag zu einer christlichen Geschichts-philosophie, Gutersloh 1929 

Ms în lisus Hristos, fapt care formează inima 
creştinismului, fiind o taină cu înţeles atât de adânc și 
de bogat, nu e de mirare că s-a putut preta la interpretări di- 
ferite, făcând să se nască, potrivit cu aceste interpretări, mai 
multe ramuri spirituale în cuprinsul creştinismului. 

Cea mai unilaterală dintre aceste interpretări este ace- 
ea. care formează temeiul de existență şi determinanta de 
frunte a protestantismului. Ea constă în explicarea întregului 
fapt creştin prin noţiunea de „cuvânt” (Das Wort). Tot creş- 
tinismul constă în comunicare şi primire de cuvânt dumne- 
zeiesc. În lisus Hristos Însuşi, nu avem decât „cuvântul” 
dumnezeiesc în sensul de vorbire ce se adresează oamenilor. 

Concepţia aceasta e susținută, reliefată şi argumentată 
astăzi cu multă pasiune de aşa-zisa teologie dialectică. Mai 
stăruitor e preocupat de această legitimare a „cuvântului”, ca 
mijloc exclusiv de comunicare revelațională de la Dumnezeu 
la om, Emil Brunner în scrieri ca: „Der Mittler” şi „Die 
Mystik und das Wort'. 

Ce este cuvântul? EI nu este, chiar în gândirea protes- 
tantă, idee detaşată, de sine stătătoare, sau gând propriu pe 
care mi-l rostesc lăuntric sau vocal mie însumi. Ci este tot- 
deauna cuvântul unei alte persoane adresat mie. În cuvânt se 
descoperă prezenţa şi voinţa unei persoane care vrea ceva de 





! „Mijlocitorul” (n.e.) 

la mine, care are ceva cu mine. „Cuvântul nu e mai puțin, ci 
mai mult ca ideea, căci ideea înseamnă spirit singuratic, cu- 
vântul însă este comunitate de spirit. Ceea ce numesc grecii 
Logos, este cuvântul din mine; ceea ce numește Biblia 
cuvânt, este cuvânt către mine” (E. Brunner, Die Mystik und 
das Wort, Tiibingen 1928, pag. 397-398). 

Cuvântul este o relație a unei persoane vii către mine. 
Trei elemente sunt date prin cuvânt: persoana care mă agră- 
ieşte, eu, care sunt agrăit, şi cuvântul prin care sunt agrăit. 
Din faptul că auzind cuvântul trebuie să aud voinţa persoa- 
nei care-l rosteşte, urmează că atât voinţa care-mi vorbeşte 
cât şi ascultarea mea trebuie să se întâlnească în momentul 
în care răsună cuvântul; în acelaşi moment atenţia celui ce 
grăieşte trebuie să fie ațintită asupra celui agrăit şi a celui 
agrăit spre cel ce-l agrăieşte. Comunicarea prin cuvânt pre- 
supune nu numai contemporaneitate între persoanele comu- 
nicante, ci şi simultaneitate de reciprocă atenție şi de privire 
din față. 

Protestantismul relevă însă cuvântul ca singurul mijloc 
de comunicare între Dumnezeu şi om nu pentru că el întru- 
neşte însuşirile amintite, ci pentru a-l opune oricărei mistici, 
oricărei alte punți pe care s-ar putea apropia Dumnezeu de 
om, pentru a sprijini dogma lor despre menținerea distanței 
între Dumnezeu şi om şi după Răstignirea şi Învierea 
Domnului; căci dogma specifică protestantă este că omul 
rămâne total păcătos chiar creştin fiind, iar Dumnezeu con- 
tinuă a rămâne ascuns și pentru creştini în transcendenţa 
absolut incunoştibilă. De aceea socotesc ei cuvântul ca uni- 
cul factor „mijlocitor” între Dumnezeu şi om. 

Cuvântul este apreciat atât de mult la protestanți: pen- 
tru însuşirea lui de a ţine, cu toată comunicarea ce o reali- 

zează, la distanță pe Dumnezeu de om. Revelația mijlocită 
de el e în acelaşi timp şi o păstrare a lui Dumnezeu sub văl. 
Cuvântul e întrebuințat de Dumnezeu ca mijloc indicator, 
numai pentru că nu se arată, nu se lasă văzut şi nu se 
dăruieşte Însuşi. Unde e vedere sau posesie nu e necesar 
cuvântul. Însă situația noastră ontologică şi morală e de aşa 
natură că nu poate suporta o dezvăluire a lui Dumnezeu; cu- 
vântul reprezintă maximum de condescendenţă posibilă a lui 
Dumnezeu față de om. „Prin faptul că Dumnezeu alege for- 
ma de comunicare pământească a cuvântului, se arată că 
este exclus raportul nemijlocit în care am sta față de EI, 
dacă n-am fi înstrăinați” (Karl Heim, Jesus der Herz, Furche 
Verlag, Berlin, 1935 pag. 182). „Dacă Dumnezeu Se apropie 
de noi, care ne aflăm cu toată ființa noastră într-o mişcare 
contrară Lui, în forma indirectă a cuvântului, aşadar într-o 
formă în care El Însuși rămâne totuși ascuns, aceasta este o 
milostivă cruțare a noastră. Căci prezența nemijlocită a lui 
Dumnezeu n-am putea-o suporta” (Op. cit. 183). 

Fără a urmări în toate laturile şi detaliile ei această 
concepție, vom încerca să arătăm câte greutăți i se ridică în 
cale şi cât de justă apare, în opoziție cu ea, concepția 


1 O idee apropiată, însă desigur într-o dezvoltare personală, formează esența 
cărţii d-lui Lucian Blaga: „Cenzura transcendentă”. Şi acolo se spune că nu poate fi 
vorba nici măcar în cea mai mică măsură de o comunicare directă între Dumnezeu 
şi om, iar cunoaşterea transcendentului e mai degrabă o disimulare a lui, o quasi- 
cunoaștere, cunoaşterea vălului cu care e acoperit. Tot ce se relizează prin această 
cunoaştere este siguranța că ne aflăm în prezența misterului, că există de fapt un 
mister, în termeni religioşi că există de fapt Dumnezeu. Mai mult nu putem 
cunoaşte pentru că Dunmezeu ne cruţă de revelații mai directe, ca pe unii ce nu 
suntem în stare să le suportăm: pune în calea cunoaşterii nostre o cenzură, o 
stavilă. 

Câteva obiecţii față de cartea aceasta a d-lui Lucian Blaga, din punct de vedere 
ortodox, am încrestat în articolul „AMferafizica lui Lucian Blaga”, în Revista 
Teologică, 1934, nr. 11-12 

ortodoxă, care nu vede în cuvânt totul, ci în el şi pe lângă el 
cunoaşte şi alte mijloace de comunicare între Dumnezeu şi 
om, şi alte feluri de legături care întemeiază în mod legitim 
o anumită mistică. 

E drept că Brunner şi ceilalți teologi dialecticieni au în 
vedere mistica identității atunci când îşi manifestă acerba 
lor vrăjmăşie faţă de ea. Au în vedere mistica hindusă şi în“ 
general tot felul de panteisme religioase şi filosofice, pentru 
care între Dumnezeu şi om există o „continuitate neîntrerup- 
tă”, un suiş evolutiv neoprit de nici o prăpastie: omul este 
sau devine Dumnezeu prin dezvoltarea uneia sau alteia din- 
tre puterile sale sufleteşti. 

Dar din teologia lor se desprinde o aversiune pentru 
orice fel de mistică, pentru orice fel de afirmare a vreunei 
posibilităţi de apropiere de Dumnezeu, de „unire” cu EI, de 
„vedere” a Lui, de „împărtăşire” cu El. Deşi mistica aceasta 
creştină nu se întemeiază atât pe un suiş al omului la 
Dumnezeu, cât mai mult pe o coborâre a lui Dumnezeu la 
om, protestantismul o reprobă pe motiv că mântuirea în 
acest caz n-ar mai fi în funcţie de libera decizie a omului, 
aşadar de un act etic, ci ea s-ar realiza prin invadarea unei 
substanţe supranaturale în om, s-ar înfăptui așadar printr-un 
proces naturalistic, nu etic. 

Vom examina problema „cuvântului? atât în legătură 
cu lisus Hristos cel istoric, cât şi în .legătură cu rolul Lui 
ulterior în viaţa creştină. 

Motivul principal pentru care teologii dialecticieni 

“scot pe planul întâi în misiunea lui lisus Hristos agrăirea 
oamenilor prin cuvânt, am văzut că stă în teza lor'că în viaţa 
noastră pământească nu ni se putea manifesta dumnezeiescul 
din El. Dar atunci nici în cuvântul rostit de lisus Hristos nu 

se putea vădi latura Sa dumnezeiască. Un critic al teologiei 
dialectice, H. W. Schmidt (Zeit und Ewigkeit, 1927, pag. 77), 
spune despre ea că „a slăbit legătura dintre revelaţie şi 
eshatologie; revelaţia a devenit cuvânt şi adevăr şi a împins 
ideea de mântuire, de eshatologie, pe planul din fund”. (Prin 
eshatologie înțelege lumea cealaltă, dumnezeiască, anticipa- 
ţie în istorie a ceea ce se va arăta deplin la sfârşitul istoriei). 

Cuvântul grăit de Iisus Hristos e atunci un cuvânt gol 
de calitatea dumnezeiască şi, având în vedere că, după aceşti 
teologi, dumnezeirea lui lisus Hristos cu atât mai puţin se 
putea arăta în istorie pe alte căi mai directe, ca fapte, impresie 
tainică, putere neînțeleasă, etc., lisus Hristos n-a prezentat 
în istorie nicidecum pe Fiul lui Dumnezeu. Dacă a avut ară- 
tarea Lui întru totul omenească şi o latură dumnezeiască, 
aceea a rămas practic, efectiv, totuşi transcendentă, ascunsă. 
De fapt aceasta este concepţia teologiei dialectice despre În- 
trupare. lisus din Nazaret este numai o indicație a punctului 
de intersecţie între timp şi eternitate. Aceasta, însă, rămâne 
ascunsă sub figura istorică a lui lisus şi nu are o extindere 
pe planul cunoscut nouă. Ca apariţie pământească lisus este 
păcătos. Nicicând nu are loc o împreunare (Verschmelzung) 
între Dumnezeu şi om. „Pentru Barth lisus nu e Însuşi Cu- 
vântul lui Dumnezeu, ci El este ca şi Biblia, numai gura 
omenească pentru acel cuvânt” (Op. cit. 34-35). 

Cuvântul grăit de Iisus Hristos este atunci un cuvânt al 
cărui înţeles şi răsunet nu poate indica în sine nimic dumneze- 
iesc. El are un sens pur intelectual, sau cel mult e încărcat 
de un specific omenesc, dar în nici un caz nu prezintă pece- 
tea unei proveniențe deosebite, în speţă a celei dumnezeieşti. 


! „Timp şi eternitate” (n.e.) 

Şi de fapt teologii dialecticieni aşa şi concep cuvântul 
revelaţiei: ca simplu adevăr. „Barth şi ceilalți fură duşi la o 
accepţie a ideii de revelaţie, caracteristică pentru teologia 
dialectică: revelaţia este cuvânt, sau mai bine zis: revelaţia 
este adevăr... Întrucât nu se mai ia în consideraţie o prezență 
creatoare de mântuire a lui Dumnezeu în timp, pe primul 
plan este problema raportului dintre revelație şi rațiune” 
(Op. cit. pag. 77). 

Revelația în Iisus Hristos nu mai este „străbaterea unei 
lumi noi” în timp, ci comunicarea unui adevăr care se adre- 
sează cunoaşterii omului. 

De aceea mijlocul prin care îşi însuşeşte omul revela- 
ţia este unul pur intelectual, purificat de orice psihicitate. 
Încopcierea omului de revelaţie se face printr-un act exclu- 
siv de cunoaştere. În aceasta constă credința. „Ea n-are de-a 
face nimic cu excitațiile sau trăirile religioase... Credința 
aparține de domeniul spiritului (în sens de cunoaştere abs- 
tractă, intelectualistă)” (Op. cit. pag. 79). Ea este orientată 
asupra „sensului” şi deci n-are nimic de a face cu materialul 
sufletesc de care e întovărăşită ca de ceva secundar. Toate 
aceste împrejurări psihologice care se mişcă în jurul credin- 
ței „sunt manifestări accidentale care au în fond tot aşa de 
puţin de a face cu lucrul însuşi ca cerneala lui Beethoven cu 
simfonia a S-a” (Op. cit. pag. 80). „Credinţa e cu atât mai 
curată cu cât se poate spune mai puțin despre ea, cu cât e 
mai goală în sine” (Ibidem). Ea n-are nimic de a face cu 
trăirea istorică, e dincolo de istorie, în domeniul neschimba- 
tei relaţii între sensuri şi aparatul universal valabil de perce- 
pere a lor. 

Din expunerea de până acum se observă o primă con- 
trazicere în teologia dialectică. Pe deoparte ea ţine să 

distingă „cuvântul” revelaţiei de „idee”, din motivul că pri- 
mul e legat în mod necesar de o persoană care stă cu faţa ei 
către fața mea agrăindu-mă, iar a doua este un sens pentru 
aflarea căruia ajunge cunoaşterea mea, nefiind necesară o a 
doua persoană care să mi-l comunice. 

Dar prin ce pot eu cunoaşte că „cuvântul” revelaţiei în 
Iisus Hristos e cuvântul unei persoane şi încă al unei persoa- 
ne dumnezeieşti, dacă acel „cuvânt” e, cum susține pe de 
altă parte teologia dialectică, un sens intelectual pur, descăr- 
cat de orice altă calitate care să-l arate că e rostit de o per- 
soană şi încă de una dumnezeiască? 

Că în general cuvintele ce le auzeau de la Iisus Hristos 
erau cuvinte ale unei persoane, despre aceasta aveau toate 
dovezile cei din jurul Lui. Vedeau persoana, ea se comunica 
lor nu numai prin cuvinte, ci şi pe alte căi, dintre care unele 
mai convingătoare decât cuvântul. Persoana se experia chiar 
când nu vorbea şi într-o măsură mai mare decât sensul pe 
care-l cuprindeau cuvintele. Aceasta se întâmplă în toate 
raporturile interpersonale. Alături de cuvinte şi prin cuvinte 
are loc între persoanele convorbitoare o comunicare ce se 
adaugă la sensul cuvintelor. Şi ceea ce se experiază reciproc 
mai dominant în raporturile între persoane, este caracterul 
de persoană al fiecăreia. Iar acest caracter nu face parte din 
„sensul” intelectual cuprins în cuvânt, ci e altceva, exterior 
sensului, dar condiţionând rostirea lui. Sesizarea acestui 
caracter nu e un act intelectual, coincizând cu sesizarea sen- 
sului cuprins în cuvânt, ci un act de altă natură, mai degrabă 
mistică, e asemenea actului de sesizare a unei realități trăite, 
care nu e totuşi una cu persoana proprie. 

Dar prin ce puteau şti ucenicii lui Iisus Hristos că Cel 
ce le vorbeşte nu e numai o persoană omenească, ci una 

dumnezeiască? Prin ce puteau cunoaşte că asupra acelei per- 
soane sta „un accent” care o deosebea total de toți ceilalți 
oameni, cum zice Karl Heim? 

Pentru teologia dialectică şi în general pentru protes- 
tantism răspunsul la această întrebare este enorm de greu, o 
dată ce ea nu admite că dumnezeirea lui lisus Hristos s-ar fi 
revărsat în oarecare fel în istorie, decât doar prin „cuvântul” 
cu sens pur de adevăr. 

Dar un răspuns trebuie să dea, pentru că altfel n-ar pu- 
tea spune de unde e credința că cel ce vorbea nu era om 
simplu, aşa cum, după ea, se manifesta pe toată linia. Şi ca 
să dea un răspuns recurge la Duhul Sfânt. „Numai prin El e 
delimitat în lumea creată locul unde vorbeşte Dumnezeu, de 
restul conținutului din lume”. „Prin El obţine un loc al lumii 
temporale accentul veşniciei”. Dar accentul acesta al Duhului 
Sfânt trebuie perceput de cei ce ascultă. Aceasta e a doua 
funcţie a Duhului Sfânt. „Ea constă în aceea că linia delimi- 
tantă, care se produce prin alegerea lui Dumnezeu, e făcută 
vizibilă acelora cu care Dumnezeu vrea să intre în legătu- 
ră... Nimeni nu poate vedea accentul veşniciei care stă 
deasupra acelui loc al timpului, decât prin Duhul Sfânt. 
Acela căruia nu-i deschide Duhul Sfânt ochii, aceluia căruia 
ochii îi sunt ţinuţi închişi, nu poate vedea nimic ce cade 
afară de cadrul întregului (temporal)” (Karl Heim, op. cit. 
pag. 185. Pentru E. Brunner vezi H. W. Schmidt op. cit. 
pag. 92) - 

Dar de aici ce rezultă? Că s-a putut constata de cei din 
jurul lui Hristos, că EI e Fiul lui Dumnezeu cel întrupat şi 
aceasta prin ceva ce li se comunica de la EI şi prin El. Prin 
urmare nu li se comunica numai cuvinte cu sensuri intelec- 
tuale pure. În acele cuvinte şi alături de ele sau fără ele li se 

comunica şi ceva care le dădea convingerea că este 
Dumnezeu. De la El venea o „putere”, un „har” care făcea 
evidentă în sufletul lor dumnezeirea Lui. Adică se releva 
mai mult decât sensuri pure: se releva faptul dumnezeirii 
Sale. Iar faptul dumnezeirii Sale nu s-ar fi putut revela fără 
o evidenţiere a acestei dumnezeiri însăşi. Evidenţa dumne- 
zeirii Sale afecta perceperea lor; ea lua contact cu organele 
lor spirituale de sesizare. 

O mistică în sensul unui oarecare contact între 
Dumnezeu şi om, mai mult decât prin sensul intelectual al 
cuvântului, nu se poate evita. De altfel, mărturisesc înşişi 
aceşti teologi când declară că tot Duhul Sfânt care distingea 
pe lisus Hristos de alți oameni le dădea şi Apostolilor pute- 
rea de a-L sesiza ca diferit. Duhul Sfânt apare astfel ca un 
mediu care unea pe isus cu cei ce-L ascultau, ca un fir de 
legătură, ca o putere comunicantă. Dar aceasta înseamnă recu- 
noaşterea a ceva dumnezeiesc care se comunica de la Iisus 
Hristos, sau de la Dumnezeu, ceva peste „cuvânt”, ceva care 
tocmai făcea posibilă tocmai acceptarea acestui cuvânt ca pro- 
venind de la Fiul lui Dumnezeu. Căci spun teologii citați că cei 
care nu primeau această putere de la Duhul Sfânt nu vedeau în 
cuvintele lui lisus Hristos altceva decât cuvinte omeneşti. 


Vom concentra însă analiza noastră în jurul întrebări- 
lor: poate exista cuvânt rostit de o persoană către alta care 
să nu cuprindă decât sensuri pure? Şi al doilea: ce rol deține 
cuvântul în raporturile dintre persoane, fie una din ele chiar 
dumnezeiască? Deţine el rolul exclusiv şi este el unicul scop 
al acestor raporturi? 

Nicăieri nu constatăm în raporturile dintre persoane, şi 
nici Apostolii n-au constatat în raporturile lor cu Iisus Hristos, 

că poate grăi o persoană către alta cuvinte cu sensuri pure, 
care să se adreseze numai înțelegerii. În afară de prezenţa. 
persoanei grăitoare pe care o poartă în ele şi de care am vor- 
bit, cuvintele grăite de o persoană către alta sunt totdeauna 
încărcate şi de „atitudinile” ei. În afară de sensul cuvântului 
mai € în el cel puţin voința persoanei grăitoare de a co- 
munica acel sens, voință care e sesizată de ascultători. Şi 
voința aceasta e împreunată cu un anumit interes faţă de 
persoana căreia i se face comunicarea. Interesul poate să fie 
mai slab sau mai puternic, de iubire sau de ură, de apreciere 
sau de dispreţ, dar un interes există totdeauna şi el nu este 
altceva decât o anumită pasiune, trezind de cele mai multe 
ori o pasiune corespunzătoare în ascultător. 

E. Brunner vrea să depărteze de la agrăirea revelaţio- 
nală voinţa personală şi orice interes pentru cei ce sunt agră- 
iți. Dar aceasta înseamnă a lua cuvântului grăit orice suport 
personal şi a-l cugeta suspendat în vid, sau ca o manifestare 
a unei legi impersonale. La fel vrea să detaşeze de fenome- 
nul credinţă, prin care se încopciază ascultătorul de cuvântul 
revelaţional, orice mişcare psihică. Dar în mişcarea psihică 
se manifestă iarăşi o atenție a ascultătorului față de cel ce-l 
agrăieşte, voinţa lui de a răspunde interesului ce i-l acordă 
Dumnezeu. E drept că voinţa, intenţia, atenţia, recunoştinţa, 
opoziţia, se încorporează în psihicitatea noastră într-un me- 
diu de materie nervoasă şi numai aşa le putem sesiza în via- 
ţa noastră pământească, în trup. Dar ele sunt, după fiinţa lor, 
altceva decât mişcările celulare interne; ne dăm seama că 
sunt manifestările ființei noastre spirituale şi ar putea fi 
experiate şi în această puritate a lor. Pasiuni au şi ființele 
netrupeşti, cele cu totul spirituale. 

E drept că şi Părinţii răsăriteni vorbesc de o „apatie”, 
de o purificare de pasiuni pe care trebuie s-o dobândească 
cel ce vrea să ajungă la unirea cu Dumnezeu. Dar aceasta e 
o apatie față de lucrurile create, ca energia pasională să se 
poată concentra cu atât mai puternic spre Dumnezeu. lată ce 
spune Sfântul Maxim Mărturisitorul, unul din cei mai pro- 
funzi teologi din veacul al VII-lea: „Cununa virtuţii este 
lupta cu durerile; şi sufletul celor ce rabdă, câştigând astfel 
victoria, dobândeşte apatia! în care se uneşte prin iubire cu 
Dumnezeu şi se desparte în înclinațiile sale de trup şi de 
lume” (cap. 17 din prima Centurie teologică, Migne, Patro- 
logia Graeca, vol. 90, col. 1188). Sau: „Pasiunile, stăpânind 
mintea, o leagă de lucrurile materiale; şi despărțind-o de 
Dumnezeu, o fac să se ocupe cu ele. Dar iubirea lui Dumnezeu, 
stăpânind-o, o dezleagă de legături şi o face să dispreţuiască 
nu numai lucrurile sensibile, ci şi însăşi viața noastră vre- 
melnică” (Cap. 3 din a doua Centurie despre iubire, P.G. 90, 
col. 984). Pasiunea pentru Dumnezeu e cerută în mod cate- 
goric şi ea stă în raport invers proporţional cu pasiunea pen- 
tru lucruri. „Cunoştinţa fără pasiune a celor dumnezeieşti nu 
convinge mintea să dispreţuiască până la capăt cele pămân- 
teşti” (cap. 66, a treia Centurie despre iubire, P.G. 90, 1036). 
În vreme ce pasiunea iubirii față de lucruri este condamnată, 
cea către Dumnezeu este necesară: „Pasiunea iubirii e con- 
damnabilă când ocupă mintea cu lucrurile materiale; pasiu- 
nea iubirii e vrednică de laudă când leagă mintea de cele 
dumnezeieşti” (cap. 81, Centuria cit., P.G. 90, col. 1037). 

Potrivit cu acestea trebuie înțeleasă şi recomandarea 
ce o dau Părinţii răsăriteni de a ne ridica la „sensurile pure” 


! Termenul axaBeva a fost tradus în româneşte prin nepătimire (n.€.) 

(giăa vonpara) ale lucrurilor, neamestecate cu pasiunea. Ei 
cer adică să nu ne mai comportăm la privirea şi judecarea 
lucrurilor cu pasiune, ci să ne dedicăm pasiunea întreagă 
cerului. Zice tot acelaşi: „Precum gândirea simplă (qAoţ 
Noyuouoţ) la lucrurile omeneşti nu sileşte mintea să dispre- 
țuiască pe cele dumnezeieşti, la fel nici cunoaşterea simplă 
(Qin voci) a celor dumnezeieşti nu o convinge să dispre- 
țuiască până la capăt pe cele omeneşti” (cap. 67, Op. cit.). 
Definiţia gândurilor simple şi compuse este, după Sfântul 
Maxim, următoarea: „Unele gânduri sunt simple, altele 
compuse. Şi simple sunt: cele apasionale (axaGe6), iar com- 
puse cele pasionale (euna0e6) constătătoare din pasiune şi 
sens” (Cap.84, a doua Centurie despre iubire,P.G.90, col.1009). 

Părinții răsăriteni îşi dau seama că pasiunile nu pot fi 
smulse din suflet, şi chiar ar fi potrivnic creaţiei dumneze- 
ieşti să fie omorâte. De aceea ei urmăresc nu omorârea lor, 
ci canalizarea lor în altă direcție. Aceasta-i sublimarea creş- 
tină de care au ştiut Părinţii înainte de psihoterapie. Ea e 
una cu mântuirea sau cu transfigurarea. 

În adevăr, ce e mai recomandabil: să lăsăm pasiunile 
orientate în direcția lor pământească, nepermițându-le să se 
înalțe la acompanierea raportului nostru cu Dumnezeu, cum 
spune E. Brunner, sau să le dezvățăm de aplecarea lor în jos, 
c“emându-le la bucuria pentru cele divine, cum recomandă 
Părinţii răsăriteni? Evident că numai ultima alternativă în- 
seamnă mântuire şi transformare a omului. Cealaltă înseam- 
nă intelectualism fideistic, înseamnă scoaterea. intelectului 
din integritatea ființei umane, ca numai el să comunice cu 
Dumnezeu. 

Prima parte a alternativei este de altfel şi imposibilă, 
dacă vrem să salvăm de fapt raportul cu Dumnezeu, căci 

omul îşi îndreaptă puterea pasiunilor spre ceea ce gândeşte 
că e mai demn de interes. De aceea religie fără pasiune, fără 
iubire de Dumnezeu, nu se poate. Ortodoxia nu poate conce- 
pe credința decât în împletire cu iubirea de Dumnezeu. Ea 
nu uită, ca Protestanţii, pe Sfântul Apostol loan, care a 
reliefat îndeosebi marea parte de iubire cuprinsă în credință 
(1 loan 4-5). 

Părinţii cer de altfel apatia numai față de lucruri. Faţă 
de oameni, însă, cer iubire. Dovadă că persoana față de per- 
soană nu se poate raporta cu indiferență, mai ales când îşi 
vorbesc,. când stau față în față. Dar cer iubirea cea întru 
Dumnezeu, cea sublimată. Îi iubim pe oameni pentru că iu- 
bim pe Dumnezeu. În orice caz, nu poate exista cuvânt fără 
pasiune. 

Dar Dumnezeu e fără pasiune? (Desigur, cuvântul „pa- 
siune” nu-l luăm în sensul de impuls care robeşte, ci pur şi 
simplu de interes, de atenţie iubitoare pentru făptură). Actul 
Întrupării se poate interpreta ca săvârşit numai pentru comu- 
nicarea de sensuri pure oamenilor? Dar Evanghelia ne spune 
că așa a iubit Dumnezeu lumea încât și pe Unul născut Fiul 
Său I-a dat pentru ea (loan 3, 16). Şi întru aceasta s-a arătat 
dragostea lui Dumnezeu către noi că pe Fiul Său cel Unul 
născut L-a trimis Dumnezeu în lume, ca prin El viață să 
avem (1 loan 4, 9). Iubirea noastră faţă de Dumnezeu nu 
poate fi nici pe departe ca a Lui față de noi. În aceasta este 
dragostea, nu fiindcă noi am iubit pe Dumnezeu, ci fiindcă 
EI ne-a iubit pe noi și a trimis pe Fiul Său jerttă de ispăşire 
pentru păcatele noastre (1 loan 4, 10). Pentru Sfântul Apostol 
Ioan, şi după el pentru toți marii Părinţi răsăriteni, Dumnezeu 
este chiar iubirea prin excelență: Dumnezeu este iubire și 
cel ce rămâne în iubire rămâne în Dumnezeu (| loan 4,16). 

Nu ca să ne arate sensuri, sau numai sensuri, S-a 
întrupat Fiul lui Dumnezeu, ci ca să ne arate iubirea Tatălui 
Său. Precum M-a iubit pe Mine Tatăl, așa v-ain iubit și Eu 
pe voi (loan 15, 9). Iubirea aceasta le-o dă Apostolilor ca 
model pentru iubirea dintre ei: Aceasta e porunca Mea: să 
vă iubiți unul pe altul, cum v-am iubit şi Eu pe voi (loan 15, 
12). Mai ales jertfa Lui pe Cruce nu poate fi interpretată ca 
adusă pentru a ne învăța un anumit sens. O spune El Însuşi: 
Mai mare dragoste decât aceasta nimeni nu are, ca viaţa lui 
să și-o pună pentru prietenii săi (loan 15, 13). Şi, în 
definitiv, ce sens le-ar fi putut împărtăşi? Că a fost necesară 
jertfa Fiului lui Dumnezeu pentru iertarea păcatelor ome- 
neşti? Dar aceasta-i una cu a-i învăța că a fost necesară 
iubirea Fiului lui Dumnezeu pentru ca oamenii să fie mântu- 
iți, căci jertfa fără iubire n-are nici un sens, e o întâmplare 
rece, oarbă. Deci în actul jertfirii pe Golgota s-a manifestat 
iubirea dumnezeiască. Și peste tot istoria vieţii lui Iisus nu 
poate fi interpretată ca împărtăşind numai sensuri pure. lisus 
îşi vădeşte iubirea în vindecări, în mângâieri, în manifestări 
de milă. Cuvântul a putut fi un mijloc prin care, pe lângă 
anumite sensuri, le-a manifestat iubirea Sa (cuvintele lui 
lisus nu erau lipsite de iubire, ci scăldate în iubire). Dar ea 
s-a manifestat şi prin fapte, prin atitudini, prin înfăţişarea 
modelată de iubire, prin forța ei intrinsecă ce se revărsa la 
cei din jur. Cuvântul nu e unicul mijloc de comunicare între 
persoane şi n-a fost nici între lisus şi ucenici. 


Dar ce rol are cuvântul ca mijloc de comunicare între 
persoane şi ce rol au celelalte feluri de comunicări? Cuvin- 
tele unci persoane descriu pentru alte persoane stări proprii 
pe care acele persoane nu i le văd, sau sensuri pe care acelea 

nu le cunosc, sau lucruri pe care acelea nu le văd. Dintre 
acestea, sensurile nu pot fi comunicate de fapt decât prin 
cuvinte; lucrurile pot fi făcute cunoscute şi prin aducerea lor 
în faţa persoanelor respective. Singure stările interne pot fi 
comunicate pe căile faptei şi ale unor transmiteri directe. Iu- 
birea se poate comunica prin cuvinte, dar mai mult prin 
fapte şi şi mai mult printr-o transmitere directă a stării pro- 
prii. Prin transmiterea aceasta nu se realizează numai putin- 
ţa unei priviri din partea unei persoane în interiorul unei alte 
persoane, ci chiar o atingere şi un amestec într-o anumită 
măsură. Cu cât atenția unei persoane față de alta e mai 
puternică, în sens de simpatie sau de antipatie, cu atât ele se 
simt mai legate, mai contaminate una de alta. Iubirea sau 
ura leagă două persoane într-o oarecare unitate supraindivi- 
duală. Una o simte în sine pe cealaltă, una e influențată la 
distanță de cealaltă. 

Amândouă aceste forțe crează între două persoane o 
punte mistică, dacă prin mistică înțelegem o împărtăşire, o 
lansare în interiorul uneia a ceva din cealaltă. Protestantis- 
mul e potrivnic misticismului creştin pentru motivul că el ar 
concepe raportul între Dumnezeu şi om ca realizându-se 
prin intermediul unei substanțe emanând din Dumnezeu, ce- 
ea ce e potrivnic caracterului de spirit atât al lui Dumnezeu 
cât şi al omului. Omul s-ar mântui în cazul misticismului nu 
prin libertate şi credință, ci printr-o invadare în el a acestei 
substanțe divine. Mântuirea ar deveni ceva asemănător unui 
proces fizic. 

Dar iubirea, mediul în care se unesc persoanele, nu e o 
substanță fizică, ci tot ce poate fi mai spiritual. Ea e ceva 
asemănător voinţei-din care se naşte: putere pur spirituală. 
Pentru ea nu există spaţii şi graniţe de izolarea a eurilor. Ea 

înseamnă în primul rând deschiderea eului propriu ca să 
vadă şi să primească conţinutul altor curi. Şi în al doilea 
rând ea are o mare putere de a face să se deschidă şi eurile 
pe care le vizează. E deschiderea braţelor spiritului pentru a 
îmbrățişa ceea ce de altfel e lângă el, dar e făcut invizibil 
printr-un văl de vrăji. Dumnezeu e pretutindeni de față şi 
înainte de a Se întrupa. Şi totuşi ne e departe, transcendent, 
inaccesibil. Prin Întrupare nu vine spaţial mai aproape, ci 
operează prin altă putere: prin iubirea pe care ne-o arată şi 
prin care topeşte solzii de pe ochii spiritului nostru ca să 
poată vedea şi să poată „primi” conştient razele dumnezeirii, 
care şi înainte îl străbăteau. Ca să ne arate iubirea în forme 
mai concrete şi să ne-o transmită prin mediul firii omeneşti, 
aşa cum ne-am obişnuit şi cum suntem în stare să o sesizăm, 
Se face om, ne-o oferă, cum s-ar zice, mură în gură, nemai- 
având noi să facem nici un efort pentru a ne ridica la vede- 
rea şi sesizarea ei. În forme omenești, prin față omenească, 
prin toate mijloacele de comunicare între subiectele care 
trăiesc în trupuri, ne copleşeşte cu o iubire dumnezeiască 
având înțelegere pentru lenea şi neputința noastră spirituală. 
Prin iubirea aceasta ne mântuie, nu prin sensuri. Iubirea e 
esențţialul, sau persoana iubitoare. 

Dar, cu toată forţa ei, iubirea nu lucrează fără voință. 
Iubirea se naşte din voință şi nu trezeşte ecou în subiectul vi- 
zat fără ca acesta să vrea. Iubirea e numai un mare ajutor pen- 
tru a se produce iubirea în cel vizat. O dată ce acela vrea s-o 
vadă, vrea să-i răspundă prin iubire proprie, simte că o vede 
uşor, şi iubirea lui se naşte şi creşte cu o putere miraculoasă. 

Tot atât de puţin se poate admite cuvântul ca singur 
mijloc de păstrare a legăturii cu Iisus Hristos, după Înălțarea 
Aceluia la cer. Aceasta ar însemna că lisus Hristos S-a dus 

cu totul dintre oameni şi ne-a lăsat numai o învăţătură și o 
promisiune a viitoarei Sale veniri. Biserica nu se constituie 
atunci decât prin voinţa oamenilor care cred în aceeaşi învă- 
țătură, fiind o societate total lipsită de elemeniul dumneze- 
iesc. Sau poate tot lisus Hristos grăieşte „cuvântul” prin 
gura propovăduitorilor şi astăzi? Într-un astfel de caz, deo- 
dată cu acest cuvânt, lisus Hristos ne transmite şi atenţia Sa, 
care nu este lipsită de iubire. 

De fapt lisus Hristos, înălțându-Se, n-a lepădat firea 
omenească. El continuă să fie şi om. lar acest fapt nu poate 
fi lipsit de un rost efectiv: menținându-Şi firea omenească, 
Se menţine în legături cu ciclul omenirii, într-o apropiere şi 
comunicare specială cu el. Şi această apropiere şi comunica- 
re specială între Dumnezeu, întrucât e şi om, şi oamenii 
ceilalți care se învrednicesc de această comunicare, formea- 
ză temelia Bisericii. 

Comunicarea între lisus Hristos şi oameni nu se mai 
face acum prin cuvântul vorbit, ci prin iubirea Lui comuni- 
cată direct, în chip mistic. lisus Hristos nu ne mai spune 
cuvinte noi. E adevărat că față de cele ce le-a rostit odată pe 
pământ are o atenție deosebită: de câte ori se rostesc ele, 
dacă se rostesc cu credință în El, Şi le recunoaşte ca ale 
Sale, şi urmărirea efectului lor, concentrarea Sa asupra lor, 
echivalează cu o anumită putere ce le-o insuflă. Şi peste tot 
când se vorbeşte despre EI cu credință, deci şi cu iubire, e şi 
El oarecum prezent, vorbeşte şi acționează şi El. Dar acum 
EL -nu mai grăieşte în mod auditiv, ci spiritual. Adică Îşi 
manifestă altfel puterea Sa în Biserică. 

Manifestarea puterii Sale iubitoare în Biserică se face 
în special prin Sfintele Taine, în care se rostesc cuvinte şi se 
săvârşesc acte din credință şi iubire faţă de El. Sfintele Tai- 


233 


DUMITRU STĂNILOAE 


ne sunt mijloacele prin care primim iubirea lui Iisus Hristos 
şi care ne leagă de El. Că simţim această iubire sau nu, 
aceasta nu-i un criteriu care să decidă dacă ni se dă sau nu 
iubirea lui Hristos, ci cel mult unul care ne arată gradul 
nostru de sensibilitate față de ea. 

Harul dumnezeiesc este iubirea lui Iisus Hristos. Iubi- 
rea oricărui om o simțim ca un ajutor, ca un factor ce ne pro- 
cură bucurie, fericire, avânt de viaţă, o simţim ca un „har”. 
Dar har în sens propriu e numai iubirea dumnezeiască, in- 
comparabil mai puternică şi mai curată decât orice iubire 
omenească. Iubirea lui lisus Hristos, ca iubire dumnezeias- 
că, izvorăşte din ființa lui Dumnezeu. Harul, cu alte cuvinte, 
este lucrarea ființei dumnezeieşti, potrivit cu învăţătura 
ortodoxă, stabilită de Sfântul Grigorie Palama. Nu există alt 
izvor de iubire adevărată afară de Dumnezeu, aşa încât, 
unde este această iubire acolo se sesizează prezenţa şi mani- 
festarea lui Dumnezeu. Cine trăieşte în iubire se află în 
Dumnezeu şi persoanele care se află în iubire curată, au tai- 
nica senzaţie că sunt îmbrățişate de Dumnezeu. Unde nu 
este iubire, nu se cunoaşte încă Dumnezeu, deşi El este pre- 
zent şi acolo şi iubirea Lui lucrează şi în acel loc. Dar lu- 
crează deocamdată singură. 

Iubirea e mediul care uneşte pe oameni cu Dumnezeu 
şi întreolaltă, de aceea ea realizează prin excelenţă stările 
mistice, dacă prin astfel de stări înțelegem unirea între om şi 
Dumnezeu. Unde este iubire e pace şi unire. Ura încă leagă 
subiectele, dar legătura aceasta e simțită ca o povară, ca 
ceva de care vrei să scapi. Mistica urii este o mistică a 
blestemului, o tragedie dureroasă. Ea e o dovadă că chiar 
atunci când elementele creaţiei, cuprinse de repulsie reci- 
procă, vor să se împrăştie, mâna Creatorului le ţine adunate. 

Singura mistică religioasă posibilă e cea creştină, cea 
în lisus Hristos, pentru că Dumnezeu nu poate fi aflat prin 
eforturile omeneşti de nu Se coboară la noi. Şi această cobo- 
râre s-a realizat şi persistă în lisus Hristos. O mistică ce 
ocoleşte pe lisus Hristos nu ajunge la unirea cu Dumnezeu. 
Dumnezeu nu poate fi aflat decât prin „Mijlocitorul” Iisus 
Hristos. Misticismul necreştin trăieşte dintr-o iluzie. 


Aprilie, 1938 


235 


CUVÂNT ŞI FAPTĂ 


C e rost are cuvântul şi ce rost are fapta? Şi care este 
raportul dintre ele? Iată întrebări ce ne stăruie în cuget 
constatând că de amândouă S-a servit Fiul lui Dumnezeu 
Cel întrupat în opera-de mântuire a lumii. De ce a trebuit să 
se servească de ele? Întruparea a fost în sine mântuitoare 
sau numai întrucât a dat posibilitatea Fiului lui Dumnezeu 
să facă uz de cuvânt şi de faptă ca un om pentru a realiza 
mântuirea? În ce raport stau în general cuvântul şi fapta cu 
ființa omului, cu destinația lui? 

Întrebările acestea ni se pun cu atât mai stăruitor cu 
atât mai mult cu cât anumiţi teologi protestanți, urmând u- 
nei tendințe generale a confesiunii lor, socotesc cuvântul ca 
mijloc mântuitor aproape exclusiv, nu numai în viața creş- 
tină de după lisus Hristos, ci chiar în opera Lui. Cuvântul n-a 
avut numai rolul de a mijloci revelaţia, ci chiar şi de a mântui. 
Prin cuvânt a luat isus Hristos păcatele noastre asupra Sa. Ci- 
tăm din celebrul teolog german Friedrich Gogarten: „Deose- 
birea între profeţi şi lisus Hristos constă în aceea că profeţii 
grăiesc cuvântul lor din credința în făgăduinţa iertării, aşa- 
dar din cunoaşterea propriului lor păcat. Aici rămâne păcatul 
aşa zicând între vorbitor şi auditor şi există numai speranța 
că odată le va fi luat de pe umeri amândurora. Dar grăirea 
lui lisus Hristos ridică de fapt păcatul (Aber das Sprechen 
Jesu Christi ninmt die Siinde weg). El iartă omului păcatul. 

Şi o face aceasta întrucât ia păcatul asupra Sa” (Ich glaube 
an den dreieinigen Gott, Jenna, 1926, pag. 154-155). 

Pentru a face explicabilă această eficacitate a cuvântu- 
lui, Gogarten utilizează o anumită concepţie despre păcat şi 
o anumită concepție despre cuvânt. 

Păcatul este, după el, izolarea eului, închiderea faţă de 
pretenţiile altora. „Această negare a pretenţiei altora este 
păcatul. Prin ea omul se încarcă cu o vină pe care nu o mai 
poate înlătura, aşa cum nu mai poate desfiinţa izolarea sa. 
Această izolare reală, ce nu mai poate fi desfiinţată prin 
mine, este starea păcatului” (pag. 151). Din izolarea aceasta, 
aşadar din păcat, ne poate scoate numai grăirea lui lisus 
Hristos. Şi o face aceasta întrucât numai „cuvântul Lui îmi 
împlineşte pretenția mea în mod necondiționat” şi prin 
aceasta „mă cucereşte deplin”, mă face şi pe mine „în stare 
să împlinesc pretenţia acestui cuvânt” (pag. 155-156). Toate 
silințele omului de a împlini prin puterile sale pretenţia altu- 
ia, îl afundă și mai mult în păcat, în izolare, căci aceasta 
implică o rezemare pe ființa sa, deci un nou păcat. Depăşi- 
rea izolării se împlineşte numai printr-o necondiționată lăsa- 
re în atârnare de altul, de cuvântul lui şi în această stare ne 
aşează numai lisus Hristos. 

Gogarten are cea mai comunitară concepție despre cu- 
vânt. Omul trăieşte viața cea adevărată, cea conformă cu 
voia Creatorului său şi potrivită cu ființa sa, numai în depli- 
na atârnare de altul, în necondiționata împlinire a pretenții- 
lor lui. lar acest altul îşi exprimă pretenția sa (care nu 
trebuie înțeleasă ca poftă arbitrară, ci ca apel izvorât din 
simțirea unei necesități după serviciul şi comunitatea seme- 


! „Cred în Sfânta Treime” (n.e.) 

nului) prin cuvânt. Apelul altuia (termenul pretenție e mai 
bun, căci exprimă şi dreptul ce-l are fiecare asupra semenu- 
lui, sau dreptul ce-l simţim că-l are altul asupra noastră), ne 
sileşte totdeauna la o decizie (Entscheidung) de a-l împlini 
sau nu. De aceea viaţa noastră este un lanţ de decizii, la care 
ne provoacă cuvântul altuia. Numai decizia de a împlini fără 
prejudecăţi, fără condiţii, fără întemeieri pe motive şi con- 
cepţii, pretenţia din fiecare moment a altuia, este cea fără de 
păcat. Şi numai ea se poate numi în sens propriu decizie, 
căci numai în ea se afirmă bărbăţia, curajul omului, renunţa- 
rea la orice motivaţie, la orice argumentaţie care să sprijine 
alegerea lui, care să-i împuţineze responsabilitatea, care să-i 
dea o siguranţă anticipată că aşa va fi bine, care să întăreas- 
că slăbiciunea lui. Dar omul niciodată nu poate lua decizii 
de felul acesta, niciodată nu poate ieşi din păcat prin sine. 
Numai lisus Hristos ne-a scos din păcat. 

Cuvântul, dacă vrem să nu fie expresie a izolării noas- 
tre şi să ne cufunde şi mai mult în ea, aşadar în păcat, trebuie 
să fie nu mijloc prin care ne exprimăm gândurile noastre 
despre noi sau lume, nu monolog nesfârşit prin care ne tăl- 
măcim stările eului nostru, ci relaţie autentică între eu şi 
convorbitor. Cuvântul e vorbire şi vorbirea are loc totdeauna 
între doi. Vorbirea adevărată trebuie să fie manifestare a 
atârnării reciproce dintre convorbitori, dintre eu şi tu. Cu- 
vântul meu trebuie să fie răspuns, ecou la cuvântul convor- 
bitorului, mărturisire că m-am pătruns de realitatea şi de 
pretenţia lui, împlinirea acestei pretenţii. „Noi înţelegem 
cuvântul şi importanţa lui hotărâtoare numai atunci când 
suntem în clar cu aceea că el este, în însemnătatea sa pro- 
prie, relaţia între tine şi mine, şi anume singura relație care 
este posibilă între mine şi tine” (pag. 114). Noi însă am 

pierdut acest înţeles al cuvântului. El a devenit expresie a 
eului. „Dar această putere de automărturisire pe care a câşti- 
gat-o cuvântul, de la sfârşitul evului mediu, e scump plătită. 
Căci cuvântul care îşi are originea în adâncimea unui eu ce 
se ocupă cu sine însuşi, se mărturiseşte şi se trăieşte pe sine, 
n-are puterea să fie ceea ce trebuie să fie după fiinţa lui, 
adică relaţie față de tine. Această putere o are numai cuvân- 
tul care îşi are originea în auzirea ta (in dem H5ren auf das 
Du) şi care, de aceea, de la început este un cuvânt ce-ţi 
răspunde ţie. Dimpotrivă, cuvântul care este automărturisire 
şi autoexpresie, e de la început izolat; el nu este, o dată ce 
cuvântul e relație, cuvânt în sens propriu. Nu este relaţie fa- 
ță de tine; căci nu este răspuns, responsabilitate”. 

Atât de constitutivă este pentru mine relaţia cu tine, iar 
cuvântul, expresia acestei relații, încât omul care nu mai tră- 
ieşte din ea şi face din cuvânt expresie a ființei sale izolate, 
îşi pierde şi eul propriu. „Numai acel cuvânt care este un 
cuvânt responsabil, adică un răspuns la un cuvânt al tău, 
vorbeşte în realitate despre mine însumi şi nu numai despre 
ceva din mine. Anume de aceea, pentru că numai atunci când 
răspunde, vorbeşte eul însuşi. Căci abia atunci când mă ştiu 
responsabil faţă de tine, când am auzit pretenţia ta şi nu mă 
mai pot sustrage ei, abia atunci ştiu ce înseamnă aceea: eu. 
Eu este în adevăr acela care e strigat de tine, căci abia dacă 
sunt strigat pot zice în adevăr şi just: eu. Altfel, când cuvân- 
tul meu este automărturisire, deşi vorbesc fără sfârşit, ca 
unul ce n-am un tu în față care să mă mărginească (persoa- 
nei cu care vorbesc nu-i dau valoare de tu, egală cu a mea), 
nu pot zice cu adevărat eu, căci eul este în realitate mut, 
neexistând relaţia reală cu tine” (pag. 115). De aceea şi sim- 
te omul care nu mai prețuieşte pe altul, necesitatea să 

vorbească la nesfârşit! Se frământă în chinul de a da expre- 
sie eului propriu şi acesta îi scapă continuu. 


* 


Gogarten este, între teologii protestanți, cel mai po- 
trivnic spiritului individualist al protestantismului. Năzuința 
lui principală este să facă din credință nu un element 
izolator al insului, ci cel mai puternic impuls pentru întări- 
rea spiritului de comunitate. Credinţa este, pentru el, nu 
încredere în Dumnezeu şi dezinteresare de oameni, ci încre- 
dere în oameni, iubire de oameni. În ascultarea şi împlinirea 
necondiționată a pretențiilor lor se manifestă însăşi credința 
în Dumnezeu, ca peste tot credinţa îndeobşte. Pe Dumnezeu 
Îl găsim deci prin oameni. 

De altfel tendința aceasta de a deriva din credință con- 
cluzii favorabile comunităţii se poate observa şi la alţi teo- 
logi protestanți. Ea este o consecință aproape fatală a marii 
descoperiri ce-a făcut-o după război cugetarea omenească în 
realitatea lui fu, ca revers constitutiv al realității eului. Dacă 
filosofia veche nu cunoştea decât categoriile impersonale 
ale fiinţei, iar cea modernă descoperise realitatea specială a 
eului, pe care o accentuase din nenorocire până la exclusivi- 
tate, cugetarea din ultimii ani s-a îmbogăţit şi s-a rectificat 
considerabil prin aflarea lui fu. Cităm din Karl Heim, un alt 
teolog protestant la care observăm tendinţa antiindividualis- 
tă. „Azi stăm nu numai în filosofie în sensul îngust al cu- 
vântului, ci în toată viața noastră spirituală, în mijlocul unei 
schimbări a concepției fundamentale despre relația dintre 
mine şi tine (Ich-und-Du-Verhăltnis). Această schimbare 
este poate pasul cel mai însemnat care ne duce peste filoso- 
fia idealistă. Eul singuratic, pentru care lumea este numai 

un teatru, nu e faptul primar de la care trebuie să pornească 
cugetarea noastră, aşa cum se socoteşte de la Descartes în- 
coace. Eul nu are o existență independentă de relaţia sa cu 
tine. Singurătatea nu este starea sa primordială şi nici nu 
este esențială. Existenţa singulară, pentru sine (das einsame 
Fiirsichsein) a eului este ceva cu totul secundar, anume re- 
zultatul unui act prin care eul s-a închis față de tine. Acest 
act de autoînchidere are aşadar ca presupunere relaţia eului 
față de tine” („Ontologie und Theologie”, în revista Zeif- 
schrift fiir Theologie und Kirche, 1930, Heft 5, pag. 332- 
333). În sistemul dimensiunilor, pe care-l clădește Karl 
Heim pentru a cuprinde în el toată realitatea, relația eu-tu 
formează o dimensiune aparte (G/aube und Denken, Berlin, 
1934, pag. 164 şi urm.). 

Direcţia aceasta, spre care va trebui să se orienteze tot 
mai mult teologia protestantă, nu face decât să confirme 
adevărul învățăturii ortodoxe, pentru care credința şi Biseri- 
ca sunt nedespărţite, ultima fiind concluzia necesară a pri- 
mei. Izolarea eului, desfigurarea relației între mine şi tine, 
nu e un fapt primordial, ci păcatul venit ulterior. Prin cre- 
dința în Hristos ne căznim doar să restabilim starea originală, 
normală, comunitatea iubitoare între oameni. Recunoaşterea 
acestui lucru din partea protestantismului nu înseamnă altce- 
va decât o târzie acceptare, măcar indirectă, a divinului ade- 
văr ortodox despre Biserica din Paradis, pe care Biserica lui 
lisus Hristos nu face decât s-o restabilească. Dacă aceşti 
teologi găsesc în starea naturală a omului elementul, fie şi 
măcar ştirbit, al acestei relaţii, aceasta dovedeşte că Biserica, 
comunitatea, este sădită în firea omului, apoi că aceasta nu 
s-a stricat cu totul prin păcat, iar prin credința în lisus 

Hristos se vindecă treptat, la unii mai mult, la alții mai 
puțin. Acestea sunt însă tot învățături ortodoxe. 


Dacă Gogarten vede puterea ziditoare de comunitate a 
credinţei, profunda ei forță socială şi capacitatea de a trans- 
forma pe ins total, făcându-l să iubească pe semenii săi, să 
împlinească necondiţionat apelurile lor, cum se face că el nu 
vorbeşte totuşi despre faptă, ci numai despre cuvânt, ca şi 
când numai prin cuvânt s-ar manifesta credinţa şi legătura 
comunitară dintre oameni, iubirea unuia față de altul? Cre- 
dem că avem de a face cu o prejudecată protestantă de care 
nu s-a putut lepăda. Este însă explicabil să vorbească protes- 
tantismul obişnuit despre cuvânt ca întemeietor şi susținător 
exclusiv de comunitate, pentru că el nu ştie de o comunitate 
închegată prin iubire, de o comunitate în care membrii sunt 
transformați şi în sens etic, ci numai de una în care membrii 
n-au altceva în comun decât că ascultă acelaşi cuvânt; îşi 
nutresc din acelaşi cuvânt o credință care n-are nici o efica- 
citate în ce priveşte celelalte raporturi dintre ei. Dar Gogar- 
ten, înțelegând comunitatea în sens de desăvârșită relaţie 
iubitoare între membri, cum mai poate păstra totuși numai 
cuvântul ca factor întemeietor şi susținător al ei? Aceasta 
desigur că n-o poate face decât lărgind sfera noțiunii de 
cuvânt, concentrând în el mai multe virtuți decât obișnuiește 
protestantismul să-i atribuie. Dar noi vom încerca să arătăm 
că chiar lărgind astfel sfera cuvântului, el tot nu poate fi fă- 
cut singurul mijloc mântuitor şi întemeietor de comunitate, că 
Gogarten, o dată ce s-a oprit la o concepţie de comunitate ca 
cea pe care am văzut-o, trebuia să părăsească doctrina protes- 
tantă despre exclusivitatea cuvântului, adăugând la el şi fapta. 


* 

Pentru a fundamenta doctrina despre exclusivitatea cu- 
vântului în întemeierea şi susținerea vieții creştine, la mulți 
teologi protestanți se observă silința să arate că chiar şi lisus 
Hristos ne-a mântuit numai prin cuvânt. La Gogarten ten- 
dința aceasta se manifestă fățiș şi am văzut că el are şi o 
teorie despre cuvânt care să facă plauzibilă suficienta lui ca- 
pacitate mântuitoare. Dacă vom arăta că lisus Hristos nu ne-a 
mântuit numai prin cuvânt, am înlăturat un sprijin important 
al teoriei protestante despre omnipotența soteriologică a 
cuvântului. Gogarten spune că Iisus Hristos a luat păcatul de 
pe umerii noştri asupra Sa prin cuvântul Său, care a fost 
răspunsul deplin la toate pretențiile noastre. Dar dacă ar fi fost 
aşa, moartea şi învierea Domnului n-ar mai avea nici o 
importanță mântuitoare pentru noi, ci numai pentru El. De 
altfel, chiar aşa de ar fi, moartea rămâne nu mai puţin o 
faptă, ireductibilă la cuvânt. Păcatul omenesc poate fi, în 
cazul acesta, deplasat prin mijlocirea cuvântului de la un su- 
biect din lume la altul şi eventual de la acesta iarăşi la altul, 
dar într-un loc, anume în Iisus Hristos, el tot se înfundă şi 
ca să dispară din lume total trebuie ca subiectul în care s-a 
înfundat, să moară. Prin fapta morţii e gonit, aşadar, în 
ultima analiză, păcatul din lume. 

Angajat de teoria omnipotenţei mântuitoare a cuvântu- 
lui şi neștiind cum să încadreze moartea Domnului în această 
teorie, Gogarten vorbeşte vag despre rostul morţii lui isus. 
O dată spune că moartea Domnului este „executarea bleste- 
mului legii şi a mâniei dumnezeieşti”, pe care Iisus Hristos 
le-a luat asupra Sa în locul nostru, prin urmare o pedeapsă a 
păcatului, fiind astfel de acord cu concepția generală a pro- 
testantismului (pag. 159). Dar atunci ultima desființare a pă- 
catului din lume nu se realizează prin cuvânt, ci, cum am 

spus, printr-o faptă, chiar dacă această faptă e mai mult pa- 
sivă. Altă dată s-ar părea că Gogarten vede în moartea 
Domnului un produs al urii şi egoismului omenesc. Domnul 
S-a supus pretenţiei noastre deplin şi de aceea a murit. În 
moartea Lui omul vede „care şi de ce soi este pretenţia sa. 
Omul vede că această pretenţie, prin care se face domn al 
semenului şi prin aceasta domn peste întreaga lume, ar dis- 
truge întreaga lume dacă ar fi împlinită aşa cum gândeşte şi 
năzuieşte el în orbirea egoismului său izolat, păcătos. Carac- 
terul păcătos şi distrugător al acestei porniri, al acestei pre- 
tenții fără margini, prin care omul — acest om cu această 
pretenţie! — se face pe sine Dumnezeu, îşi vădeşte în chip 
groaznic efectul său în acest om Iisus Hristos, Care S-a su- 
pus acestei pretenţii fără condiții şi fără rezerve, fără nici o asi- 
gurare” (pag. 154). 

Dar dacă-i aşa, iarăşi putem spune că păcatul nu ni l-a 
ridicat lisus Hristos prin cuvânt, ci prin această împlinire 
necondiționată a pretenției noastre păcătoase. 

Fără a căuta să găsim numaidecât o contrazicere între 
aceste două păreri despre rostul morţii Domnului e de re- 
marcat că Gogarten trebuie să admită că prin moarte şi nu 
prin cuvânt e depăşit păcatul în lume. 


* 


O dată stabilit acest lucru, să supunem unei analize mai 
insistente rostul cuvântului şi al faptei şi raportul dintre ele, 
pentru a ne da seama de valoarea lor soteriologică. 

Rolul cuvântului nu e de neglijat. Cuvântul are o func- 
ție revelatoare. Dar totdeauna între persoane. Şi obiectul sau 
scopul revelaţiei este o pretenţie sau un răspuns la ea, în 
general o atenție. Un cuvânt adresat lucrurilor sau cuprin- 

Zând o comunicare absolut teoretică în toate consecinţele 
sale, nu e cuvânt propriu-zis. Un cuvânt nu e un întreg sufi- 
cient sieşi, ci totdeauna e o jumătate care îşi aşteaptă între- 
girea prin răspuns. Cuvântul întreg e format prin contribuția 
a două persoane. Mântuirea în Hristos e anticipată (la 
profeți) şi însoțită de revelaţie, de cuvântul Dumnezeului 
personal, care nu are ca scop să dea minţii noastre o cunoş- 
tință teoretică, ci să ne arate care este „voia” lui Dumnezeu, 
ce aşteaptă El de la noi. Trei elemente constituie aşadar 
cuvântul. El îndeplineşte: 1) o funcţie. revelatoare, 2) între 
două persoane, 3) de la una revelând o cerere, un apel, o 
pretenţie, o întrebare, o asigurare, de la a doua un răspuns, 
în general o atenţie. 

Precizând, putem spune că revelaţia e avizată în mod 
necesar la cuvânt. O persoană nu-şi poate face cunoscută 
îndestulător voința fără cuvântul ei propriu. Se pot cunoaşte 
lucrurile fără un cuvânt din partea lor, dar aceasta nu e reve- 
laţie. Poţi cunoaşte astfel şi dintr-o persoană ceea ce-i în ea 
lucru, natură, manifestare a naturii ei, ceea ce se revarsă in- 
voluntar din făptura ei. Dar nu poți cunoaşte satisfăcător 
voința ei personală. Chiar între două persoane ce trăiesc în 
strânsă intimitate şi se cunosc foarte mult prin comunicări sub- 
terane, cuvântul tot este necesar, făcând abstracție de faptul că, 
dacă se înțeleg, după o lungă convieţuire, de multe ori fără 
cuvânt, aceasta provine şi din aceea că expresiile feţei, care 
erau înainte întovărăşite de cuvânt, pot să fie citite de la o 
vreme şi fără cuvânt de convieţuitori. Dar cuvântul tot este 
necesar, cu cât se simte legătura mai vie, iubirea mai mare. 
Unde nu se mai spun cuvinte, nu mai e atenţie, iubire 
reciprocă. Unul simte necesitatea să spună celuilalt un cu- 
vânt pentru a-i arăta cât de mult atârnă de el, cât de mult 

ține la el; celălalt simte necesitatea să i se spună acest lucru; 
nu-l mulţumeşte numai arătarea prin alte manifestări. Simţi 
o necesitate nu de a spune ce idei mai macini în creier, ca 
să-ți arăţi cu fală puterea de gândire, ci de a spune celuilalt 
sentimentele tale pentru el. Căci dacă n-ar fi acest fel de 
necesitate, omul cu „idei mai înalte” ar simţi o mare silă să 
vorbească cu cel mai sărac în idei. Cheful dea epata pe cel 
mai puţin învăţat nu ţine decât un moment. De aici se vede 
că, dacă Dumnezeu ne-a căutat să ni se reveleze, n-a făcut-o 
pentru a ne uimi cu cuvintele Sale, ci din pornirea iubitoare 
de a ne asigura pur şi simplu de iubirea Lui şi din dorința de 
a-l răspunde cu iubirea, cu cuvântul nostru. O persoană care 
nu spune cuvinte alteia nu-i acordă atenţie deplină. În cu- 
vânt se exprimă faptul că o persoană este totdeauna o jumătate 
de realitate; prin cuvânt ea-şi caută şi dobândeşte, cealaltă 
jumătate. Cuvântul este o funcție necesară a fiinţei noastre 
comunitare, am putea spune bipersonală. Prin cuvânt între- 
ținem legătura cu ceea ce ne susține sufleteşte, precum prin 
plămâni avem legătura cu aerul care ne întreţine trupeşte. 


* 


De ce este necesar spre acest scop cuvântul? Nu pot 
comunica oamenii prin ochi, prin mimică, prin fapte, prin 
simțiri transmise direct? De fapt comunică oamenii şi prin 
acestea, dar cu totul insuficient. Acestea nu sunt în stare sin- 
gure să împrăştie echivocul: oare sunt emanaţii impersonale 
de stări lăuntrice involuntare, sau sunt manifestări personale 
ale unor atenţii voluntare? Ele nu dau asigurarea deplină că 
avem de-a face cu o revelaţie, adică cu o mişcare de atenţie 
pornită voluntar din interiorul unei persoane ce stă în fața 
noastră, cu un efort în vederea arătării acestei atenţii. Chiar 

silința de-a arăta o atenţie este o atenție şi silința acesta se 
arată în mod principal prin cuvânt. Cine nu vorbeşte unei 
persoane iubite, pe motiv că aceasta i-ar cunoaşte sentimen- 
tele, prin însăşi această omisiune vădeşte o scădere a senti- 
mentelor sale. Sunetul e, dintre toate manifestările omului, 
cel care-i destinat mai mult altora, fiind făcut să depăşească, 
să plece de la persoana proprie la auzul altora. Toate simțu- 
rile ce servesc contactului cu lumea sunt egoiste, adună din 
lume lucruri folositoare pentru persoana proprie; dar sunetul e 
altruist, el e făcut să comunice, să dea; prin el mă aplec spre al- 
ţii. Durerea însăşi e făcută să izbucnească în strigăt tot cu sco- 
pul de-a o comunica altora şi de-a găsi în atenţia lor o alinare. 
Dar, cu toată importanța covârşitoare a cuvântului, ca 
mijloc indispensabil de revelare, totuşi el nu e suficient sin- 
gur pentru o perfectă realizare a ei. În el se îmbibă şi îl înto- 
vărăşeşte şi o mişcare sufletească sau chiar fizică: mimică, 
gest, faptă. Nu e suficient, pentru binecuvântatul motiv că 
nu poate articula o persoană un cuvânt către o altă persoană 
fără o mişcare sufletească şi fizică. De altfel am spus că cu- 
vântul în sensul adevărat nu e o expunere de teorii, ci pre- 
tenţie şi răspuns. Comunicarea între persoane, cu cât e mai 
vie legătura între ele, cu atât e mai totală, angajând întreagă 
fiinţa lor în actul expresiei, al comunicării. Cu cât atenţia e 
mai deplină, cu atât angajează mai viu toată persoana în ac- 
tul comunicării ei, deşi cuvântul are un rol proeminent. 
Cuvântul adevărat, cuvântul-atenţie, e îmbibat cu faptă. 
Trebuie să facem aici, însă, câteva precizări. Înțelegem prin 
faptă, în accepţia largă a cuvântului, orice mişcare vo- 
luntară a fiinţei personale. Cu cât mişcarea e mai totală, fi- 
ind angajată în ea nu numai un organ fizic de execuţie, ci 
adâncul voinţei, cu atât fapta e mai vie. Însuşi cuvântul e o 

faptă, o faptă morală, dacă cuvântul e din atenţia față de 
altul, o faptă egoistă când e din dispreț sau adversitate față 
de altul. Faptă e intonaţia afectivă a cuvântului, accentul lui. 
Având în vedere acest înțeles larg al faptei, cuvântul e tot- 
deauna simultan cu fapta, ba constituie chiar o unitate. Cu- 
vântul e purtat şi lansat de mişcarea aceasta totală a fiinţei 
personale, ca o lumină purtată şi aruncată de un vulcan în 
noapte; deşi lumina are rolul ei deosebit de-a lumina mişca- 
rea ce-o lansează. 

Fapta în înțelesul acesta, o dată ce e luminată de cu- 
vânt, adaugă şi ea, la rândul ei, un oarecare coeficient func- 
ției revelatoare a cuvântului. Fără cuvânt fapta pluteşte în 
negură, dar prin cuvântul care de altfel e purtat de ea capătă 
şi ea virtutea de a nuanţa şi îmbogăţi lumina cuvântului. 
Cuvântul e din fapta adâncă a voinţei, dar lumina faptei e 
din lumina cuvântului. Am putea spune, deosebind fapta ini- 
țială a voinţei, din care porneşte cuvântul, de mişcarea ce 
pleacă din ea împreunată cu cuvântul, numind pe prima cre- 
dință şi abia pe a doua faptă, că atât cuvântul cât şi fapta 
purced din credință simultan şi nedespărțit, cum pornesc din 
Tatăl, Fiul şi Duhul Sfânt. 

Nu există credință arătată prin cuvânt gol de faptă, gol 
de încordarea ființei, de o totală mişcare a ei. Cuvântul şi 
fapta formează o unitate între ele şi cu credința din care pur- 
ced. Unde e Cuvântul e şi Duhul, căci Unul locuieşte în Ce- 
lălalt şi Amândoi vin din Tatăl. lar cine primeşte cuvântul, 
cine-l aude cu adevărat şi nu rămâne amorţit la ciocănitul 
lui, primeşte deodată cu sensul, şi mişcarea lui; fiinţa sa se um- 
ple nu numai de lumină, ci şi de o încordare totală: de faptă. 
Cuvântul nu-L poți primi fără să primeşti şi Duhul şi nici 
invers. ar în sufletul unde vin aceşti Doi, se sălăşluieşte de- 

odată şi Tatăl. Toate prin Cuvânt s-au făcut şi se fac, dar 
Cuvântul şi făptuirea pornesc deodată din Tatăl, aşa încât şi 
la creație și la orice lucrare dumnezeiască ulterioară parti- 
cipă toate cele trei persoane dumnezeieşti. 

Când am spus că faptă este orice mişcare voluntară a 
ființei personale, s-a subînțeles că mişcarea aceasta are un 
scop. Se poate urmări prin ea deprinderea persoanei proprii 
cu anumite atitudini, concentrări şi atunci obiectul faptei 
este însăşi ființa noastră. Dar se poate urmări desfacerea ei 
de anumite lucruri şi acte. Şi apoi se poate urmări procurarea 
sau pregătirea unor materiale pentru folosul nostru. Obiectul 
constă acum în acele materiale. Toate trei felurile de fapte 
se pot săvârşi însă nu numai în favorul propriei noastre fi- 
ințe, ci şi al altora, din iubire sau din grijă pentru ele. Dar 
dacă atunci când le săvârşim pentru noi ne putem dispensa 
de cuvânt, el e foarte necesar în faptele săvârşite în favorul 
altora şi anume ca mijloc aproape exclusiv în fapta de-a de- 
prinde o persoană cu anumite progrese pur interioare, ca 
mijloc împreunat cu exemplul în fapta de-a o deprinde cu un 
anumit raport cu cele externe şi ca mijloc foarte puțin nece- 
sar în procurarea anumitor lucruri materiale pe seama acelei 
persoane. 

Deci cuvântul e cu atât mai puțin necesar cu cât fapte- 
le sunt mai mult în favorul nostru, sau au de lucru cu un 
obiect material. Cu cât ai mai mult de-a face cu persoane şi 
nu cu lucruri, întrebuințezi cuvântul. Reţinând că e aproape 
imposibil de a stabili hotarul între cuvânt şi faptă, întrucât 
fapta nu trebuie să aibă numaidecât un obiect material, ci să 
fie numai pornită dintr-o atenţie şi să urmărească un scop, 
condiţii împlinite şi de cuvânt în ordinea spirituală, trebuie 
remarcat totuşi că cuvântul faptă se întrebuințează în uzul 

cotidian, mai ales în înțelesul restrâns de mişcare a ființei 
voluntare, concentrată spre un obiect material, chiar dacă cu 
intenţia de a face indirect un serviciu unei persoane. Cazuri- 
le acestea nu sunt în principiu deosebite de acelea în care, 
dată fiind constituţia fizică a persoanei proprii şi a persoanei 
căreia vrem să-i facem un serviciu sau un rău, deşi nu stă la 
mijloc un obiect material, prin care să ne îndeplinim intenția, 
ci lucrăm direct de la persoană la persoană, săvârşim totuşi 
fapte, în înțelesul restrâns, fapte executate fizic, nu prin cu- 
vânt. De exemplu când mângâiem sau batem pe cineva. 
Fapte în înțelesul restrâns sunt aşadar acele executate 
prin organele fizice externe ale noastre şi eventual asupra u- 
nor realități fizice, sau care au şi o parte fizică. În ce relaţie 
stau acestea cu cuvântul? Săvârşirea lor uneori nu se termi- 
nă deplin deodată cu rostirea cuvântului, ci se prelungeşte şi 
peste această rostire, iar uneori şi începe înainte de ea. Alte- 
ori însă se termină în timpul rostirii cuvântului, totuşi fapta 
aceasta se distinge limpede de ceea ce se cuprinde ca faptă 
în însuşi cuvântul, întrucât e săvârşită prin alte organe decât 
cele ce intră natural în lucrare la rostirea lui şi se deosebesc 
şi de încordarea de suflet şi de mimica firească fizică ce înto- 
vărăşeşte cuvântul respectiv. Aşa sunt de pildă diferitele acte 
săvârşite de preot deodată cu rostirea unei invocări liturgice: 
semnul Crucii peste o persoană sau peste un lucru, când se 
rosteşte invocarea binecuvântării, cufundarea în apa botezu- 
lui. Prelungirea faptei peste rostirea cuvântului e condiţio- 
nată exclusiv de natura fizică a actului sau a obiectului în 
chestiune. Dacă actul e prin sine mai complicat, mai înde- 
lungat, iar obiectul actului o materie mai anevoie de prelu- 
crat, atunci actul se prelungeşte în mod firesc peste rostirea 
cuvântului (De exemplu când am promis unui sărac să-i tri- 

mit de mâncare în fiecare zi). Tot din motive fizice externe, 
uneori începe actul înainte de rostirea cuvântului (De exem- 
plu ca să mângâi pe cineva cu un cuvânt în spital, întâi fac 
drumul să-l vizitez). 


Dar trebuie să observăm că atât în cazul când actul 
avansează cuvântul, cât şi în cazul când îl continuă, cuvân- 
tul e prezent continuu, într-o rostire interioară cu lumina lui. 
Altfel actul s-ar cufunda în negură; persoana ce-l săvârşeşte 
ar avea impresia că nu-şi poate da seama de rostul faptei 
sale. Şi cine poate lucra în astfel de stări sufleteşti? În prin- 
cipiu deci cuvântul şi fapta se vor simultane, în strânsă îm- 
binare. 

Cuvântul e totdeauna la început, dar şi după aceea, 
pentru că funcţia lui revelatoare e necesar în tot momentul, 
chiar pentru persoana care lucrează. Despre necesitatea per- 
manentă, măcar virtuală, a cuvântului în faptă, nu încape 
nici o îndoială. Dar fapta e necesară? E vorba de fapta care 
se distinge limpede de cuvânt, căci de cealaltă s-a tratat 
înainte. Necesitatea ei e dată prin existența lumii văzute, 
materiale, şi prin dependența noastră de ea. Şi e întemeiată 
pe actul creator şi providenţiator al lui Dumnezeu, Care nu 
numai a zis, ci a şi făcut lumea, ca un obiect deosebit de El, 
pe care continuă să o îngrijească fără să vorbească continuu. 
Noi suntem şi ființe fizice, care trebuie să ne procurăm şi 
preparăm din lumea fizică, ceea ce ne este necesar pentru 
viaţă, să ne mișcăm în spaţiul fizic pentru a ne apropia unul 
de altul, să ne transmitem prin organele fizice într-o formă 
cât mai abundentă, voia şi gândul nostru. Spiritul nostru co- 
munică cu spiritul altuia punând în mişcare trupul nostru şi 
trupul aceluia (de exemplu: în comunicarea prin cuvânt, 

când se pun în mişcare celulele creierului fiinţei receptoare 
şi organele simțului auditiv), uneori direct prin cuvânt sau 
act, alteori prin intermediul unui obiect (când dăruim ceva, 
de exemplu). 

Actul vizibil, referit direct la persoana cu care comu- 
nicăm sau prin intermediul unui obiect, adică ceea ce se 
numeşte, în înţelesul restrâns, faptă, e făcut necesar de con- 
diția fizică a existenţei noastre. Dar importanţa lui nu se li- 
mitează la sfera fizică a ființei noastre, ci porneşte din şi 
străbate în centrul existenţei spirituale. 

Fiinţa noastră e făcută pentru fapte de toate categorii- 
le, de la cea care angajează mai puţin trupul şi materia ex- 
ternă (dar într-o anumită măsură totdeauna), până la cea pe 
care angajează aceasta într-o măsură cât se poate de mare. 
Aceasta depinde de împrejurări. Uneori ajunge făptuirea 
prin cuvânt, de minimă angajare a trupului, alteori cuvântul 
însuşi dezlănţuie cu sine, pentru întărirea sa, o participare a 
trupului până la exterior prin organele trupeşti, sau şi prin 
acțiune asupra unui obiect material. După mărimea hotărâ- 
rii, a credinţei din care porneşte cuvântul şi după necesită- 
țile de zguduitoare şi convingătoare transmitere a propriei 
credinţe, sau după necesitățile materiale ale celui cu care 
comunicăm. 

Un suflet copleşit de evlavie nu se poate reţine de a nu 
şi îngenunchea când rosteşte rugăciunea. Pentru a zgudui şi 
convinge sufletul cuiva n-ajunge o povestire neutralizată de 
orice mişcare interioară, revărsată şi în exterior. Pentru a-ţi 
arăta iubirea faţă de cineva lipsit de cele materiale, n-ajunge 
să i-o comunici printr-un cuvânt, ci trebuie să i-o dovedeşti 
prin persistenţa şi sforțarea unor fapte de ajutorare. 

Nu se poate spune dinainte cu precizie în care momen- 
te cuvântul trebuie să fie întovărăşit sau şi prelungit -de 
faptă. Dar credința adevărată va şti sigură acest lucru în fie- 
care moment. 


* 


Şi acum putem răspunde la întrebarea: ne-a mântuit lisus 
Hristos prin cuvânt sau prin faptă? Şi ne însuşim mântuirea 
Lui prin cuvânt sau faptă, prin simpla propovăduire a cu- 
vântului, sau printr-un cuvânt pe care ni-l predă Biserica 
întovărăşit de acte, învățându-ne să facem şi noi la fel? 

Iisus Hristos ne-a mântuit prin amândouă. Nu se putea 
prin una fără alta. Fără cuvânt nu se putea, pentru că dacă nu 
ne adresa cuvinte, nu ne-ar fi iubit de ajuns. Fără faptă iarăşi 
nu, pentru că El, făcându-Se om, avea să ajungă de atâtea ori 
în mod necesar în împrejurări când trebuia să arate prin 
fapte iubirea Sa, întărind cuvântul. El în fiecare moment a 
mers până la capăt în iubirea Sa. Dar la acest capăt, într-o 
viață ca a oamenilor, străbaţi de multe ori numai printr-o 
angajare totală a trupului: în acte de manifestare. Când 
împrejurările vieţii” Sale Îi cereau numai un cuvânt de 
mângâiere, îl dădea, când Îi cereau vindecarea unei boli, o 
făcea, iar când I-au cerut viața proprie, a dat-o şi pe aceasta. 
Când arăţi cuiva iubirea, ea e mai mare ca atunci când nu i- 
o arăţi. lar ea se arată deplin prin cuvinte şi prin fapte. Nici 
numai prin cuvinte, nici numai prin fapte. Întru-parea 
simplă nu era suficientă pentru mântuire, deoarece prin ea 
nu ne-ar fi arătat încă limpede iubirea Sa. Cine-ar fi ştiut de 
ce S-a întrupat, sau măcar că S-a întrupat Fiul lui 
Dumnezeu? Dar dacă nu s-ar fi întrupat, săvârşind această 
minunată faptă de umilire, ci ne-ar fi spus numai din cer cu- 

vinte iubitoare, iubirea n-ar fi fost deplină. Nu era suficientă 
pentru mântuire nici numai moartea, adăugată la întrupare. 
Dacă Fiul lui Dumnezeu nu şi-ar fi făcut o grijă din a ne 
arăta limpede iubirea Sa, nu ne-ar fi iubit destul. Moartea 
presupune mult eroism, dar uneori pentru un om mai uşor 
poate suferi moartea pentru alții, decât să se coboare să le 
spună cuvinte (Și de mi-aș da trupul să fie ars, dacă dragos- 
te nu am, nimic nu sunt. — | Corinteni 13, 3). Numai acea 
moarte este din iubire supremă, care e anticipată şi împreu- 
nată cu toate celelalte dovezi de iubire pentru cei pentru 
care o suporţi. 

lisus nu S-a întrupat numai ca să moară lui Dumnezeu 
ca om, ca reprezentant legal al oamenilor. Întruparea nu s-a 
făcut numai pentru satisfacerea formelor legale de reprezen- 
tare, în moartea Sa. Acesta-i principalul defect al teoriei lui 
Anselm de Canterbury. Toată faţa lui lisus Hristos ar fi fost 
atunci întoarsă numai spre Dumnezeu, deşi în favorul omu- 
lui. Oamenii l-ar fi stat la spate. Nici o legătură intimă, deo- 
sebit de cea legală, nu s-ar fi stabilit între El şi oameni. El 
S-a întrupat nu numai pentru a-l arăta lui Dumnezeu că-i iu- 
beşte pe oameni şi că Se pune legal în locul lor primind 
moartea cu care erau datori ei, ci pentru a le arăta şi lor că 
iubirea Sa pentru ei este atât de mare încât intră în comuni- 
tate deplină cu ei prin cuvânt şi faptă, într-o frățietate con- 
cretă, nu numai într-una formală. lubirea Lui a fost atât de 
mare încât le-a şi arătat-o continuu şi concret; oamenii n-au 
rămas să-şi dea seama de ea numai prin deducție din ceea ce 
au dobândit în urma morţii Lui. 

lisus n-a avut cât a stat pe pământ de rezolvat ceva numai 
între El şi Tatăl, ci şi între El şi oameni. El nu S-a întrupat 
numai pentru a satisface onoarea ordinei divine călcate de 

oameni, înlăturând astfel vina de deasupra lor, care era o 
piedică obiectivă pentru care Dumnezeu nu ne putea primi 
în comuniune cu Sine; ci El S-a întrupat şi pentru a ne 
încălzi şi înmuia sufletul cu iubirea Sa, ca să se nască şi în 
noi iubirea către Dumnezeu. Omul prin cădere n-a supărat 
numai pe Dumnezeu, ci şi-a şi stricat sufletul, aşa cum un 
fiu părăsind casa părintească nu numai sfidează autoritatea 
părinților, ci şi decade. Dacă un frate mai mare vrea să-l 
mântuiască, n-ajunge satisfacerea părinților, printr-o mai 
mare ascultare a sa, ci e necesară şi o încălzire a celui decă- 
zut, prin coborârea la el cu o nesfârşită iubire. 

Catolicismul nu ştie de o alterare a omului prin păcat 
Şi nici de necesitatea unei refaceri a lui, ci numai de o 
jignire a lui Dumnezeu, care aduce deasupra omului pedeap- 
sa morții. Nu e necesară decât satisfacerea onoarei jignite a 
lui Dumnezeu şi moartea de deasupra capului e înlăturată. 
Şi totul e în ordinea de la început. Pentru noi moartea nu e 
decât punctul ultim al unei degenerări interioare, nu o sabie 
exterioară. Pentru înlăturarea morții e necesară refacerea în- 
treagă a omului, nu numai actul de satisfacţie al lui lisus 
Hristos. „Opera lui Hristos are astfel două laturi: una obrec- 
tivă, care e satisfacerea dreptăţii dumnezeieşti şi împăcarea 
lui Dumnezeu cu omul, săvârşită independent de om, şi una 
subiectivă, care constă în împăcarea omului cu Dumnezeu, 
dependentă de schimbarea în ființa spiritual-morală a omu- 
lui”. „Pentru restabilirea legăturii între Dumnezeu şi om tre- 
buia ca omul să iubească iarăşi pe Dumnezeu şi Dumnezeu 
să afle pe om demn de iubirea Sa; această legătură a 
restabilit-o Fiul lui Dumnezeu cel întrupat” (dintr-o recenzie 
a scrierii lui P. Svetlov: „Însemnătatea Crucii în opera lui 
Hristos”, Kiev, 1893, pag. 482, recenzie publicată în revista 

Strannik, St. Petersburg, 1894,pag.164-171). El a stat, cum stă 
şi după Înălțare, cu faţa şi către oameni. Dacă S-ar fi făcut om 
numai pentru a reprezenta legal omenirea, nu şi pentru a intra 
în legături de iubire concretă cu ea, nici după Înălțare nu ne-am 
putea aştepta la o astfel de legătură de iubire cu EI, ci numai 
la o perfectă reprezentare a noastră prin El în faţa Tatălui. 

Tot ce-a spus, a săvârşit (inclusiv întruparea) şi a sufe- 
rit lisus, constituie un întreg prin care ne-a mântuit. Suferin- 
ţele sunt şi ele fapte când sunt suportate cu bărbăţie, pentru 
că sub ele se încordează voinţa, se cheltuieşte o energie, se 
arată o credință şi o iubire. 

Dintre suferințele Domnului moartea este cea mai ma- 
re. Ea este fapta de maximă importanţă în complexul operei 
Sale mântuitoare. În ea a culminat încordarea Domnului şi 
iubirea Lui faţă de oameni. Din această supremă concentrare 
de iubire s-a revărsat mântuirea peste lume. 

Tot ce-a spus şi săvârşit Domnul pe pământ poate fi 
socotit ca manifestare a privirii Sale iubitoare către oameni. 

Dar mântuirea n-a venit numai din privirea Lui spre 
oameni, ci şi, sau mai ales din cea îndreptată spre Tatăl. Tot 
ce-a făcut EI, a făcut nu numai din frăție şi în spirit de frăție 
concretă cu oamenii, ci şi din spirit de ascultare şi împlinire 
a voii Tatălui, ca om. Tatăl voieşte ca camenii să stea în 
ascultare de El, recunoscând că de la El au toate şi numai 
prin El pot face ceva, să observe adică faţă de EI raportul de 
fii. Tatăl mai voieşte ca oamenii să se iubească unii pe alţii, 
ca frați din acelaşi Tată. Aceasta este rânduiala firească a 
lumii, pentru buna ei viețuire. Unde rânduiala aceasta este 
călcată, toate suferă şi în primul rând cel ce-o calcă. Nu pot 
fi toți dumnezei, nu pot vieţui liniştit oamenii ce se războ- 
iesc între ei. Rânduiala aceasta e din voia lui Dumnezeu, dar 

nu dintr-o voie arbitrară, ci dintr-o voie conformă cu ființa 
Lui. Tatăl nu poate opri efectele dureroase ce le are călcarea 
rânduielii asupra oamenilor, căci prin aceasta ar nimici tot 
prestigiul oricărei rânduieli. Dar e întristat atât pentru lipsa 
lor de iubire față de Sine, cât şi pentru suferințele care şi le- 
au atras asupra lor. Iubirea Lui continuă să fie mare. Şi de 
aceea trimite pe Fiul Său care se face om pentru a restabili 
prestigiul ordinei divine, prin ascultarea de ea. 

Răzbunarea ei e însă ca un blestem ce apasă asupra 
oamenilor. În relaţiile universal tulburate, efectele acestei 
tulburări le-ar simţi cât trăieşte pe pământ şi acela care ar 
împlini întru totul rânduiala pusă de Dumnezeu. Blestemul a- 
cesta îl ia asupra Sa benevol, pentru noi, şi Fiul lui Dumnezeu 
şi suferă toate efectele tulburării rânduielii universale, îm- 
plinind-o în același timp deplin, făcând voia Tatălui. Împli- 
nirea voii Tatălui înseamnă în aceste condiţii de tulburare 
universală şi acceptarea tuturor urmărilor acestei tulburări, 
acceptarea benevolă a reacției ordinii divine călcate. Oame- 
nii, în condiţiile acestea de tulburare generală, împlinesc cu 
atât mai greu voia Tatălui, cu cât ea înseamnă acum şi ac- 
ceptarea de bună voie a tuturor suferințelor ce le-a adus 
călcarea ei. Şi atunci avem paradoxul: oamenii, deşi sunt 
datori, nu voiesc să împlinească voia Tatălui, rânduiala lu- 
mii, dar nu se pot sustrage în ultima analiză de sub puterea 
ei şi o suportă în răzbunarea ei. lisus Hristos nu era dator să 
împlinească voia Tatălui ca om, şi putea să evite împlinirea 
ei, dar a împlinit-o de bună voie, atât sub formă pozitivă, în 
care n-o împlinesc oamenii, cât şi a efectelor ei răzbunătoa- 
re, în care o suportă oamenii de silă. Suportarea de silă din 
partea oamenilor a reacției rânduielii călcate, este o salvare 
a prestigiului acestei rânduieli, dar nu una de natură să 

însemne o deplină satisfacere a ei, încât să nu fie de lipsă de 
a continua să se răzbune, de a-şi salva prestigiul în fiecare 
caz în parte. Numai o împlinire de bună voie a cerințelor ei 
înseamnă o perfectă satisfacere a ei şi face ca să nu mai fie 
necesară continuarea de a se salva printr-o continuă răzbu- 
nare. Dar de bună voie nici un om nu ar fi fost în situația să 
suporte efectele răzbunătoare ale rânduielii călcate, chiar de 
ar fi arătat în fapt toată bunăvoința, pentru că orice om, prin 
faptul că e om, nu poate evita cele omeneşti. lisus singur le-a 
putut evita, întrupându-Se. Faptul că lisus de bună voie S-a 
supus formei pozitive şi răzbunătoare a rânduielii stabi-lite 
pentru oameni ne face să spunem că moartea Lui nu a fost 
propriu-zis o răzbunare a Legii, o pedeapsă de la Dumnezeu, 
cum spun unii protestanți, ci un omagiu, o satisfacție adusă lui 
Dumnezeu şi ordinii Sale din partea Omului Iisus Hristos. 

Rânduiala universală, deşi prin Unul singur, a fost satis- 
făcută virtual pentru toți. Dar această virtualitate devine ac- 
tuală numai pentru cei ce se împreună în spirit cu Iisus Hristos. 
Dumnezeu opreşte la toți cei ce se unesc cu Iisus Hristos, 
efectele răzbunătoare ale rânduielii universale călcate. Nu 
pe cele de aici, din lumea pământească, pentru că aici, nu- 
mai unul de-ar mai fi care tulbură prin călcare rânduiala gene- 
rală, moartea tot ar exista. Dar pe cele veşnice? lisus a scăpat 
de efectele veşnice ale răzbunării rânduielii universale (se înțe- 
lege că El a intrat de bună voie în tot acest curs de viață ome- 
nescă) prin împlinirea ei deplină cât a fost pe pământ. La fel 
cei ce-şi pregătesc încă de pe pământ unirea cu lisus Hristos 
în viața viitoare, vor scăpa în braţele Lui de aceste efecte. 

Aşadar lisus ne-a mântuit nu numai prin privirea Sa 
spre noi, ci şi, sau mai ales, prin cea îndreptată spre Tatăl, 
prin împlinirea voii Lui, 

Dar voia Tatălui, rânduiala lumii, cel puţin în parte, 
constă în iubirea frățească a oamenilor între ei. lisus a îm- 
plinit rânduiala aceasta, voia Tatălui, şi prin aceea că ne-a 
iubit prin cuvânt, faptă şi suferință. Moartea e drept că este 
în ultima analiză o reacţie a rânduielii universale călcate, 
dar actual ea este produsă de multe ori de relaţiile duşmă- 
noase între oameni. lisus a fost răstignit de oameni şi a 
primit moartea nu numai pentru a împlini rânduiala univer- 
sală în efectele ei răzbunătoare, ci şi pentru a arăta oameni- 
lor cât îi iubeşte, lăsându-Se răstignit fără nici o duşmănie. 
Sau, vorbind în altă formă, lisus a murit din iubire față de 
oameni, dar prin însăşi această moarte, luând asupra Sa de 
bună voie efectele răzbunătoare ale rânduielii călcate de 
omenire, a satisfăcut rânduiala universală, a restabilit presti- 
giul ei. Întrucât aceste efecte răzbunătoare ale legii călcate 
se arată de multe ori când e vorba de moartea cuiva — şi 
acesta a fost cazul la El — ca manifestări ale urii din sufletul 
alterat al oamenilor, Iisus primind această moarte Şi-a arătat 
blândeţea, iertarea Sa, supunerea Sa totală şi iubitoare sub 
aceste porniri ale oamenilor, ca în felul acesta să le înmoaie 
şi să le câştige sufletele. 

Caracterul de iubire arătat oamenilor nu e deosebit 
adică, ci coincide, cel puţin în parte, cu caracterul de răs- 
cumpărare a operei Sale în faţa lui Dumnezeu. Aproape în- 
treaga operă a Mântuitorului poate fi socotită în acelaşi 
timp, atât ca privire iubitoare spre oameni, cât şi ca privire 
ascultătoare spre Tatăl. 

Aşa ne păzim noi, în concepția de mântuire, atât de 
juridismul catolic, care consideră mântuirea realizată printr-o 
reprezentare regală a lui lisus ce stă cu spatele către noi şi 
cu fața doar către Tatăl, cât şi de ideea protestantă că n-a 

trebuit să facă nici lisus, nici Biserica, nici noi, nimic pen- 
tru a obţine iertarea din partea Tatălui, ci mârtuirea constă 
într-o asigurare prin cuvânt, dată de lisus, şi după El prin 
comunitate că Dumnezeu ne-a iertat sau că ne va ierta. La 
catolici domină aproape exclusiv fapta pentru oameni, dar 
nu privirea către ei şi vorbirea către et, la protestanți domi- 
nă vorbirea către oameni şi nici o faptă pentru ei. Catolicis- 
mul neglijează persoanele omeneşti. Preotul n-are lipsă să 
stea faţă către faţă cu fiecare din oameni (vezi taina mărturi- 
sirii la ei); aceasta nu are nici o valoare pentru mântuirea 
lor. El îi mântuie ca pe o turmă ce stă în spatele Lui, printr-o 
mijlocire a Lui către Tatăl. Îi mântuie chiar fără să-şi dea ei 
seama, sau chiar împotriva lor. Principal e să stea sau să fie 
ținuți chiar cu sila în turma pentru care se fac mijlocitori 
(vezi Inchiziția sau trimiterea indulgențelor prin poştă). 

Protestantismul crede că mântuirea e o chestiune pur 
subiectivă. Omul se mântuieşte printr-o mişcare de sentiment, 
produsă în om prin contactul personal al păstorului sau al 
unui alt credincios cu el, nu pe baza faptei, a jertfei lui lisus 
Hristos, adusă Tatălui din iubire față de oameni. 

În realitate, lisus ne-a mântuit nu numai prin faptă, 
dar nici numai prin cuvânt; nu numai stând cu fața către 
Tatăl, ci şi către noi. Ne-a mântuit cuvântând şi făptuind cu 
fața spre noi, dar şi spre Tatăl. Cu faţa spre noi, pentru că şi 
aşa împlinea voia Tatălui. Dar voia Tatălui e la baza acţiunii 
Lui. Mântuirea ne-a dat-o şi ne-o dă azi în Biserică, atât 
prin privirea preotylui spre Dumnezeu în rugăciune şi rea- 
ducerea continuă a jertfei de pe Golgota, a faptei celei mai 
mari a lui lisus, cât şi prin privirea personală a preotului, a 
închipuitorului lui isus, spre credincios (vezi Taina Mărtu- 
risirii la noi), ultima bazându-se pe prima. Mântuirea ni se 

comunică de Biserică şi ne-o însuşim noi nu numai prin cre- 
dință ci şi prin ascultarea şi împlinirea după putință a voii 
Tatălui şi prin iubirea de oameni. În Biserică nu e numai cu- 
vânt, ci şi rugăciune şi act, act liturgic şi caritativ, act al lui 
Dumnezeu către noi şi al nostru către Dumnezeu şi oameni. 
Credinţa se produce în noi şi se manifestă din noi nu numai 
prin cuvânt, ci şi prin faptă. 


Decembrie, 1938 


„DIN MORMÂNT VIAŢĂ” 


ăstignirea ducând la înviere, moartea la viață, suferinţa 

la fericire, plânsul la mângâiere, sărăcia la bogăţie, es- 
te unul din marile paradoxuri aparente ale creştinismului. 

Cum se poate ca moartea să ducă la viaţă? Cum se poate 
ca linia care merge spre vieţii, în loc să ajungă, cum spune 
legea minţii omeneşti, la un capăt echivalent cu sfârşitul vieţii, 
să pătrundă la un moment dat în plinătatea de viaţă şi de ferici- 
re? Cum se face că ceea ce ni se pare nouă că coboară, în reali- 
tate urcă şi viceversa, ceea ce urcă, în realitate coboară? 
Creştinismul ne învaţă că cine coboară în mormânt se înalță 
spre înviere şi cine se urcă în onorurile şi bunurile vieţii vă- 
zute, păşeşte spre moarte. Desigur că e vorba de coborârea 
benevolă, fără proteste, de o coborâre care-şi păstrează toată 
frumuseţea etică, sau e produsă tocmai de această frumuseţe 
etică. În lumina creştinismului mormântul e mai aproape de 
cer, decât un scaun de onoare. Direcţia cerului nu e în sus, 
spre acea parte spre care aleargă oamenii de obicei în viaţa 
socială, ci în josul vieţii. 

În articolul din această carte, „Gânduri despre proble- 
ma răului” ajungeam la concluzia că răul vine dintr-o lăco- 
mie neînfrânată a firii noastre actuale, după viață; lăcomie 
alimentată de teamă neîncetată şi chinuitoare de împuţinare 
a vieţii noastre, de sleire şi de sfârşire a ei. Aceasta e tot una 
cu o neîncredere în Dumnezeu, adevăratul izvor şi susținător 

al vieţii. Ca şi când numai de noi ar depinde să ne conser- 
văm şi înmulțim viaţa; trăim într-o permanentă fierbințeală 
de a ne consolida existența, într-o grijă bolnăvicioasă de a 
nu scădea. Şi în vuietul acestei frământări şi încordări, nu 
observăm că suntem robii unei amarnice iluzii, că în loc ca 
să ne întărim şi înmulțim viața ne o uzăm, ne-o slăbim, şi 
atunci când ni se pare că am dobândit lumea, în groapă ne 
sălășluim, 

Într-o povestire rusească, mi se pare de Tolstoi, se 
concretizează admirabil acest adevăr în pățania unui om ca- 
re, lăsându-se ispitit de oferta cuiva (trimis de cel rău) de a 
lua în stăpânire atâta pământ cât va putea ocoli în timpul de 
la răsăritul până la apusul soarelui, a alergat atât de tare, lăr- 
gindu-şi mereu cercul ce voia să-l cuprindă, încât în ultimile 
clipe ale zilei a căzut mort, cu sângele țăşnindu-i pe gură şi 
pe nas, la doi metri de punctul de unde plecase dimineața, 
cu mâinile întinse spre el. Şi povestirea se termină cu sen- 
tința că în realitate acelui om nu-i trebuiau decât acei doi 
metri pentru mormânt. 

Aceasta a fost urmarea păcatului strămoşesc: dezlănțu- 
irea firii, a poftei ei nemăsurate după viață, ieşirea din frâna 
spiritului care ar fi guvernat-o raţional, din viziunea adevă- 
rului că Dumnezeu este, în ultimă analiză, asiguratorul vieţii 
noastre. Dezlănţuirea aceasta a echivalat cu uitarea lui 
Dumnezeu, a credinţei şi a nădejdii în EI, şi cu războiul tu- 
turor contra tuturor, fiecare văzând în celălalt o piedică şi 
un concurent în întărirea propriei vieți. 

Mântuirea de această stare nenorocită nu poate veni 
decât prin facerea drumului întors. Din alunecarea pe panta 
ce duce în prăbușire nu este altă mântuire decât urcuşul spre 

culme. Din inundarea poftelor egoiste şi neînfrânate, nu 
există altă ieşire decât prin retragerea lor în matca originară. 

Dacă păcatul e exaltarea, umflarea vieții noastre pămân- 
teşti, mântuirea: nu poate sta decât în înfrânare, în asceză, 
înțeleasă în tot cuprinsul ei vast şi în toate aspectele ei: ab- 
negaţie, smerenie, sobrietate, jertfă, sărăcie, suferință, moar- 
te, care toate înseamnă Cruce. 

Când ai de combătut o extremă, ca să obţii măcar tem- 
perarea ei, trebuie să opui cealaltă extremă. Fără îndoială că 
Dumnezeu vrea viața pământească, cu toate funcţiile care o 
întrețin în mod natural. Şi în starea primordială nu a cerut 
tăierea acestei funcţii. Dar o dată ce omul a ajuns în stare de 
acută exaltare şi umflare a poftelor de viață, pentru a putea 
sta în calea lor, Dumnezeu ne cere o atitudine mult mai 
energică, mai combativă, mai radicală față de ele, un spirit cu 
mult mai accentuat ascetic decât s-a cerut în starea primordială. 

Dacă omul după păcat e dominat de ideea că viața şi-o 
poate susține numai prin sine, Dumnezeu îi cere să meargă 
atât de departe cu lepădarea de această iluzie şi cu lăsarea 
încrezătoare în seama lui Dumnezeu, încât să-şi dea chiar 
viața văzută pentru El, fără să se îndoiască o clipă că El i-o 
va reda mai puternică, înviată şi înnoită. Abia când omul, în 
ciuda arătării simțurilor că viaţa lui încetează şi el nu va mai 
putea face nimic pentru sine, totuşi e de ferma convingere că 
Dumnezeu îl va învia, credința în atotputernicia lui Dumnezeu 
şi nădejdea în El îşi serbează triumful deplin, şi starea de 
păcat e cu adevărat depăşită. 

Acest lucru ni l-a arătat Iisus Hristos, Care a progresat 
spre Înviere prin cruce şi mormânt. Prin aceasta El a desco- 
perit lumii, care se abătea în întuneric şi în tot felul de 
păreri neadevărate, contrazise de realităţi, o înțelegere a rău- 

lui şi o cale a scăpării de el, cu alte cuvinte o teodicee, şi 
prin aceasta o desluşire a tâlcului frământării acestei lumi şi 
a destinului adevărat omenesc. Acum ştim cum să privim 
răul, cum avem să acceptăm suferința şi moartea, cunoaştem 
marele lor rost pozitiv. 

Paradoxul creştin, exprimat în primele rânduri ale acestui 
articol, nu înseamnă în realitate decât afirmarea exclusivă a bi- 
ruinţei lui Dumnezeu. Când spunem că prin moarte ajungem la 
înviere, ne dăm la o parte cu pretenţiile noastre păcătoase, că 
numai prin noi ne susţinem viața, şi mărturisim că, dimpo- 
trivă, numai Dumnezeu este izvorul ei, înviind-o chiar când 
noi nu mai suntem în stare să ridicăm nici măcar un deget. 

De aceea este moartea treaptă spre adevărata viaţă şi 
smerenia pas spre înălțime şi suferința suiş spre cer — când 
în ele pulsează încrederea nețărmurită în Dumnezeu — pentru 
că prin ele ne apropiem de Dumnezeu, apelăm iarăşi la EI, 
venim din înstrăinarea încrederii în noi, de care s-a făcut vi- 
novat fiul rătăcitor, cel dornic după autonomie, căruia nu-i 
convenea oblăduirea părintească. 

În multe feluri exprimă Sfânta Scriptură acest tâlc al 
necesității atotîmpuţinării noastre, pentru ca să creştem prin 
Dumnezeu. Mântuitorul spune: Oricine voiește să vină după 
Mine (nu numai pe pământ, ci şi în cer, la Înviere), să se 
lepede de sine, să-și ia crucea sa și să-Mi urmeze. Căci cine 
va voi să-și mântuiască sufletul îl va pierde, iar cine își va 
pierde sufletul său pentru Mine și pentru Evanghelic, acela 
îl va mântui (Marcu 8, 34-35). lar Sfântul Apostol Pavel 
dezvoltă aceste gânduri stăruitoare în Epistola a doua către 
Corinteni, spunând, în rezumat: Tocmai: când sunt slab, 
atunci sunt tare, şi că se laudă întru neputințele sale (12, 9-10). 
Creştinismul priveşte împuţinarea vieţii şi dispariţia ei prin 

moarte nu ca o împuţinare şi încetare de fapt, ci ca o ascun- 
dere a ei în Dumnezeu, ca o adâncire în intimitatea sânului 
părintesc al Lui. Sfântul Apostol Pavel spune: Căci voi afi 
murit şi viata voastră este ascunsă cu Hristos în Dumnezeu. 
Iar când Hristos, Care este viata noastră (deci nu noi suntem 
viața noastră), Se va arăta, atunci şi voi, împreună cu El, vă 
veți arăta întru mărire (Coloseni 3, 3-4). 

Se discută adeseori între teologi care este mai impor- 
tantă: crucea sau învierea lui Hristos. E o discuţie oțioasă şi 
inutilă, ba chiar primejdioasă, când devine tendință religioa- 
să, practica de a accentua mai mult crucea sau mai mult învi- 
erea. Acestea două sunt un întreg, aşa cum vârful muntelui 
şi panta ce duce spre vârf sunt un întreg şi una fără alta nu se 
pot închipui, aşa cum arderea în cuptor şi pâinea coaptă nu 
se pot despărți. Învierea e rezultatul crucii. Alt drum spre 
înviere nu există. Crucea e pregătirea, mormântul e labo- 
ratorul necesar al învierii. Când ne bucurăm de Înviere, nu 
se poate să nu lăudăm Crucea. Când ni se strânge inima la 
contemplarea sau la suportarea crucii, nu e permis să uităm 
că ea duce la înviere, căci dacă deznădăjduim sub apăsarea 
ei şi nu vedem dincolo de ea învierea, nu mai înviem, ca u- 
nii ce nu credem în atotputernicia şi bunătatea lui Dumnezeu. 

Bucuria învierii e o bucurie gravă, nu uşuratică, o dată 
ce ştim cum s-a ajuns la ea; durerea crucii e o durere 
transfigurată de bărbătească nădejde, când ştim că duce la 
înviere. 

Hristos cel înviat poartă urmele cuielor care L-au ţin- 
tuit pe Cruce, poartă în Trupul Său, imprimat pe veci sem- 
nul Crucii, iar Hristos cel de pe Cruce răbda şi biruia în 
acele clipe suferința prin viziunea Învierii. Cine vedea bine în 
făptura Lui, vedea apărând Învierea; cine se va învrednici să 

vadă în veci pe Domnul cel înviat şi să se bucure de Învierea 
Lui, va vedea în veci Crucea nedespărţită de El şi nu va pu- 
tea niciodată uita că prin ea s-a dobândit mântuirea. 

Tot aşa de mult păcătuiesc prin unilateralitate sectele 
care vorbesc numai de Cruce, ca şi cele care, pe motiv că 
Crucea a fost un semn de chinuire şi de ruşinare pentru lisus, 
nu vor să o mai cinstească, ci o detestă. 

Mărirea Învierii şi lauda Crucii vor fi totdeauna cele 
două raze de mare preţ din care cei fericiţi vor împleti cunu- 
nă Mântuitorului lumii. 


Sfintele Paşti, 1939 

2 nvierea Domnului este evenimentul fără pereche în istoria 
Î nara Importanţa ei întrece în mod absolut tot ce se în- 
tâmplă şi se poate întâmpla în univers. Numai creația lumii 
mai are această importanţă şi calitate. Ca şi creaţia, tot aşa 
şi Învierea, nu sunt evenimente propriu-zis istorice, întrucât 
nu se datorează unor cauze imanente, nu pot fi explicate şi 
prevăzute ca provenind din concursul forțelor şi împrejură- 
rilor naturale antecedente. 

Cauza care produce creaţia este metaistorică şi meta- 
naturală. De aceea chiar dacă ar fi existat, prin absurd, oameni 
care să vadă apariţia lumii, ei tot n-ar fi putut privi lucrarea 
cauzei aducând-o la existenţă, o dată ce omul nu are acces 
dincolo de domeniul imanent fizic, istoric şi spiritual. Acei 
presupuşi martori ai apariţiei lumii ar fi văzut ceva enigma- 
tic şi e posibil că şi-ar fi explicat această enigmă altfel decât 
prin creaţia lumii de către Dumnezeu. Creaţia prin Dumnezeu 
nu se poate constata pozitiv, empiric, ştiinţific, istoric. E 
drept că celelalte teze pot fi uşor respinse, ca absurde, dar 
actul pozitiv prin care se acceptă creaţia e credința. 

Tot aşa de puţin istoric este, sub acest raport, eveni- 
mentul Învierii Domnului. Cel care lucrează şi de astă dată în 
calitate de cauză este tot Dumnezeu. Învierea Domnului nu se 
datorează vreunei puteri din natura omenească a Domnului, sau 

altor puteri naturale de primprejur. Învierea Domnului nu este 
o verigă ce se înşiră în lanţul vieţii istorice ca toate celelalte 
întâmplări. De aceea cauza care a produs Învierea nu s-a putut 
vedea în lucrarea ei, fiind transcendentă mijloacelor de investi- 
gație şi de constatare omenească. Dacă ar fi văzut pe Domnul 
după moarte cineva fără credință, ar fi căutat desigur o explica- 
ție naturală a acestui fapt sau l-ar fi considerat o enigmă a cărei 
explicaţie naturală nu se poate da încă, dar se va putea în viitor. 
ŞI aici ca şi la creaţie toate explicaţiile acelea se pot uşor des- 
trăma şi există foarte multe consideraţii care mână mintea spre 
acceptarea învierii prin Dumnezeu, dar pozitiv, empiric, şi deci 
absolut constrângător, lucrul nu se poate vedea. Credinţa îşi 
păstrează şi aici rolul hotărâtor. Se vede că e destinul nostru cât 
suntem în forma actuală de existență să nu ne putem apropia de 
lucrările şi de prezenţa lui Dumnezeu prin vedere, prin consta- 
tare indubitabilă, ci prin credinţă, prin ascultarea şi acceptarea 
smerită a asigurării ce ne-o dă prin cuvântul Său. 

Dar dacă creaţia şi învierea nu sunt evenimente istori- 
ce în sensul obişnuit, aceasta nu înseamnă că ele n-au avut 
loc sau că n-au nici o legătură cu natura creată. Ele amândo- 
uă sunt un perfectum deplin, fapte petrecute o dată pentru 
totdeauna şi nu ceva ce se petrece continuu, o lege generală 
a existenţei. O persoană care a trăit într-un timp şi într-un 
loc anumit ca om deplin, a fost înviată de Dumnezeu. Aces- 
ta e un fapt unic, aparținând timpului trecut şi, tocmai prin 
această unicitate, introducând în istorie ceva neobişnuit ei, 
ceva care face să vedem că istoria nu e totul, nu e ultima 
realitate, că pe lângă ea, pe deasupra ei şi la sfârşitul ei, 
există altceva care dă astfel istoriei un sens relativ. 

De la punctul acesta, al relaţiei cu istoria, creaţia şi 
Învierea merg pe drumuri deosebite. Din cei doi factori ai 

creaţiei, cauza şi efectul, cel din urmă cade cu totul în isto- 
rie, în domeniul nostru. Creaţia, fără să fie astfel o lucrare 
istorică, ținteşte în istorie şi determină istoria. Tot ce se în- 
tâmplă ulterior în lume se datorează şi poartă pecetea actu- 
lui anistoric al creaţiei, chiar dacă nu văd oamenii, chiar 
dacă lumina aceasta revărsată peste univers nu e văzută de 
orbia oamenilor căzuţi în păcat. Învierea nu numai în facto- 
rul cauză, ci şi în factorul efect este dincolo de istorie. Iisus 
Hristos cel înviat nu e o persoană istorică, supusă condiţiilor 
existențiale ale acestei vieţi, cauzele fizice şi spirituale ce 
domnesc în imanenţă. Învierea lui lisus Hristos se deosebeş- 
te astfel de minunile săvârşite de El sau de profeţi sau de 
alte organe dumnezeieşti. Efectul tuturor minunilor, oricât 
ar fi cauza de metaistorică, este istorică. Prin oricare minu- 
ne se repară pe cale extranaturală o piesă stricată din natură, 
se repune ceva în funcţia ce-o îndeplinea în angrenajul 
imanent al vieţii: se reface ochiul, se schimbă un lucru din 
natură cu un alt lucru din natură, se readuce o persoană care 
a încetat de a mai trăi în viaţă, în starea de a continua viaţa 
în aceleaşi condiţii ca înainte de întreruperea prin moarte. 
Lazăr, prin înviere, n-a intrat într-un nou mod de exis- 
tenţă, ci l-a reluat pe cel de dinainte de a muri, a reluat o 
viaţă tot aşa de supusă bolilor şi morţii, trebuinţelor natura- 
le, ca şi cea dinainte. El va mai trăi câtva timp, apoi va muri. 
lisus Hristos, însă, prin înviere, intră într-un mod de 
existență, într-o dimensiune de viaţă cu totul deosebită de 
cea anterioară, de cea istorică, de cea pe care o trăim cu to- 
ţii, supuşii stihiilor acestei lumi. El a intrat la o viaţă sustra- 
să cu totul din angrenajul cauzalităţii naturale, la o viaţă 
fără boli, fără moarte, fără frica de moarte. Viaţa aceasta nu 
e o fază ulterioară a celei istorice, încât să decurgă din ea în 

mod natural. Atunci toți am ajunge la ea fără să fi fost 
necesară patima pe Cruce a Mântuitorului. Realitatea aceas- 
ta nouă a învierii e o operă exclusivă a lui Dumnezeu, 
nefiind nimic în afară de Dumnezeu care să contribuie la 
realizarea ei: e un fel de creaţie din nimic a lui Dumnezeu. 

Deosebirea de creaţie constă doar în aceea că, pe când 
prin creare se iscodesc ipostasuri, feţe care n-au mai fost, 
prin înviere se readuc fețele, suporturile care au încetat să 
mai existe, la o nouă formă de viață. Cel înviat este, ca eu, 
ca față, ca ipostas, exact cel dinainte de moarte. Rostul 
apariţiilor după Înviere, a căror natură nu se poate preciza, e 
tocmai să arate identitatea lui Hristos cel înviat cu Cel de 
dinainte. 

Tocmai în acest punct găsim relația Învierii cu istoria: 
ea atinge cu degetul ei creator şi transformator ceva ce-a 
fost în istorie. Degetul minunat, lucrarea lui, şi efectul lu- 
crării lui, sunt metaistorice. Dar ipostasul învrednicit de o 
viață metaistorică e tocmai cutare ipostas care a trăit într-un 
punct precis al istoriei. Golul rămas prin evaporarea vieții 
din el, „oasele moarte”, primesc o nouă viață exclusiv prin 
puterea lui Dumnezeu. 

Creaţia este actul dumnezeiesc care cade perpendicular 
pe un punct de la care începe, tocmai prin această cădere, 
istoria. Învierea e actul dumnezeiesc ce cade perpendicular 
pe ceva care a fost istorie, dându-i prin aceasta o nouă viață, 
transfigurată. Şi la creaţie şi la înviere, istoria nu e productivă. 
Productiv e numai Dumnezeu. Ea e arătată în toată micimea ei. 
Ea are ce are ca istorie şi va ajunge la o depăşire a ei în 
eshatologie numai prin Dumnezeu. Ea este ca istorie şi va fi 
ca eshatologie numai prin harul dumnezeiesc. 

Creaţia dă posibilitate istoriei, învierea o arată ca insu- 
ficientă, ca stadiu ce trebuie să dispară şi să fie înlocuit cu 
forma cea perfectă şi definitivă a existenței. Învierea arată 
istoria ca un provizorat în tensiune spre eshatologic. În învi- 
ere se manifestă nemulțumirea lui Dumnezeu cu istoria. O 
nemulțumire de care suntem şi noi pătrunşi. Dacă învierea 
ar fi fost fapt istoric, încadrat perfect în cauza şi efectul ei, 
în istorie, atunci ea nu ne-ar arăta ceva peste istorie, ci ne-ar 
confirma existenţa istorică drept existență ultimă. Numai 
prin faptul că învierea atrage cu forță metaistorică, ceva din 
istorie în altă orbită de existență, arată spre un viitor altfel 
decât istoric. Învierea are un lucru cu istoria, dar nu pentru 
a o confirma ca singura realitate, ci pentru a o judeca, a o 
arăta în criza de care suferă şi pentru a se milostivi de ea. 

De unde vine această contrazicere dintre intenția dum- 
nezeiască manifestată în actul creaţiei, care afirmă istoria, şi 
cel al învierii, care dezaprobă istoria? E de observat mai 
întâi că învierea nu e o dezaprobare radicală a istoriei, pentru 
că atunci nu s-ar mai ridica din moarte aceleaşi ipostasuri 
care au trăit în istorie. Învierea e totuşi ceva pozitiv şi inten- 
ţia ei se referă tocmai la cele istorice. Dar întrucât învierea: 
trece pe cele istorice la o nouă formă de viaţă, se vede că 
forma cea veche nu e pe placul voinţei dumnezeieşti. Şi 
întrucât învierea urmează după catastrofa morții, în care se 
arată deplin dezaprobarea dumnezeiască a istoriei, se vede 
că forma de viaţă istorică, neagreată de Dumnezeu, e atât de 
înrădăcinată în fiinţa creaţiei, încât e necesară, în prealabil, 
o distrugere totală a ei, ca să o facă Dumnezeu din nou. 
Dumnezeu nu-Și dezminte prin înviere dragostea de cele 
create, dar forma lor de viaţă nu mai e cea dorită de El. O 
deviere, o stricăciune serioasă, le face de neacceptat din par- 

tea lui Dumnezeu. Intervenţia lui Dumnezeu după creaţie, 
prin înviere, postulează păcatul intrat în lume după creaţie. 
Manifestările păcatului, ale stricăciunii, ale bolii care 
stăpânește toată creaţia, le simțim toți. Filosofia contempo- 
rană a unui Heidegger se opreşte în fața acestui caracter bolnav 
al existenţei, ca în fața aspectului ei fundamental. Dintre 
toate manifestările de boală ale acestei existenţe se remarcă 
îndeosebi în această filosofie moartea, cu neliniştea ce o 
aruncă ca o umbră asupra întregii vieți, determinând în mod 
covârşitor actele, gândurile, atitudinea vieţii noastre. Viaţa 
noastră este o „existență spre moarte”. Moartea mărgineşte 
tot ce există în lume. Lumea aceasta este în mod ființial o 
lume a morţii. Existenţa ei, ca şi existența omului, este o 
existență amenințată nu numai obiectiv ci şi subiectiv de 
-granița morţii. Aceasta ne face să suferim. Dar şi să simțim 
existența de aici ca ceva nedeplin, ca un biet fragment dintr-un 
întreg pe care nu-l vedem, dar îl dorim. Bolile fizice sunt 
agenţii morţii care avansează continuu în ființa noastră, care 
rod neîntrerupt, ca nişte viermi ai morţii, din micul tezaur 
de viaţă al nostru. Insuficiențele intelectuale şi morale ne 
vorbesc iarăşi de caracterul fragmentar al existenței noastre. 
Viața aceasta cariată, anemică, tulburată, răpusă în 
scurtă vreme de moarte, nu corespunde cu izvorul care dă 
viaţa şi în care nu e nici o urmă de slăbiciune şi de boală. 
Caracterul ei actual nu e voit de Dumnezeu. Dar nu 
Dumnezeu a făcut lumea aşa, ci stricarea a venit prin voia 
liberă a ființelor raționale. Dacă Dumnezeu ar fi făcut lumea 
aşa, atunci prin înviere El s-ar sili să o repare, mânat de 
regretul că a făcut-o aşa. Cum însă stricarea ei s-a făcut prin 
voia liberă a ființelor raționale şi urmarea acestei stricări e 
moartea, învierea se înfăţişează ca un act de graţie al lui 

Dumnezeu, Care nu vrea să lase ca suferința să aibe ultimul 
cuvânt şi pe oameni pierduţi în moarte, ci ridică totul la o 
nouă viaţă, fără suferințe şi fără moarte. 

Prin înviere El scoate lumea din starea bolnavă în care 
s-a rostogolit, înălțându-o la o stare a cărei bogăţie, plenitu- 
dine şi fericire nici nu ne-o putem închipui, aşa cum nu-şi 
poate închipui omul mereu bolnav starea de perfectă sănătate. 

Dacă prin păcat s-a introdus în viață de la Dumnezeu 
boala radicală, prin înviere, această boală este eliminată. E 
de crezut că fără căderea în păcat n-ar fi intervenit învierea, aşa 
cum peste tot n-ar fi avut loc întruparea Fiului lui Dumnezeu. 

În Iisus Hristos, viaţa cea nouă, eshatologică, e reali- 
zată. El este începătura pentru toți care cred în învierea Lui,. 
pentru întregul univers, care actual boleşte. Viaţa cea nouă 
nu este numai promisiune, ci este în el realizată, prezentă. 
Noi însă trăim mai departe în istorie, dar cu ochii credinţei 
şi ai speranței spre El, spre viața cea adevărată, deplină, 
ultimă şi fără de moarte. 

Când zicem cu credință: „Hristos a înviat!” afirmăm 
implicit: „Noi toți vom învia!” 


Sfintele Paști, 1 937 

CUVÂNT DE ÎNCHEIERE 


Sunt adunate în această carte, într-o ordine mai reală 
şi cu anumite modificări şi întregiri, un şir de studii şi 
articole publicate în Gândirea şi Telegraful Român. Cartea 
nu are pretenția să înfățişeze o sinteză de idei pe marginea 
problemei actuale în spiritul doctrinei creştine ortodoxe, atât 
pentru că lipsesc din ea o mulțime de probleme, cât şi pen- 
tru că articolele din ea ar mai trebui să fie rotunjite printr-o 
mai atentă confruntare între ele, pentru a se articula desă- 
vârşit întreolaltă. 

De încheiere, exprim mulțumirile mele cele mai adânci 
Î.P.S. Mitropolit Nicolae, care a binevoit, cu marea şi supe- 
rioara sa dragoste şi înțelegere pentru manifestările culturale 
ale Bisericii, să primească a publica această carte în editura 
Consiliului Arhiepiscopesc din Sibiu. 


Sibiu, Sfintele Paşti, 1939 Autorul 

POSTFAŢĂ 


Cartea Părintelui Profesor Dumitru Stăniloae, teolog 
ortodox român de talie mondială, intitulată Ortodoxie şi 
Românism, tipărită la Sibiu în anul 1939, este o carte rară, 
pe care se cuvine s-o aibă şi s-o citească tot românul 
ortodox din țară şi din afara hotarelor ei, care îşi iubeşte 
Biserica şi Neamul. 

Pentru noi, care locuim în Bucovina de Nord, ca şi 
cei din Basarabia, avem mare nevoie de astfel de cărţi de 
autentică tradiție ortodoxă străbună şi simțire naţională. 

De aceea, mulțumim din toată inima Părintelui 
Profesor Dumitru Stăniloae, că ne-a dat aprobare să 
reedităm această carte pentru românii din Bucovina de Nord 
şi din alte părți, fapt ce bucură pe mulți intelectuali care 
iubesc atât de mult țara mamă şi poartă în inimile lor 
dragostea de Biserică şi de Neam. 

Avem încredere în Dumnezeu şi în Maica Domnului 
că Biserica Ortodoxă, care păstrează dreapta credință de 
două milenii şi care este mama noastră duhovnicească, va 
menţine peste veacuri unitatea noastră de credință şi de 
neam, dacă şi noi vom crede cu tărie şi vom trăi în duhul 
Evangheliei lui Hristos. Căci, dacă Biserica a rezistat 
tuturor furtunilor veacurilor, suntem încredințați că şi 
Neamul românesc va dăinui. Căci prin Hristos şi prin 

Biserica întemeiată de El se înfrăţesc oamenii, se întăreşte 
credința şi devenim nemuritori în istorie şi în veşnicie. 

Rămânem recunoscători Părintelui Profesor Dumitru 
Stăniloae că, prin bunăvoința Prea Cucerniciei Sale, tipărim 
această minunată carte, care va dinamiza tineretul şi 
intelectualii români din Bucovina de Nord şi va da aripi de 
vultur fiilor Neamului românesc. 

Cu această speranță, mulțumim încă odată autorului 
şi rugăm pe lisus Hristos, Mântuitorul lumii să ocrotească în 
veci Biserica Sa şi pe cei ce-L mărturisesc cu credință pe 


pământ. 


Asociaţia Românilor din Bucovina de Nord 
Anul mântuirii, 1992 

